
„Valoarea unei idei se arată ca și grația unei 
fecioare: când se prinde în horă cu altele!“ 


(I. Petrovici, Pagini filosofice) 


NOTĂ ASUPRA EDIŢIEI 


Volumul cuprinde cele mai semnificative studii 1sto- 
rico-filosofice ale ilustrului filosof și om de cultură, orien- 
tate spre relevarea valorilor perene ale creaţiei teore- 
tico-filosofice contemporane. În acest sens sunt examinate, 
într-o formă accesibilă și cu sublinierea acţiunii lor istorice, 
în cultura europeană în genere şi în cultura română în speţă, 
operele următorilor mari gânditori: Spencer, Wundt, Ravais- 
son, Guyau, Lachelier, Boutroux, Bergson, Brunschvicg. 

În deschidere la aceste veritabile monografii, executate 
de o mână de maestru al eseului filosofic şi, totodată, al 
„exegezei de specialitate, se află trei excelente prezentări 
sub titlurile: Mezafizica în filosofia contemporană; Intro- 
ducere la critica cunoașterii; Pretenţiile psihologiei în criti- 
ca cunoașterii. Tematic și ca demers metodologic specific, 
aceste studii constituie veritabile introduceri la capitolele 
ce urmează. 

Pentru a înlesni cititorului accesul la viziunea interpre- 
tativă şi, totodată, la concepţia filosofică a lui Petrovici, la 
preocuparea sa de a înţelege fenomenul filosofic românesc 
în contextul european, volumul se împlinește cu textul ine- 
dit ce poartă titlul Spiritul filosofic în comparație cu spiri- 
tul ştiinţific (oferit de autor cu ani în urmă „Revistei de 
filosofie“, unde a și apărut), precum şi cu eseurile: Mai multă 
filosofie şi Convorbiri asupra filosofiei. 

Întrucât studiile de faţă au apărut în diverse volume (cu 
unele modificări chiar) indicăm, în nota la fiecare titlu, sur- 
sa (cu datele respective). 


De fapt, genericul „filosofi contemporani“ indică o 
selecție din cercetarea istorico-filosofică a autorului, crite- 
riul constituindu-l semnificaţia și acţiunea istorică a gândi- 
torilor în spaţiul european în general și în cel al culturii 
române moderne în particular. 

Menţionăm că, acceptând (parțial, e adevărat!) unele in- 
tervenții ce ţin de aspectul ortografiei, am păstrat mo- 
dalitățile de expresie (unele cam arhaice!) ale autorului, 
modalități ce dau, în mare măsură, nota stilistică proprie 
ilustrului profesor, filosof și, totodată, om de înaltă și aleasă 
cultură. 

Postfața din încheierea ediţiei nu vrea să fie altceva decât 
o evocare şi o sumară caracterizare a operei lui Petrovici. 
Pentru cunoașterea mai îndeaproape a acestei opere, sunt 
semnalate principalele cercetări de specialitate. 

Veritabila cale de acces la creația teoretico-filosofică a 
ilustrului gânditor o constituie chiar scrierile sale, domi- 
nate de preocuparea constantă de a înţelege și a justifica 
rosturile filosofiei în cultura contemporană şi, mai ales, în. 
afirmarea personalității învățământului și culturii românești 
moderne. Căci Petrovici credea (așa cum o spunea în 
conferința cu titlul „Ma: multă filosofie“) că „regenerarea 
învăţământului secundar... n-o poate face decât reorganiza- 
rea și lărgirea învăţământului filosofic. Aci este centrul de 
refacere și cristalizare“... 

Întrucât în volumul de faţă întâlnim filosofi și sisteme 
de gândire, ar fi bine, poate, să rememorăm un aforism al 
lui Petrovici: „Un sistem filosofic e ca un munte bine amena- 
jat: drumuri cu pantă lină, bănci, adăposturi, terase cu 
perspective vaste. Toate acestea se pot pretinde unui sistem 
de cugetare; nu i se poate însă cere ca în vârful muntelui să 
aibă o scară, care să ne ducă la cer“ (Așchii, în: Pagini filoso- 
fice, Bucureşti, Alcalay, f.d., p. 121-122). 


Al. B. 


METAFIZICA ÎN FILOSOFIA 
CONTEMPORANĂ" 
(secolul al XIX-lea şi începutul secolului XX) 


Direcția Universităţii libere a ținut să figurez şi anul a- 
cesta în ciclul de conferinţe filosofice, propunându-mi 
să fac o prelegere — evident cu un caracter întrucâtva popu- 
lar — despre metafizică şi situaţia ei în filosofia contempo- 
rană —, o sarcină îndeajuns de grea, dar pe care am primit-o 
cu destulă bucurie, pentru mai multe motive pe care le voi 
arăta. | 

Mai întâi, fiindcă meta fizica, ocupându-se de lucruri care 
trec dincolo de raza percepției şi a experienţei noastre, exer- 
cită un fel de vrajă — vraja depărtării și a limanurilor greu 
de atins. Pe urmă, am totdeauna o reală satisfacție să spun 
câteva vorbe bune despre această metafizică, pe care atâta 
lume o vorbește numai de rău. 

Pe numeroșii detractori ai metafizicii 1-aş putea împărți 
în două categorii. Unii care susțin nici mai mult, nici mai 
puţin decât că metafizica a murit, că a avut cândva, ce e 
drept, o existenţă glorioasă, dar acum 1-a trecut vremea, 
rămânând ca un fel de mitologie, bună de adormit copiii. 
(În treacăt fie zis că pentru un astfel de oficiu rămâne mult 

* Conferinţă ținută la Universitatea liberă din București, la 30: 
noiembrie 1925. Reprodusă după I. Petrovici, FELURITE. Pro- 
bleme şi oameni — Evenimente. Note de drum, Edit. literară a 
Casei $coalelor, Bucureşti, 1928, p. 7-41. 


superioară vechea mitologie, care cel puţin adoarme des- 
fătând.) Așadar, sunt unii care socotesc metafizica drept o 
speculație apusă, care nu cadrează cu mentalitatea unui spirit 
riguros științific — și faţă de aceștia îmi propun să arăt că 
metafizica n-a murit și, mai mult decât atâta, că nici nu poate 
să moară, oricât va trebui să recunoaștem, pe de altă parte, 
că au existat efectiv în istoria cugetării perioade de eclipsă 
șI de dezamăgire, perioade de scepticism faţă de puterile 
meta fizici, decurgând din împrejurări pasagere care nu pot 
însă atinge perenitatea ei... 

O altă categorie de detractori ai metafizicii sunt aceia 
care afirmă că ea este confuză și obscură, întrucât se ocupă 
cu lucruri care stau dincolo de domeniul faptelor concrete. 

Eu recunosc că au fost metafizicieni obscuri, dar mă 
întreb dacă nu există oameni obscuri, fără să fie metafizi- 
cieni. Nu există oare persoane care îşi exprimă gândul gre- 
oi ȘI încurcat, care se învârtesc în loc şi nu pot avansa, cu 
toate că materia pe care au s-o exprime e mult mai simplă 
decât a metafizicii? Dar tot așa precum au existat şi meta- 
fizicieni luminoşi — claritatea fiind în multe privinţe ches- 
tie de structură cerebrală — și cum această conferinţă este 
măcar în parte o excursie în metafizică, nădăjduiesc să dau 
dovadă chiar acum că se poate vorbi cu destulă claritate în 
chestii metafizice. Angajament dificil, dar cred că mă voi 
ține de cuvânt. 

Făcând această observaţie, care n-a fost o simplă butadă, 
recunosc totuşi că în domeniul metafizicii nu poate fi vorba 
de evidenţă matematică. Un văl uşor de ceaţă: va învălui 
explicațiile metafizice, care rezultă cu necesitate din carac- 
terul lor ipotetic şi din lipsa lor de stringenţă. Dar este în 
orice caz cu mult mai preferabil clarobscurul metafizicii 
întunericului orb, care ar rămâne renunţându-se la speculaţii 
metafizice. Acera care susțin — de teama ipotezelor aventu- 
roase — că e mai bine să ne mărginim la domeniul concret al 
faptelor limpezi, lăsând neatins întunericul de jur împreju- 

rul lor, comit o profundă eroare psihologică. Întunericul nu 
poate fi oprit cu bariere, şi dacă nu pornești din sfera 
luminoasă cu facle aprinse pentru a asalta împărăţia întu- 
nericului, atunci acesta din urmă are să invadeze dânsul în 
porţiunea luminoasă. Ca s-o asiguri și s-o consolidezi pe 
aceasta, trebuie să pătrunzi stăruitor în zona întunecată, 
căutând să cucerești cât mai mult din ea. Între întuneric şi 
lumină este luptă de fiecare moment şi dacă nu strămuți 
bătălia în domeniul întunericului, o să se reverse dânsul din- 
coace de linia de graniță unde credeai că ai lumina asigu- 
rată. De aceea, oricum se vor prezenta adevărurile meta- 
fizice, oricât vor fi de ipotetice și de fragile, sunt prefera- 
bile beznei absolute. | 

Aceeași idee se poate exprima și într-o formă nefigu- 
rată. Lumina desăvârșită în materie de cunoaștere nu se poate 
dobândi până nu vei istovi şirul complet al cauzelor, cobo- 
rând de la suprafaţa faptelor la elementele fundamentale 
ale existenţei. Atâta vreme cât conştiinţa ta se învârte la 
suprafață, beneficiezi, firește, de o înţelegere relativă, însă 
cu o condiţie: ea să apară ca o etapă provizorie în drumul 
spre cunoașterea completă, pe care s-o și anticipezi prin 
conjecturi — nu însă cu o poziție definitivă, fiindcă atunci 
ceea ce îți păruse clar un moment devine enigmatic şi mis- 
terios. Lucruri care sunt inteligibile atunci când fac parte 
dintr-un lanţ — măcar întrezărit — rămân suspendate în aer şi 
neînţelese, dacă sunt tăiate și izolate, chiar dacă sunt lim- 
pezi în ele însele. 

Dar prin asta n-am epuizat subiectul, ci am creat mai 
mult o atmosferă pentru dezvoltările ulterioare. Poate chiar 
n-am arătat încă destul de precis ce este metafizica, și vom 
lămuri termenul punându-l în legătură cu originea lui. 

Vom proceda deci după clișeul tradițional: arătând de 
unde a luat naștere cuvântul acesta. Ca mai toţi termenii 
tehnici, are origine grecească. Atunci când au fost puse în 
ordine manuscrisele filosofului grec Aristotel, comentatorii 

să! au așezat, îndată după scrierile lui de fizică, lucrarea 
care studia nu aspectul concret al nâturii, ci căuta să adân- 
cească fundamentele ultime ale ei — fundamente care sunt 
dincolo de lumea simţurilor. Pusă după fizică, a fost denu- 
mită „metafizică“, întrucât pe grecește meta (petà) înseam- 
nă după. Așadar, numele acesta are o obârşie accidentală, 
deși mai târziu s-a speculat că acea vorbă grecească mai are 
șI un alt înţeles decât cronologicul după — anume şi înțelesul 
dincolo —, ceea ce ar corespunde exact cu rostul însuși al 
metafizicii, care vrea să cunoască nu realitatea aşa cum 
apare, ci principiile ei fundamentale, esenţa ei intimă — care 
e dincolo de experienţa sensibilă. Fapt e că expresia 
„metafizică“, deşi de origine grecească, n-a fost folosită de 
marii filosofi greci. Aristoteles a prilejuit termenul fără să-l 
fi inventat şi fără să-l fi întrebuințat. Operei sale, căreia 
urmașii i-au zis „metafizică“, dânsul i-a zis „filosofie pri- 
mă“, şi aceasta fiindcă, în vremea cugetătorului grec, toată 
cunoștința se denumea „filosofie“ (termenul acesta cuprin- 
dea ansamblul științelor), așa că pentru speculația principi- 
ilor fundamentale a adăugat specificarea „primă“, pe lângă 
termenul generic „filosofie“. 

Expresia „filosofie primă“ a fost utilizată şi mai târziu, 
după ce termenul „metafizică“ se încetăţenise. Așa de ex.: 
Descartes își denumește meditaţiile sale metafizice: „Medi- 
tationes de prima philosophia“. Şi alți filosofi moderni au 
căutat să evite vorba „metafizică“. Schleiermacher a folo- 
sit cuvântul „Dialectică“ — care era termenul lui Platon. 
Filosoful Christian Wolff a adoptat termenul „Ontologie“ 
şi au mai fost și alte încercări, mai puţin fericite, asupra 
cărora nu stăruim!. Între diferitele denumiri s-a dat în de- 
cursul istoriei intelectuale o luptă pentru existență, și prin 
selecţia naturală termenul „metafizică“ a rămas biruitor. 

! Facem abstracţie de cazul cu totul individual şi sporadic al 
lui Spinoza, care şi-a numit opera sa speculativă Etică, sau al lui 
Hegel, care a numit-o Logică. 

Astăzi, cu toată originea lui accidentală, nu numai că este 
cel mai lăţit, dar cuprinde în silabele lui un fel de rezonanţă; 
o vibrație particulară, care îl face cel mai adecvat obiectu- 
lui speculațiilor suprasensibile, către care omul se avântă 
nu numai: îmboldit de necesități raționale, ci şi de elanul 
simţămintelor sale celor mai puternice şi mai adânci. 

Spusesem în treacăt adineauri că cercetările metafizice 
nu pot fi îndepărtate din sufletul omenesc și nu pot fi ni- 
micite decât o dată cu el. Să deslușim, mai cu precizie, câteva 
dintre mobilele sufletești care asigură metafizicii viață fără 
moarte. Avem mobile intelectuale și altele morale. Omul 
năzuiește să cunoască, să ştie ceea ce este. Ce înseamnă a 
cunoaşte un lucru? Înseamnă a-l pune în legătură cu alt lu- 
cru cunoscut. Îndată ce un fenomen este complet izolat, 
atunci nu știi ce este cu dânsul, e incomprehensibil și mis- 
terios. Să luăm un exemplu banal. Cineva, care se păzeşte 
foarte mult, stă veșnic în casă, la căldură — totuși într-o 
zi răceşte. În primul moment răceala apare inexplicabilă şi 
misterioasă. Cum a fost cu putinţă când s-a ferit aşa de 
mult?! Cercetând însă cu stăruinţă, își aduce aminte că într-o 
Zi, printr-o fereastră întredeschisă, a simțit un ușor curent. 
Din momentul acela răceala n-a mai apărut misterioasă, 
fiind pusă în legătură cu curentul amintit. 

Dacă a cunoaște înseamnă a pune în legătură, a scoate 
lucrurile din izolare, a le introduce într-o țesătură — a şti 
înseamnă a unifica. Toate științele pozitive — pentru mo- 
ment lăsând la o parte metafizica —, toate aceste ştiinţe (fizi- 
ca, chimia, biologia etc.) nu fac decât să unifice între dânsele 
fenomenele respective. Însă fiecare dintre aceste discipline 
reprezintă o unificare parțială a aspectelor realității, pentru 
că nici una n-o îmbrățișează în întregime, ci numai felii de 
realitate. Însă după ce științele se restrâng la misiunea aceas- 
ta, constituind grupe de unificare parțială, opera unificării 
trebuie, fatal, să meargă mai departe. Ai unificat fenome- 
nele în grupe, trebuie unificate și grupele. Ele nu pot rămâne 

suspendate, ci trebuie introduse într-o vastă țesătură de 
ansamblu. Dar pentru a realiza această unificare totală, a 
tuturor tipurilor de fenomene, va trebui să constaţi îndeobște 
că fundamentul acestei unificări nu-l poți găsi în lumea 
faptelor observabile; acest fundament se găsește dincolo de 
sfera faptelor sensibile, dincolo de regiunea concretă, din- 
colo de domeniul fenomenelor percepute. Cu aceasta ești 
împins cu necesitate în împărăţia metafizicii, și iată cum 
nevoia de unificare a cunoştinţelor te duce fatal către 
metafizică. 

De altfel, chiar științele pozitive, când explică şi unifică 
fenomenele lor, trec adeseori dincolo de lumea vizibilă, fău- 
rind noţiuni care nu cad sub simţurile noastre. Chimia se 
serveşte de atomi și molecule, fizica, de noţiuni cum este 
aceea a gravitației, pentru a nu cita decât poate pe cea mai 
cunoscută, biologia, de concepte ca ereditatea, forta vitală, 
ideile directrice și altele — toate creaţii mintale care nu se 
găsesc ca atare în lumea simţurilor. Nici o surprindere că, 
avansând pe calea unificării totale, va trebui să mergi și 
mai departe, în regiunea suprasensibilă, și să făurești noțiuni 
francamente metafizice. 

Desigur, cineva är putea să spună: din moment ce funda- 
mentul acela este dincolo de lumea simţurilor, cum îl vei 
putea cunoaște? Răspunsul e foarte simplu. Nu-l cunoști de-a 
dreptul prin constatarea simţurilor, îl construieşti cu mintea 
ta. Dar atunci ne întâmpină o altă întrebare: o construcție a 
minţii tale ce valoare obiectivă poate avea? 

Este de netăgăduit că nu orice construcție metafizică 
prezintă valoare obiectivă, unele fiind pure fantezii. Avem 
totuşi un criteriu pentru a distinge plăsmuirile fanteziste de 
acelea care pot ridica pretenţia de a fi icoane ale realităţii 
însăși. Veleitate de-a exprima adevărul pot avea acele teorii 
metafizice care introduc cât mai multă armonie, cât mai 
multă unitate și cât mai mare coerenţă în faptele cosmice 
pe care voiesc a le explica. Acesta ar fi criteriul de valorifi- 

care a concepţiilor metafizice. Scriitorul belgian Macter- 
linck, în opera sa filosofică Sagesse et Destinee și într-o 
conjunctură de idei asemănătoare cu aceasta a noastră, 
amintește de faimosul pasaj din Divina Comedie a lui Dante, 
când acesta se urca la cer întovărășit de Beatrice. La un 
moment dat, ajuns în învălmășeala stelelor, s-a încurcat așa 
de tare, că nu-și mai dădea seama dacă suie, stă pe loc sau 
coboară. Nu avea putinţa să perceapă limpede care dintre 
trei situaţii era cea exactă. Însă uitându-se spre Beatrice, 
observă deodată că dânsa devenea din ce în ce mai frumoasă. 
Atunci şi-a zis că acesta este semnul că urcă, fiindcă această 
schimbare a Beatricei nu poate fi în legătură decât cu treptata 
apropiere de cer. Tot așa am putea să zicem că, pe măsură ce 
o ipoteză metafizică introduce în lumea faptelor mai multă 
coerenţă, armonie, unitate și frumuseţe, ne dă dovada că 
înaintăm efectiv nu către un principiu de imaginație, ci spre 
fundamentul real al lucrurilor. : 

Imboldul sufletesc asupra căruia am stăruit până acum 
este de natură teoretică, rațională — și are ca resort nevoia 
de explicare cauzală. Așadar, o trebuinţă irezistibilă, ine- 
rentă firii noastre, pe care o găsim activă din cea mai înde- 
părtată copilărie. Copiii te întreabă, adeseori inoportun, să 
„le arăţi cauza lucrurilor: pentru ce este soare, de ce este 
apă, de ce este pământ? ... şi desigur că greşim atunci când, 
plictisiti de întrebări formulate cu stângăcie, îi descurajăm 
printr-un: „Lasă-mă în pace!“ Căci este rău să se stingă a- 
ceastă curiozitate a explicării cauzale, fiindcă întărim prin 
asta o altă înclinare a sufletului nostru, anume de a socoti 
lucrurile, cu care ne-am deprins de vreme îndelungată, ca 
explicate de la sine. Din cauza acestor consecinţe ale habi- 
tudinii prelungite - neîntreruptă de demonul critic - ajun- 
gem să ne tocim curiozitatea și să admitem ca bune o 
mulţime de prejudecăţi şi erezii. Dar acest marasm al obiş- 
nuinței este un produs sufletesc ulterior — starea iniţială esie 
curiozitatea şi trebuința vie a explicării cauzale. 

Stiintele pozitive, după cum am arătat, satisfac numai în 
parte această trebuinţă, punându-i de la o vreme hotar. Fi- 
zica, bunăoară, se silește să-ţi explice geneza diverselor 
fenomene ale naturii (mecanice, optice, electrice, magne- 
tice etc.), se avântă câteodată până la ipoteze mai profunde 
asupra constituției materiei — și în momentul acela deja 1 se 
spune că devine filosofică —, dar în nici un caz nu coboară 
până la ultimele fundamente ale existenţei ca atare. Oricare : 
știință nu înaintează decât până la un hotar, care, fată de 
curiozitatea veșnic nesatisfăcută a explicării cauzale, nu are 
decât valoare de provizorat, întocmai ca un semn pe care îl 
pui într-o carte, unde ti-au mai rămas pagini de citit. Sufle- 
tul omenesc nu poate respecta în mod definitiv hotarul 
științelor pozitive, și după ce vei fi fost lămurit asupra cauzei: 
diferitelor fenomene din lume, ţi se pune mai departe între- 
barea: dar care este originea lumii însăși? — întrebare de 
autentică metafizică. 

Pe această chestie capitală se grefează și preocupări de 
natură sentimentală, fiindcă de această problemă e legată 
chestiunea destinului nostru. Fiecare se interesează de soarta 
lui, de unde vine şi încotro se duce. Dar ca să speculezi 
temeinic asupra acestei întrebări vitale, trebuie, cât de cât, 
să-ți dai seama de rostul însuși al lumii în care te afli înglo- 
bat, de destinaţia marii corăbii pe scândurile căreia plutești. 
Descoperind un sens în procesul cosmic — ori stabilind că 
nu are nici unul — vei fi mai în măsură să întrezărești ceva 
asupra soartei tale, evident nu ca exemplar individual, ci ca 
mădular al unei spete, al unei forme de creațiune. Chestiu- 
nea destinului omenesc este așa de legată de rostul lumii ca 
atare — rost îmbinat la rându-i cu chestia originii —, încât 
nu există om despre care să nu putem spune că-și are cel 
puțin metafizica lui proprie. Sunt o mulțime de indivizi care 
n-au cunoştinţă de fizică, chimie, algebră etc. și pot muri 
fără imboldul de a le căpăta. Dar poate nu există ființă ome- 
nească, fie dânsa lipsită de cultură, care, în lipsă de con- 

cepție împrumutată, să nu-și făurească singură, cu mijloace 
oricât de primitive, o interpretare a apariției lumii și a mer- 
sului ei. 

Pentru a degaja dintre mobilele sufletești, care împing 
pe nesimţite spre cercetări metafizice, încă pe unul, şi dintre 
cele mai expresive, voi cita, ca încheiere, nevoia de Ideal. 

Oamenii sunt în așa fel construiți că nu se pot mulțumi 
numai cu ceea ce este, ci aspiră către ceea ce cred dânșii 
c-ar trebui să fie. De aici dualismul între Realitate şi Ideal. 
Această năzuinţă către ideal este inerentă sufletului nostru, 
veșnic în prada unui conflict lăuntric, între porniri anima- 
lice care ne trag în jos, înglobându-ne în lumea aşa cum 
este, şi aspirații care caută să ne ridice într-o lume de valori 
superioare, într-o lume mai bună. Kant căutase, la un mo- 
ment dat, să dea chiar un fel de explicație cosmologică a- 
cestui dualism care există în noi. El socotea că originea a- 
cestui conflict interior se află în poziția planetei noastre, 
care s-ar găsi fată de soare la o distanţă mijlocie, în com- 
parație cu planetele mai apropiate și cu cele mai îndepăr- 
tate. Pornind de la ideea că toate planetele sunt locuite, însă 
locuitorii variază ca structură, Kant susţinea că acelea în- 
vecinate de soare (Mercur, Venus), fiind sub influenţa 
covârşitoare a unei călduri toride, sunt populate de senzu- 
ali, cu instincte pur animalice, pe când locuitorii planetelor 
îndepărtate (Saturn, Uranus), fiind scăpaţi de efectele căl- 
durii copleșitoare, nu au decât năzuinţe curat spirituale. 

Numai noi, locuitorii Pământului, fiind așezați la mijloc, 
suntem pe jumătate constituiți din porniri animalice și altă 
jumătate din aspirații mai pure. De aici, în sufletul nostru, 
lupta permanentă între năzuinţe care ne înalță și păcate care 
ne coboară. 

Lăsând la o parte explicaţia fantezistă a lui Kant de la 
tinereţe, fapt este însă că dualitatea aceea există şi că avem 
trebuință de ideal. Dar ca să te lași mânat de ideal, trebuie 
să crezi într-însul, să fe socoți sprijinit de undeva, evident 

nu de realitatea concretă, care adesea e negația brutală a 
idealului tău. Sprijinul acela indispensabil nu-l poţi situa 
decât într-altă parte, într-o lume invizibilă, într-o regiune 
metafizică - deasupra lumii sensibile. Un exemplu ne va 
clarifica mai bine, și să alegem unul din sfera experienţei 
noastre apropiate. Să ne gândim la ceea ce a fost idealul 
nostru național. Exista o realitate concretă, România veche, 
cu care nefiind satisfăcuţi, visam o altă ţară, mai întinsă, pe 
care o invocam mereu și am urmărit-o cu tenacitate. 

Ce ne făcea să stăruim cu hotărâre în dâra de lumină a 
acelui ideal? Credinţa că România visată era mai dreaptă 
decât aceea ce exista aievea, înainte de război. Dar ce ne 
făcea să nădăjduim temeinic că într-o zi idealul nostru — de 
o teribil de grea realizare — va dobândi fiinţă? A fost convin- 
gerea că există un fundament al dreptății, undeva, în afară 
de lumea simțurilor, de lumea realităţii concrete, care e 
adesea străină de orice justiţie, un fundament invizibil care 
sprijinea eforturile noastre. În momentele acelea făceam 
metafizică, cu sau fără ştiinţă, fiindcă nevoia de ideal im- 
plică nevoia de metafizică. 

Mărginindu-ne la cele mai pregnante justificări ale specu- 
laţiei metafizice, se cuvine să subliniem că metafizica repre- 
zintă disciplina centrală a cugetări filosofice. Sub eticheta 
generală de filosofie, unde pe vremuri se cuprindeau toate 
ramurile de cunoștințe, chiar științele exacte, astăzi de mult 
emancipate și de sine stătătoare — sub acea etichetă gene- 
rală au rămas și acum mai multe discipline, însă nici una nu 
este ca metafizica, eminamente şi central filosofică. Psiho- 
logia, etica, estetica etc. se află desigur și dânsele în cadrul 
filosofiei, însă ceva mai periferice și uneori chiar cu tendințe 
centrifugale. Poziţia dominantă a metafizicii în cuprinsul 
specialităților filosofice ne explică pentru ce intensitatea 
avântului filosofic al unei epoci se măsoară, de regulă, cu 
prosperarea şi înflorirea speculațiilor metafizice. Așa, de 
pildă, secolul al XIX-lea, de care vom avea să ne ocupăm 

în conferinţa de faţă, a oferit o bogată dezvoltare a psiholo- 
giei, logicii, esteticii, eticii, sociologiei — și totuşi el nu este 
îndeobşte socotit ca un secol filosofic, pentru că, în 
comparaţie cu alte epoci ale cugetări, metafizica s-a culti- 
vat cu timiditate și uneori a fost pusă chiar la carantină. 

Antichitatea greacă, luată în ansamblu, a fost o mare epo- 
că filosofică, fiindcă, abstracție făcând de unele perioade 
sceptice şi decadente, ne-a lăsat o strălucită moștenire de 
speculaţii metafizice și înainte de Socrate, și după el. În 
evul mediu, când meditaţia era colorată de preocupări reli- 
gioase, când ideea de divinitate era aşa de obsedantă, ne- 
apărat că gândirea filosofică se avânta necontenit în sfere 
transcendente, așa că-n această epocă, metafizica a fost cu 
ardoare cultivată - ce e drept fără prea mare originalitate, 
însă nici cum s-a crezut într-o vreme, fără vreun adaos de 
seamă la concepțiile filosofilor antici. Evul mediu ar fi fost 
filosofic, dacă n-ar fi fost prea teologic. În epoca modernă, 
dacă facem abstracție de linia empiriștilor englezi, care n-au 
avut entuziasm pentru metafizică, deși cercetările lor au avut 
repercusiuni sensibile în metafizică — a existat o catenă de 
mari metafizicieni, printre care cităm personalităţile cele 
mai proeminente: Descartes, Spinoza, Leibniz — în sfârșit 
Kant, care - după împărțirile obișnuite - stă călare pe două 
epoci, încheind într-o superbă apoteoză filosofia modernă 
și deschizând-o pe cea contemporană. 

Secolul al XIX-lea, după cum am spus, nu trece ca un 
secol filosofic. Este drept că veacul al XVIII-lea poartă 
această denumire și pentru un alt motiv decât pentru siste- 
mele metafizice pe care le-a produs în desfășurarea sa. S-a 
mai adăugat și faptul de a fi fost secolul luminilor, de a fi 
fost secol intelectual, cu pasiunea gândirii în cercuri cât mai 
întinse, şi de a fi folosit examenul filosofic ca instrument 
de acţiune practică. Însă în perspectiva istorică denumirile 
nu se justifică după unele contingente secundare, ci după 
creații efective, şi pentru asta epitetul de filosofi, care s-a 

încetățenit enciclopediștilor francezi — minţi luminate, dar 
fără originalitate filosofică -, începe a fi trecut între ghili- 
mele, ca având în cazul acesta o cauză accidentală. 

Secolul al XIX-lea, cu care începe epoca contemporană, 
este mai degrabă un secol științific şi tehnic, și întrucâtva 
antifilosofic, prin ostilitatea pe care o arată metafizicii. Din 
această apreciere trebuie să scoatem însă primii 20 de ani, 
— şi aceasta într-o singură ţară, Germania, unde avem un 
interval de patru decenii (1780-1820) de splendidă înflorire 
metafizică!. Perioada în care unele seminţe aruncate de ge- 
niul lui Kant au fost dezvoltate până la extremități aven- 
turoase şi cutezătoare, pe de o parte de linia romantică Fich- 
te, Schelling și Hegel, pe de alta de doi gânditori ceva mai 
moderați, de altfel foarte deosebiți unul de altul, Herbart și 
Schopenhauer. 

Dacă facem abstracție de filosofia germană post-kan- 
tiànă, restul secolului se înfățișează cu puţină măreție meta- 
fizică?. | 

Care să fie cauzele acestei depresiuni metafizice, ale a- 
cestui vânt nefavorabil pentru ceea ce se numea în antichi- 
tate, cu respectul pe care îl implică expresia: prima 
philosophia? 

O explicaţie ce se invocă adesea este oboseala. Se pretin- 
de că spiritul filosofic prezintă perioade alternante de elan 
și lâncezire, lucru care ar înfățișa o analogie cu ceea ce se 
petrece în viața individuală. Explicația însă e cam vagă și 
cam superficială, așa că te îndeamnă spre determinări mai 
precise. 

! Cele două pietre de hotar ale acestei epoci strălucite sunt: 
Critica rațiunii pure a lui Kant şi Lumea ca voinţă și reprezen- 
tare a lui Schopenhauer. 

Eventual, această perioadă s-ar putea chiar anexa secolului 
precedent, tot aşa precum, bunăoară, primele încasări ale unui 
nou an se fac în contul bugetului trecut. 

O cauză mai palpabilă ar fi enorma înmulțire a faptelor 
și cunoştinţelor științifice. Când erau cunoștințe mai puține, 
era mult mai ușor de înfăptuit sinteza lor și puteai să le înşiri 
pe un fir, întocmai ca într-o salbă. 

O altă cauză este prestigiul extraordinar pe care l-au 
dobândit în secolul acesta științele naturii — fizica, chimia, 
întrucâtva și biologia —, prestigiu care ar avea la rându-i două 
explicaţii deosebite. Una ar f progresele tehnice conside- 
rabile, care au dat științelor exacte o aureolă deosebită. Alta 
a fost, desigur, certitudinea, claritatea și caracterul rațio- 
nal-matematic, pe care l-au îmbrăcat treptat ştiinţele naturii. 
Aceste discipline dobândeau, într-un crescendo vertiginos, 
o evidenţă și un aspect inteligibil, care le asigurau un pres- 
tigiu și-o autoritate specială. Când vaza acestor științe a 
crescut ca niciodată, ele nu numai c-au ieșit de sub tutela 
filosofiei — printr-o emancipare despre care am pomenit —, 
dar au luat poziţie în contra ei, constituindu-se în putere 
rivală. Filosofia, presimţind primejdia, încercase şi dânsa 
la un moment dat să folosească, pentru chestiunile meta- 
fizice, metoda matematică. Dar cu toate sforțările geniale 
cheltuite de un Spinoza, încercarea nu izbutise, așa că toate 
acele științe care se puteau închega cu metode riguroase și 
raționale au declarat război metafizicii, imputându-i meto- 
da ei elastică și fantezistă, caracterul îndoielnic al rezul- 
tatelor sale. | 

Este de remarcat că, în această luptă dificilă, metafizica 
este părăsită și trădată chiar de aliatele sale firești — anume 
de disciplinele rămase în sfera filosofiei, care, în loc să-i 
vină în ajutor, au trecut în câmpul celui mai tare. Una din- 
tre ele a fost psihologia, care, deși respinsă de Auguste 
Comte din clanul științelor pozitive, când a văzut în tabăra 
opusă științe cu metode severe și formule matematice, a tre- 
cut acolo și dânsa, năzuind să se constituie după modelul 
științelor naturii. Aceeași cale a urmat-o şi sociologia — dânsa 
cu binecuvântarea rigurosului Comte. De unde ştiinţa so- 

cială ființase mai înainte sub formă de filosofie a istoriei, 
având un pronunţat contact cu metafizica, acum vrea să se 
constituie și dânsa în știință autonomă, știință de legi, con- 
iribuind și ea la izolarea în care rămânea glorioasa discipli- 
nă filosofică, ce avea acum în faţă o lume de adversari. 

Consecințele acestei stări de lucruri, care păreau să ves- 
tească sfârșitul metafizicii, în orice caz al dreptului ei de a 
mai exista, le trage o doctrină filosofică, care avusese pre- 
cursori şi-n secolele trecute, dar care acum se organizează 
sub numele de pozitivism. Reprezentantul ei intransigent şi 
celebru este Auguste Comte. 

Pozitivismul este fățiș şi categoric antimetafizic. În lo- 
cul împărătesei de altădată, el cere să se instaleze sovietul 
științelor pozitive. Comte merge până acolo cu discredita- 
rea metafizicii, precum şi a oricărei încercări de a trece din- 
colo de domeniul faptelor concrete, încât formulează aşa- 
numita lege a celor trei stări. Omenirea în evoluția ei in- 
telectuală a trecut prin trei faze deosebite: teologică, 
metafizică şi pozitivă. 

În faza teologică își explică evenimentele cu ajutorul 
unor ființe supranaturale = aceasta e faza copilăriei. În faza 
metafizică, cu ajutorul unor fiinţe oculte — aceasta este 
adolescenţa. În- sfârșit, în faza pozitivă — care e aceea a 
maturității - omul se lecuieşte de miracole și de entități 
abstracte, mărginindu-se la explicaţii curat ştiinţifice, la 
cunoaşterea fenomenelor și a raporturilor lor. După Comte, 
speculațiile metafizice - ca și explicațiile teologice - nu 
cadrează cu maturitatea intelectuală, păstrând totuşi o sim- 
patie mai mare pentru faza teologică, fiindcă cel puţin aici 
există - zice dânsul - o autoritate, pe când faza metafizică 
reprezintă o anarhie pură. | 

Epitetul „metafizic“ devenise la Comte o vorbă de ocară. 
Despre soţia sa, Carolina Comte -- tip de femeie arţăgoa- 
să —, spunea că reprezintă faza metafizică, pe când despre 

blânda doamnă de Vaux, pentru care a avut o iubire pasio- 
nată, zicea că înfățișează faza teologică. 

Tot așa, amintindu-și de un atac de alienaţie mintală de 
care fusese lovit în tinereţe, ne povestește că, atunci când 
era în apogeul rătăcirii sale, simţea cum gândurile i se dis- 
locă și cum recade în ... faza metafizică. lar când, grație 
tratamentului medical, Comte își revine la normal, el ne 
spune cum simţea că se întoarce la ... faza pozitivă. 

Pozitivismul este expresia cea mai credincioasă a știinţi- 
fismului antimetafizic. Este produsul cel mai caracteristic 
al mentalităţii secolului al XX-lea, în ceea ce dânsul are 
mai personal. Totuși, paralel cu pozitivismul, mai înregis- 
trăm şi alte atitudini filosofice — toate însă neprielnice și 
dușmănoase metafizicii. | 

În timp ce pozitiviştii strigau că vechiul tron împărătesc 
al metafizicii trebuie trimis la muzeu, se produce o altă încer- 
care, pornită tot din tabăra științelor naturii îmbătate de tri- 
umfuri necontenite, anume de a menţine tronul, sceptrul și 
hlamida, dar de a așeza un nou suveran, pornit din mediul 
şi din clasa lor. Cu această pretenţie vine așa-numitul mate- 
rialism, dezvoltat zgomotos şi agresiv în Germania — de către 
Büchner, Vogt, Moleschott și alții. Materialismul nu exclu- 
dea, ca pozitivismul, posibilitatea de a se cunoaşte elemen- 
tele ultime ale existenței, el decreta pur și simplu că datele 
fundamentale ale științelor naturii - atomele materiale — 
reprezintă dânsele esenţa ultimă a realității, din care de- 
rivă, printr-un joc de combinare mecanică, toate fenome- 
nele cosmice, inclusiv cele spirituale. 

Înfeudându-se viaţa sufletească. la mecanica fizică, ve- 
chea metafizică pierdea principala sa întăritură, materia de- 
venea noţiunea fundamentală a existenţei, dincolo de fizică 
nu mai era nimic, ba dânsa deţinea cheia explicăru univer- 
sale. Concepţia materialistă apărea ca prelungirea firească 
a adevărului științelor naturii, deși în fond se făcea o depla- 
sare nepermisă: adevăruri relative (cum suit de pildă ato- 

mele materiale) erau transformate deodată în adevăruri și 
realități absolute. 

Nici o concepţie, fie dânsa oricât de absurdă, pentru păr- 
ticica de adevăr pe care trebuie s-o conțină, nu este complet 
de prisos. Servicii va fi adus, desigur, materialismul prin 
rezerva faţă de supranatural și mai ales prin îndrumarea psi- 
hologiei spre o cale mai științifică, studiindu-se fenome- 
nele sufletești în paralel și în legătură cu acelea fiziologi- 
ce-nervoase. 

Dar oricare vor fi fost avantajele secundare, nu trebuie 
uitat că această teorie - care nici măcar n-a fost o creaţie 
originală a secolului al XIX-lea, fiindcă modele găsim şi în 
antichitatea greacă, și la unii gânditori din epoca modernă 
prekantiană -- este lipsită de examen critic, fiindcă este aven- 
turos să proclami materia ca o realitate din care se naște 
spiritul, când dânsa tocmai presupune un spirit care s-o 
cugete, fiind mai degrabă un extract și un fragment al vieții 
psihice (al senzațiilor vizuale și tactile); fiindcă nu poţi so- 
coti spiritul ca o aparenţă a unor fenomene mecanice, 
întrucât aparențele tocmai reclamă existența prealabilă a 
unui spirit în fața căruia apar; pe de altă parte, că nu poți 
concepe lesne energia fizică transformându-se în energie 
psihică, şi nici fenomenele sufletești ca fiind lipsite de 
energie (simple reflecte fără putere), fiindcă, neavând nici 
un rol efectiv, ar fi dispărut de mult, pe când ele sunt în 
continuă dezvoltare, și e mai simplu să concepi materia ca 
un spirit amortit decât spiritul ca o materie înviată (!); de 
asemenea, e mai comprehensibil să concepi organul creat 
de funcțiune, decât funcțiunea de organ, deci mișcarea de 
voință (și nu invers), dintele de foame și nu foamea de dinte, 
creierul de cugetare şi nu aceasta de creier; în sfârşit, întin- 
derea (care este caracteristica esenţială a materiei) e mai 
ușor de conceput ca un produs derivat al unor forțe imate- 
riale, decât forţa ca un produs al întinderii -- fapt așa de 
neverosimil, încât Descartes, care explica bucuros întreg 

procesul cosmic fizicește, a trebuit să postuleze o îmbrân- 
cire iniţială dată materiei de către Dumnezeu. 

Mateniahsmul german din secolul al XIX-lea a fost de o 
rară vulgaritate și lipsă de adâncime. El este, cum am zis, 
produsul unei amețeli a ştiinţelor pozitive, care, uitându-și 
de sobrietatea lor firească, au făcut speculaţii mai hazardate 
şi mai șubrede decât ale metafizicienilor celor mai fanteziști. 

Scriitorul francez Pierre Loti, în cartea sa Vers Ispahan, 
ne povestește că persanii sunt de o rară sobrietate, că nu 
gustă alcool, aceasta în contrast cu vecinii lor, rușii, care 
sunt foarte amatori. Totuşi, spectacolul cel mai dezgustător 
de beție nu-l dau rușii, ci acei persani care trăiesc alături 
de frontiera rusească. Aşa s-a întâmplat și în cazul nostru: 
cele mai fragile teorii metafizice n-au fost în genere opera 
metafizicienilor autentici (care totdeauna vor avea oarecare 
măsură critică), ci a acelor spirite „ştiinţifice“ care, în loc 
să rămână în domeniul riguros al specialităţii lor, vagabon- 
dează în vecinătatea periculoasă a marilor probleme ale 
existentei. 

Materialismul n-a avut rezerva și sobrietatea pozitivismu- 
lui. Pe tronul glorios al vechii metafizici, asupra căruia pozi- 
tivismul voia să tragă perdele, materialiștii au pus o carica- 
tură de suveran. În cel mai bun caz un surogat — care nu-și 
avea locul acolo unde, cu toate păcatele lor, purtaseră scep- 
trul cu strălucire un șir întreg de dinastii vestite, în numele 
unei idei mari și al unei necesități generale. 

În opoziţie cu materialismul, care făcea din relativul şti- 
ințelor naturii o cunoştinţă filosofică absolută, și cu pozi- 
tivismul, care mărginea cunoașterea valabilă la domeniul 
științelor, având însă deplina conștiință a relativităţii lor, 
știinţifismul epocii mai produce și o altă atitudine, superioa- 
ră filosoficeşte acestor două, însă tot antimetafizică și ea. 
Din convingerea că juxtapunerea științelor pozitive nu poate 
istovi conținutul cunoașterii şi nici potoli setea de înțelegere 


25 


a sufletului omenesc, se încearcă a se pune în locul meta- 
fizicii, ca disciplină filosofică supremă, așa-numita teorie 
u cunoștinței. Această disciplină s-a constituit ca un corp 
de sine stătător, grauie filosofilor englezi prekantieni — lui 
Locke, Berkeley și Hume. Un prestigiu și o autoritate deo- 
sebită capătă, după aceasta, prin opera lui Kant. De unde 
teoria cunoștinței urma să fie un instrument pentru explo- 
rarea marilor probleme metafizice, încet-încet, devine 
dintr-un mijloc un scop, dintr-o unealtă a metafizicii o în- 
locuitoare a ei. Rolul de frână, pe care l-a avut de la înce- 
put, capătă succesiv un caracter de limitare și, în cele din 
urmă, de denegare a posibilității metafizicii. Pe la mijlocul 
secolului al XIX-lea. în largi cercuri intelectuale, teoria 
cunoștinței - adică examenul critic al posibilității, al limi- 
telor și al originii cunoașterii noastre — se substituie proble- 
melor metafizice, și are dreptate filozoful francez Guyau. 
atunci când spune că pentru mulți gânditori nu se mai pune 
problema lui Hamlet: „a fi sau a nu fi“, ci o altă problemă: 
„a şti sau a nu şti“. Savanţii, pe care nu-i puteau integral 
satisface rezultatele ştiinţelor respective și care simțeau 
nevoia unei aprofundări a principiilor de bază -- cum este, 
bunăoară, Helmholtz, și alții —, nu numai că încurajează 
ascensiunea teoriei cunoașterii, dar o hrănesc şi dânșii cu 
cercetări personale, deosebit de opera lor de specialitate. 
Bucuroasă de sprijinul pe care îl căpătase din partea atâ- 
tor savanţi de marcă, prin urmare nu numai îngăduită, dar 
chiar și ajutată de știința pozitivă, teoria cunoașterii în 
întoarce acesteia serviciul, în campania ei antimetafizică, 
susținând, pe baza unui sever examen critic, un relativism 
intelectual, care atrage imposibilitatea cercetărilor în abso- 
lutul metafizic, și acordarea neconcurată a întregului câmp 
al cunoștinței valabile, ştiinţelor pozitive. Avem deci un nou 
act de trădare o disciplină filosofică, creată în ajutorul 
metalizicii, care trece în lagărul dușman, bineînţeles 
rezervându-şi din partea ştiinţelor pozitive o recunoaștere 

și un omagiu pe care nu le întâlnim în aceeași măsură în 
doctrina pozitivismului propriu-zis. 

Un factor care a ajutat cultivarea exagerată a teoriei cu- 
noaşterii a fost și reînvierea filosofiei lui Kant, câtăva vreme 
înăbușită de luxurianta vegetaţie a metafizicii postkantiene. 
Criticismul filosofului din Königsberg a fost invocat ca un 
sprijin şi ca o autoritate, deși caracterul antimeta fizic al teo- 
riei cunoaşterii din epoca de care ne ocupăm se rezema pe 
un Kant simplificat și redus. Cel mult dacă savantii, care 
făceau profesie de kantianism, mai foloseau din Kant și 
separația abruptă pe care acesta o făcuse între domeniul 
cunoștinței teoretice și acela al activității practice, însu- 
șindu-şi câte ceva din concepția lui etică, pentru trebuinţele 
mai adânci ale sufletului lor. 

Și totuși, trebuinta metafizică, în oricât de ingrate condiţii 
îi eră dat să se găsească, nu putea să dispară cu desăvârșire. 
Vegeta, se strecura, așteptând ceasuri mai prielnice, când în 
faţa unei noi izbucniri impetuoase, argumentele potrivnice, 
oricât păreau acum de decisive, vor trebui să slăbească și să 
cedeze. 

Chiar în lozinca filosofică „Înapoi la Kant“ (Zurück zu 
Kant), așa de lățită în Germania dezamăgirii metafizice din 
perioada imediat următoare martlor romantici, poate că se 
găsea ceva mai mult decât revenirea la o prudenţă ostilă 
metafizicii. Poate că în acel cuvânt de ordine, care a carac- 
terizat vreo două decenii ale cugetării germane - rămânând 
pentru unii recomandabil până astăzi --, se exprima pur și 
simplu o ostilitate în contra unei anume metafizici (aceea a 
lui Fichte, Schelling, Hegel) fără a rosti o duşmănie prin- 
cipială în contra oricărei metafizici, bunăoară a aceleia in- 
cluse în filosofia lui Kant, sau a alteia, care s-ar dezvolta în 
mod critic pe baze solide kantiene. 

Tot răspunzând unei nevoi de sinteză metafizică -— ală- 
turi de alte preocupări de ordin practic-cetăţenesc - Franța 
din întâia jumătate a secolului al XIX-lea (cu repercusiuni 

prelungite și mai târziu) ne mai înfățișează, cu Victor Cousin 
ŞI alţii, un fel de metafizică lipsită de virilitate, pentru uzul 
siguranței statului și al lealităţii cetățenești. 

Aici nu e vorba — ca la Zurück zu Kant — de revenire la 
un singur sistem filosofic; concepţia eclectică combina 
într-un mozaic elegant câteva din sistemele existente, luând 
de la toate așa-zisa lor parte bună, dar adăugând, între al- 
tele, că tot ce s-a putut spune valabil s-a spus până astăzi, 
aşa că de aici înainte nu se mai poate inova. În timp ce pozi- 
tivismul, contemporan cu şcoala eclectică, afirma că 
speculațiile metafizice nu sunt posibile, eclectismul declara 
că ele nu mai sunt posibile de acum înainte, fiindcă nu se 
mai poate adăuga nimic la ceea ce s-a spus. O notă întrucât- 
va comună între curentul antimetafizic și unul filometafi- 
ZIC, dar lipsit de amploare și de avânt. 

În secolul al XIX-lea ştiinţa pozitivă devenise tirană și 
intransigentă. Dezvoltănle ei admirabile şi mentalitatea ei 
severă acoperiseră de discredit fantezule constructive și nici 
un sistem metafizic nu se poate lipsi de instrumentul 
imaginației. Ștunțifismul riguros al epocii, care apărea îndâr- 
jit în contra metafizicii, era un lucru peste care nu se putea 
trece și de aceea poziţia metafizicii devenise aşa de pre- 
cară. Au existat totuşi -- mai ales la începutul celei de-a doua 
jumătăți a veacului -- încercări de a adapta ipotezele 
metafizice rezultatului științelor pozitive, fără a-şi permite 
nici un fel de libertate fată de acestea din urmă, din contră, 
respectându-le deplin și integral. 

Poate cea mai însemnată încercare de-a combina știin- 
tifismul cu spiritul metafizic, zămislind o concepţie de an- 
samblu, cvasimetafizică, este evoluţionismul-lui Herbert 
Spencer. Împrumutând de la Schelling ideea evoluţionis- 
tă -- care concepuse natura ca o serie de trepte, ca un șir de 
eseuri din ce în ce mai bune până izbutește să-l creeze pe 
om -- şi combinând-o cu mecanicismul științei pozitive, 
Spencer concepe existenţa nu ca pe o operă de artă cu ciorne 


28 = 


prealabile, ci ca pe o scară de forme, care descind unele din 
altele, printr-un proces mecanic fără năzuinţe şi fără ţel. 
Mai puţin îndrăzneț decât vechii metafizicieni, depășește 
totuşi printr-o vastă sinteză limitele circumspecte ale pozi- 
tivismului antimeta fizic. 

Şi mai apăsat metafizice sunt sistemele unor filosofi 
(majoritatea germani) care, studiind temeinic ştiinţele pozi- 
tive și închinându-se concluziilor lor, se degajează totuși — 
întrunindu-le într-un ansamblu — de mecanismul lor mate- 
rialist, proiectând - ca o completare — deasupra lumii vă- 
zute, care rămâne așa cum o înfățișează științele, o regiune 
ideală, cu valori superioare cosmosului fizic. În această sin- 
teză e pur și simplu vorba ca științele pozitive, suverane — 
cu rețeaua lor de legi - pe întreg domeniul faptelor cosmi- 
ce, să îngăduie o întregire idealistă, care să nu contrazică și 
să nu deranjeze cu nimic rezultatele riguroase ale cercetărilor 
științifice. În ordinea aceasta avem concepţiile lui Lotze, 
Fechner, Hartmann, Wundt, Fouill&e. Încercările acestea 
sunt însă palide în comparaţie cu strălucitele sisteme - mai 
fanteziste, desigur - ale metafizicienilor din trecuti. Poate 
o cauză este şi imensa aglomerare a cunoştinţelor ştiinţifice 
care îngreuiază sinteza. În privinţa aceasta rămâne cel mai 
caracteristic Wundt, al cărui formidabil material de fapte, 
pe care îl cară ca un ciclop, pare a-l copleși câteodată, în 
orice caz îl împiedică să înalțe turnul din vârful căruia să 
îmbrățişezi, dintr-o privire, ansamblul şi perspectiva întregii 
construcții. 

Dar cauza de căpetenie este alta: faptul că această 
metafizică pare numai tolerată, izbindu-se la tot pasul de 
grija de a nu se indispune știința pozitivă, care e socotită ca 
ceva intangibil și sacru. Metafizica apare sfielnică, cuminte, 

' Putem recunoaşte totuşi că Ed. Hartmann se apropie, într-o 
măsură oarecare, în orice caz mai mult decât alții, de feericele 
construcţii de altădată. 

făcând din colţul ei puţină larmă, ca să nu tulbure stăpânul 
ce și-a păstrat palatul cel mai somptuos. 

Şi neapărat, atâta vreme cât valoarea științei și a legilor 
științifice părea o dogmă, masa lor granitică și osatura lor 
rigidă erau o barieră pentru zboruri speculative mai cuteză- 
toare. 

Erau însă, cu toate aceste vicisitudini, apropiate vremurile 
de resurecție a metafizicii, care reprezintă nu numai o necesi- 
tate netăgăduită a sufletului, dar continua să exercite un fel 
de vrajă ocultă. Printre alte fapte caracteristice, se face 
menţiune de un lucru foarte interesant, pe care îl destăi- 
nuiește filosoful american James, într-o corespondenţă, lui 
Charles Renouvier: la universitățile americane rectorul tre- 
buia să fie... profesor de metafizică. Nu ştiu dacă este cel 
mai bun criteriu de selecționare a rectorilor, în orice caz e 
lucru simptomatic și de ajuns de elocvent. 

Resurecţia metafizicii pe care o constatăm spre sfârșitul 
secolului al XIX-lea, continuându-se și veacul următor, are, 
pe lângă explicaţia mai vagă a unui ritm alternant în lumea 
ideilor, una mai precisă: Se ivește o teorie a cunoștinței nouă, 
care subție şi înmoaie armătura de fier a legilor ştiinţifice, 
sabotând chiar ideea de lege naturală, în orice caz, mic- 
şorează considerabil majestatea şi tirania ştiinţifismului, 
care fusese obstacolul esențial al elanului metafizic. 

Neocriticistul Charles Renouvier încercase și dânsul să 
moduleze determinismul legilor naturii, admițând unele în- 
ceputuri spontane și chiar unele întreruperi în lanţul cauzal. 
Teoria lui însă, cu toate meritele ei necontestate, avea as- 
pecte bizare şi nu reușea să îmbine într-un tot armonic ideea 
de lege - pe care, de altfel, o menținea intactă - cu aceea de 
hbertate. 

A fost opera altor cugetători — în primul rând a lui 
Boutroux şi mai târziu a lui H. Poincare — de a atenua trufia 
legilor ştiintifice și de a reduce pretenţiile lor, făcând loc 

mai mult și asigurând mai multă iniţiativă năzuinţei și 
construcțiilor metafizice. 

După acești gânditori, legile naturale nu mai sunt reguli 
inflexibile, ci pur şi simplu formule ale spiritului, tipare 
elastice, modalități comode pentru a îmbrățișa realitatea și 
a te orienta în labirintul ei. Prin aceasta, fără a se introduce 
haosul și anarhia în natură, legile e: se îmblânzesc, spiritul 
nostru nu mai este prizonierul, ci autorul lor, el le poate 
mlădia și adapta nu numai faptelor empirice, dar și altor 
năzuinţe și postulate ale sufletului omenesc. Domeniul 
științei capătă aspectul unei simple insule în larga activi- 
tate a spiritului, care se mai scurge în mai multe direcții, 
evident cu aspiraţia de a le coordona într-un tot. În orice 
caz, spiritul este proclamat superior legilor naturii și n-are 
să se încurce, în aceeași măsură ca înainte, de nişte formule 
care sunt propriile sale creaţii și acțiuni. 

Fără a intra în discuția acestei concepţii - care nu for- 
mează obiectul propriu-zis al acestei disertaţii - constatăm 
însă istoriceşte că noua teorie a deschis posibilităţi ademeni- 
toare creaţiei metafizice, atâta timp apăsată și anihilată de 
cultul idolatru și de dominarea despotică a științelor pozi- 
tive. 

Teoria cunoaşterii, care, câteva decenii în urmă, pără- 
sise fățiș cauza metafizicii, aliniindu-se cu adversarii săi, 
acum ia poziție în contra pretențiilor exagerate ale ştiinţelor 
pozitive, acordând un sprijin eficace reînvierii metafizice. 

Pe acest drum nou se și înfiripează o concepţie metafi- 
zică de mare anvergură și de mare răsunet: filosofia lui 
Bergson. 

Lăsând ştiinţelor pozitive şi reţelei lor de legi domeniul 
secundar al realităţii mecanizate (la réalité toute faite), 
rezervă construcției metafizice domeniul mai profund al rea- 
lităţii care se creează (la réalité en train de se faire), care 
este spontaneitate, inițiativă, elan. 

Paralel cu această cugetare proaspătă, care se dezvoltă 

în Franţa, întâlnim peste ocean, în America anglo-saxonă, o 
concepţie înrudită, care se desfășoară simultan: pragma- 
tismul lui James, care socotește și dânsul legile științifice 
nu ca adevăruri în sine, ci ca simple instrumente de acțiune, 
justificate de folosul lor practic -- croind astfel alături un 
larg câmp de activitate, unei metafizici interesante, cu un 
puternic colorit religios. 

Să mai semnalăm printre întâmplările caracteristice ale 
epocii din urmă că, la fel cu teoria cunoștinței, și psiholo- 
gia, care se făcuse vinovată de un act de trădare, s-a întors 
pocăită înapoi. 

S-a constatat în chip indubitabil că viaţa sufletească are 
o fizionomie proprie și nu numai că nu poate fi înglobată în 
fiziologie, dar nici nu poate folosi, în prea mare măsură, 
metode similare cu acelea întrebuințate în studiul lumii 
fizice. Această convingere a produs reîntoarcerea psiholo- 
giei, firește nu pentru a reintra sub tutela metafizicii, dar 
pentru a sta cot la cot cu dânsa, în cazul când aceasta ar fi 
iarăşi atacată. 

Concepţia bergsoniană — izbucnită în pragul secolului 
XX — rămâne cel mai strălucit produs și cea mai elocventă 
mărturie a metafizicu reînviate. Desigur, cineva poate găsi 
într-însa excese dialectice și subtilităţi,. va afla bogat prilej 
de obiecţii — dar un lucru e cert: că ea este o impresionantă 
creație și, prin apariția ei, a dat o nouă viaţă avântului me- 
tafizic și încrederii în speculaţii. De unde, înainte de Berg- 
son, metafizica ajunsese timidă și dezorientată, de acum ea 
recapătă suflu și îndrăzneală. Ea nu se mulțumește să culeagă 
elaborările ştiinţelor pozitive în panerul ei primitor, ci im- 
primă directive în toată viaţa intelectuală. De unde era până 
deunăzi o luminiţă sfioasă, aproape clandestină, acum este 
astrul care, într-o atmosferă înviorată, se ridică triumfător, 
trimițând solie de raze depărtărilor și renăscând imnurile 
de nădejde în trena sa de lumină... 

INTRODUCERE LA CRITICA 
CUNOAȘTERII" 


pa 


Examenul critic al cunoasterii este, fără îndoială, una 
din misiunile de căpetenie ale meditaţiei filosofice şi nu 
mai puțin de trei discipline și-au manifestat râvna și ambiția 
ca să dea o cât mai largă contributie la rezolvarea acestei 
probleme capitale: psihologia, logica şi mai cu seamă ra- 
mura creată anume, teoria cunoașterii sau epistemologia. 
Problema cunoașterii este un fel de răscruce la care se întâl- 
nesc acele trei mari discipline filosofice; bineînţeles, unele 
se învârtesc mai pe la marginea chestiunii, altele pătrund 
mai adânc, desigur nu fără sforțări din partea celor care sunt 
ținute mai la margine, ca să avanseze mai la centru (exodul 
de la periferie la centru se poate constata chiar și în dome- 
niul problemelor abstracte). De obicei, se pretinde că în 
filosofie problemele ar fi eterne, numai soluţiile sunt trecă- 
toare, încât, dacă cineva ar voi să formuleze o maximă de 
contraste ar putea să facă această diferenţiere între filosofie 
ȘI știință, spunând că „pe când filosofia dă soluții trecătoare 
la probleme eterne, știința dă soluţii eterne la probleme trecă- 
toare“. Această maximă este, evident, numai aproximativă 

ca orice antiteză prea deplină - pentru că nici soluţiile 
științei nu sunt absolut neschimbătoare, nici problemele 
filosofiei nu sunt, de asemenea, eterne, dacă nu în sensul că 
ele se pot rezolva definitiv, cel puţin în ceea ce privește 
prezenţa lor veşnică în conștiință. Fiindcă examenul critic 

* Reprodus după Studii istorico-filosofice. Serie nouă, Edit. 
Casei $coalelor, București, 1943, p. 92-106. 

al cunoașterii este o problemă care n-a apărut cu primele 
gânguriri ale filosofiei, nici măcar cu întâile ei înfloriri, ci 
cu deplină conştiinţă a fost îmbrăţișată abia în decursul 
filosofiei moderne, de aceea criticismul alcătuiește unul din 
aspectele proprii ale filosofiei noi, una din notele specifice 
care o diferenţiază de filosofia antică, precum şi de filoso- 
fia medievală. 

Să fim bine înţeleși asupra noţiunii de criticism. Nu este 
vorba să înţelegem prin criticism spiritul critic în genere, 
care n-a așteptat, desigur, epoca modernă. Spiritul critic aș 
putea spune că s-a manifestat din primul moment în care 
mintea omenească s-a dezlipit de conștiința naivă, iniţială, 
ȘI a crescut pe măsură ce s-au comparat faptele unele cu 
altele sau pe măsură ce o cunoștință despre un lucru a fost 
scoasă din izolarea ei și înglobată organic într-un ansamblu 
de idei, de unde se conturează și se definește mult mai bine 
valoarea fiecăreia din ele. Tocmai gândindu-mă la faptul 
acesta, pe vremuri, la o vârstă când îmi plăcea mai tare să-mi 
torn ideile în aforisme, am formulat o maximă concentrată 
a cărei exactitate nu o reneg, deși forma poate că aparţine 
mai mult unei vârste decât alteia. Aforismul era următorul: 
„Valoarea unei idei se arată ca și graţia unei fecioare: când 
se prinde în horă cu altele!“ Ceea ce exprimă tocmai gândul 
de acuma, că valoarea unei cunoștințe sporeşte atunci când 
e scoasă din izolare şi inserată critic într-un ansamblu de 
idei. Płin criticism trebuie să înţelegem însă altceva aici: 
întinderea examenului critic de la obiectele care sunt de 
cunoscut la instrumentul cunoașterii însăşi. Această exten- 
siune nu este o operaţie spontană, cunoașterea inițială nu 
constituie o problemă, ci este un fapt; în mod spontan, in- 
strumentul cunoașterii nu se așază niciodată în galantarul 
obiectelor de cunoscut, pentru că el tocmai este aparatul cu 
care se operează cunoașterea, vasăzică se află de altă parte 
a baricadei. Aș mai putea să amintesc că, în genere, ființa 
omenească a lost așa întocmită, încât privirile ei să se în- 

drepte în afară, către lucruri, iar nu să ne contemplăm pe 
noi înşine. Această inversare, această cale întoărsă, care 
îndrumă privirile înapoi spre noi înșine, nu este calea spon- 
tană, calea firească. Poate că natura care ne-a purtat de gri- 
jă şi-a dat socoteala că cele mai multe primejdii faţă de care 
trebuie să luăm neîntârziat atitudine se găsesc în afară de 
noi şi, prin urmare, toată atenția trebuie să fie concentrată 
în afară, către obiectul cunoașterii. Nu zice nimeni că nu 
există primejdii și dinlăuntru, însă acestea au, în genere, o 
scadenţă mai îndepărtată, după cum mai au un caracter 1n- 
eluctabil, faţă de care este greu să te împotriveşti, şi, la urma 
urmei, cu primejdiile dinlăuntru de cele mai multe ori ne 
identificăm, considerându-le ca o formă a destinului nostru 
însuşi. l 
Tocmai din cauza aceasta, obiceiul de a nu privi înainte, 
ci de a întoarce privirea și examenul către tine însuți este o 
atitudine care nu a apărut în mod spontan. Dar chiar dacă 
„există domenii ale vieții noastre sufletești care ne solicită 
privirea mai ușor, nu dintre acestea e instrumentul 
cunoaşterii, care stă oarecum ascuns în cutele cele mai in- 
time ale spiritualității noastre. A trebuit însă să vină un 
moment în care gândirea noastră să-şi pună întrebarea: poate 
că ar trebui să cercetăm în prealabil ce valoare are instru- 
mentul cunoașterii, care sunt posibilităţile și care sunt limi- 
tele lui? Desigur, un mijloc de a-ţi da seama de puterile 
cunoaşterii noastre sunt și rezultatele pe care le izbândește 
şi obstacolele de care se loveşte efectiv. Însă se întâmplă de 
multe ori să nu avem senzaţia clară a dificultăților ivite și 
_să ne hrănim cu impresia că mergem înainte, deşi în reali- 
tate stăm pe loc, ba chiar să socotim erori patente drept 
cunoștințe autentice. După cum se întâmplă cu unele vehi- 
cule care merg admirabil pe uscat, dar dacă intră în apă și 
apa e mai adâncă, se stinge motorul, nu mai pot să avanse- 
ze, având totuși din ele și după încremenire iluzia, din cauză 
că apa curge, că mergi mereu înainte. În domeniul cu- 


N 


35 


noaşterii, mai ales spre marginea explorării, asemenea ilu- 
zii sunt frecvente și de aici trebuinţa să cercetezi, în preala- 
bil, posibilitățile reale ale mijloacelor tale cognitive. 

Spuneam că această problemă, care a schimbat direcţia 
examenului, întorcându-l înapoi, spre noi înşine, este oare- 
cum o problemă modernă. Deși există istorici care — bucuroși 
să atribuie toate inițiativele spiritului grec — susţin că pro- 
blema cunoașterii, a posibilităților și a limitelor sale, a in- 
teresat și pe filosofii din antichitate, pe filosofii greci şi, 
prin urmare, că problema nu ar fi chiar așa de nouă. Impre- 
sia mea totuși este că în antichitate (când zic antichitate, 
mă raportez la filosofia greacă), existau mai mult atitudini 
critice decât o critică adevărată, atitudini care nu erau pre- 
cedate de un examen, de o cercetare serioasă. Evident, în 
școala eleată, bunăoară, reprezentanţii ei celebri au aruncat 
afară din conţinutul cunoașterii valabile o mulţime de lu- 
cruri care păreau adevăruri nediscutate sau aspecte funda- 
mentale ale realităţii. Se știe că școala eleată a contestat 
cu hotărâre realitatea mișcării. Pentru ce? Pentru că acest 
fenomen constant și fundamental părea că nu se încadrează 
în dialectica rațiunii noastre. Însă când şcoala eleată con- 
testa realitatea mișcării pentru motivul că raţiunea noastră 
nu s-ar acomoda cu dânsa, școala în chestiune acorda o 
confiență nemărginită rațiunii noastre fără nici o critică prea- 
labilă. Era, desigur, o atitudine critică (mai exact pseudo-cri- 
tică), însă fără un criticism adevărat. O școală mai critică -- 
dacă vreţi — a fost școala sceptică și poate aceea a sofiștilor. 
Aceștia, atunci când afirmau că oamenii nu pot să cunoască 
adevărul şi că putem susţine cu egală îndreptăţire o temă și 
tema contrară, strecurau și oarecare consideraţii critice, deși 
impresia mea e.că, mai mult decât cu o atitudine critică, 
avem de-a face cu o atitudine sportivă, cu plăcerea de a te 
juca cu ideile, aruncându-le când sus, când jos, și cercându-ţi 
puterile cu ele. 

Am cunoscut în tinereţele mele un superb exemplar de 

vioiciune intelectuală, pe un mare scriitor al. nostru, care 
avea, poate, și o vână de sânge grecesc și care simţea o ade- 
vărată plăcere demonică să susţină întâi o temă și pe urmă 
alta contrară. Abia își terminase o demonstraţie și stabilise 
o concluzie, cu admirabilă putere dialectică, cu un raţiona- 
ment dibaci și convingător, că și pornea să declare îndată: 
„cu toate astea adevărat e tocmai contrariul“, pentru ca, fo- 
Josind aceeași îndemânare dialectică și aceeași forţă de ar- 
gumentare, să răstoarne tot ce stabilise mai înainte și să 
ajungă la teza inversă. De atunci am rămas parcă cu impre- 
sia că în acest joc acrobatic este o mare tendinţă sportivă, 
legată şi de dorinţa de a-ți arăta puterea. 

În orice caz, nu s-a putut pune temeinic problema exa- 
menului critic al cunoașterii mai înainte de a se fi operat un 
început de separație clară între obiectele de cunoscut şi su- 
biectul cunoscător, între materialul cunoaşterii și instrumen- 
tul ei. Dar această separație, în antichitatea greacă, multă 
vreme nu a existat deloc. Poate o vagă impresie că nu există 
suprapunere perfectă între gândire și obiectele gândite și că 
gândirea ar conţine ceva în plus peste obiectele gândite - 
ceea ce ar da dreptul să se facă numita separație — s-a născut 
în momentul în care gânditorii greci și-au dat seama că în 
conţinutul cunoaşterii noastre există unele idei de o preci- 
zie şi o exactitate care depășesc grosolănia obiectelor ma- 
teriale, anume adevărurile matematice (cu toate că Pitagora 
a vrut să facă și din număr un element al lucrurilor însele). 
Confuzia continua, putând constata cu surprindere că în 
însăşi clasificarea Academiei platonice — unde se cultiva 
intens matematica - această îndeletnicire intelectuală nu este 
prevăzută ca o disciplină aparte, ci e înglobată la fizică și 
poate la ontologie. Cel dintâi cugetător care a început să 
degajeze gândirea şi aplicațiile ei de obiectele gândite sau 
de materialul cunoscut rămâne incontestabil Aristotel, care > 
a sistematizat o serie de contribuţii ale școlii eleate și ale 
dialecticui platonice, construind cu mari adăugiri personale 

opera lui de Logică, faimosul Organon, în care tocmai se 
degajează oarecum funcțiunea cunoaşterii de obiectele care 
sunt de cunoscut și se face din acea funcţiune o temă de 
reflecţie şi de examen filosofic deosebit. Însă cine citește 
opera lui Aristotel poate să-și dea socoteală că această se- 
paraţie, absolut necesară, cum am spus, pentru a se naște o 
problemă critică a cunoaşterii în adevăratul înţeles, este in- 
completă, ba chiar sunt momente când filosofului parcă îi 
pare rău să o constate și cât de cât ar prefera să înglobeze, 
să confunde iarăși laolaltă instrumentul cunoașterii și obiec- 
tele de cunoscut. Câteva exemple foarte caracteristice în 
această privinţă. Un mod de-a împărți judecățile, rămas cla- 
SIC, este şi acela în următoarele trei speţe: categorice, 1po- 
tetice și disjunctive. Judecata categorică ar fi de felul aces- 
ta: Zăpada este albă; Sângele este roşu. Aşadar, afirmarea 
unui fapt, dat în intuiție. La judecata categorică operaţia 
intelectuală decalchează planul obiectelor intuitive și 
aproape-aproape se confundă cu obiectele gândite. Dimpo- 
trivă, judecățile ipotetice și judecățile disjunctive păstrează 
un colorit mai subiectiv. Din enunțarea acestor judecăţi se 
poate vedea că există deosebire netă între subiectul cunos- 
cător şi obiectul cunoscut. Să luăm un exemplu familiar de 
judecată ipotetică: Dacă plouă, se răcoreşte. E destul să ne 
oprim la prima jumătate a acestei aserțiuni: dacă plouă, 
formă evazivă şi condiţionată, care zugrăvește şi exprimă o 
atitudine a subiectului, nu o realitate a obiectului. În natură, 
plouă ori nu plouă, adică sunt situaţii categorice. Deci for- 
ma dacă plouă nu există aievea, ci exprimă o atitudine a 
subiectului fată de o așteptare nedeterminată. lată de ce ju- 
decata ipotetică are colorit subiectiv. Tot aşa este și judeca- 
ta disjunctivă. Să zicem, de pildă, un corp ceresc este sau 
stea, sau planetă, sau satelit, sau cometă, aşadar, există mai 
multe posibilităţi. Însă în natură, în realitatea obiectivă, un 
corp ceresc este numai una din ele. Nu există acest sau 
aievea, ci realitatea e de un singur fel. Acest sau exprimă o 

atitudine a noastră, a subiectului, indicând marginea posi- 
bihtăţilor între care ne putem aștepta ca un lucru să fie definit 
așa sau altfel. 

Bunăoară, se anunţă că s-a descoperit un corp ceresc, 
fără să ni se indice speța lui. Atunci, pentru subiectul gân- 
ditor, corpul acesta va fi sau planetă, sau satelit, ori cometă, 
ori stea - deși el e de pe acum numai una din ele. Acest sau 
exprimă o atitudine subiectivă a cuiva, care încă nu e dument 
asupra adevărului și ce face deocamdată e să delimiteze 
numai gama posibilităţilor. Pe când judecata categorică este 
un fel de decalcare a planului obiectiv, judecăţile ipotetice 
ȘI disjunctive au un puternic colorit subiectiv şi, în orice 
caz, la ele separația dintre aportul subiectului și acela al 
obiectului se străvede mult mai clar. Ei bine, în logica lui 
Aristotel, aceste două specii de judecăţi dispar în tipul de 
judecată categorică, singurul prevăzut expres de întemeie- 
torul logicii (celelalte speţe au fost îndeosebi menționate 
cam de la filosofia stoică), dovedind că nu a sesizat im- 
portanta separaţiei dintre subiectul cunoscător și obiect, ba 
mai mult, atunci când se produce, parcă voiește să scape de 
ca. De fapt, Aristotel n-a putut să nu observe clasele de ju- 
decăți ipotetice şi disjunctive, dar şi-a dat toate silinţele să 
le reducă la tipul categoric, socotind posibilul ipotetic și 
disjunctiv ca un predicat care explicitează unele proprietăți 
ale substanţei sau ale obiectului. Amestecul vechi al 
funcţiunilor subiectului cu proprietățile obiectului, ba chiar 
sub formă de tendinţă fermă, se vede deci şi la Aristotel. 

Un alt exemplu foarte caracteristic tot din logica lui: 
problema inducției. Metoda inductivă este aceea care ne 
autorizează ca, pornind de la câteva exemple particulare, să 
formulăm idei generale, să ajungem la generalizări. Dar 
ideea generală este opera subiectului, fiindcă în lumea con- 
cretă a obiectelor n-ai găsit decât un număr de cazuri limi- 
tate, pe baza cărora ai purces la generalizare, depăşind te- 
melia faptelor. Prin urmare, în acest proces inductiv se vede 

limpede fiinţarea deosebită a subiectului, separația dintre 
planul obiectiv şi planul subiectiv; și de aici tocmai vine 
chestiunea extrem de importantă: cine ne autorizează pe noi, 
ce drept avem ca de la câteva cazuri particulare să ne ndi- 
căm la general? În logica formală am învăţat că ceea ce e 
valabil pentru tot e valabil pentru parte. Dar metoda induc- 
tivă procedează invers, conchizând că ceea ce este valabil 
pentru parte e valabil și pentru tot. Este una din problemele 
cele mai spinoase și mai delicate, spre a găsi o plauzibilă 
legitimare ca de la câteva cazuri particulare să ne înălțăm 
la un adevăr general. Şi totuși, cu ce viteză tratează Aristo- 
tel problema inducției! El recunoaște — fiind conștient că 
punctul de plecare al cunoaşterii noastre nu coincide în ge- 
nere cu punctul de plecare al creației aievea — că noi scoatem 
din obiectele individuale principiile generale, care le stau 
la bază, dar operaţia în sine nu prezintă pentru dânsul abso- 
lut nici o dificultate. Noi cunoaștem obiectele din senzații 
și extragem ideile generale pur și simplu. De unde această 
bagatelizare? Pentru că în convingerea lui Aristotel ideile 
generale zăceau în lucrurile însele, ca sâmburele într-un 
fruct. Și după cum poți scoate sâmburele din fruct, tot aşa 
poţi degaja ideile generale. Aceasta ar fi operaţia pe care o 
face spiritul nostru: ia obiectul individual, îl despoaie de 
coajă și găseşte ideea generală. Precum se vede, Aristotel 
nu avea o cunoştinţă clară de aportul subiectului fată de 
lumea obiectelor. Lucruri care emanau din structura su- 
biectului cunoscător, el le proiectează în zona obiectului şi 
le înglobează în materialul obiectiv. Astfel, separaţia se arată 
absolut imperfectă. În sfârşit, un ultim exemplu. Nici la 
Aristotel și nici în toată filosofia greacă nu se practica, în 
genere, metoda, foarte în favoare la moderni: verificarea 
teoriilor cu Japtele.,Acest procedeu al verificării nu exista 
în filosofia greacă, întrucât garanţia veridicităţiui unei idei 
sau a unei teorii o dădea propria sa coerenţă interioară. Toc- 
mai pentru aceasta au ajuns grecii ca să confunde adesea 

adevărul cu frumosul, veridicul cu esteticul, pentru că acest 
criteriu al coerentei interioare este îndeosebi un criteriu al 
frumosului. Şi atunci ne explicăm pentru ce foarte multe 
construcții teoretice sau raționale ale grecilor au ascultat 
de imperative estetice. Verificarea, această nevoie de a con- 
frunta cu faptele, este un aspect al filosofiei moderne și în 
special a fost opera cugetătorilor englezi, încă de la sfârșitul 
evului mediu (pentru că poporul englez are această aptitu- 
dine deosebită de a nu construi o idee valabilă mai înainte 
de a o controla cu faptele concrete). Merg așa de departe 
englezii cu această exigentă de verificare, încât din cores- 
pondenţa lui John Stuart Mill, filosof englez mult mai nou, 
din prima jumătate a veacului al XIX-lea, găsim imputări 
aduse francezilor pentru că aceștia, subjugaţi de coerenţa 
logică, nu trec totdeauna la verificarea concretă. Ei bine, 
graţie acestor englezi, s-a introdus sistemul de verificare ca 
o garanţie pentru adevăr. Dar la Aristotel nu se vorbește 
nicăieri de verificare. Care este motivul adevărat pentru care 
grecii vechi nu au pretuit valoarea verificării concrete? Mo- 
tivul adevărat este următorul: că această verificare a ideilor 
prin fapte nu se impune ca un imperativ decât în momentul 
când ai separat planul ideii subiective de planul obiectiv al 
faptelor. Când l-ai separat, trebuie să faci control și să vezi 
dacă corespondenţa rămâne. Însă în concepţia greacă, in- 
strumentul de cunoaștere și obiectele de cunoscut erau amal- 
gamate. Multe din funcțiunile subiective erau transferate 
ipso facto în obiectul însuși. Pentru acest motiv, în filosofia 
greacă ceea ce era perfect rațional era de la sine real. Nu 
erau două planuri deosebite, care trebuiau puse în armonie 
unul cu altul. Această operaţie de verificare este și dânsa 
unul din aspectele fundamentale ale filosofiei moderne și 
este meritul marelui filosof Bacon de a fi codificat, ca o 
exigentă științifică fundamentală, această idee care era de 
mult în aer, mai ales în climatul englez. lată de ce am susţinut 
că nu se poate vorbi de o teorie a cunoașterii în filosofia 

grecească: mai presus de toate, fiindcă nu există separație 
clară între subiect şi obiect. În orice caz, chiar recunoscând 
meritul lui Aristotel de a fi degajat o parte din operațiile 
gândirii — acelea care compun logica formală propriu-zisă — 
și de a fi făcut din ele o temă de reflecţie filosofică, con- 
statăm însă că alte funcțiuni importante ale cunoașterii 
Aristotel le lăsase nedegajate, amalgamate cu materialul 
extern. 

Evul mediu evident că n-a făcut mare progres peste gân- 
direa grecească şi este foarte explicabil. Oamenii din evul 
mediu aveau, pe de o parte, dispreţ pentru păgânii din anti- 
chitate, întrucât aceștia n-au putut să se împărtășească din 
revelația Cuvântului dumnezeiesc și au murit în ignoranță 
absolută asupra adevărului divin. Şi pentru aceasta creștinii 
din primele timpuri au căutat să șteargă urmele antichităţii; 
în Italia mai cu seamă, au ajuns mormane de ruine, a fost, 
desigur, pe lângă cutremure și năvălirea barbarilor, furia 
distrugătoare a creștinilor, orbiti de fanatism neînţelegă- 
tor. Dar cu toate că într-o privinţă medievali dispreţuiau 
pe antici, pe de altă parte însă ei continuau să-i socotească 
intelectualiceşte superiori. Aceasta a fost psihologia netăgă- 
duită a medievalilor. Niciodată un medieval nu-și închipuia 
că mintea lui,ar putea să treacă dincolo de Aristotel și singu- 
rul rol pe care și-l recunoaște în domeniul gândirii ar fi să 
coordoneze cugetarea antichității, în special cum o repre-: 
zintă culminanţa aristotelică, cu adevărurile revelate ale 
credinței creştine. Aceasta este singura ambiţie a medieva- 
lor — efectuată de filosofia scolastică —, deși, o mică con- 
tribuție la degajarea subiectului de obiect, poate găsim și în 
evul mediu cu faimoasa ceartă dintre realiști și nominaliști. 
În timp ce realismul afirma că Universalia sunt realia, nomi- 
naliștii (filosofi englezi în mare majoritate) susțineau că 
Universalia sunt nomina, prin urmare că ideea generală nu 
e ceva care există în lucruri, ci o creaţie a subiectului cunos- 
cător. Această controversă pasionantă, care a jucat un rol 

considerabil în dialectica evului mediu, avea însă un carac- 
ter izolat şi local, ca acele războaie de odinioară care se 
ocupau ani de zile cu asediul unei cetăţi, pe când în restul 
țării era slobod, iar lumea trăia liniștită în condițiile vechi. 
De aceea am fost îndreptăţit să afirm că adevăratul examen 
critic al cunoașterii în lărgimea lui și în deplina cunoștință 
a importanţei sale este o problemă filosofică mai nouă, și 
dacă Bacon are meritul de a fi modernizat cugetarea, ridi- 
când la un rang superior operaţia verificării, altădată negli- 
jată, a fost un alt filosof cu meritul de a fi introdus critica 
cunoașterii, celălalt aspect al gândirii moderne. Acesta este 
Descartes, iar în discuţia despre cine a fost cu adevărat părin- 
tele filosofiei moderne, trebuie să-i recunoaștem, cred, pe 
amândoi, fiecare cu partea lui fundamentală şi cu paterni- 
tatea unuia din cele două mari caractere care diferenţiază 
cea de-a treia fază a cugetării filosofice. 

Descartes își propune să facă examenul critic al cunoaş- 
terii într-un mod cu totul radical, un examen de o severitate 
intransigentă. Nu vrea să presupuă în prealabil nimic, nici 
măcar că este posibilă o cunoștință valabilă. Aceasta, după 
ideea lui Descartes, este chestie de văzut. Așadar, filosoful 
francez nu admite nimic mai dinainte. Desigur că dorește 
să ajungă la cunoștințe valabile, dar e în căutarea unei baze 
de o evidenţă nezdruncinată, pentru ca să poată să aşeze pe 
dânsa asemenea cunoștințe. Pentru a ajunge aici, nu face 
NICI O concesie și nu vrea să țină socoteală de nici una din 
cunoștințele pe care le învățase din cărţi sau le căpătase de 
la tradiţie. El arunca totul grămadă la o parte. „Întâi să gă- 
sesc o bază sigură - dacă va fi să găsesc.“ 

Cu toate că e convins că criteriul adevărurilor valabile 
este evidența, el nu vrea să admită dintr-o dată nici acele 
cunoștințe care aveau caracter de evidenţă. Pentru care 
motiv? Pentru că o constrângere psihologică nu există nu- 
mai și numai la adevărurile sigure și necontestate. De multe 
ori şi credinţe vechi, care n-au fost încă dezminţite, se 

înfățișează în costumul evidenţei. Sufletul nostru e deseori 
sărăcăcios şi răspunde uniform la lucruri deosebite. După 
cum organismul nostru, la bucurie și suferință, răspunde 
de multe ori la fel — tot prin lacrimi — tot așa și sufletul, la 
adevărurile certe și la adevărurile vechi, niciodată dezmin- 
tite, răspunde cam în același fel, anume, prin stringenţa unui 
sentiment de certitudine mai mult sau mai puţin asemănă- 
tor, care totuși nu implică o valoare identică la cele două 
categorii de idei. Nu toti filosofii au fost așa de severi, cum 
a fost Descartes, concepând examenul critic tot aşa de radi- 
cal și de complet. Bunăoară Kant, care a strălucit și dânsul 
în examenul critic al cunoașterii, este mai puţin intransi- 
gent. Descartes nu voise să ţină socoteală de starea de fapt, 
de știința din vremea lui. El voia să stabilească în mod inde- 
pendent starea de drept. Kant ţine întrucâtva socoteală și de 
starea de fapt. El recunoaște că există o știință pozitivă care e 
ipso Jacto valabilă și nu se poate face abstracţie de ea. Dar 
atunci, ce rămâne pentru Kant să mai facă la examenul critic 
al cunoașterii? Îi rămânea să găsească care sunt bazele su- 
preme, condițiile fundamentale ale acestei cunoștințe valabile. 
Se poate recunoaște aici diferenţa dintre epoca în care lucra 
Descartes și epoca în care meditează Immanuel Kant. În vre- 
mea lui Descartes încă nu exista o știință masivă care să se 
impună în mod nediscutat. Apăruse, este drept, Galilei, dar 
Descartes susţine cu ostentaţie că niciodată n-a cunoscut 
opera lui Galilei (pentru ca astăzi filosofii italieni să-și dea 
atâta osteneală spre a dovedi istoricește că nu este exactă 
susținerea lui Descartes, care s-a plimbat prin Italia, ba chiar 
a avut câteva zile în mână un manuscris al lui Galilei). În 
orice caz, dacă e adevărată ipoteza că Descartes - potrivit 
afirmațiilor sale — n-a cunoscut opera lui Galilei, atunci avea 
înaintea ochilor săi o știință pozitivă mai fragilă și mai puţin 
impresionantă. De aceea a putut să zică: „Nu recunosc nimic, 
întâi să văd, dintr-un examen prealabil, dacă spiritul nostru e 
capabil să ajungă la ceva sigur.“ 

În vremea lui Kant exista o știință mai înaintată — era 
opera lui Newton — şi Kant n-a putut să zică: „Să vedem 
dacă examenul critic ne autorizează să susţinem că putem 
face știință.“ Ştiinţa exista ca un fapt tangibil. De aceea, în 
critica lui Kant starea de fapt decide, într-o măsură, asupra 
stării de drept. Dar cât este de paradoxală soarta lucrurilor! 
Descartes, la început, nu voiește să primească absolut nimic, 
se îndoiește de tot, dar după ce supune la examen critic ideile 
principale din vremea lui, până la sfârșit le acceptă pe toate: 
acceptă ca realități absolute și existenţa sufletului, și a lui 
Dumnezeu, și existența substanţei materiale, cu proprietatea 
sa — întinderea. Vasăzică ideile fundamentale ale timpului 
său le primește neexceptat pe toate. Așa că examenul pe 
care îl face Descartes, foarte radical ca intenție, a fost foarte 
indulgent ea rezultate. Întocmai ca un examen de formă, la 
care toată lumea reușește. Sau, ca să facem o altă comparaţie, 
el nu a vrut să primească moștenirea trecutului decât sub 
beneficiu de inventar, dar vedem că până la sfârșit a onorat 
şi poliţele cele mai suspecte din patrimoniul moștenit. Ba 
încă acum le învesteşte cu girul superior al criticii. 

Invers se petrece cu Immanuel Kant. Filosoful german a 
spus: „Eu recunosc știința ca o realitate, ca o stare de fapt.“ 
Dar când a făcut examenul ei de drept, atunci a zis: „Prea 
bine, știința este valabilă, dar numai în certe limite și în 
limite foarte restrânse; adevărurile științifice nu au valoare 
absolută, ci numai valoare relativă. Ele nu epuizează esenţa 
intimă a realității, ci pur și simplu se mărginesc la suprafaţă, 
la faţada ei exterioară.“ Kant, deși mult mai conciliant în 
aparență, în realitate a fost mult mai sever în ceea ce privește 
rezultatele. A respectat știința, însă îngrădind-o și dându-i 
o importanță minoră faţă de pretențiile e1, o semnificație 
alta decât aceea la care năzuiau ambițiile oamenilor de 
știință. Ceea ce dovedește că chiar un examen al cunoașterii 
de formă kantiană nu este un examen de complezenţă, deși 
porneşte prin a recunoaște știința ca un fapt, ci dimpotrivă, 

are destulă elasticitate pentru a lua atitudini proprii și a aduce 
rezultate la care nu te aștepți. Fără să-și aroge dreptul de a 
lăgădui orice valoare științei, își ia latitudinea să-i fixeze 
rangul și semnificația. 

Incontestabil că dintre cele două sisteme este mult mai 
acceptabilă formula kantiană. Mentalitatea noastră, a ştiinţei 
moderne, implică totdeauna verificarea. Ei bine, consi- 
derațiuile epistemologice pe care le clădeșşti dialectic oare 
nu trebuie să le verifici și pe ele, și cu ce le verifici la sfârșit? 
Evident, cu starea de fapt a științei, cu care urmează a se 
armoniza. O verificare este absolut indispensabilă, și asta 
trebuie, oricum am interpreta-o, să ducă la coordonarea stării 
de drept cu aceea de fapt. 

Dar mai este al doilea motiv — cred eu — pentru care nu 
putem ca ştiinţa existentă s-o aruncăm sceptici la o parte și 
să zicem: nu ştiu dacă e valabilă sau nu. Fiindcă funcțiunile 
intelectuale, cu care noi elaborăm cunoștințele ştiintifice, 
nu sunt altele decât funcțiunile intelectuale cu care facem 
examenul critic al cunoașterii. Spiritul nostru nu are două 
echipe separate de funcțiuni: unele bune pentru ştiinţă, al- 
tele bune pentru filosofie. Sunt numai alte întrebări care se 
pun în știință şi alte întrebări care se pun în teoria cunoașterii 
ȘI, din cauza întrebărilor diferite, vor fi poate unele funcțiuni 
intelectuale care stau mai în umbră când e vorba de elabo- 
rarea științifică, pe când altele stau mai în rezervă când e 
vorba de examenul critic al cunoaşterii; însă cel puţin o parte 
dintre funcțiunile cunoașterii sunt identice, fie că faci ştiinţă, 
fie că faci examenul critic al cunoașterii. Şi atunci, de ce să 
înlăturăm da capo elaborările științei, care sunt făcute după 
aceleași principii cu care se face și examenul cunoaşterii, 
încât respectul prealabil pentru opera ştiinţei este de la sine 
justificat? 

Cu toate acestea, și după Kant au mai apărut filosofi epis- 
temologi, care au luat tot o atitudine în felul lui Descartes, 
făcând superbă abstracţie de ştiinţa existentă. Şi nu numai 

ca au avut atitudine cartesiană, dar n-au avut nici indulgenţa 
lui Descartes din decursul examenului. Sunt unii filosofi 
recenți care nu ţin socoteală că există o știință cu anumită 
structură, cu o reală dezvoltare, ci susțin că, făcând exa- 
menul de drept al cunoașterii omenești, reiese că această 
știință are un caracter incert şi iluzoriu, chiar pe un plan 
restrâns de raporturi fenomenale. Aleg ca exemplu un filosof 
contemporan, pentru a da mai multă francheţe expunerii 
noastre, ameninţată prin consideraţii istorice de oarecare 
aer vetust. Este vorba de așa-numita școală neo-pozitivistă, 
și mă raportez la unul dintre cei mai eminenți reprezentanţi 
ai ei în momentul de faţă, filosoful Hans Reichenbach. 
Acest gânditor face examenul critic al cunoaşterii şi rezul- 
tatul e că aproape distruge cu desăvârșire certitudinea 
științifică. Nu mai există siguranţă în știință. Ceea ce mai 
autorizează critica lui rămâne așa de puţin lucru din știința 
actuală şi fată de vechile ei credinţe, că te întrebi dacă mai e 
trebuincioasă la ceva. Hans Reichenbach și-a dezvoltat teori- 
ile sale într-o serie de studii şi foarte de curând într-o formă 
mai concentrată la Congresul de Filosofie de la Paris, din 
vara anului 1937, când a demascat ca o himeră orice certi- 
tudine științifică. Nu mai ține parcă socoteală că există o 
știință de fapt. Starea de fapt a ştiinţei - încununată de în- 
delungi succese — n-are absolut nici o importanţă. 
Reichenbach începe prin a introduce în cunoștințe ur- 
mătoarea diviziune (diviziune care este mai mult o muti- 
lare): sau există cunoștințe sigure, dar tautologice; sau avem 
cunoștințe care nu sunt tautologice — prin urmare reprezin- 
tă progres —, dar atunci rămân complet nesigure. Vasăzică 
pe de o parte, știință sigură, dar tautologie, pe de altă parte, 
știință care reprezintă augmentarea de cunoştinţe, însă atunci 
nu mai prezintă absolut nici o certitudine. Însă Reichen- 
bach recunoaște că, cu toată incertitudinea științelor em- 
pirice - ştiinţe tautologice sunt cele logico-matematice -, 
cu toate acestea, omul de știință trebuie să facă preziceri, 

trebuie să enunţe prevederi. Dar ce sunt aceste prevederi în 
viitor dacă afirmaţiile științei nu prezintă nici o certitudine? 
Reichenbach, într-un mod original, aseamănă situaţia omu- 
lui de știință cu a unui jucător. După cum jucătorul pune 
miza sa — pontează — pe un tablou, tot așa omul de știință 
face preziceri pe un tablou oarecare. Să nu uităm că dacă 
sunt preziceri științifice care se realizează, apoi și jucătorul 
cel mai experimentat cunoaște tabloul pe care să ponteze 
pentru ca să meargă la câștig!. 

lată teoria științei după Reichenbach. Ce a mai rămas 
din știință? Această teorie, după care adevărurile ştiinţifice 
sunt absolut incerte, Reichenbach şi-a dezvoltat-o cu foarte 
mare încredere în sine — aş putea să zic îndrăzneală — la 
Congresul de Filosofie de la Paris. Conform uzanţei, s-au 
făcut discuţii și îmi aduc aminte că cea dintâi observație pe 
care i-am făcut-o a fost următoarea: dacă prezicerile 
științifice sunt așa de incerte, pentru ce pe aceeași pagină 
filosoful neo-pozitivist interzice metafizica? Metafizica este 
incertă, asta o recunoaştem cu toţii, dar dacă şi știința e tot 
aşa de incertă, pentru ce să-i faci regim de favoare? Sau de 
ce nu-mi dai voie să pontez și pe tabloul metafizic, de pildă, 
pe existenţa lui Dumnezeu, așa cum înţelegea și Pascal? 

' Asimilarea savantului cu jucătorul l-a mai condus pe Reichen- 
bach şi la alt paradox. Identificând verificarea prevederilor cu 
câştigul jucătorului, Reichenbach face din verificare scopul 
enunțurilor ştiinţifice, iar din preziceri un simplu mijloc pentru a 
ajunge la aceasta: „Si les énoncés des sciences sont à contrôler 
par des experiences, ils englobent des prédictions: telle est la 
raison pour laquelle toutes les propositions scientifiques renfer- 
ment des prédictions.“ (Aceeaşi comunicare cu titlul: La philoso- 
phie scientifique: esquisse de ses traits principaux.) 

Normal e să credem că prezicerile sunt scopul, iar verificarea 
mijlocul. Facem preziceri cu speranța că vor fi verificate, dar nu 
în scop de a provoca o verificare în sensul în care miza jucătoru- 
lu: se face cu scopul de a provoca un câştig. 

Dacă e vorba de pontare, pentru ce diferențiere între meta fi- 
zică şi știință? La care Reichenbach a răspuns că rămâne 
totuşi o diferenţă, pentru motivul că prezicerile ştiinţifice 
se pot verifica, pe când teoriile metafizice nu se pot verifi- 
ca; ceea ce era desigur numai un semiadevăr, pentru că nici 
în știință nu se verifică teoriile, ci se confruntă consecințele 
care se trag din teorii, lucru ce nu rămâne străin nici 
metafizicii, adeseori discreditată tocmai din neconcordanta 
teoriilor ei cu faptele. $-apoi, ce fel de verificare mai e şi la 
știință? O verificare de o clipă, ce nu angajează viitorul. Ai 
pontat, ai câștigat, iar când pontezi din nou, o faci exact cu 
aceleași riscuri, ȘI nu ai nici o siguranţă în plus. Noroc că 
această teorie este foarte artificială, socotind cu neputinţă 
să asemeni prevederea științifică cu pontarea unui jucător. 
Când, bunăoară, pot să prevăd de azi la ce oră o să răsară 
soarele peste o lună, peste un an sau peste zece ani, 
parcă-parcă această prevedere, care este neîndoioasă, nu 
seamănă cu pontarea la joc, fie că ești jucător foarte abil și 
calculezi șansele cu mare precizie. Diferit de aceasta, o 
știință, să zicem știința, nu este numai prezicere. Ştiinţa este 
compusă și din interpretări, iar interpretările acestea, oricât 
ar fi de diferite, în nici un caz nu le-ai putea compara cu 
pontarea la noroc. Bunăoară, ipoteza heliocentrică este o 
interpretare a fenomenelor astronomice; ipoteza geocentrică 
este, de asemenea, o interpretare a acelorași fenomene; ipo- 
teza lui Newton este interpretarea fenomenelor mecanice, 
iar ipoteza mai nouă a lui Einstein altă interpretare. Pot să 
compar enunţul unei asemenea ipoteze cu pontarea pe un 
tablou? La joc, dacă ai mizat pe un tablou și vei câștiga, 
tabloul celălalt pierde; câştigă jucătorul din dreapta sau cel 
din stânga. Însă în ştiinţă pot să câștige şi unii și alţii. Şi: 
ipoteza heliocentrică și ipoteza geocentrică de o parte; și 
Newton și Einstein de altă parte, pentru că toate inter- 
pretările acestea pot explica, fiecare, ordinea evenimente- 
lor respective, unele mai perfect, altele mai imperfect, însă 


49 


nu pot pierde cu totul una prin câștigul alteia. Există cores- 
pondenţă între aceste teorii, posibilitatea de a se traduce 
una într-alta, cu toate că fiecare diferă de cealaltă, uneori 
luând înfățișări opuse. 

Așadar, şi ulterior lui Kant s-a revenit la sistemul de a 
nu ține socoteală de starea de fapt a ştiinţei când se face 
examenul epistemologic, sau exclusiv de unele incertitu- 
dini, dar care nu periclitează marile ei realizări. Rezultatele 
unei asemenea teorii a cunoașterii nu se armonizează cu 
starea de fapt a științei, deși trebuie să existe neapărat o 
potrivire, care constituie tocmai verificarea considerațiilor 
epistemologice făcute. Eu nu zic că teoria cunoașterii tre- 
buie să se suprapună perfect, să se ţină strict de știința exis- 
tentă, să se lege riguros de starea de fapt a ştiinţei, dovadă 
că admit o altă teorie posibilă, o teorie care mă autorizează 
mai mult decât oferă ştiinţa actuală. Aleg ca exemplu con- 
cepția unui filosof francez foarte prețuit de elite, deși a pu- 
blicat puţin: Jules Lachelier. În scrierea sa: Du fondement 
de l’ Induction, gânditorul acesta își dă osteneala să găsească 
o autorizare epistemologică generalizărilor științifice și să 
le asigure certitudinea. Crede că principiul de cauzalitate 
nu e suficient decât în parte. Pe temeiul acestui principiu 
putem cel mult să afirmăm: de câte ori apare A, va apărea și 
B. Dar cine ne asigură că va reapărea A? Lachelier găsește 
un alt principiu care să garanteze reapariţia lui A, fără de 
care stabilirea legilor devine iluzorie: principiul finalităţiu, 
ale cărui postulate de ordine universală ne dau asigurarea 
că lumea nu este un vârtej de fenomene pururea inedite. 

Teoria lui Lachelier poate fi combătută numai întrucât 
socotește că nu poate exista știință fără participarea prin- 
cipiului de finalitate. Filosoful francez uită că şi cu aceste 
judecăţi condiționale de genul: de câte ori apare A, urmea- 
Ză B, se poate constitui o cunoaștere științifică, ba chiar că 
știința pozitivă nici nu reclamă mai mult decât atât. De fapt, 
teoria lui Lachelier oferă mai mult decât îi cere știința sau 

decât îi trebuie pentru a-și consolida valoarea ei necon- 
testată. Dar cine poate fi mâhnit că reflecțiile critice ale 
unui filosof acordă cunoștinței omeneşti posibilități mai 
întinse și perspective mai vaste decât realizează știința ac- 
tuală? Cine poate fi nemulțumit că s-ar găsi o bază critică 
ce ne făgăduiește o cunoștință mai completă, mai deplină 
decât aceea de astăzi, și, ajutați de alte principii decât ace- 
lea care fundamentează efectiv știința pozitivă, ne-am putea 
lărgi și adânci câmpul cunoașterii cu posibilităţi de certitu- 
dine suficientă? i 

Ceea ce nu pot admite este o teorie epistemologică ce 
autorizează mai puțin decât a realizat deja ştiinţa. Dar una 
care autorizează mult? Dacă nu pot înțelege pe proprietarul 
unui palat somptuos. care dărâmă o parte dintr-însul, ori îi 
închide saloanele pentru a trăi într-o cămăruţă anexă, fără 
aer și lumină, am toată simpatia pentru acela care visează 
întregirea clădirii actuale cu aripi şi etaje noi. 

În orice caz, putem primi cu multă bucurie o teorie epis- 
temologică mai largă, care schiţează o cunoaștere posibilă, 
dincolo de cadrele restrânse ale ştiinţei riguroase, lăsându-ne 
să întrezărim alte orizonturi și să ne încălzim de strălucirea 
altor nădejdi. 


PRETENȚIILE PSIHOLOGIEI ÎN CRITICA 
CUNOAŞTERII * 


Fără îndoială că o caracteristică a filosofiei timpurilor 
noi este frânarea imaginaţiei constructive prin circumspecția 
spiritului critic. Această fază critică a adus cu sine o serie 
de îndeletniciri tehnice suplimentare, printre care un scru- 
pulos examen al metodei de investigație filosofică, așa ca 
să se poată vorbi serios de rezultate valabile, precum şi 
-- mal cu seamă - o cercetare preliminară care să ne infor- 
meze cât mai precis cu putinţă asupra puterilor de cunoaștere 
ale spiritului nostru însuși, asupra valorii depozitului de idei 
fundamentăle care alcătuiesc oarecum țesătura gândirii noas- 
tre, pornită la cucerirea adevărului. 

Evident că toate aceste precautii au mai temperat avân- 
tul imaginativ, care, în ciuda tuturor obstacolelor, se obiş- 
nuiește a zbura de-a dreptul în regiunea fundamentelor 
existenţei și a cauzelor prime. 

N-au lipsit glasuri care să deplângă această dezbătare 
cuminte, afirmând că de la instaurarea examenului critic 
cristalizat într-o disciplină nouă, denumită Teoria cunoaş- 
terii sau Epistemologia — a început declinul filosofiei, al 
cărei rost principal fusese întotdeauna speculaţia și plăs: 
muirea metafizică. 

Nu mai departe de acum doi ani, esteticianul francez Lalo. 
la Congresul Internaţional de Filosofie de la Paris (Congres 
Descartes), a susţinut că perioada de glorie a elaborării fi- 


* Reprodus după: Studii istorico-filosofice. Serie nouă, Edit. 
Casei Şcoalelor, Bucureşti, 1943, p. 107-118. 

losofice a fost aceea inițială, când gândirea era concretă iar 
imaginaţia nu se simţea stăvilită de frâna a tot felul de 
consideraţii critice. Faţă de acest mod de a vedea, apariția 
examenului critic al cunoașterii coincide cu decadenţa 
filosofiei. Teoria lui Lalo are însă la baza sa asimilarea 
forțată a filosofiei cu arta (propria sa declaraţie este: „ce 
n'est pas l’art qui est une philosophie; c'est la philosophie 
qui est un art“), şi de aici ideea unei slăbiri a filosofiei o 
dată cu comprimarea forţei imaginative, sau ideea unui 
paralelism de epocă, între înflorirea filosofiei și aceea a 
creaţiilor poetice, ştiindu-se că acestea din urmă, presu- 
punând un fond bogat de naivitate, au avut loc mai cu seamă 
în faza de copilărie a popoarelor, în faza precritică a fante- 
ziei întraripate şi nestăpânite. i 

Cine însă este de părere că elaborările filosofice nu sunt 
poezie pură, iar scopul lor de căpetenie este adevărul, în- 
tocmai ca la știința pozitivă, de ale cărei rezultate filosofia 
nu se poate dezinteresa, acela va aprecia orice spor de pre- 
cauţii critice și nu va socoti înfrânarea fanteziilor specula- 
tive ca un declin filosofic adevărat. 

De altfel, nu este rând din comunicarea lui Lalo care să 
nu ridice obiecții și să nu poată fi lesne răsturnat. lată câte- 
va exemple pe care le cităm din textul tipărit al comunicării, 
apărută cu titlul: Valeur esthétique des systèmes philo- 
sophiques (publicată în fascicola XII din Travaux du IX-e 
Congres International de Philosophie). . 

„La philosophie est à la science à peu près ce que la 
poésie est à la prose, ou le roman à l’histoire. A moins que 
la philosophie ne doive se dèmettre pour se confondre en- 
tièrement avec les sciences, selon le voeu du scientisme, 1l 
faut lui chercher une autre valeur:celle de la vérité roman- 
cée“ (p. 58). 

żste de obiectat că prin caracter ştiinţific la filosofie, nu 
se înţelege că aceasta din urmă trebuiește confundată cu 
Ştiinţa şi redusă la marginile ei, ci pur şi simplu că nu tre- 

buie să ignoreze rezultatele ştiinţei, ci să construiască pe 
ele, firește mergând mai departe, dar fără a se sustrage com- 
plet verificării faptelor, fie măcar și indirect. 

Că o construcție metafizică are ceva de roman, iar ade- 
vărul filosofic e adevăr romanţat, aceasta se poate într-o 
măsură conceda. Atâta numai că nu trebuie să se uite că și 
printre adevărurile romanţate pot exista grade diferite. 
Adevăr istoric romanţat e şi Sâlambb a lui Flaubert și 
Monte-Cristo al lui Dumas-pere. Dar cum e romanţat unul 
șI cum este celălalt, și câtă depărtare de la unul la altul, pe 
linia adevărului şi a libertăţii de plăsmuire! 

lată un citat din care se vede aceeași tendinţă, dar care 
nu este mai solid: 

„Des peuples qui sont restés en enfance dans toutes leurs 
autres créations ou institutions inventent des arts et des 
metaphisiques de premier ordre; excellence des arts nègres 
ou hindous et floraisons des mythes cosmologiques corres- 
pondants“ (p. 63). Mărturisesc că n-am până astăzi cunoș- 
tinţă de nici o metafizică de primul ordin, venită din lumea 
negrilor, mai ales că, la Congresul Descartes, singurul filosof 
de culoare neagră care se afla printre noi și a cărui comuni- 
care ar fi fost un punct de atracţie uşor de înţeles nu ne-a 
expus-nici o metafizică autohtonă, ba, dacă nu mă înșel, 
absolut nimic. 

Dar chiar admițând că imaginațile primitivilor år fi 
schiţat metafizici colorate și scânteietoare, valoarea unei 
concepţii metafizice, mai ales pentru a fi de primul ordin, 
este să fie și convingătoare, iar acest lucru nu se realizează 
numai cu zborul amețitor al fanteziei, scăpată din hățurile 
simțului critic și de controlul sever al faptelor. 

Dar deosebit de aceasta, chiar în domeniul artei pure, 
operele cu adevărat superioare implică o facultate critică, 
măcar instinctivă, şi exprimă, de regulă, o sinteză ascunsă 
între pornirile fanteziei și exigenţele rațiunii. 

Cu atât mai mult lucrul se cere în filosofie, unde con- 

strucțiile speculaţii — care, evident, nu se poate dispensa de 
imaginaţie —`au pretenţii de obiectivitate și trebuie să ră- 
mână în conformitate cu faptele și cu adevărul! 

Fără a nega splendoarea unor concepţii filosofice din 
perioada precritică, totuşi introducerea conștientă a consi- 
derațiilor epistemologice în investigația filosofică reprezintă 
un semn de maturitate în evoluţia spiritului filosofic. 

Acest examen critic al instrumentului cunoașterii, pro- 
clamat articol de bază al filosofiei moderne - filosofia veche 
şi cea medievală au adus numai contribuţii răzlețe şi întâm- 
plătoare la această problemă —, a putut să fie făcut uneori 
mai sumar, altă dată mai amănunţit, câteodată mai nemilos, 
alteori mai îngăduitor, în sfârșit întreprins cu mijloacele cele 
mai potrivite sau — de alţii — pus pe un plan greșit. 

Cu toate acestea, faza critică începe o dată cu punerea 
conștientă a problemei. Filosofie dogmatică s-ar numi, dim- 
potrivă, aceea care nu întinde examenul critic asupra in- 
strumentului cunoașterii, admițând fără discuție valabili- 
tatea. lui. Recunoaștem că şi mai târziu — în plină critică — 
filosofii, polemizând unii cu alții, se gratificau adesea de 
dogmatici. Aceasta din cauză că nici unul nu era mulţumit 
cu felu! în care ceilalţi făcuseră critica epistemologică, gă- 
sind mai întotdeauna că rămăseseră la altii idei nelegitimate 
și admise fără cercetare. Însă un examen necomplet sau dus 
pe căi greșite nu e totuna cu dogmatismul, care exclude a 
priori nevola unei examinări. 

Faza critică — cum am spus se deschide cu așezarea 
conştientă a epistemologiei în pragul investigaţiei meta- 
fizice. DE 

Meritul de a fi sesizat cu o perfectă limpezime datoria 
examenului critic al cunoasterii, mai înainte de orice acti- 
vitate constructivă, și de a fi preconizat o metodă critică 
riguroasă, Îi revine, desigur, lui Descartes. El a inaugurat 
cu deplină conştiinţă cercetarea epistemologică, tot aşa pre- 
cum celălalt părinte al filosofiei noi, Bacon, a fixat un alt 

aspect al cugetării moderne: confruntarea neapărată a teori- 
ilor cu faptele experienţei. 

Decis să nu admită nici un adevăr, mal înainte ca să-și fi 
prezentat titlurile de legitimare, Descartes începe prin a se 
îndoi de toate cunoștințele sale, inclusiv de posibilitatea spi- 
ritului de a cunoaște, și caută mijlocul de a ieși din impas, 
acceptând un prim adevăr, a cărui evidenţă înfrânge absolut 
orice îndoială. Este drept că, în decursul cercetării, Des- 
cartes se arată destul de indulgent, restabilind rând pe rând 
veridicitatea ideilor de care se îndoise, inclusiv opinia 
simțului comun că există o lume materială absolută, în- 
zestrată cu întindere și deplasare în spațiu. Dar, oricum, im- 
pulsul era dat şi alţii după dânsul au întreprins din nou cri- 
tica cunoașterii, ajungând uneori la rezultate mai neașteptate, 
cum a fost Kant, care a contestat cu argumente impresio- 
nante existența absolută a spațiului și a timpului, prin ur- 
mare realitatea în sine a substanței materiale, așa că valoa- 
rea științei fizice se restrânge în limitele unei cunoștințe 
relative, mărginită la aparentele fenomenale.. 

E interesant de menționat în treacăt că şi Kant, care con- 
sidera dogmatică toată filosofia care l-a precedat — ceea ce 
era desigur nedrept — n-a scăpat nici dânsul de acuzarea de 
a fi fost dogmatic, dacă nu în total, cel puțin în cazuri răzlețe, 
ceea ce desigur era Întemeiat. 

Dintre tările filosofice care au primit influența cartesiană 
— bineînţeles, adaptând-o mentalități ei specifice — şi au 
cultivat cu pasiune teoria cunoașterii, ridicând-o chiar ia 
rangul de disciplină autonomă, a fost Englhtera. Seria în- 
cepe în secolul al XVI-lea cu John Locke, autorul celebre- 
lor Încercări asupra intelectului omenesc (An essay con- 
cerning human understanding), se continuă cu Berkeley și 
Hume, mergând în aceeași direcție fermă, neşovăitoare, până 
în secolul al XIX-lea, la John Stuart Mill, care reprezintă 
punctul culminant al unei atitudini epistemologice, ce s-a 
bucurat de o evoluţie strălucită și înfloritoare. 

Ceea ce face caracteristica acestei direcţii engleze este 
opinia că instanţa ce urmează să discute structura cunoaș- 
terii, stabilindu-i drepturile şi capacitatea ei reală, ar fi ps1- 
hologia. Punctul acesta de vedere, care a fost îmbrățișat ul- 
terior de filosofi aparținând la tări diferite -și a dobândit 
numele războinic de psihologism, a exercitat oarecare 
atracție chiar asupra unui cartesian francez, Nicole Male- 
branche, ce pare a considera şi dânsul cercetarea psihologi- 
că a genezei cunoașterii drept calea cea mai fericită pentru 
a-l pătrunde structura, făcând această afirmație generală: 
„La methode qui examine les choses en les considerant en 
leur naissance, a plus d'ordre et de lumière et les fait con- 
naître plus à fond que les autres“ (Recherche de la Vérité, 
cartea I, cap. I). 

Nu trebuie să ne pară deloc curioasă această pretenție a 
psihologiei de a-și lua asupră-și problema cunoașterii și a 
se oferi să procure elementele fundamentale pentru rezolva- 
rea ei. Procesul cunoașterii se înglobează în țesătura feno- 
menelor spirituale, care cad în mod natural în lotul psiho- 
logiei. Dar, mai ales, a existat şi există o iluzie: că valoarea 
unei idei se află în strânsă dependenţă de originea ei. 

Incontestabil că multe opere epistemologice psihologiste 
sunt foarte valoroase şi conţin un material de primul rang. 
Cine poate contesta însemnătatea operei lui Locke sau 
ascuţimea Tratatului lui Hume? Scrierile acestea și altele 
analoge sunt, în orice caz, preţioase pentru că studiul ori- 
ginii psihologice a gândirii e un teren bogat şi un prilej fericit 
de observaţii fine și adânci. Ceea ce credem totuşi dim- 
preună cu mulți alții e că cercetarea originii nu poate re- 
zolva problema valorii, așa că toate aceste opere, foarte inte- 
resante în cadrul științei psihologice, devin insuficiente, 
îndată ce păşesc în cadrul epistemologiei, venind cu pre- 
tenția să aducă cheia examenului critic al cunoașterii. 

Vom enumera, alegând pe cele mai concludente, motivele 

de principiu care interzic explicării psihologice să rezolve 
temeinic problema noastră: 

a) Psihologia este o știință care explică, pe când episte- 
mologia este o disciplină care apreciază. Critica cunoașterii 
tace o deosebire profundă între adevăr și eroare, silindu-se 
să o elimine pe aceasta din urmă și să-l degajeze în forma 
cea mai pură pe acel dintâi. Acest ideal epistemologia îl are 
în comun cu logica, nu însă şi cu psihologia, care consideră 
cu același interes, aș putea spune chiar cu aceeași simpatic, 
ȘI adevărul și eroarea, căutând să le explice genetic pe amân- 
două şi oarecum să le justifice, arătându-le antecedentele 
din care au purces. Tocmai pentru motivul că psihologia 
explică, fără a condamna sau preţui, linia de demarcaţie între 
adevăr şi eroare în faţa examenului psihologic se șterge, toi 
așa precum și limita dintre cuminţenie și nebunie, psiholo- 
gicește, este adesea greu de stabilit. 

Este cert că investigația psihologică nu poate oferi astfel 
elemente îndestulătoare unei cercetări care vrea să fixeze 
norme precise, pentru a se deosebi adevărul de eroare; 

b) Este foarte contestabilă ideea că cel mai bun mijloc 
pentru a se fixa valoarea unui lucru este să-i cunoaștem ori- 
ginea. În domeniul spiritual sunt atâtea produse de valoare 
permanentă, având o origine modestă, ba chiar șubredă. Să 
luăm un exemplu: Dreptul Penal. Cine poate să conteste 
necesitatea permanentă a societății de a se apăra în contra 
acelora care o tulbură, deci valoarea necondiționată a mă- 
surilor penale? Şi cu toate acestea, originea dreptului de a 
pedepsi, cel puţin când e vorba de criminali care au răpit 
viaţa cuiva, a fost o superstiție: convingerea că sufletul 
mortului, dacă nu e răzbunat de societate, se răzbună pe 
societate. Graba de a pedepsi pe criminal a plecat la origine 
de la spaima societăţii de a nu fi ea pedepsită, pentru nepăsa- 
rea ei, de sufletul necruţător al mortului. 

Pe o astfel de temă a fost construită celebra tragedie a' 
lui Sofocle, Oedip Rege, care a fost de atâtea ori imitată 

de poetii dramatici ulterior. Ciuma bântuie cetatea Tebei, 
cârmuită cu înțelepciune şi dragoste părintească de regele 
Oedip. Se consultă un oracol asupra sensului teribilului fla- 
gel și acesta răspunde că epidemia va continua să pustiască 
cetatea, atâta vreme cât omorâtorul regelui precedent nu va 
fi izgonit dintre zidurile ei. Nu ne mai interesează, în ordi- 
nea noastră- de idei, acţiunea piesei, groaznica descoperire 
a regelui Oedip, că dânsul fusese omorâtorul neştiutor al 
înaintașului său, care Îi era și tată, în sfârşit, consecințele 
înfiorătoare pe care a fost nevoit să le suporte. Pe noi ne 
interesează faptul iniţial al tragediei: flagelul care devasta 
cetatea, ca o pedeapsă a cerului pentru societatea care lăsa 
liber pe vinovat. 

De altfel, sunt numeroase exemplele în domeniul vieții 
spirituale, când origini foarte modeste au dat naștere la 
realități de valoare durabilă. Originea religiei nu este și dânsa 
naivă și încărcată de superstiții? Şi cu toate astea, plecând 
de aici, ne-ar fi oare permis să subestimăm forța ei durabilă 
și valoarea ei superioară? 

Nu există nici o corelaţie riguroasă între originea și 
valoarea unui lucru, mai ales că există fapte sufleteşti care, 
decurgând din antecedente mărunte şi fără importanţă, se 
altoiesc simultan pe fundamente adânci, mai puţin vizibile, 
care nu apar la suprafaţa lucrurilor. Malebranche a avut o 
intuiție foarte pătrunzătoare — deși colorată prea teologic — 
atunci când a afirmat că antecedentele cauzale ale unui feno- 
men sunt ma! mult ocazii, sau condiţii accesorii, pe când 
adevărata cauză eficientă şi fundament principal se găsește 
pe un alt plan, dincolo de suprafaţa concretă și materială a 
existenţei empirice. 

Psihologia s-a mărginit, de regulă, să stabilească rapor- 
turi pe planul concret al fenomenelor și de aici tendinţa de 
a deriva superiorul din inferior, complicatul din elementar. 
Ba chiar încercări de substituire a concretului în locul ab- 
stractului, ceea ce în filosofia engleză a pătruns până și în 

logică, dovadă marele Tratat al lui John Stuart Mill, unde 
în loc de noțiuni, se vorbește despre termeni, în loc de 
judecăţi, despre propoziții, iar la silogisme, de fapt se înlă- 
tură regula universală a premisei majore (care oricum 
rămâne abstractă) printr-o inferenţă de la particular la par- 
ticular, deci de la un fapt concret la alt concret. 

Psihologismul s-a ilustrat, în genere, prin tendința de a 
deriva ideile din senzaţii, ceea ce a avut ca rezultat sau de- 
precierea valorii ideilor, sau cel puțin imposibilitatea de a 
le justifica realmente. Un exemplu ne va arăta aceasta în 
chipul cel mai concludent. Se ştie că una din ideile curente 
ale filosofiei secolului al XVII-lea a fost convingerea că 
numai proprietăţile geometrico-mecanice ale corpurilor 
fizice sunt obiective, în timp ce restul calităților (culori, 
sunete, temperatură, mirosuri etc.) sunt de natură subiec- 
tivă. Ideea, lansată în antichitate de Democrit, şi-a făcut o 
splendidă carieră în epoca modernă, când a fost îmbrățișată 
succesiv de Galilei, Descartes, Hobbes, Locke. 

Chestiunea principală era însă cum se legitimează această 
separație, între ceea ce Locke va numi: calităţi primare și 
calități secundare. 

Descartes a ales ca criteriu de justificare evidenţa lor de- 
osebită. Calitățile primare sunt clare și evidente; cele se- 
cundare sunt confuze. Dovadă că fizica, în ascensiunea el 
științifică, le înlătură pe aceastea din urmă și le menţine 
numai pe acele dintâi, care sunt susceptibile de o tratare și 
formulare riguros matematică. În fond, ceea ce determină 
separaţia e faptul că proprietăţile geometrico-mecanice se 
încadrează exigenţelor raţiunii noastre, în timp ce calitățile 
secundare nu. Dacă raționalul e un criteriu de obiectivitate, 
Descartes se socoate în drept să declare întinderea și 
mișcarea proprietăţi obiective şi constituind o lume sub- 
stanțială, independentă de conștiința noastră. 

Locke e convins şi dânsul că întinderea, forma și mișcarea 
există în afară de noi, dar, urmărind geneza psihologică a 

ideilor, caută altă legitimare. Mai întâi va susține că în timp 
ce calitățile secundare ne sunt, fiecare, furnizate numai de 
un singur simţ — şi deci nu ne sunt confirmate printr-un con- 
trol intersenzorial — întinderea, forma și mişcarea ne sunt, 
din contră, mărturisite de mai multe simţuri (de exemplu: 
prin tact și vedere). Apoi, de calitățile primare luăm cunoș- 
tintă prin atingere nemijlocită, prin contact direc? cu corpu- 
rile, prin urmare, căpătăm informaţii sigure și nealterate. 

E netăgăduit că legitimarea pe care o aduce Descartes 
realității calităților primare e mult mai convingătoare decât 
aceea a lui Locke. Descartes venea cu un criteriu logic, ca- 
pabil să explice certitudinea fizicii matematice, de unde 
deducea ulterior caracterul obiectiv al proprietăţilor geo- 
metrico-mecanice. Fireşte, Kant a arătat în veacul următor 
că necesitatea adevărurilor geometrice nu implică numai- 
decât realismul întinderii spațiale, deși poate până astăzi 
sunt gânditori care preferă concepția cartesiană idealismu- 
lui lui Kant, lucru ce s-a afirmat chiar din partea unor tineri 
filosofi germani, la recentul Congres Descartes. 

* Dar indiferent de ultimele concluzii, criteriul evidenţei 
constituie o atitudine fermă și o legitimare ce poate sta în 
picioare. În schimb, argumentaţia psihologică a lui Locke 
este nesigură, iar până la urmă devine un adevărat cerc vi- 
cios. Pentru că dacă n-ai stabilit pe altă cale posibilitatea 
simțurilor noastre de a ne relata adevărul obiectiv, con- 
cordanța eventuală a diverselor noastre senzaţii, aparținând 
unor simțuri deosebite, nu dovedește nimic; iar pe de altă 
parte, a afirma că, prin simtul nostru tactil, noi luăm con- 
tact direct cu corpurile din afară, aceasta însemnează a pre- 
supune dinainte tocmai ceea ce vrem să demonstrăm: adică 
existența reală a corpurilor fizice, înzestrate cu anumite 
proprietăţi obiective!. 

' De altfel, Locke, conchizând la o existenţă dincolo de repre- 
zentările noastre subiective, își contrazice şi criteriul teoriei sale 

De altfel, de vină pentru argumentaţia vicioasă nu este 
atât Locke, pe cât este metoda psihologistă, fiind funciar- 
mente imposibil ca o știință de fapt, o ştiinţă empirică ca 
psihologia, să poată procura fundamente unor adevăruri ne- 
condiţionate și universal valabile. = 

Desigur, nu s-ar putea atrage atenţia că psihologia nouă 
nu mai explică fenomenele complexe din acelea simple, că 
nu mai pornește atomistic de la pulberea senzaţiilor, ci pre- 
supune forme structurale legate de unitatea eului. La aceas- 
ta observăm în treacăt două lucruri: | 

l. Că și în cazul acesta structurile acelea sunt fapte, nu 
valori; 

2. Că această transformare a psihologiei a fost, în mare 
măsură, inspirată și ajutată chiar de epistemologia antipsi- 
hologistă, care preconiza deasupra materialului concret al 
simţurilor forme superioare necondiționate. Disciplina care 
la un moment dat a regenerat psihologia, îndrumând-o pe 
altă cale, nu poate fi subordonată psihologiei și mai ales 
socotită ca un compartiment al ei. | 

Am spus că psihologia studiază fapte, nu valori, ba chiar 
ŞI când se ocupă cu aceastea, le consideră ca fapte, care 
sunt de explicat, iar nu de apreciat: 

Se petrece ceva și mai grav, care reclamă stricta 
diferențiere a epistemologiei de psihologie. Funcţiunile 
vieţii psihice de multe ori creează pseudo-valori, cărora 
conștiința noastră normală pare a le da aceeași adeziune ca 
empiriste, după care toată cunoștința noastră vine din experienţă, 
iar toată experienţa externă este constituită din datele noastre 
senzoriale. Cunoștinţa valabilă nu trece dincolo de reprezentări, 
după dânsul, ci constă din sesizarea acordului sau a dezacordu- 
lui dintre reprezentări: „knowledge seems to be nothing but 
the perception of the connexion of and agreement or disagree- 
ment and repugnancy of any of our ideas“ (Essay, Cartea a IV-a, 
Cap. 1). 

valorilor adevărate. De exemplu: prin repetare și obișnuinţă, 
unele lucruri capătă rang de adevăruri. O reclamă, necon- 
tenit repetată, se împlântă în conștiința publică, devenind 
similară cu adevărurile nediscutate. O calomnie mereu 
repetată, nu o mai poţi dărâma cu nici o contradovadă. Iz- 
vorul prejudecăților nu este adesea altul decât calitatea lor 
de vechi deprinderi, necontrariate și veșnic enunțate. Aseme- 
nea prejudecăţi, create prin mijloace și din cauze cu totul 
străine de sfera valorilor reale, capătă în conștiința noastră 
o tărie căreia nu te poţi sustrage. Constrângere psihologică 
nu există numai la adevărurile sigure și necesare. De multe 
ori și credinţe vechi, care n-au fost încă dezmințite, se 
înfățișează în haina evidenţei. 

Filosoful englez David Hume merge atât de departe şi 
crește aşa de mult puterile habitudinu, încât până şi idei 
fundamentale în construcția ştiinţei omenești, cum ar fi 
substanța şi cauzalitatea, le consideră ca opera unui proces 
asociativ, consolidat prin repetare îndelungată, care unește 
în conştiinţa noastră tot mai strâns succesiuni și simul- 
taneități constante. Puterea obişnuinței devine aşa de mare, 
încât ideile acestea ne apar învestite cu caracterul unor axio- 
me sau al unor adevăruri necesare. 

Tendinţa de a reduce toate ideile abstracte la impresii 
concrete și toate noţiunile care exprimă raporturi la mecanis- 
mul unor legi psihologice elementare l-a împins pe Hume 
să trivializeze aceste columne ale cunoștinței, recunoscând, 
de altfel, cu francheţe că ele devin subiective și, o dată cu 
asta, toată ştiinţa omenească dobândeşte nuanta sceptică a 
unui simplu probabilism. 

Geneza psihologică a cunoaşterii — dacă rămâne singura 
el fundamentare — nici nu poate conduce la alt fel de rezultate 
decât acelea la care ajunge Hume. Noroc că atât substanţa, 
cât și cauzalitatea își pot afla baze mai solide, în afară de 
fluxul mobil al vieţii psihice şi de legile subiectivităţii! 

În fond, Hume zdruncină încrederea în valoarea științei, 

făcând-o să depindă de o pseudo-valoare, pe care 
o construieşte singur şi pe urmă o descalifică. Desigur, des- 
calificarea era ușoară, atâta numai că ea se referă la o con- 
structie artificială, nu la adevărata cauzalitate şi la adevărata 
substanţă, care, probabil, au fundamente mai adânci. Din 
analiza, de altfel foarte ascuţită, a lui Hume nu rezultă de- 
monetizarea certitudinii ştiinţifice, ci mai degrabă lipsa de 
calitate a psihologiei de a-i furniza fundamentele. Ele ur- 
mează să fie găsite pe altă cale, la adăpost de valul empiric 
al faptelor sufletești, din care nu poate să răsară nici un ade- 
văr necesar, nici unul din acele principii de bază pe care le 
presupune orice disciplină științifică, inclusiv psihologia 
însăși! 

Neapărat între epistemologie și psihologie există con- 
vergente și atingeri, pot zice chiar numeroase puncte de 
contact, care decurg de la faptul de nimeni contestat că orice 
cunoștință, fără să se rezolve integral într-un fapt psihic, 
are însă și calitatea subsidiară de fapt psihic. De aici ur- 
mează neapărat întâlniri cu seria psihică, fără ca, încă o dată, 
să se poată vorbi de o înglobare a principiilor cunoașterii în 
cadrele psihologiei. 

Uh exemplu va putea să ne arate atât întâlnirile, care sunt 
frecvente, cât şi diferenţele, care rămân profunde. 

Să ne închipuim că sufletul cuiva se găsește în îndoială 
asupra unei soluţii și că fixarea ei e precedată de o lungă 
deliberare. Avem de o parte un proces psihologic indivi- 
dual, care poate diferi de la om la om: o formă interogativă: 
care să fie soluția? Oscilarea între mai multe posibilităţi, 
îndoiala faţă de fiecare din ele, în sfârșit, diminuarea pen- 
dulării şi transformarea ei într-o învârtire din ce în ce mai 
constantă în jurul unei singure posibilități, până când, 
întovărășit de un sentiment revelatoriu, sufletul se fixează 
într-un singur punct, unde se produce aserțiunea și decizia. 

Totuși, această aserțiune, care încheie seria psihică, este, 
totodată, și finalul unei alte serii, o serie /ogică, alcătuită 

din înlănţuirea unei serii de argumente, care se leagă cu nece- 
sitate, conducând, în mod impersonal şi obligatoriu pentru 
oricine, la concluzie. Aceste două serii se întâlnesc, dând 
naștere la aserţiunea însoţită de sentimentul certitudinii, 
bineînţeles seriile deosebindu-se strict, până în clipa 
joncțiunii lor. 

Fireşte, seria logică, deși impersonală, se oglindește și 
dânsa în conștiință, dar în felul unui străin care străbate 
un ținut sau un peisaj, fără a se încadra deplin și văzându-se 
limpede că sosește de aiurea. După cum senzațiile elemen- 
tare sunt fenomene psihice a căror cauză e dincolo de con- 
știința individuală, tot așa, și la marginea de sus a spiritua- 
litătii, întâlnim o altă limită: principiile universal valabile 
care depășesc individualitatea psihică. 

În orice caz, e vorba de lucruri heterogene, uneori aproape 
opuse, şi iată pentru ce epistemologia, care se ocupă de va- 
loarea conţinutului principiilor de cunoaştere, nu se poate 
lăsa absorbită de psihologie, care cercetează geneza şi 
umblă cu totul pe alte căi. De altfel, trebuie să constatăm, 
împreună cu Vocabularul d-lui Lalande, că vorba psiholo- 
gism a dobândit, pare-se, cu timpul, un înţeles peiorativ și 
se întâmplă ca filosofi, care nu aparțin de fapt acestei 
direcţii, atunci când polemizează între ei, şi lupta a devenit 
mai vie, să se taxeze între dânșii, pentru discreditare, de 
psihologiști. 

Faptul este, în orice caz, simptomatic pentru evoluarea 
defavorabilă a sensului acelui cuvânt, cu toate că psihologiști 
mal există și astăzi, și încă destul de convinși. 

Terminând, trebuie, totuși, să atrag atenţia că cercetarea 
psihologică, hotărât incapabilă să procure bazele epistemo- 
logiei, îi poate aduce însă unele servicii indirecte. Psiholo- 
gia nu poate justifica adevărul ca atare, poate însă explica 
eroarea. Şi sunt împrejurări în care o asemenea explicaţie 
dă un mare concurs stabilirii adevărului. Să ne închipuim 
că pe calea analizei logice am stabilit valoarea unui prin- 
cipiu epistemologic. Oricât ar fi dialectica de riguroasă și 

concluzia ar apărea de necesară, poate să rămână o îndoială 
în bietul suflet omenesc, care a cunoscut în decursul timpu- 
lui atâtea decepţii și amăgiri, o îndoială tradusă în această 
întrebare: Cum a fost cu putinţă ca acest adevăr să rămână 
neobservat și neîmpărtășit de atâtea capete cugetătoare? Aici 
poate interveni psihologia, arătându-ne care au fost cauzele 
erorii, ce anume a făcut pe atâţia să nu bage de seamă ca- 
racterul obligatoriu al adevărului descoperit acum. Expli- 
cându-ne motivele psihologice ale erorii, se curăţă terenul 
pentru instaurarea liniștită a adevărului, stabilit pe calea exa- : 
menulu: logic. 

Explicarea erorilor nu înseamnă, fireşte, totdeauna rele- 
varea unor motive strict individuale, care au sabotat exi- 
genţele logicii științifice. De multe ori aceste exigente însele 
- greșit sau necomplet aplicate de cercetători — vin, cu pres- 
tigiul stringenţei lor aparente şi al răsunetului produs la un 
moment, ca să provoace adeziuni care n-au nici o legătură 
cu dorinţele individuale și pe care critica ulterioară le denun- 
tă ca neîntemeiate. 

Psihologia nu poate să justifice, dar poate să scuze. Şi 
explicându-se o eroare, pe baze de iluzie umană, ne dă posi- 
bilitatea s-o înlăturăm mai lesne din calea noastră și să înfi- 
gem mai solid şi mai liber postamentul ideii adevărate. Al- 
teori, o explicație psihologică poate avea rol de contraprobă. 

Oare teoria energiei specifice -- pentru a lua un exemplu 
celebru —, explicând în mod genetic caracterul subiectiv 
al senzaţiilor noastre, nu aducea un concurs lăturalnic acelei 
concepții de fizică matematică, care susținea că nu au 
realitate obiectivă decât acele proprietăți exterioare care se 
încadrau exigenţelor evidenţei raționale? 

Exemplele se.pot, fireşte, înmulți. dar se vede de îndată 
ce concurs prețios, cu toate că indirect, poate oferi în astfel 
de cazuri psihologia, aşa că această disciplină. chiar re- 
strângându-şi unele ambiţii exagerate, menite insuccesului, 
poate încă să păstreze rangul de instrument auxiliar valoros 
pentru cele mai înalte elaborări ale spiritului omenesc. 

HERBERT SPENCER 
ŞI PROBLEMA CONȘTIINȚEI" 


I 


Este cert că mişcarea filosofică în tara noastră e cât se 
poate de redusă. Scrieri curat filosofice se tipăresc puţine și 
se citesc puţin. Reviste speciale de filosofie nu avem, iar 
acelea care s-au încumetat să apară și-au văzut dispariția 
curând. Academia noastră nu cuprinde o secție filosofică, 
lar atunci când se prezintă pentru premiere vreo operă de 
filosofie, vedem că are raportori oameni a căror competenţă 
e cu totul în altă parte, iar aprecierile lor sunt sau argumen- 
te de circumstanţă sau știință de împrumut!. Mișcarea filoso- 
fică din România - dacă se poate chema o mişcare — se re- 
strânge cam în jurul universităţilor. Dar aici, în acest mi- 
crocosm, care este atmosfera universitară, din nenorocire 
cam izolată de atmosfera generală a culturii românești, aici, 
în cercul limitat al studiilor și preocupărilor ei particulare, 
se poate vorbi — păstrându-se toate proporțiile - de curente 
și direcţii filosofice. Aceste curente sunt îndeobște deter- 
minate de autorii care reușesc să grupeze în jurul operelor 
lor cel mai mare interes și să înrâurească cel mai puternic 
felul de cugetare al ucenicilor studiilor filosofice. 

* Reprodus după Studii istorico-filosofice. Ediţia a Il-a, Edit. 
Casei Școalelor, Bucureşti, 1929, p. 179-219. 

! De atunci (1914) lucrurile s-au mai îndreptat. În 1923 a apărut 
Revista de filosofie care încă trăieşte, iar în 1927 revista Miner- 
va, la laşi. Academia tot n-are o secție filosofică, însă a introdus 
în sânul ei doi filosofi, care însă fac parte până acum din secţii 
deosebite. 

Sunt variate motivele care impun atenției studenților pe 
cutare sau cutare autor. Unul din ele este noutatea sau moda 
— modă care vine, de regulă, și aicea tot din străinătate. Un 
exemplu ar fi astăzi locul din ce în ce mai mare pe care îl 
ocupă lectura operelor lui Bergson. Un alt motiv e stăruința 
profesorului, și în această categorie se găseşte studierea 
niciodată scăzută și totdeauna plină de influenţe a filosofiei 
lui Kant. 

Unul din autorii preferați ai studenţimii noastre a fost și 
va fi încă o bucată de vreme şi Herbert Spencer. În afară de 
însemnătatea netăgăduită a filosofiei spenceriene, care de- 
termină și recomandarea profesorului și solicitudinea stu- 
dentului, lucrul mai are încă şi alte explicări. Spencer nu e 
un filosof prea vechi (a murit în 1903). Operele sale, foarte 
clar scrise, sunt redate într-o bună traducere franceză, ac- 
cesibilă studenţilor români. Concepţia sa are și îndrăzneală 
ademenitoare și aparat științific suficient. Ea mai are la te- 
melie transformismul, doctrină răspândită în toate ştiinţele 
și popularizată în toate cercurile. Este unul din autorii care 
se pot impune și independent de stăruința profesorului, ne- 
cesară la opere mai prăfuite și redactate într-o limbă mai 
puțin ușoară. Într-un cuvânt, filosofia spenceriană formea- 
ză unul dintre curentele universitare și astfel ea reprezintă 
o actualitate, cel puţin, locală. 

Am precedat cu aceste consideraţii cercetarea științifică 
ce urmează având convingerea că „actualitatea“ aceasta a 
filosofiei lui Spencer n-a contribuit cu puţin la executarea 
lucrării de faţă. 

Fără îndoială că punctul central al filosofiei spenceriene 
nu este teoria cunoștinței noastre, ci o teorie a universului, 
prin urmare o doctrină metafizică. Admiţând și mai hotărât 
decât Kant o existenţă suprasensibilă absolută, dar exclu- 
Zând-o tot aşa de categoric ca și dânsul din sfera cercetărilor 
noastre, Spencer socotește totuși că rămâne filosoliei 
metafizice un câmp destul de larg, în lumea fenomenelor 

percepute și perceptibile, unificând într-o vastă sinteză re- 
zultatele ştiinţelor speciale și oferind cu ajutorul ei dată nu 
înţelegerea esenței ultime a lumii, cel puțin explicarea dez- 
voltării sale în timp, pornind de la un trecut îndepărtat și 
înaintând înspre un viitor indefinit. Doctrina acestei vaste 
desfășurări cosmice, aşa cum o înfăţişează dânsul, alcătu- 
1ește așa-numitul evolutionism, termen care îndeobște repre- 
zintă caracteristica şi eticheta filosofiei spenceriene. 

Totuși, Spencer nu a trecut cu vederea însemnătatea pro- 
blemei cunoașteri și aflăm în opera sa contribuţii originale 
la rezolvarea ei. Este drept că dezvoltarea neasemănat mai 
întinsă pe care o dă construcțiilor metafizice pare a arunca 
în umbră tratarea problemei cunoștinței. Dacă însă nu vom 
găsi la Spencer un studiu prea amănunțit al acestei probleme, 
în orice caz, dacă nu vom afla la dânsul o operă de sine 
stătătoare, concretizată printr-o scriere aparte — așa cum, 
bunăoară, avem la Hume, Kant sau Mill -, totuși, prin chiar 
faptul că o anexează la speculațiile metafizice — servind ca 
introducere a lor — Spencer reușește a ne da o icoană, mai 
limpede decât alţii, despre rostul acestei discipline, despre 
poziţia sa în ansamblul științelor filosofice. 

Teoria cunoștinței nu este un scop, ci un mijloc. 

Este un studiu care ne slujește la înţeleapta cârmuire a 
speculațiilor metafizice şi chiar la corecta întocmire a 
științelor speciale. 

Așa că, oricât am regreta în această privinţă prea 
marea conciziune a contribuţiilor spenceriene, trebuie - cum 
am zis - să recunoaștem că filosoful englez ne-a oferit în 
schimb, prin proportiile care le-a dat teoriei cunoașterii în 
totalitatea operei sale științifice, o imagine exactă despre 
rolul acestei ramuri filosofice. 

Un moment se pare că Herbert Spencer a fost pe cale să. 
nesocotească dacă nu importanţa eventuală a acestei disci- 
pline, dar, ceea ce e mai grav, posibilitatea ei. Un moment 
a fost aproape de a cădea în cursa acelui argument care 


71 


tăgăduieşte posibilitatea acestei ştiinţe, susținând că, criti- 
ca puterilor minții noastre făcându-se cu ea însăși, toată 
teoria cunoștinței este un mare cerc Vicios. 

În momentul în care prepara a doua ediţie a Principiilor 
de psihologie, spune el, a găsit între hârtiile sale o notă 
veche, destinată a fi alipită la manuscrisul original, în care 
imputa lui W. Hamilton că o parte din argumentele cu care 
acest filosof voia să întemeieze relativitatea cunoașterii 
noastre se pot întoarce împotriva lui. Filosoful acesta afir- 
mase că inteligența noastră nu poate cunoaște absolutul și 
necondiţionalul, rămânând cu necesitate îngrădită la cunoaș- 
terea adevărurilor condiționate. „Dar a afirma că inteligența 
omenească este mărginită la condiţionat — întâmpină Spen- 
cer în acea notă rămasă nepublicată — înseamnă a-i impune 
o limită absolută, ceea ce presupune o cunoaștere absolută. 
Ignoranţa conştientă la care se opreşte acest filosof trebuie, 
după părerea mea, împinsă un pas mai departe: în loc de a 
spune că absolutul nu poate fi cunoscut, trebuie să zicem că 
ne este imposibil a determina dacă poate fi sau nu.“! 

Acest argument conduce evident la scepticism și izbește 
în chiar principiul teoriei cunoaşterii. 

„Dar pentru ce, se întreabă Spencer mai departe, am omis 
acea notă? Nu-mi pot aduce aminte bine. Probabil fiindcă, 
examinând din nou chestiunea, am descoperit un răspuns 
obiecțiunii mele. Într-adevăr, inteligența nu poate desigur 
să demonstreze propria sa competenţă, deoarece în tot de- 
cursul demonstraţiei trebuie să postuleze această compe- 
tență, presupunând ceea ce este în chestiune, dar de aici nu 
urmează că ea nu poate să dovedească incompetenţa sa în 
anumite materii... Se poate proba anume incompetenta 
rațiunii în două moduri: 

1) făcând să se vadă că fiecare din afirmările care com- 
pun demonstrația dă loc la contraziceri şi prin asta se arată 
toată absurditatea ei; 


' Essais scientifiques III, trad. franc. Burdeau, p. 318. 

2) făcând să se vadă, chiar dacă sunt valabile, că duc la 
această concluzie: neputinta rațiunii de a afirma ceva în 
anume chestii determinate.“! 

După cum vedem, un moment Spencer s-a îndoit despre 
posibilitatea minţii noastre de a se judeca pe sine, trebuind 
a se depăși pentru asta întrucâtva, şi din această îndoială 
s-ar fi putut periclita toată teoria critică a cunoștinței, zdrun- 
cinându-se în primul loc — după cum se poate vedea și în 
rândurile citate — tocmai acel principiu care alcătuieşte la 
Spencer — după cum vom vedea curând - fundamentul ul- 
tim al tuturor postulatelor și axiomelor, principiul relativi- 
tății cunoașterii, căruia acest filosof îi va recunoaşte pentru 
toată ştiinţa și filosofia o valoare neîndoioasă, am putea zice 
absolută. 


Chestiunea inițială a teoriei cunoașterii este fără îndoială 
originea cunoștinței. În momentul în care Spencer apare pe 
arena filosofică, chestiunea avea un vechi trecut. Ea se înfă- 
tişa sub forma dramatică a unui conflict de păreri: pe de o 
parte filosofii care susțineau că toate cunoștințele noastre 
purced din experienţă și numai din ea, așa-numiții empiriști, 
pe de alta gânditorii care susțineau că cel puţin o parte din 
ele izvorăsc din mintea noastră, așa-zișii aprioriști. Unu 
considerau conştiinţa noastră ca o fabula rasa, în care vin 
să se imprime rând pe rând datele şi relaţiile constatate în 
experienţă; ceilalți socoteau că mintea noastră e creatoare 
de adevăruri, scoțând, din propriul ei tezaur și prin propria 
sa spontaneitate, cel puțin forme de cunoaștere în care se 
încadrează și se rânduiește cu necesitate materialul experi- 
mental. 

Herbert Spencer, fără șovăire, se așază printre aprioriști. 
Evident nu în înţelesul că experienţa este inutilă, că toată 
știința noastră s-ar putea elabora cu datele și din datele. 


' Ibid., p. 318, 319. 


înnăscute ale minţii, dar recunoscând că principalele prin- 
cipii ale cercetării și organizării științifice, că principalele 
postulate cu care operăm, se află -- vom vedea mai departe 
din ce cauză -- înnăscute în raţiunea noastră. Spencer recu- 
noaşte un „apriori“ foarte bogat, încorporând într-însul chiar 
unele adevăruri a căror origine pare a fi, în mod izbitor, 
empirică. 

Caracterul distinctiv al adevărurilor apriorice și semnul 
ineitătii lor este și pentru Spencer, ca și pentru Kant, necesi- 
tatea cu care se impun conștiinței noastre, sau cum spune 
Spencer în rânduri repetate, inconceptibilitatea contrarului 
lor. lar pentru aprioritatea unor adevăruri care par mai puțin 
obligatorii, se poate argumenta pe o cale indirectă: arătân- 
du-se anume că ele derivă din unul din principiile recunos- 
cute necesare și, totodată, că ele nu pot izvorî din experienţă, 
deoarece aceasta le presupune neîncetat. 

Herbert Spencer nu se mărginește la a face un simplu 
inventar al adevărurilor apriorice. Ele alcătuiesc pentru dân- 
sul un organism unitar, fiind strâns înlănţuite între ele și 
derivând cu toatele din același principiu suprem. Sub acest 
raport, sistematizarea adevărurilor apriorice este mult mai 
puternică la Spencer decât este, bunăoară, în tabela catego- 
riilor la Kant, unde rânduiala simetrică și arhitectonică 
proporţională înlocuiește adesea atât adevărata lor înlănțuire 
logică, cât şi reala lor deducere din principiul suprem, care, 
la Kant, fiind unitatea aperceptivă a eului, avea un caracter 
prea formal pentru a putea să îndeplinească bine acea 
menire. 

După Spencer, principiul suprem din care se vor deduce 
celelalte este principiul relativității, principiul care, cu toată 
enorma lui însemnătate, fusese cam neglijat în critica lui 
Kant. 

Spencer, spre deosebire de Comte — care, deși recu- 
noscuse și dânsul importanţa supremă a acestui principiu, 
n-a putut totuși să-i stabilească bine caracterul său obliga- 


74 


toriu —, a căutat să-l prezinte, fiind aici înrâurit de aproape 
de Hamilton și Mansel, ca un adevăr ce izvorăște din natu- 
ra inteligenţei noastre. 

Spencer demonstrează valoarea principiului relativităţii, 
arătând inconceptibilitatea și imposibilitatea cunoştinţelor 
absolute. Orice cunoștință presupune o relație de la subiect 
la obiect. Apoi o distincție între obiectul pe care îl cunoaștem 
și altele sau altul. Fără această distingere nu există cu- 
noştință, iar distingerea înseamnă limitare. În fine, mai im- 
plică O asimilare a obiectului pe care îl cunoaștem cu alte 
obiecte, rubricarea lui într-o clasă de obiecte cunoscute. Noi 
zicem că în adevăr cunoaștem un lucru când, după ce a fost 
pus în raport cu conștiința noastră, l-am deosebit de altele 
şi apoi l-am putut așeza într-o clasă de alte obiecte, ceea ce 
înseamnă că într-o privinţă l-am recunoscut. Așa că nu putem 
cunoaște un lucru decât punându-l în relație şi fiind în relație 
cu altele. 

„Aşadar, conchide Spencer, din însăși natura gândirii, 
putem deduce relativitatea cunoștinței noastre pe trei căi 
deosebite. După cum am găsit prin analiză și după cum 
putem conchide obiectiv în orice propoziție, orice gândire 
cuprinde relație, diferență şi asemănare. Când nu se pre- 
zintă aceste trei proprietăţi, nu poate fi vorba de cunoștință. 
De unde putem conchide că necondiţionalul, neînfăţișând 
nici una din aceste trei, este de trei ori inconceptibil.“! 

Să adăugăm în treacăt că Spencer, o dată cu stabilirea 
relativității cunoașterii, se încumetă a stabili, dincolo de cu- 
noștința noastră și dincolo de lumea sensibilă, o realitate 
absolută, inaccesibilă nouă, dar care alcătuieşte substratul 
fenomenelor perceptibile și accesibile cunoștinței noastre. 
Comte o admisese și dânsul fără a încerca o demonstrare. 
Kant o afirmase la rându-i când mai categoric, când mai 
șovăitor, dar în genere dogmatic. Spencer o afirmă înjghe- 
bând o argumentare, care se învârtește în jurul „corelațiunii“ 


! Premiers Principes, $ 26; acelaşi lucru în Essais, p. 360-371. 

dintre relativ și absolut, în jurul ideii că nu e cu putinţă să 
existe un relativ fără un absolut complementar, adăugând, 
totodată, că posedăm și o senzaţie vagă a realităţii absolute, 
care e alcătuită din conștiința unui „ce“ care persistă, după 
înlăturarea prin abstracţie a tuturor limitărilor și condițio- 
nărilor posibile!. 

Pentru sfera cunoștințelor accesibile rămâne însă, intan- 
gibil și obligatoriu, principiul de relativitate, care, după cum 
am văzut, era expresia imediată a naturii noastre intelec- 
tuale. 

Din acest principiu decurge, ca un corolar, un alt adevăr 
suprem: acela al persistenței forței, la care se reduc și-n 
care oarecum se dizolvă încă două adevăruri fundamentale: 
acela al indistructibilității materiei şi al continuității 
mișcării. 

Principiul persistenţei forței (Spencer preferă această 
expresie aceleia astăzi mai curente de conservare a ener- 
giei) se poate deduce, după Spencer, din acela al relativităţii. 

Principiul persistenței afirmă adevărul că nu se pot con- 
cepe „creațiuni“ şi „anihilări“ reale de substanță. Nimic nu 
se creează și nimic nu se pierde, oricât aparențele fenome- 
nelor ne-ar îndritui să credem contrariul. Pot fi, desigur — şi 
experienţa ne obligă s-o recunoaștem —, apariții și disparitii 
de forme de existență, nu însă de substanță, care trebuie 
presupusă invariabilă, constantă, cantitativ pururea egală cu 
sine. 

Acum s-a întâmplat de multe ori în practică să se con- 
funde cu substanţa însăși, ceea ce nu erau decât forme sau 
manifestări ale ei. Lumea sensibilă, mai înainte de a fi con- 
cepută ca o [esătură de fenomene, a fost socotită o colecţie 
de obiecte substanţiale. Treptat, aceste obiecte au fost însă 
rezolvate în fenomene, iar fondul substanțial a fost neîn- 
cetat împins în adânc până a dispărut din lumea experienţei 


! Les Premiers Principes, trad. franc. Guymiot, p. 63. 

directe. Astăzi vedem că până și acea realitate fundamen- 
tală care se numește „materie“ pare a deveni o manifestare 
trecătoare a unui substrat mai profund și s-a început de la 
descoperirea radioactivităţii a 1 se tăgădui cu stăruinţă ca- 
racterul de persistentă necondiționată pe care trebuie s-o 
aibă substanţa adevărată. Sub acest raport, Spencer, ridicând 
la rangul de axiomă „indistructibilitatea materiei“, a comis 
eroarea — de altfel scuzabilă atunci — de a atribui materiei o 
semnificaţie mai adâncă decât o are, considerând-o — ce e 
drept — nu ca o realitate ultimă, ci ca o manifestare fenome- 
nală care oglindește exact invariabilitatea necesară a 
substanţei. 

Dar nu e mai puțin adevărat că, admiţându-se chiar 
distructibilitatea materiei, aceasta înseamnă numai că ma- 
teria e o formă mai trecătoare decât s-a crezut și nu înseam- 
nă câtuși de puțin că trebuie să înlăturăm orice idee de 
persistentă și să nu admitem că în spatele materiei pieri- 
toare şi ca substrat al ei n-ar exista o realitate mai profundă 
care păstrează caracterul persistenţei şi al conservării. Pos- 
tularea unei astfel de realități mai fundamentale decât ma- 
teria, faţă de care persistenta să nu mai fie expusă la nici o 
revizuire ulterioară, o face și Spencer formulând: persistenta 
forței, înțelegând prin forță realitatea ultimă așa cum se pre- 
zintă la hotarul dintre lumea absolută a numenului și lumea 
fenomenelor sensibile. 

Noţiunea de forță — care, după cum bine arată Wundt, 
este o desăvârşire a noţiunii de substanţă! - reprezintă ast- 
fel pentru Spencer noţiunea realității celei mai adânci, iar 
principiul persistenţei forței devine cel mai fundamental 
principiu, firește după acela al relativității. 

Principiul relativității decurgea din însăși natura inteli- 
gentei noastre; acela al persistenţei se deduce — după Spen- 
cer — din cel dintâi. 


„Cugetarea consistă în stabilirea de raporturi. Însă nu 
poate să existe raport stabilit şi, prin urmare, gândire efec- 
tivă când unul din termenii raportului lipseşte din conștiință. 
Este cu neputinţă să gândești ceva ca devenind nimic, pen- 
tru același motiv pentru care e imposibil să gândești că 
nimicul devine ceva, și asta pentru că nimicul nu poate de- 
veni obiect de conștiință. | 

Nu se poate astfel concepe nici distrugerea, nici crearea 
şi de aici rezultă principiul persistenţei concretizat în expe- 
riență prin conservarea cantității. 

După ce Spencer deduce principiul persistenţei din ace- 
la al relativităţii, ridicându-l la rangul de adevăr necesar, el 
mal arată că nu a putut fi scos din experienţă. 

Acera care susțin otiginea sa empirică afirmă că el a fost 
formulat pe baza constatării experimentale, că orice trans- 
formări vor suferi corpurile, balanţa arată până la urmă 
păstrarea acelorași raporturi cantitative. Însă după cum bine 
observă Spencer, constatarea aceasta presupune constanta 
materiei sau a forţelor balanței și, în general, a tuturor in- 
strumentelor de măsură. Operația măsurării ar fi lipsită de 
valoare dacă n-am face această supoziţie care însă înseam- 
nă tocmai că admitem prealabil persistenta forțe!?. 

După cum se poate lesne vedea, nu se poate face din ope- 
raţii care presupun principiul persistenţei temeiul acestui 
principiu; cel mult se obţine pe această cale o utilă confir- 
mare experimentală. 

De la principiul persistenţei, Spencer ajunge la acel prin- 
cipiu care este, desigur, cel mai important pentru orice ela- 
borare științifică, anume acela al cauzalităţii. 

Aici trebuie să exprimăm părerea de rău că expunerea 
lui Spencer e prea sumară, că lucruri foarte importante sunt 
abia atinse, că elementele doctrinei sale sunt cam risipite 

! Premiers Principes, § 53. 
? Premiers Principes, § 61. 

lar opera comentariului devine o reconstituire în înțelesul 
cel mai întins al cuvântului. 

Principiul de cauzalitate afirmă că orice fenomen trebuie 
să aibă o cauză, pe care știința modernă o caută într-un 
fenomen anterior. 

Împreună cu ideea de cauzalitate şi având o egală însem- 
nătate cu ea, mai cârmuiește cercetarea științifică și prin- 
cipiul întregitor, că aceleași cauze produc întotdeauna 
aceleași efecte (principiul uniformităţii). 

În sfârşit, dezvoltarea ştiinţei contemporane a mai fost 
înlesnită şi prin punerea în valoare a unui al treilea princi- 
piu, care se referă tot la raporturile cauzale, anume princi- 
piul echivalenței cauzei cu efectul. 

Acest al treilea principiu, deși intim legat cu acela al 
cauzalității, nu este pentru majoritatea logicienilor deriva- 
bil din ideea de cauzalitate — accentuându-se că postularea 
unei cauze pentru orice fenomen nu reclamă echivalenta 
lor cantitativă — ci este considerat ca un corolar al princi- 
piului persistenţei (sau al substanţei) care reclamă ca aceeași 
cantitate de forță care era cuprinsă în cauză să se regăsească 
în întregime în efectul sau efectele în care s-a consumat 
acea cauză. Aici Spencer, având aceeași părere, nu va face 
o excepţie. ; 

Cât priveşte însă al doilea principiu din cele de mai sus 
- că aceleaşi cauze produc aceleaşi efecte — pentru majori- 
tatea gânditorilor, care nu-i atribuie o origine empirică, a 
apărut ca un corolar al cauzalității, arătându-se că dacă 
aceeași cauză ar produce în diferite rânduri efecte deose- 
bite, circumstanțele fiind aceleaşi, aceasta ar însemna că 
s-ar produce o schimbare fără cauză, ceea ce răstoarnă prin- 
cipiul cauzalităţii în general. 

lar acesta din urmă e socotit, de regulă, ca un principiu 
autonom, fie derivat din experienţă, fie izvorând de-a dreptul 
din natura inteligenţei noastre, fie decurgând din principiul 
logic al rațiunii suficiente și fiind tot aprioric, așadar. 

Herbert Spencer derivă şi principiul cauzalității și pe ace- 
la al uniformității din acela al persistenţei forţei, și le de- 
rivă separat pe fiecare din ele, rămânând între dânsele, prin 
urmare, numai înrudirea genezei din același principiu co- 
mun. 

Ba încă deducerea apriorică a principiului uniformităţii 
precede în opera lui Spencer întemeierea cauzalității. 

„Cea dintâi deducție, spune dânsul, care se trage din ade- 
vărul ultim că forța persistă este persistenta relaţiilor dintre 
forţe...“ 

„A afirma contrariul este a nega persistenţa forţei. Dacă 
în două cazuri determinate este o asemănare exactă nu nu- 
mal între cele antecedente pe care le numim cauze, dar chiar 
între acelea pe care le numim condiţii, noi nu putem afirma 
că efectele vor fi diferite, fără a afirma sau că o forţă oare- 
care s-a creat, sau că o forță s-a distrus.“ 

„Așa că uniformitatea legilor, care se reduce la persistenta 
raporturilor dintre forţe, este un corolar al persistenţei 
forței.““! 

Cât privește principiul cauzalității ca atare, care, după 
cum am văzut, în doctrina lui Spencer n-are nici un rol la 
întemeierea aceluia al uniformităţii, el se explică după 
filosoful englez în chipul următor: | 

„Fiecare manifestare de forţă, fie ea acţiune anorganică, 
mișcare animală, gândire, sentiment, ea nu poate fi inter- 
pretată decât ca efectul unei forţe antecedente. Sau energi- 
ile mintale și fizice sunt în legătură cantitativă cu alte 
energii cheltuite spre a le produce și cu alte energii a căror 
apariţie o produc, sau nimicul poate deveni ceva, iar ceva 
poate deveni nimic.'? 

Mai clar. Lumea fenomenelor sensibile, care oferă necon- 
enit apariții noi, vine în contrazicere cu principiul că nu se 

' Premiers Principes, § 63 şi 64. 
* Premiers Principes, § 73. 

poate crea nimic. Rezolvarea contrazicerii nu se poate face 
decât admițând că fenomenul nou nu este decât continuarea 
ȘI transformarea unui antecedent și aşa mai departe. 

Spencer, deducând în acest mod cauzalitatea, stabilește 
cu aceeași ocazie şi de aceeași manieră principiul echiva- 
lenţei cantitative. 

Cum vedem în doctrina lui Spencer, principiul cauzalității 
cu anexele sale este subordonat principiului substanţei, care 
apare ca mai fundamental. Atitudinea lui Spencer este deo- 
sebită de a multor aprioriști, care așază cele două principii 
pe aceeași treaptă, le consideră despărțite și, ca atare, nu- 
mai coordonate. Kant, fără a tăgădui o înrudire care rezultă 
din unitatea spiritului din care izvorăsc și pe care o con- 
firmă posibilitatea lor de a lucra în comun, completându-se 
în elaborările științifice, le atribuie totuși o origine mintală 
deosebită, făcând să corespundă categoria substanţei, 
judecăților categorice, iar categoria cauzalităţii, judecăților 
ipotetice. Aceasta înseamnă dependenţa uneia de axioma 
logică a „identității“ și a celeilalte de axioma „raţiunii sufi- 
ciente“, 

Herbert Spencer le uneşte subordonând pe unul celui- 
lalt, continuând astfel și-n această privire doctrina hamilto- 
niană. 

Evident, această subordonare preconizată de Spencer 
nu înseamnă jertfirea principiului subordonat și completa sa 
absorbire de cel supraordonat și în nici un caz nu se poate 
spune că doctrina filosofului englez restaurează teoria 
vechiului raționalism care suprima legăturile cauzale din 
lumea fenomenelor sensibile, admițând o singură cauzali- 
tate: pe aceea a substanţei supreme atitudine pe care în 
mod tipic o înfățișează filosofia spinozistă. 

Raționalismul, admițând acea singură cauzalitate, con- 
ducea la suprimarea raporturilor cauzale dintre fenomene. 

Dimpotrivă, noţiunea persistenţei forței (aici un alter 
ego al substanţei) silește la riguroasa aplicare a cauzalităţii 

înăuntrul fenomenelor sensibile, fiindcă tocmai numai 
printr-o strictă interpretare cauzală se ridică acea con- 
trazicere care se aduce ideii de persistenţă invariabillă, din 
pricina neîncetatei apariții de fenomene noi pe care o în- 
făţișează lumea perceperilor noastre. 

În această privinţă, filosofia lui Spencer e cu totul în ape 
pozitiviste, evitând, se înţelege, pozitivismul îngust, prin 
aceea că înţelege să utilizeze conceptul persistenţei în elabo- 
rările științifice spre a putea duce la precizie și desăvârşire 
raporturile dintre fenomene inductiv stabilite cu postulatul 
cauzalităţii. 

Oricum ar fi lucrurile e cert că noţiunea persistenţei, la 
Spencer, are - dacă pi se poate trece expresia - un loc mai 
înalt decât are conceptul substanţei în doctrina lui Kant. De 
altfel, lucrul se poate vedea și de acolo că la Kant categoria 
substanţei are o aplicaţie strict fenomenală — deosebindu-se 
hotărât de numen, cu care filosofii mai vechi o identificase- 
ră —, pe când la Spencer forţa este aproape absolutul însuși, 
iar persistența o proprietate aproape „numenală“! — cu toată 
contrazicerea în care e gata să cadă, pregătindu-se a aplica 
absolutului un principiu pe care îl derivase din acela al 
„relativității“. 

În sfârșit, pentru a termina înşirarea principiilor apriorice 
care mai derivă din persistenţa forţei, mai rămâne să men- 
tionăm că, după Spencer, tot din această ordine mai sunt și 
principiile direcţiei mișcării (acela al inerţiei şi al celei mai 
mici rezistenţe) precum și principiul mișcării ritmice?. 

Pornind de la postulatele abstracte, el coboară pe calea 
deducției, până la legi concrete, care par a reclama impe- 
rios experienţe. Tezaurul aprioric al spiritului nostru este în 
filosofia spenceriană excesiv de bogat, cu atât mai mult cu 
cât însăși legea cosmică a evoluției, Spencer o va înfățișa 

! Premiers Principes, § 62. 
? Premiers Principes, Cap. IX şi X. 

ca rezultatul necesar al acţiunii acelor norme supreme care 
decurg din persistenta forței. 

S-ar părea, în primul moment, că avem în faţa noastră un 
strict raționalism, care s-ar putea dispensa de investigaţiile 
empirice și de procedarea inductivă. 

Totuși, Spencer e departe de a nesocoti aceste operaţii 
nu numai pentru cuvântul că reprezintă confirmăni folosi- 
toare ale concluziilor deduse, dar chiar pentru motivul că 
dobândim cu ele rezultate care nu se pot obține deductiv. 
Din chiar momentul în care discută şi stabileşte originea 
apriorică a principiului transformării și echivalenţei fortelor, 
Spencer face următoarea observaţie categorică: 

„La ce servesc atunci, mi se va pune întrebarea, inves- 
tigaţiile prin care se caută a se stabili inductiv transforma- 
rea și echivalenta forţelor, dacă ele nu sunt în stare s-o facă 
mal sigură decât era mai înainte; să nu fie oare inutile? Nu. 
Ele au valoare arătând numeroasele consecinţe particulare, 
care nu sunt enunțate în același timp cu adevărul general. 
Ele au o valoare arătându-ne în ce cantitate un anume mod 
de forţă este echivalentul cantităţii unui alt mod. Ele au 
“valoare determinând în ce condiţii fiecare metamorfoză 
apare. Ele au valoare silindu-ne să cercetăm sub ce formă 
se regăsește rămășiţa de forță atunci când rezultatele 
aparente nu sunt echivalente cauzei.“! 

Un analog caracter de necesitate și o identică planare 
deasupra experienţei, căreia îi serveşte mai degrabă ca 
elemente organizatoare, au după Spencer - ca și după Kant 
- formele de spaţiu și de timp. 

Pe aceste forme filosoful englez nu caută a le deduce din 
principiile raţiunii, aşa că ele rămân afară de organismul 
adevărurilor apriorice înşirate în paragraful precedent. 

Ele nu au un caracter rațional, din contră, Spencer rele- 
vează enorma țesătură de contraziceri ale acestor două 


! Premiers Principes; § 73. 


forme, care nu pot fi nici limitate, nici nelimitate, nici atri- 
bute, nici realităţi. 

De altfel, nici Kant nu le pusese laolaltă cu categoriile 
inteligenţei și, desigur, pentru aceleași motive le acordase 
un rang inferior, socotindu-le forme ale „sensibilităţii“, prin 
urmare ale unei regiuni sufletești inferioare. 

Ele determină cadrul de funcţionare a categoriilor intelec- 
tuale, fără a fi din speța lor și fără a putea să revendice 
caracterul logic al acestora. 

Spaţiul şi timpul sunt, și după Kant şi după Spencer, ele- 
mente apriorice, deși nu raţionale. 

Totuşi, Spencer, în această chestiune, duce o vie polemi- 
că împotriva lui Kant!. 

Cauza este următoarea. Kant susţine, pentru a întemeia 
aprioritatea formelor intuiției, că ne putem reprezenta un 
spaţiu sau un timp, gol de obiecte și evenimente, lucru care 
a fost rectificat, de altfel, de primii neo-kantien??. 

În al doilea rând, Kant mai afirmase că aceste forme eul 
nostru le proiectează asupra unui non-eu, complet străin de 
ele. 

Spencer dovedeşte — ceea ce nu era greu — că nu ne putem 
închipui un spațiu sau un timp complet gol. 

În al doilea rând, el mai susţine că nu se poate vorbi 
despre independenţa -non-eului de formele de spaţiu și 
de timp. Totodată, pentru a stabili caracterul obiectiv al 
acestor două forme, filosoful englez se sileşte să arate că 
subiectul le-a extras din lumea din afară, dobândind astfel 

! Premiers Principes, § 47. Principes de Psychologie (trad. 
franc. Ribot). Vol. I, § 208, Vol. II, par. 399. 

2 A se vedea de ex. Fr. A. Lange, Logische Studien, p. 132 și 
următoarele. „Was ist nun diese reine Anschauung? Streng 
genommen ist gar keine Anschauung, sondern nur die im Gemüthe 
bereit liegende Form der Anschauung. Diese Form kann nicht 
selbst wieder angeschaut werden, weil dazu Empfindungsma- 
terial nöthig wäre“... ` 

cunoștința lor din experiență, fireşte nu fără ajutorul 
funcțiunilor intelectuale care operează la orice experienţă. 
Aprioritatea acestor două forme pe care, pe de altă parte, o 
recunoaște, devine atunci o aprioritate nu primitivă, ci de- 
rivată, rezultând din înrădăcinarea în spiritul nostru a unor 
experienţe constante și îndelung repetate, din împlântarea 
lor în conștiință, împlântare care se transmite apoi ereditar 
dimpreună cu celelalte funcțiuni care formează capitalul 
înnăscut!. 

Cu aceasta am ajuns - și problema spațiului și a timpu- 
lui alcătuia cel mai bun mijloc de tranziţie — la partea cea 
mai însemnată și, desigur, cea mai originală a doctrinei spen- 
ceriene în teoria cunoștinței, anume modul în care Spencer 
tălmăceșşte cauza apriorității elementelor apriorice. 


II 


Când a apărut opera epocală care e Critica rațiunii pure 
a lui Kant, ea aducea formula de împăcare a doi beligeranți 
ireductibili şi de stingere a unui conflict care părea fără sfâr- 
şit. Acela dintre raționaliști și empirişti, dintre cei care de- 
semnau ca izvor al cunoștințelor valabile inteligenţa noaș- 
tră, cu tezaurul ei de adevăruri înnăscute, şi cei care, co- 
borând inteligenţa noastră la rolul unei simple înregistrări, 
atribuiau experienţei singure totalitatea cunoștințelor noas- 
tre științifice. 

Această luptă intelectuală ameninţa să se eternizeze, din 
pricină că ambii adversari aveau, fiecare, un număr de poziţii 
tari: sunt în ansamblul cunoștinței noastre lucruri care par a 
depăși experienţa şi chiar a plana deasupra ei — aici era 
poziţia cea tare a raționalismului; altele sunt de așa natură 
că par a exclude o deducere pur mintală — și aici era poziția 
cea tare a empirismului. l 


! Principes de Psychologie. Vol. 1, $ 208, Vol. Il, par. 339. 

Ambele direcţii însă — exprimând prin aceasta poate 
șI nevoia de unificare a minţii — erau exclusiviste şi voiau 
să-şi întindă stăpânirea asupra întregii sfere a cunoștințelor 
noastre. Cucerirea poziţiilor adverse era însă dificilă şi a- 
tunci când ea se vestea, de o parte sau de alta, se reducea 
îndeobște la o cucerire nominală. De fapt, războiul conti- 
nua... Atunci intervine Kant cu Critica rațiunii pure, 
aducând formula de pace. Conflictul nu se putea isprăvi prin 
nimicirea unei concepții de cealaltă, ci prin alianţa amân- 
durora. Această alianţă e posibilă având fiecare un dome- 
niu de stăpânire deosebit, în orice caz, fiindcă ea corespunde 
stării de fapt, deoarece în masa cunoștințelor noastre, o parte 
provine efectiv din experienţă și altă parte din funcționarea 
spiritului nostru. 

Greutatea inițială de a se ancora la această soluție dua- 
listă — care admite două izvoare de cunoaștere diferite — a 
fost aceea de a se găsi criteriul și de a se specifica dome- 
niul, după care se disting și pe care îl ocupă cunoștințele 
izvorâte din inteligența noastră, pe de o parte, și cele em- 
pirice, pe de altă parte. 

A trebuit lumina genială a cugetări lui Kant, care să facă 
distincția clară a caracterelor amândurora, separându-le de 
așa manieră, încât să nu facă imposibilă colaborarea lor și 
nici să apară neînţeleasă deosebirea lor de origine. 

După Kant, orice cunoștință are un conţinut și o formă, 
lar ansamblul cunoștințelor va înfățișa o diversitate de 
conţinuturi într-o reţea de forme. Conținutul cunoştinţelor 
vine din experienţă; formele în care se ordonează materia- 
lul empiric, acestea izvorăsc din spiritul nostru, sunt apri- 
orice. Spaţiul și timpul sunt și ele două forme, dintre cele 
grosiere și de aceea numai forme ale sensibilităţii. 

Prin această soluţie se satisfac şi pretenţiile experienţei 
șI conştiinţa de putere a spiritului nostru. Prin aceasta mai 
ales se garantează interesele științei care ar fi primejduite 
numai cu datele contingente ale experienţei, dar care, toto- 

dată, ar fi deservite, dacă ar fi să ne mărginim la jocul 
speculațiilor mintale. Cunoștinţa răsare din combinarea fac- 
torului aprioric cu cel empiric, cel din urmă procurând în- 
treg materialul, cel dintâi modelându-l în forme și tipare 
constante. 

Aceasta este faimoasa conciliere a lui Kant, numită ipo- 
teza franscendentalistă. Evident, o conciliere, o alianță, dar 
totodată un dualism categoric, care suprimă omogenitatea 
cunoștinței și va pune unele probleme grele, ca de pildă: 
cum poate exista un material fără o formă, aşa precum pare 
a fi, după Kant, contribuția lumii externe mai înainte de 
prinderea ei în formele mintale? Dacă doctrina lui Kant era 
concilierea antagonismului dintre cele două vechi direcții: 
raționalismul și empirismul, intervenția lui Herbert Spen- 
cer — pe care o vom înfățișa îndată — este şi dânsa încerca- 
rea de a concilia antagonismul celor doi factori ai cunoașterii 
aşa după cum îi stabilise Kant în concepţia sa dualistă: fac- 
torul aprioric și cel empiric. Teoria lui Spencer e destinată 
să aducă un supliment de conciliere, pe lângă acela pe ca- 
re-l adusese Kant. 

Spencer vrea să suprime dualismul, subordonând pe unul 
din factorii cunoaşterii și derivându-l din celălalt. În fond, 
avem la dânsul'o tendință analogă cu acelea pe care le mani- 
festaseră cele două direcții anterioare lui Kant, şi în parte 
menținute și după apariţia lui. 

Atât numai că Spencer întreprinde această operă cu mij- 
loace noi și mult mai puternice și, totodată, nu urmărește, 
ca vechile direcţii amintite, suprimarea sau discreditarea 
unuia din cei doi factori ai cunoașterii, ci - recunoscându-le 
fiecăruia realitatea și independenţa lor relativă - caută nu- 
mai a-i unifica, arătând că elementele apriorice, astăzi 
ncatârnate şi anterioare experienței, au fost cândva dobân- 
dite tot din experienţă, devenind în urmă prin necontenita 
şi constanta lor repetare  habitudini ale spiritului și părți 
integrante ale conştiinţei, transmisibile şi transmise eredi- 

lar, unor urmași care le posedă în spirit, independent de 
experienţă. 

Unificarea celor doi factori — originar diferiţi după Kant 
-- Spencer o face cu teoria Evoluției. El este așa de încredinţat 
de justeţea concepției sale conciliante și de necesitatea 
ajungerii la dânsa dacă ești pătruns de ideile evoluționiste, 
încât pare convins că şi Kant ar fi ancorat la ea, dacă ar fi 
trăit în veacul evoluţionismului. 

Totodată, Spencer are convingerea că a reușit să înlăture 
conflictul care acum se repeta între apriorismul de formă 
kantiană și cei care nu voiau să abandoneze pozițiile empi- 
rismului, susținând obșteasca decurgere a cunoștințelor 
noastre, inclusiv a elementelor formale, din experiență. (Un 
exemplu din aceştia e John Stuart Mill.) 

Soluţia lui Spencer este să explice adevărurile apriorice, 
cărora empiriștii sau le tăgăduiau valoarea sau le explicau 
în chip așa de insuficient prin experienţa individuală — să le 
explice prin experienţa speței sau experienţa ancestrală. 

În fond, şi pentru Spencer, toate cunoștințele vin din 
experiență. Unele din ele însă sunt achizițiile acumulate ale 
experienţei unui lung șir de strămoși, consolidate şi trans- 
mise urmașilor sub formă de dispoziții înnăscute. Acestea 
sunt tocmai aşa-numitele adevăruri apriorice, care trebuie 
evident deosebite de acelea empirice, adică de acelea care 
ne vin din experiența individuală. 

Empiriștii obișnuiți (bunăoară Mill) comit greşeala de 
a nu deosebi între achizițiile experienţei individuale și 
produsele experienţei ancestrale. Kant, la rândul său, deo- 
sebise bine cele două spete de cunoștințe, atâta numai că, 
ignorând ipoteza evoluţiei, n-a văzut că şi elementele apri- 
orice au avut cândva o origine empirică și din cauza acestei 
lacune filosofice care îi va scuza multe erori fatale - a 
trebuit să atribuie elementelor apriorice o origine cu totul 
diferită, o origine, zice Spencer, supranaturală. 


' Essais, p. 342. 

Teoria spenceriană, după credinţa autorului său, „aduce 
o reconciliere între ipoteza empiristă, așa cum se admite de 
obicei, Și ipoteza transcendentalistă, care îi e opusă; și putem 
vedea cât este reconcilierea de completă“. Doctrina forme- 
lor apriorice apare, după Spencer, „ca un corolar al acestei 
doctrine: că întreaga inteligenţă este dobândită prin expe- 
rienţă. Ne ajunge să extindem această doctrină, aşa ca ea să 
cuprindă nu numai experienţa individuală, dar şi pe aceea a 
“strămoșilor. Admiţând că acele date ale inteligenţei, care 
sunt a priori pentru individ, sunt a posteriori pentru întrea- 
ga serie de indivizi pe care el o încheie, scăpăm de incon- 
venientele acestor două ipoteze, aşa cum ele se înfățișează 
de obicei“. 

Este clar că Herbert Spencer, oricât va depăși empirismul 
„în forma în care se prezintă el de obicei“, rămâne totuși un 
empirist. O mărturiseşte însuşi afirmând că doctrina sa este 
„esențiălmente conformă spiritului lui Locke“, adăugând că 
dacă ea diferă de doctrina primitivă a partizanilor empiris- 
mului, aceasta „fiindcă a dat o mai mare întindere ideii de 
experiență“? 

Şi mai xaracteristic decât această declarare pentru em- 
pirismul concepției spenceriene este faptul că el consideră 
— după cum am văzut orice altă geneză a elementelor a- 
priorice, decât aceea a absoarberii lor din mediul înconjură- 
tor și lenta lor sădire în conștiința noastră, ca fiind suprana- 
turală. Or, această convingere are la baza ei concepția spi- 
ri! = tabula rasa, concepţia că spiritul nu poate conţine în 
el decât ceea ce i se înscrie -~ mai adânc sau mai ușor - din 
lumea din afară. lar aceasta este concepția eminamente 
empiristă... Și acum, mai înainte de a supune unei critici 
teoria pe care s-o numim, pentru mai multă comoditate, a 
empirismului ancestrul, să relevăm două consecinţe însem-. 
nate, care decurg nemijlocit din ea. 

! Essais, p. 341. 
- Principes de Psychologie, Il, p. 193. 


Cea dintâi consecinţă e următoarea: Dacă geneza ele- 
mentelor apriorice este pur și simplu „interiorizarea“ unor 
experienţe constante şi îndelung repetate în decursul 
evoluției speţei, atunci, cu vremea bogat — după Spencer — 
chiar astăzi, poate deveni treptat un microcosm leibnizian, 
care să cuprindă în mic totalitatea detaliilor universului, cel 
puțin ale universului experienţei strămoşilor. La Kant, 
porţiunea elementelor apriorice era cu necesitate fixă: for- 
mele de rânduială și îmbinare, și numai atât. Aceste forme, 
nici astăzi și niciodată, n-au putut veni din experienţă, fiind- 
că tocmai dânsele fac experienţa posibilă. Dimpotrivă, ceea 
ce e material de cunoaștere, acesta și astăzi şi în viitor va 
rămâne a posteriori. 

În teoria spenceriană, această distincţie calitativă pare a 
nu mai avea un prea mare înţeles, și dacă „timpul“, „repeta- 
rea“ și „evoluția“ sunt factorii care determină apriorizarea 
experienţelor îndelungate, atunci tezaurul aprioric nu este 
fix, ci variază, crește; şi, o dată admițând aceasta, nu putem 
pune nici o limită creșterii sale. Pornit de la zero, el poate 
ajunge la infinit și ceea ce e într-adevăr straniu e că această 
teorie spenceriană, care în fond se reduce la empirism și 
care pentru vremurile îndepărtate ale trecutului nu admite 
nici o umbră de idee înnăscută, făgăduiește într-un viitor, 
desigur îndepărtat și el, pentru fiinţele acelea, în al căror 
suflet se va fi acumulat experienţa integrală a unui șir 
nesfârșit de strămoşi, posibilitatea de a găsi totalitatea ade- 
vărurilor în cuprinsul spiritului lor și a construi universul 
prin speculaţii curat mintale — aşa precum, printr-o antici- 
“pare grăbită și fatal imposibilă, încercase Hegel, sau și mai 
devreme Spinoza. 

Pentru trecut, empirism absolut, fără nici o cunoştinţă 
necesară şi chiar fără nici o cunoștință sigură. 

Pentru viitor, rationalism absolut, cu toate cunoştinţele 
necesare, și fără nici o cunoștință contingentă. 

Întâi totul empiric, la urmă totul aprioric. 

Evoluţia mijloceşte între aceste două stări, legând, prin 
nenumărata ei serie de trepte, aceste două capete opuse. 
Teoria evoluţiei nu este numai o teorie de conciliere logică, 
ea devine un instrument de conciliere istorică. lar cele două 
teorii, cărora Kant le prezentase ramura împăcării şi care 
se războiseră cu pretenţia de a înfățișa fiecare adevărul 
actual, reprezintă una adevărul trecutului, alta adevărul 
viitorului, pe când prezentul nu-l poate exprima decât com- 
binarea ambelor teorii, deoarece în această clipă de tranziţie, 
între ce a fost și ce va fi, spiritul nostru nu mai este nici 
„tabula rasa“ şi n-are încă în cutele sale nici tezaurul tutu- 
ror adevărurilor posibile. 

Astăzi nu exprimă adevărul nici raționalismul (care-l va 
exprima în viitor), nici empirismul (care l-a exprimat în 
trecut); îl exprimă bine transcendentalismul lui Kant. ÎI ex- 
primă, dar nu-l explică. Şi aceasta tocmai a vrut s-o facă 
teoria spenceriană. 

A doua consecință pe care o putem trage, examinând fi- 
Zionomia teoriei spenceriene, e că această teorie e tot așa 
de puţin calificată a explica siguranta științei și necesitatea 
legăturilor științifice, ca şi empirismul obișnuit. 

Experienţa ca atare nu poate legitima decât într-o slabă 
măsură valoarea generalizărilor ştiinţifice, dreptul de a 
depăși actualitatea observată, anticipând viitorul, reconstru- 
ind trecutul, sau chiar extinzând un raport stabilit într-un 
loc oarecare, în toate părțile unde se află condiţii similare. 

Evident, se va zice, este experienţă și experiență! Și nu 
se poate identifica scurta experienţă a-unei vieţi de om cu 
neasemănat mai îndelungata experienţă a speţei, necontenit 
repetată și reîntărită. 

Fireşte, concluziile experienţei individuale sunt mai puţin 
categorice decât acelea ale unei experienţe făcute statornic 
în Viaţa unei spete întregi. 

Atâta numai că şi empiriştii, atunci când vor să înteme- 
ieze dreptul de certitudine al unui adevăr, nu invocă înde- 

obște numai constanta experienţei individuale, ci tac adesea 
apel şi la experienţa înaintaşilor. 

Atunci când Stuart Mill, de pildă, vorbește de certitudinea 
unor adevăruri de care nimeni nu se îndoiește, să zicem, de 
certitudinea ideii de cauzalitate, el nu se mărginește a aduce 
în sprijinul acestei idei experienţa sa individuală şi nici 
numai pe aceea a contemporanilor, ci și experienţa înainta- 
șilor, care au constatat și au crezut cu toții că fiecare fenomen 
are o cauză care îl determină. 

Empiriștii nu exclud și chiar invocă mărturiile experienței 
înaintaşilor. Deosebirea dintre doctrina lor și aceea a empi- 
rismului ancestral e că pentru empiriștii propriu-ziși expe- 
riența predecesorilor se transmite urmașilor numai în formă 
documentară, pe când după Herbert Spencer, şi în forma 
unei înfipăriri sau preformări mintale, care rezultă din auto- 
matizarea experienţelor îndelung repetate și prin transmite- 
rea lor ereditară. 

Că această formă de transmitere poate fi mai impresio- 
nantă decât cealaltă și pare să aibă un mai mare prestigiu, 
nu ne îndoim. Dar nu e mai puțin adevărat că, originea ele- 
mentelor apriorice fiind tot experienţa, ele se vor împărtăși 
de neajunsurile şi incertitudinile pe care fatal le oferă 
adevărurile empirice sau așa-zisele adevăruri de fapt. 

ȘI tocmai spre evitarea acestor neajunsuri, Kant intro- 
dusese în teoria științei elementele apriorice, chemate să 
asigure certitudinea generalizărilor și valoarea prevederilor, 
înțelegând însă prin a priori ceea ce este complet neatârnat 
de experienţă şi ceea ce, dimpotrivă, serveşte a constitui o 
experiență propriu-zisă, făcând ca în loc de un vârtej de 
impresii pasagere, să avem o reţea consistentă de raporturi 
precise şi neschimbătoare. 

Numai în așa fel concepând aprioricul, îl faci capabil 
să joace un rol de seamă în garantarea certitudini științi- 
fice. 

Altfel, el se reduce pur și simplu la afirmarea evident 

plauzibilă — că în cuprinsul cunoștințelor noastre, pe lângă 
ideile pe care le învăţăm, mai este un număr de idei cu care 
ne-am născut, iar superioritatea acestora fată de celelalte o 
va face vechimea blazonului, iar nu capacitatea lor de în- 
făptuire practică. 

Firește, nu tăgăduim că experienţele ancestrale n-ar putea 
să organizeze datele procurate de experienţa actuală. Putem 
spune și mai mult decât atât, orice experiență mai veche 
poate sluji la interpretarea alteia mai noi. 

Însă această putere a experienţelor mai vechi își are ca 
ultim fundament propria lor valoare, iar această valoare 
devine problematică, atâta vreme cât ele nu cuprind nimic 
mai mult decât o serie de date empirice, fără nici un ele- 
ment superior experienţei ca atare. 


E momentul, după ce am arătat consecinţele, să procedăm 
la critica teoriei. Evident, consecinţele arătate nu fac parte 
din critică. Cea dintâi dintre ele este nefavorabilă, cea de-a 
doua este mai mult de natură morală. lar utilizarea con- 
secințelor morale ca element de critică a rămas o speciali- 
tate a teologilor care îndeobște demonstrează o afirmație 
arătând că tăgăduirea ei conduce la dezastre sufleteşti. De 
exemplu: Dacă n-am admite imortalitatea, s-ar nimici - spun 
ei — orice avânturi spre jertfă, orice îndemnuri etice, orice 
fericire etc. Critica va căuta alte argumente, ceva mai deci- 
sive, şi credem că există. 

În primul rând, va trebui să cităm — şi eventual să între- 
gim - întâmpinarea pe care o aduce, în puține cuvinte, H6ff- 
ding, acestei teorii spenceriene, în cel de-al doilea volum al 
Istoriei filosofiei moderne. Teoria lui Spencer, având la te- 
melie concepţia spirit = tabula rasa, presupune pasivitatea 
inițială a ființei organice, pasivitate care, zice Höffding, pare 
a nu avea loc nici la realitățile anorganice, fiindcă atunci 
când sunt supuse la influenţe externe (psihicește am zice la 

excitări) fiecare răspunde în chip deosebit: piatra înfățișează 
alte efecte la căldură decât ceara. 

Generalmente vorbind, este o greşită concepţie a cau- 
zalității să-ţi închipui că, atunci când o schimbare se produce 
într-un corp prin influenţa unui agent exterior, acea schim- 
bare exprimă exclusiv acţiunea acelui agent, nu și natura 
corpului în care schimbarea s-a produs. Ba trebuie să ad- 
mitem mai degrabă că ceea ce fenomenul exprimă cu deo- 
sebire este tocmai natura corpului în care s-a produs, mo- 
dul în care dânsul reacționează, am putea zice modul în care 
el se apără, chipul în care se afirmă și restabilește echili- 
brul zdruncinat de cauza externă. 

Cum în această privință am tratat aiurea mai pe larg, îmi 
voi permite a extrage un pasaj din ceea ce am dezvoltat cu 
altă ocazie. 

„Când zicem bunăoară A produce pe a, A este cauza lui 
a... avem în faţa noastră o exprimare figurată. Niciodată un 
fenomen nu poate produce singur pe un altul — A rămas în 
izolare va fi veşnic A — ci presupune încă un alt fenomen, 
pe acela în care produce schimbarea (a) şi cu esenţa căruia 
colaborează la schimbare. Transformările chimice reprezintă 
astfel cele mai tipice exemple pentru procesul cazual. 

Așadar, când se afirmă că A singur produce pe a, aceasta 
înseamnă pur şi simplu că s-a produs fără colaborarea altor 
elemente, afară de acela în care se produce A şi care este 
presupus întotdeauna de factor component.“? 

Ceea ce l-a făcut pe Spencer să afirme pasivitatea origi- 
nară a spiritului, faţă de excitările venite din afară, și să 
neglijeze reacția lui fatală care urmează să-și aibă expresie 
în înfățișarea reflectării lor, este concepţia curentă a 
conștiinței = oglindă, care îşi are, desigur, cea mai adecva- 
tă formă știinţilică în teoria conștiinței epifenomen. 

' Histoire de la Philosophie Moderne. Vol. Il, p. 501. 
2 Probleme de logică, p. 62. 

Nu numai că e absurd să acorzi spiritului mai puţină spon- 
taneitate decât corpurilor anorganice, dar e absurd să-i 
tăgăduiești spontaneitatea, în orice caz. Fiindcă a cunoaște, 
chiar dacă n-ar fi să însemne a condiționa, presupune totuși 
un act de condiționare. Dacă excludem actul prin care spiri- 
tul condiționează un anume conținut, nu mai avem cunoștin- 
tă, ci neant. Nu există cunoaștere fără un subiect care cunoaş- 
te, iar un subiect care cunoaște nu poate să existe fără forme 
oricât de rudimentare de recepție a cunoștințelor; fără ast- 
fel de forme, excitările externe ar curge ca printr-un vad, 
sau ar produce efecte curat fizice, neînchegându-se în icoane 
sufleteşti. Cum nu există vas fără pereţi, nu poate fi un su- 
biect capabil să cunoască fără forme de recepţie a cunoștin- 
telor eventuale. 

Așa că oricât de rudimentar va trebui să presupunem 
avutul sufletesc al făpturilor primitive, tot trebuie să presu- 
punem că ele posedă „ceva“ cu care să condiţioneze cele 
dintâi icoane. Incă o dată, fără acest „ceva“ cunoștința se 
scufundă, cunoștința nu există și ea nu poate începe decât 
pe aceste baze necesare. 

A atribui cunoștințelor primitive un avut italia care 
n-a purces din lumea din afară, ci există o dată cu ele, con- 
stituindu-le şi transformând influenţele externe în cunoștințe 
- aceasta nu înseamnă a introduce elemente supranaturale, 
precum greșit afirmase Spencer, ci a fi făcut o bună analiză 
a noțiunii de cunoaștere și a-ți fi dat seama bine ce este o 
acțiune. 

Am ajuns la a doua întâmpinare principală care se poate 
aduce teoriei spenceriene. 

După Spencer, principiul fundamental al întregii cunoş- 
tinte, principiu nu numai hotărât a priori (firește astăzi, după 
teoria lui) dar din care decurg toate principiile a priori, atâtea 
câte formează patrimoniul minţii omenești, este cel al 
relativităţii. 

Se poate oare susţine că acest principiu, fundamental ce- 

lorlalte, nu 1zvoraște din chiar natura conștiinței? Se poate 
susține că el a fost întipărit în conștiințe de experienţa lu- 
mii în afară? 

Spencer citează, însușindu-și, un lung pasaj din filosofia 
înaintașului său, Hamilton. lată-l: 

„A gândi este a condiționa, și limitarea condițională este 
legea fundamentală a posibilității cugetări. După cum oga- 
rul nu poate sări pe deasupra umbrei sale, şi nichyvulturul să 
se ridice deasupra atmosferei în care planează şi care îl sus- 
ține, intelectul nu poate depăși sfera de limitare în care și 
prin care posibilitatea de gândire e exclusiv realizată.“ 

Dar acest pasaj nu mărturisește că principiul de relativi- 
tate e determinat de limitele subiectului, nu de natura obiec- 
tului? Şi cine va aduce limite cunoștinței (iar principiul 
relativităţii e tocmai expresia supremă a acestor limite nece- 
sare), obiectul de cunoscut, ori subiectul care cunoaște? lată 
întrebări al căror răspuns nu pare să fie îndoios. 

Din cauza relativității fatale a cunoașterii noastre, noi 
ne vom mărgini totdeauna a deosebi, a asimila şi a clasifi- 
ca obiectele cunoașterii, fără a putea pătrunde esenţa lor 
intimă. Să fie aceasta din cauza obiectului de cunoaștere? 
Dar acesta, pe lângă proprietăţi și relații, mai are și o esență 
intimă. Pentru ce n-o dezvăluie? Se va zice că ea se află /a 
spate și din această cauză universul n-a arătat conștiinţelor 
percepătoare decât faţada proprietăților și, datorită acestui 
fel de apariţie uniformă, a zămislit și consolidat în conștiințe, 
ca un principiu necesar și universal, principiul cunoștinței 
relative. Dar a spune că esenţa e /a spate este un mod dea 
vorbi. Putem spune că e la spate fiindcă se interpune între 
noi $i dânsa pânza icoanelor noastre relative. Dar dacă 
conştiințele percepătoare nu aduc nici o formă şi nici un 
tipar preexistent pentru ce realitatea absolută apare ca o 
pânză de icoane relative? 

Una din două: sau realitatea care există aievea este pur 
absolută şi atunci, dacă spiritul e o tabula rasa, de ce ea 

apare în icoane relative; sau realitatea neatârnată de con- 
știința noastră e și absolută şi relativă în acelaşi timp, având 
în ea însăși, pe lângă substanță, moduri şi relaţii, și atunci 
pentru ce spiritul nostru, dacă e tabula rasa, oglindește nu- 
mai pe cele din urmă şi nu percepe și pe cea dintâi? 

Oricum am întoarce lucrurile, nu există altă ieşire decât 
să recunoaştem că forma relativă a cunoștinței noastre se 
datorește ab origine conștiinței care cunoaște — subiectul 
cunoscător fiind expresia firească a limitelor acestuia — iar 
nicidecum obiectului, care în această calitate n-are limite și 
dincolo de straiul aparenţelor e o realitate absolută. 

Aceasta mai ales n-o putea susține Spencer, care afirmă 
categoric, la spatele relativului vizibil, un absolut real și 
efectiv. 

Într-un loc important al Primelor principii, Spencer, pri- 
vind biologicește inteligenţa și socotind-o ca o funcţie a 
vieții, o definește potrivit exigenţelor acesteia din urmă: „o 
ajustare continuă de raporturi interne la raporturi externe“. 
Acesta fiind rostul inteligenței noastre, să ne adapteze și să 
stabilească corespondente între relaţiile din lumea din afară 
și acelea ale imaginilor din interior - evident că toată 
cunoștința trebuie să {ie relativă, şi aceasta e una din cauzele 
principale pentru care cunoștința se mărginește la raporturile 
dintre obiecte şi nu cuprinde și natura lor intimă!. | 

Am avea o explicare utilitaristă a originii relativităţii. 
Dar chiar dacă ar fi să acceptăm această teorie și să atribu- 
im o cauză biologică principiului de relativitate, este tot 
limpede că el izvorăște din fiinţa percepătoare şi nu are nici 
o analogie cu generalizările scoase din experienţă. 

Și cu ipoteza biologică de care am vorbit, nu se vine în 
sprijinul teoriei empiriste; cel mult se admite -- cu sau fără 
dreptate - posibilitatea unei derivări a principiilor apriori, 
din funcțiunile vitale, cel mult se anină firul deducţiilor 


! A se vedea: Premiers Principes, § 25. 

logice de acela al explicărilor biologice, considerat ca cel 
mai fundamental. În nici un caz nu se despoaie prin aceasta 
subiectul percepător în favoarea obiectelor percepute. 

În nici un caz nu se face din principiul relativităţii un 
principiu empiric la origine și, întrucât acest principiu izvo- 
răște din ființa percepătoare - ca să nu zicem din natura 
conștiinței sale -, toate principiile care decurg din acela al 
relativităţii — și am văzut că, după Spencer, decurg aproape 
toate —, toate aceste principii încetează să exprime niște ha- 
bitudini rezultat al unor experienţe constante și repetate, 
încetează a fi — ceea ce voiește Spencer — un apiioric deri- 
vat, ci se afirmă, înaintea cercetării, ca un apriori ireducti- 
bil și originarePirește, experienţa vine să le confirme, să:le 
reliefeze și înlesneșşte a le degaja — formele pure nu devin 
conştiente decât aplicându-se la un material determinat — 
dar nu sunt create de experienţă sr în nici un caz derivate 
din ea. 

Alături de aceste întâmpinări principale, mai putem 
adăuga încă două, pornind, pe cât se poate, de la idei care 
se află afirmate în chiar filosofia spenceriană. Pentru a sta- 
bili limitele cercetării noastre științifice și a arăta că dinco- 
lo de un anume hotar se întinde o lume inaccesibilă cunoş- 
tintei, Spencer face o analiză amănunţită a noţiunilor 
științifice celor mai constante și a celor mai fundamentale: 
spaţiu,timp, forță etc. 

Prin această analiză a conceptelor de bază, el ajunge la 
concluzia, ireproşabilă în exactitatea e1, că toate aceste no- 
(uni și date fundamentale sunt adevărate enigme, fiindcă 
sunt neinteligibile toate, fiecare din ele fiind o reţea de 
contradicții’. Se cunosc greutățile noţiunii de timp și spa- 
tiu, cu egala lor posibilitate de a fi infinite şi finite, cu ega- 
la imposibilitate de a fi atribute sau entități; tot așa acelea 
de mișcare, materie şi aşa mai departe. | 


! Premiers Principes, § 21. 

Herbert Spencer, prin analiza pe care o va face, vine să 
confirme încă o dată ceea ce se evidențiase mai de toţi filo- 
sofii și, în general, de către toţi aceia care încearcă să pă- 
trundă mai departe elementele fundamentale ale experienţei. 

Dar tocmai aceste contraziceri, pe care le înfățișează la 
analiza mai adâncă datele lumii sensibile, sunt o dovadă 
indirectă că experienţa, așa cum se înfățișează perceperii și 
reflecţiei noastre, nu este un produs omogen și mărturisește 
limpede contribuţia a doi factori ireductibili, obiectul cu 
materialul său de o parte şi subiectul cu formele lui de altă 
parte. În această colaborare dublă îşi găsesc cea mai bună 
explicare incongruențele și contrazicerile tuturor noţiunilor 
fundamentale. În această privinţă, concepţia filosofului ger- 
man Herbart era desigur exactă, şi unde probabil s-a înșelat, 
a fost numai atunci când a crezut posibil ca să curete de 
contraziceri noțiunile experienţei, detașând complet adao- 
surile subiective și ajungând să fixeze elementul curat o- 
biectiv - pe care şi l-a închipuit în forma cunoscutelor 
reale, elemente pur calitative, simple şi invariabile; a în- 
tocmit astfel o metafizică nefecundă și cu puțini sorţi de 
adevăr. - 

Această parte a concepţiei sale păcătuiește prin con- 
vingerea că se poate elimina în întregime contribuţia su- 
biectivă, ajungându-se la noțiuni lipsite de orice contrazicere 
internă — lucru cu totul neprobabil, dată fiind intima con- 
topire a celor două componente ale cunoștinței și imposibi- 
litatea de a înlătura subiectul, fără a atrage neantul oricărei 
cugetări. 

Dar nu e mai puţin adevărat că toate acele contraziceri 
reprezintă semnul acelei duble origini a cunoștințelor noas- 
tre, iar incongruențele dintre subiect și obiect se datoresc 
faptului, așa de frumos exprimat de Goethe, că obiectul și 
subiectul nu se divid unul prin altul, fără o rămășiță. 

Toate acestea alcătuiesc o dovadă - fireşte, în gradul în 
care se poate vorbi de dovezi în filosofie -- că subiectul aduce 

cu sine „ceva“, care e al său propriu şi nu poate fi oglinda 
pasivă de care vorbesc filosofii empiriști. Am stăruit cu deo- 
sebire asupra acestui argument, mai întâi fiindcă e solicitat 
fără voie de însăși analiza spenceriană a noțiunilor funda- 
mentale, şi, în al doilea rând, fiindcă el se aplică limpede şi 
formelor de timp și spațiu, într-o măsură în care nu se apli- 
cau celelalte argumente anterioare, mai ales acela care avea 
ca punct de discuţie principiul relativităţii, întrucât de a- 
cest principiu nici Spencer şi nici alţii nu au putut să lege 
formele intuitive de spaţiu și timp!. 

În sfârşit, ajungem la cea de-a patra şi ultima întâmpi- 
nare. 

Spencer, voind să pună în evidenţă aprioricul unor prin- 
cipii fundamentale, a accentuat, în afară de caracterul lor 
de necesitate mintală, faptul că experienţa n-ar fi putut să 
ni le procure în nici un caz. Toate operaţiile empirice, care 
ar avea aerul că ni le procură, de fapt le presupun, zice Spen- 
cer, servindu-se ca dovadă de mai multe exemple concrete. 

! A explica incongruenţele noţiunilor fundamentale, între care 
se află acelea de timp şi spaţiu, prin îndoita origine a cunoștinței 
noastre, nu înseamnă a lua, totodată, poziție şi împotriva teoriei 
kantiene, care atribuia timpului și spațiului o origine pur subiec- 
tivă, Pentru că rămâne de observat că, atâta timp cât considerăm 
spaţiul și timpul ca forme de percepere ale subiectului, ele nu 
înfăţişează nici o antinomie. Numai din clipa în care le aplicăm 
universului și încadrăm în elc datele lui, numai din acel moment 
încep incongruențele și contradicţiile care își au expresia în acele 
întrebări fără răspuns despre care au tratat mai toţi filosofii şi 
despre care am pomenit mai sus. Prin urmare, antinomiile şi in- 
congruențele apar din momentul în care factorul subiectiv se com- 
bină cu cel obiectiv, din momentul în care elementele subiective 
sunt proiectate în afară și capătă înfăţişarea de realități existente 
aievea. Teoria dublei origini rămâne valabilă în explicarea contra- 
zicerilor, chiar dacă atribuim timpului și spațiului o origine cu- 
rat subiectivă. 

Aşa de pildă, nu balanţa ne procură principiul conservării, 
prin aceea că ne prezintă aceleași raporturi cantitative pe 
urma transformării corpurilor, deoarece constatarea aceas- 
ta presupune convingerea anterioară că forţele balanței 
rămân constante. Fără acest postulat prealabil, experienţa e 
fără valoare şi nu poate duce la nici o achiziţie certă. Într-un 
cuvânt, dacă mintea noastră ar fi cu adevărat „tabula rasa“, 
ea n-ar ajunge să posede niciodată principiul fundamental 
al conservării, oricâte experiențe s-ar face și s-ar repeta. 
Sunt propriile vederi ale lui Spencer atât în privinţa princi- 
piului conservării, cât și a altor principii de aceeași catego- 
rie, fată de care întrebuințează, de asemenea — spre a le pro- 
ba aprioritatea — argumentul „cercului vicios“. 

Dar atunci se pune următoarea legitimă întrebare: Dacă 
astăzi, fără o presupunere prealabilă a principiului însuși, 
fără posedarea lui anticipată în mintea noastră, nu putem 
face nici, o experiență din care să reiasă veridicitatea lui, 
atunci acest lucru nu s-a putut niciodată. Şi dacă nu s-a putut 
niciodată, atunci cum se mai poate susține că principiul în 
chestiune a rezultat cândva din experienţă, ajungând, prin 
continua lui evidenţiere, să se sădească adânc în conștiințe, 
devenind astfel o habitudine mintală? Ca să aibă o astfel de 
geneză, trebuie neapărat ca el să poată, principial, decurge 
din experienţă, să poată fi aflat în cuprinsul experienţei, fără 
a fi mai dinainte presupus. Or, tocmai aceasta o contestă ca- 
tegoric Spencer, în sugeştiva-i argumentare, ce am reprodus. 

Principiile apriori sunt condiţii ale experienței ca atare 
ȘI din această cauză sunt mai presus de experienţă. Evident, 
aprioritatea lor nu înseamnă că ele sunt de-a capul clare în 
conștiințe, ci numai că își au fundamentul în funcțiunile su- 
biectului percepător. Subiectul, conceput ca o realitate di- 
namică, nu are numai proprietatea de a reflecta realităţi, ci 
şi pe aceea de a crea cel puţin forme de realități. Şi după 
cum câteodată reflectează ceea ce n-a creat, tot aşa uneori 
creează ceea ce încă nu a reflectat. Așa că de multe ori cre- 


cază fără să știe şi posedă lucruri de care nu-și dă socotea- 
la. Concepția vieţii sufleteşti-oglindă trebuie înlocuită cu 
aceea a vieții sufletești-torent, care, pe lângă forţa de ex- 
pansiune creatoare, mai are şi proprietatea de a oglindi. 

În orice caz, a atribui spiritului puteri și forme specifice 
nu este nici o filosofie fantastică, nici supranaturalism, ci 
o filosofie, cel putin tot așa de științifică, ca aceea pe care 
Herbert Spencer crezuse c-a înfăptuit-o!. 


! Am omis, cu voinţă, încă o obiecţie care se putea aduce con- 
cepţiei spenceriene, anume că ea implică neapărat transmiterea 
prin ereditate a deprinderilor şi însușirilor dobândite în experienţa 
vieții, ceea ce este o ipoteză nedovedită. 

Această omisiune am făcut-o fiindcă, în primul rând, am cău- 
tat pe cât a fost posibil să mă restrâng la obiecţii proprii, şi, afară 
de asta, fiindcă teoria lui Weismann și Wallace, care susțin că nu 
se transmit prin moştenire decât însuşirile înnăscute, nu este nici 
dânsa necontroversată. Ba àm putea spune că ştiinţa biologică 
mai nouă înclină spre ipoteza spenceriană, invocând unele lapte 
impresionante, cu toate că nu absolut concludente. 

WILHELM WUNDT 
1832 — 1920 


Întrucât numele filosofului german Wilhelm Wundt este 
dintre acelea care nu va putea să se întunece cu totul nici- 
odată, oricât preferinţele individuale i-ar așeza altele înainte 
şi oricât evoluția cugetării va descoperi lacune în concepţia 
purtătorului lui, socotesc că gestul Societăţii Române de 
Filosofie, de a comemora printr-o conferinţă 100 de ani de 
la nașterea lui Wundt, nu are trebuință și nu necesită o jus- 
tificare deosebită. 

De obicei, mai ales la astfel de prilejuri comemorative, 
câteva date biografice sunt, aş putea zice, de rigoare. Totuși, 
mă voi sili ca în această parte — oarecum așteptată — să nu 
alunec în dezvoltări prea întinse, evitând chiar unele detalii 
pitorești și distractive, care nu dăunează în genere confe- 
rinţelor şi pe care ni le-a pus copios la dispoziție o auto- 
biografie postumă a lui Wundt, volumul FEr/ebres und Er- 
kanntes nu demult apărut. Şi nu mă voi întinde prea tare 
fiindcă durata unei conferinţe are certe limite și n-aş voi 
să-mi stânjenesc eu singur partea cu mult mai importantă: 
prezentarea suficient de dezvoltată a ideilor filosofice ale 
lui Wundt. 

De altfel, am impresia că în ultimul timp s-a cam abuzat 
și se abuzează de biografii, înecându-se în detalii mărunte 

* Conferinţă ținută la Fundaţia Universitară Carol I, în ziua de 
27 octombrie 1932. Reprodusă după Figuri şi concepții filoso- 
fice contemporane, Bucureşti, Edit. Alcalay & Co., § 8, p. 7-44. 

şi fastidioase opera autorului însuși. Are, cred, multă dreptate 
filosoful francez Leon Brunschvicg, atunci când afirmă că 
aceia care într-un autor caută prea mult omul ajung să nu 
mai poată sesiza pe autor şi din cauza asta nu mai pricep 
nici omul însuși!. 

Pentru că o creaţie de gândire, o creaţie genială nu este 
integral condiţionată de incidentele vieţii cuiva, mai ales 
când aceste incidente nu au nimic extraordinar; deosebit de 
aceasta, în viaţa oricărui om există soluții de continuitate, 
când o fază ulterioară nu poate fi lesne explicată din fizio- 
nomia unei perioade anterioare, și lucrul acesta se petrece, 
chiar mai mult decât la altii, la Wundt. Cine și-ar fi putut 
închipui că un spirit care a acumulat o masă de cunoștințe 
uriașă, aproape neverosimilă, încordându-se fără odihnă ca 
să le rânduiască în cadrul unei concepţii unitare şi compre- 
hensive, cine și-ar fi putut închipui că omul acesta la tinereţe 
era incapabil de o atenție mai susținută, era nedestoinic să 
facă un efort, risipindu-și în genere mintea în visări leneșe 
ȘI inconsistente? Acestea sunt doar mărturisirile lui Wundt 
însuşi. 

Wundt, marele filosof, muncitorul ciclopic de mai târ- 
ziu, a fost în şcoală un elev foarte mediocru. Evident, nu 
toţi oamenii mari evoluează la fel. Sunt unii a căror ambiţie 
ȘI a căror superioritate se manifestă foarte curând, deci și în 
cadrele organizării școlare. Aceștia se silesc să strălucească 
și constituie aspiranţii la premiul întâi. Dar mai sunt și vii- 
torii oameni mari la care superioritatea se manifestă altfel, 
bunăoară, sub forma de dispreţ față de această lume minus- 
culă a școlii, faţă de știința e1 liliputană, și atunci disprețul 
acesta îi face să nu-şi dea nici o osteneală - fiind candidaţi 
la repetenţie şi chiar la fuga din şcoală. A fost tocmai cazul 
„Ne vouloir que l'homme dans un auteur, c'est risquer ne plus 
guère comprendre l’auteur, ni par suite l'homme lui-même“ (La 
Connaissance de Soi, p. 9). 

unuia dintre filosofii noștri, jubilar și dânsul anul acesta, 
cazul lu: Vasile Conta. Dar ceea ce este mai rar e ca viitorii 
oameni de seamă, atunci când sunt în școală, să nu fie nici 
elevi sârguitori sau ambiţioși și nici revoltați care dispre- 
tuiesc integral știința manualelor, ci să fie cum a fost Wundt, 
nici revoltat, nici ambițios, ci un elev mediocru și cenușiu, 
un şcolar dintr-o categorie din care în genere nu prea se 
recrutează oamenii mari. Bineînţeles, zic în genere pentru 
că însuși faptul că Wundt a ieşit de acolo înseamnă că nu 
există o regulă fără excepție. 

Dar mai ales o povestire prea detaliată a vieţii lui Wundt 
ar fi inutilă și dintr-un alt punct de vedere. La alți filosofi 
concepţia lor are un mult mai puternic colorit subiectiv, prin- 
tre articulațiile doctrinei strecurându-se în mod vizibil velei- 
tăți personale și dorinţe individuale. Nu acesta este cazul 
lui Wundt. El era așa de pătruns de spiritul ştiinţific şi cuge- 
tarea lui era într-atât de obiectivă, încât felul de a fi al 
intimităţii sale aproape nu străbate în concepția lui, rămâ- 
nând un fel de şanţ, de fisură, între ungherele ascunse ale 
sufletului și fizionomia gândirii lui filosofice. 

Pentru aceste consideraţii, ne vom mărgini la o schiţă 
biografică sumară, simplă, neaccidentată, fără variații de 
coardă și jocuri de lumină, o biografie așa cum se făcea lui 
Wundt mai înainte de a-și fi publicat memoriile, când se 
credea că viața lui se confundă în întregime cu elaborarea 
operei sale. 

Wilhelm Wundt s-a născut în august 1832 în apropiere 
de Mannheim. Când a fost mai târziu să-și aleagă o speciali- 
tate s-a înscris să urmeze medicina. A urmat întâi la Tübin- 
gen, unde avea o rudă profesor, apoi a trecut la Heidelberg, 
continuând să studieze medicina, dar pasionându-se cu de- 
săvârșire de o anume ramură, de fiziologie. De data aceasta 
se deşteaptă în Wundt puterea sa de muncă de care a dat 
dovadă până la sfârşitul vieţii. 

Şi-a dat seama că pentru a cunoaște bine fiziologia tre- 

buia să cunoască chimia, apoi fizica și chiar matematica - 
întrucât matematica formează osatura tuturor științelor na- 
turii — și-l vedem pe Wundt studiind cu sârguinţă şi cu apro- 
fundare mai bine de jumătate din științele care formează 
ierarhia lui Auguste Comte. 

După ce isprăvește la Heidelberg, pleacă şi lucrează cât- 
va timp la Berlin, unde intră în intimitatea a doi mari fi- 
ziologi de pe vremea sa, Johannes Müller și Du Bois-Rey- 
mond, acesta descendent dintr-o familie de francezi emi- 
granti, și apoi, după aceasta, se întoarce la Heidelberg, unde 
se abilitează docent pentru fiziologie. 

Studiind însă å fond fiziologia, până la marginile ei ex- 
treme, Wundt a trebuit să facă unele încălcări de hotar, 
trecând în domeniul unei științe învecinate, acela al psiho- 
logiei. Nu este primul dintre fiziologi care face această încăl- 
care de hotare, însă de obicei fiziologu care treceau în psi- 
hologie considerau neclintit această știință ca o vasală a fi- 
ziologiei, ca o disciplină fără principii proprii, ca o știință 
ale cărei legi se pot deriva din acelea ale fiziologiei. 

Și Wundt în primul moment a avut acestă credință, însă 
nu trecu mult și dânsul începu să constate profundele deo- 
sebiri dintre cele două ordine de fenomene. Şi-a dat seama 
că domeniul psihologiei depășește pe acela al fiziologiei și 
că legile psihologice presupun principii aparte, și atunci își 
consacră o bună parte a vieţii pentru a stabili aceste prin- 
cipii specifice ale științei psihologice, aceste principii fun- 
damentale, așa după cum Galilei stabilise odată principiile 
de bază ale științei fizice. Wundt nu este departe să se so- 
coată un fel de Galilei pentru știința sufletului’. 

Această schimbare de perspectivă care se petrece la 
Wundt se datorește probabil studiului imparțial al vieții 

! În opera sa System der Philosophie, tabela principiilor lumii 
psihice, formulate de el, este simetric echivalentă cu aceea a prin- 
ciprilor mecanice fixate de Galilei. 

sufletești și probabil și unei influenţe a idealismului filoso- 
fic, o concepție oarecum endemică în țara germană. 

Studiind idealismul german, între altele Critica rațiunii 
pure a lui Kant, Wundt ajunge la convingerea că viaţa sufle- 
tească, departe de a fi un derivat al lumii materiale, în speţă 
al sistemului nervos, este mai degrabă o condiție de existență 
pentru lumea materială, fiind mai lesne aceasta din urmă o 
proiecţie a vieții sufleteşti. Si atunci Wundt își schimbă fun- 
damental punctul de vedere, bineînţeles nu fără a-și atrage 
apostrofările fiziologilor habotnici care îl considerau ca un 
eretic și ca un trădător. Așa, bunăoară, Haeckel va declara 
că avea admirație pentru tânărul profesor Wundt, însă Wundt 
de la bătrâneţe este un rătăcit, cu tendinţele sale curioase 
de a stabili autonomia vieţii sufletești. 

După ce Wundt trece din domeniul fiziologiei în acela al 
vieții sufletești, al psihologiei, el își va face din această dis- 
ciplină o poartă pentru a pătrunde și în alte științe ale spiri- 
tului, în special în științele filosofice. Wundt începe prin a 
fi medic, devine multă vreme cu precădere psiholog și la 
urmă ajunge filosof. Vasăzică o evoluție similară cu aceea 
contemporană a lui Freud, însă o asemănare mai mult for- 
mală, pentru că, în timp ce Wundt părăsește practica medi- 
cinei pentru a fi filosof, Freud se face psiholog și filosof 
tocmai pentru a găsi o metodă mai eficace în practica me- 
dicinel. 

Cariera exterioară a lui Wundt se resimte de această 
evoluție. Mai întâi profesor de fiziologie, docent şi profe- 
sor extraordinar la Heidelberg, primeşte cu bucurie o ca- 
tedră de filosofie la Zürich, unde însă n-a funcţionat decât 
un an, strămutându-se în urmă la Leipzig, unde a profesat 
până la finele vieţii și a întemeiat cel dintâi laborator de 
psihologie experimentală care a servit ca model tuturor 
universităților lumii. 

Evident, de-atunci şi până acuma s-au înfiinţat labora- 
toare mult mai perfecționate, însă nu se poate compara me- 

ritul nici unui director de laborator cu meritele aceluia care 
a creat unul, fără model, care a creat de toute piece. Tot aşa, 
bunăoară, cum cei mai distinși logicieni care au perfecţionat 
logica aristotelică nu-și pot egala meritele lor în această 
privință cu acelea ale ctitorului acestei științe, ale filosofu- 
lui care a întocmit-o pentru întâia oară, creând-o fără să 
aibă alt model. 

De altfel, la Lepzig, Wundt n-a făcut numai cursuri de 
psihologie, ci a predat și alte materii filosofice. Eu l-am 
audiat prin anii 1905 și 1906; am ascultat un curs de psiho- 
logie și două semestre de istoria filosofiei, care, înnodate 
împreună, ofereau o revistă completă a cugetării, de la Tha- 
les până în zilele noastre. 

După mai bine de un pătrar de secol, îl văd pe Wundt și 
astăzi clar în aducerea-aminte. Era de 73-74 ani, un unchiaș 
uscățiv, îmbrăcat într-o veșnică jachetă neagră, gata-gata 
să înceapă a bate în verde, cu o barbă albă nu chiar de lun- 
gimea bărbii patriarhilor, și puţin mai ascuţită — dar cu un 
ascuțiş care se armoniza admirabil cu începutul de zâmbet 
ironic pe care îl avea în permanență, mai ales când îl priveai 
din profil. Ironia sa avea alt organ de expresie, atunci când 
îl priveai din faţă, anume doi ochi saşii, al căror defect se 
vedea destul de limpede după sticlele ochelarilor pe care, 
de asemenea, îi purta în permanenţă. 

Însă interesează mai puţin descrierea fizică a lui Wundt, 
cât impresia de altă natură pe care mi-a făcut-o, mai ales la 
prelegerile de istoria filosofiei. 

Ascultasem și în ţară lecții de istoria filosofiei, în spe- 
cial cursurile strălucite ale lui Maiorescu — însă aici succe- 
siunea filosofilor forma mai mult o colecţie, o serie de puțuri 
arteziene, așezate la rând, dar cu oarecare discontinuitate. 
Pentru întâia dată, ascultând pe Wundt, am văzut cum 
toată seria de cugetători începe să alcătuiască un fluviu pe 
care poți să-l urmărești de la izvor și până la gură, putând 
să observi o undă măruntă din apropiere de izvor cum par- 

curge albia mai departe, umflându-se și transformându-se 
în val. 

Lecţiile lui Wundt erau foarte clare, foarte metodice și 
mai ales foarte concentrate. Într-un fel, Wundt era sinteza 
lui Titu Maiorescu. Maiorescu era foarte concentrat în scris 
şi mai diluat la vorbă. Wundt era și rămâne foarte diluat la 
scris, dar extrem de concentrat când vorbea. 

Ca profesor, evident, avea un mare prestigiu şi se bucura 
de o autoritate extraordinară. Desigur că această autoritate 
nu era exclusiv procurată de valoarea prelegerilor lui. Mai 
erau chiar atunci la Leipzig și alţi profesori care făceau 
prelegeri și mai avântate, ca de pildă Johannes Volkelt, care 
a ţinut, între altele, un curs admirabil la teoria cunoștinței’. 
Evident că autoritatea lui Wundt izvora în bună parte din 
opera uriaşă pe care o avea în spatele lui. Profesorul bene- 
ficia de marele renume al scriitorului filosof, așa că eu aș 
compara pe Wundt, profesorul beneficiar al scriitorului, cu 
o piesă de teatru scoasă dintr-un roman celebru, piesă care 
beneficiază de toată reputaţia masivă a romanului care stă 
în spatele ei. | 

Într-adevăr, opera lui Wundt este uriașă. Nu există ra- 
mură filosofică în care să nu fi scris, și nu broșuri, ci tomuri 
întregi. Chiar dacă, într-o ramură, la prima ediție apărea un 
singur volum, la a doua și a treia ediţie lucrarea se transfor- 
ma în două și trei volume. Wundt lucra necontenit. Nu era 
an în care să nu apară fie o operă nouă, fie o nouă ediţie 
complet prelucrată a unei opere vechi, încât unii specialiști 
se exasperaseră de această fecunditate, pentru că îi obliga 
la cheltuieli anuale destul de respectabile. Un profesor de 
la Berlin chiar crease expresia „Wundtsteuer“, un zdravăn 
bir anual care se adăuga la celelalte impozite pe care tre- 
buia să le plătească, în calitatea sa de cetăţean. 

' Ulterior tipărit cu titlul Die Quellen der menschlichen 
Gewissheit. 

Ca să cităm, în psihologie, pe lângă lucrarea inițială pe 
care a prelucrat-o mai târziu radical, Menschen- und Thier- 
seele, Wundt are și o vastă operă în trei volume, Grundziige 
der physiologischen Psychologie, pe lângă o lucrare de un 
singur volum, Grundriss der Psychologie. În logică are o 
operă în trei volume de dimensiuni colosale, un adevărat 
repertoriu enciclopedic al tuturor cunoștințelor timpului. 
Etica a fost întâi un volum, a devenit în urmă două; System 
der Philosophie a tost, de asemenea, un volum, devenind la 
rându-i două. Ce să mai vorbesc de psihologia colectivă, 
numită Volkerpsychologie, care are 4-5 volume? Şi pe lângă 
aceste opere masive, nenumărate articole, nenumărate 
eseuri mai mărunte pe care le-a adunat ulterior — ȘI nu pe 
toate - în niște tomuri gigantice pe care, ca o ironie, le 
denumește Kleine Schriften, raportându-se, firește, la dimen- 
siunile capitolelor componentei. 

Această operă colosală a dus-o până la sfârșitul vieţii 
lui. Wundt stăpânea complet ştiinţa vremii sale. A fost com- 
parat din acest punct de vedere cu Aristotel, care și dânsul 
cuprinsese în minte toată ştiinţa vremii lui. Dar pentru Aris- 
totel lucrul era ceva mai uşor, față de extensiunea redusă a 
științei din epoca sa. Dar gândiți-vă, de atunci și până astăzi 
câte veacuri de cercetări, de descoperiri și de experienţe, ce 
masă. de cunoștințe ameţitoare care au încăput în ţeasta 
filosofului Wundt! 

Wundt cunoştea științele speciale nu ca un diletant, ci ca 
un specialist. Dacă nu poţi să zici de el că era specialist în 
fiecare din ele, aceasta nu pentru că nu le cunoștea în pro- 
funzime, ci pentru că de obicei epitetul acesta se rezervă 
unui om cu o singură specialitate, și el era specialist în toate. 

! Calitativ vorbind, între aceste scrieri mici unele sunt real- 
mente mari. De ex., magistralul examen pe care Wundt îl face 
empiriocriticismului lui Avenarius şi Mach precum şi imanentis- 
mului lui Schuppe (op. cit., vol. I). 

Lucrând și profesând cu sârguinţă exemplară şi cu o pu- 
tere de muncă de titan, Wundt a reușit să atingă o vârstă 
foarte înaintată, fericita vârstă de 88 de ani. Fericită vorba 
vine, fiindcă Wundt a murit amărât, ca unul care a văzut 
dezastrele patriei lui germane, cu care era atât de identifi- 
cat. În timpul războiului, când, paralel cu încăierarea ar- 
matelor beligerante, polemizau cu aceeași îndârjire și 
intelectualii ţărilor în război, Wundt a participat în mod activ 
la redactarea manifestelor, la scrierea de broșuri în favoa- 
rea patriei sale şi chiar la redactarea unei lucrări de dimen- 
siuni ceva mai mari, deși fată de tomunile lui obişnuite am 
putea zice că este măruntă, și care se intitulează Națiunile 
si filosofia lor. Este o scriere cam subiectivă, aș putea spune 
pătimașă, în care tinde să arate că filosofie înaltă n-a făcut 
decât poporul german, o scriere care nu cadrează cu felul 
de a fi al lui Wundt. Îmi aduc aminte de unele prelegeri pe 
care le-am audiat la dânsul și îmi amintesc de căldura cu 
care vorbea de unii filosofi ce nu erau germani, de pildă de 
Giordano Bruno, de Hume, de Rousseau, ca să nu mai 
vorbesc de admirația cu care se exprima despre Descartes. 
Dar o dată cu izbucnirea războiului se schimbă perspectiva 
șI punctul de vedere. Am putea zice că pentru întâia dată 
Wundt este într-o lucrare pregnant subiectiv, dar și aici nu 
este vorba de un subiectivism curat individual, ci numai de 
unul naţional, în orice caz cu un caracter mai larg, cu un 
caracter mai puțin egoist decât subiectivismul legat de pro- 
pria persoană!. 

Şi acum, terminând această schiță, să trecem la examenul 
filosofiei lui Wundt. Şi anume ne vom ocupa de Wundt din 
două puncte de vedere: ca atitudine filosofică generală și 
ca contribuții speciale. 

' Paralitatea pătimașă din timpul războiului, n-o regăsim ex- 
clusiv la gânditorii germani. Nici studiile lui Emile Boutroux, 
din acea epocă, intitulate La Pensée Allemande şi La Science 
Allemande, nu erau chiar desăvârşit nepărtinitoare. 

Ca atitudine, Wundt este, cred, filosoful care a realizat 
în modul cel mai elocvent formula filosofiei științifice: filo- 
sofia este sinteza științelor. Nici vorbă la dânsul de o me- 
todă specială pentru filosofie care să se deosebească de me- 
todele ştiinţelor pozitive, nici vorbă de un domeniu filoso- 
fic care să fie absolut autonom. Pentru Wundt filosofia nu 
are altă menire decât să prelungească într-o măsură opera 
științelor pozitive, întregind cu circumspecție unele lacune 
şi folosindu-se cu multă prudenţă de unele ipoteze și de unele 
analogii. De nicăieri nu se vede, deasupra vastei întocmiri 
filosofice, turnul zvelt care să spintece văzduhul și să încu- 
nune clădirea cu îndrăzneală și cu poezie! 

Totuși, cu toată prudenţa, cu toată circumspecţia lipsită 
de elan de care suferă puterea constructivă a lui Wundt, el 
ajunge la unele concluzii speculative, cu o dialectică destul 
de subtilă, concluzii care reprezintă unele aspecte generale 
ale concepției sale și care trebuiesc menționate. 

Așa, bunăoară, după Wundt lumea întreagă în esenţa ei 
ultimă este de natură psihică. Wundt este deci un filosof 
spiritualist. 

Cunoștinţța noastră despre lucruri, după dânsul, este 
de două feluri: mijlocită și nemijlocită. Noi avem despre 
lumea exterioară , despre lumea fizică, o cunoștință mijlo- 
cită, pentru că n-o avem direct, ci prin canalul simţurilor 
noastre. Avem însă o cunoștință nemijlocită despre sufletul 
nostru, despre viaţa noastră interioară și prin această 
cunoștință imediată noi surprindem însăşi esenţa noastră 
intimă. Despre fenomenele fizice nu avem decât o cunoștință 
mijlocită, una de suprafață, dar aceste fenomene au, firește, 
şi dânsele o esență interioară; care este esenţa, noi nu putem 
ști deocamdată, însă prin analogie cu ceea ce descoperim în 
noi, unde putem avea o cunoaștere directă, vom întregi 
cunoștința noastră mijlocită spunând că și obiectele fizice, 
în esenţa lor adâncă, sunt tot de natură psihică, spirituală. 

Evident, această concepţie spiritualistă n-a inventat-o 

Wundt, după cum nu este cel dintâi care a susținut că in- 
formaţia pe care o avem despre viaţa noastră psihică este 
directă, nemijlocită. Descartes nu spusese altceva, în esenţă, 
cu al său „cogito“ celebru, iar ideea că întreaga realitate, 
inclusiv lumea fizică, este de natură psihică, o afirmase ca- 
tegoric Leibniz. Şi chiar în epoca lui Wundt, cu puţin mai 
înainte, reîncepuse un curent neospiritualist reprezentat de 
Fechner şi Lotze în Germania, ca să nu mai vorbesc de neo- 
spiritualiștii care se 1viseră în alte ţări. 

Mai interesant decât aceasta este modul cum concepe 
Wundt viaţa sufletească, care am văzut că formează esenţa 
realității. După dânsul viaţa sufletească nu este o substanţă; 
el combate cu vehemenţă opinia că sufletul ar fi o substanță 
șI susține că viaţa sufletească este un act pur. Substanţa este 
o noţiune valabilă numai în domeniul lumii fizice, dar în 
viața psihică nu. Aceasta este numai act, pentru că niciodată 
actul nu se poate naște dintr-o substanţă, pe când invers se 
poate concepe ca o substanţă să derive dintr-un act. 

Nici aici n-am putea să spunem că Wundt este cu desă- 
vârşire nou. La Fichte găsim, de asemenea, cam aceeași idee. 
Însă trebuie să recunoaștem că ideile metafizice sunt foarte 
limitate şi aş putea zice că sunt aproape epuizate, încât ceea 
ce rămâne unui filosof care s-a născut mai târziu este mai 
degrabă să vină cu un arsenal puternic de argumente noi 
pentru a înviora o concepție mai veche. Și Wundt incon- 
testabil în ceea ce priveşte problema actualități psihice vine 
cu un arsenal de argumente foarte impozant și din acest 
motiv îl consider fără controversă ca pe unul dintre părinții 
teoriei. 

Din cauză că sufletul nu este substanţă, ci act, pe când 
materia este substanță, vom înţelege pentru ce Wundt va 
susține că lumea psihologică se conduce după alte legi decât 
lumea fizică. Așa, bunăoară, pentru a lua un exemplu mai 
curent, lumea fizică este dominată de legea constantei ener- 
giei și oricare ar fi transformările materiale, cantitatea de 

energie rămâne constantă. Această lege de constantă a ener- 
giei, spune Wundt, nu este valabilă în viaţa psihologică. Aici 
vom constata o lege profund deosebită, legea creșterii ener- 
giei. Energia psihică sporeşte și numai așa ne putem expli- 
ca evoluția ascendentă a vieții sufletești în interiorul cos- 
mosului, atât a vietii individuale, cât și a celei colective. 

Vom recunoaște aici o opinie înrudită cu ceea ce va fi 
curentul bergsonian, caracterizat așa de puternic printr-un 
mănunchi de idei, din care nu lipsește nici creșterea ener- 
giei psihice, nici actul pur (numit durata pură), nici legi cu 
totul aparte pentru viața sufletească. Din punctul acesta de 
vedere, concepția lui Wundt apare ca o prevestire a concep- 
tiei bergsoniene, nu vorbesc de filiație, pentru că este in- 
finit probabil să nu fi existat nici o influență directă de la 
Wundt la Bergson. 

Dacă viața sufletească — spune Wundt - este activitate, 
act, atunci — continuă el mai departe - fenomenul sufletesc 
cel mai tipic este fenomenul de voinţă. Fenomenul de voinţă 
este acela în care se relevă, în care se destăinuiește mai lim- 
pede calitatea de act, de activitate. Pentru aceasta concepţia 
lui Wundt mai poartă și numele de voluntaristă, nume pe 
care, de altminteri, îl poartă și concepția lui Schopenhauer, 
cu toate că asemănările dintre Schopenhauer și Wundt sunt 
din cale afară de reduse. z 

După Wundt, lumea se compune dintr-o pluralitate de 
centre de voință, acțiunea fiecărui centru fiind limitată de 
alte centre de voinţă, mai ales de acelea din vecinătate. 
Acţiunea centrelor de voinţă se împiedică reciproc, se 
loveşte una de alta și din această lovire izvorăște conștiința. 
Dar acea conştiinţă neapărat nu poate să pătrundă în inima 
lucrurilor, ea este pur și simplu expresia acelei limitări, a 
acelei împiedicări reciproce. Prin urmare, pânza de imagini 
care formează lumea exterioară nu este o cunoștință adec- 
vată realității, așa cum aceasta este în sine, ci mai mult un 
simbol al realităţii adevărate. 

Poate mai interesante decât aceste aspecte generale ale 
filosofiei lui Wundt sunt alte contribuţii de o natură mai 
specială, mai ales în domeniul psihologiei și în domeniul 
teoriei cunoștinței. 

Din moment ce viaţa sufletească este acţiune, din mo- 
ment ce Wundt este voluntarist, evident că va concepe sufle- 
tul omenesc ca spontaneitate și inițiativă. Această inițiativă 
dinamică se evidențiază mai mult în funcțiunile superioare 
ale spiritului nostru. Spiritul nostru are și funcțiuni inferio- 
are, de caracter mai mult sau mai puţin mecanic, cum sunt 
senzațiile, reziduurile memoriale și asociația dintre repre- 
zentări, însă în funcțiunile superioare există inițiativă. 
Această inițiativă spontană, Wundt o denumește cu cuvân- 
tul, foarte cunoscut astăzi, apercepție. 

Apercepţia aceasta este drept că a rămas puţin cam vagă. 
În psihologia lui Wundt există un singur fenomen legat de 
dânsa, care apare într-o formă mai clară. Acesta este feno- 
menul de atenţie. În atenţie se vădește iniţiativa şi sponta- 
neitatea. Sunt foarte interesante chipurile în care Wundt ex- 
plică cu ajutorul fenomenului de atenție o mulțime de pro- 
duse intelectuale cl Așa, bunăoară, seria numere- 
lor 1 -2-3—4 —... până la infinit are caracterul dis- 
continuității. Între numere există intervale, prin urmare, se- 
ria numerică se compune dintr-o serie de pulsaţiuni și de 
Zvâcniri întrerupte. Ei bine, această serie numerică are ca 
fundament, după Wundt, tocmai caracterul discontinuu al 
atenţiei noastre. Actul de atenţie nu durează, ci apare în 
formă de pulsațiuni întrerupte de intervale, așa că se poate 
lega acea creație a spiritului omenesc, care este seria nume- 
rică, tocmai de acest caracter psihic al atentiei’. 

Sau, bunăoară, actul de judecată. Să vedem la o judecată 
logică, totdeauna cu doi termeni, subiect și predicat, de 
pildă zăpada este albă, cum explică Wundt caracterul ei: 


! A se vedea: Logik Ed. a 3-a, Vol. I, p. 510. 


necesarmente binar? Îl explică tot din caracterul de discon- 
tinuitate al atenţiei. Când faci judecata: zăpada este albă, 
nu iei noțiunea separată de alb și noţiunea separată de ză- 
padă şi le unești împreună, ci ai în prealabil o reprezentare 
unitară — zăpadă albă — pe care o descompuli în obiect și în 
una din însuşirile sale. Ei bine, această descompunere, 
această despicare, din cauza felului actului de atenţie, nu se 
poate face decât o singură dată în aceeași clipă, și făcându-se 
o singură dată despicarea, nu pot rezulta decât două frag- 
mente și de aceea o judecată nu are decât doi termeni, pe 
când asociaţiile mecanice pot să aibă un lanţ nesfârșit’. 

În teoria cunoștinței Wundt ne oferă iarăşi contribuţii in- 
teresante. Aşa de pildă el ia parte destul de vie la faimoasa 
ceartă dintre raționaliști și empiriști, dintre filosofii care 
susţin că totalitatea cunoștințelor noastre ne vine din expe- 
riență, spiritul fiind o simplă fabula rasa care înregistrea- 
ză, ŞI alţi filosofi care susțineau că cea mai însemnată parte 
a cunoștințelor noastre nu ne vine din experienţă, ci consti- 
tuie o zestre a spiritului nostru. Mai târziu s-a văzut că nici 
una dintre cele două filosofii nu era așa de tare și-atunci 
s-au făcut încercări de conciliere: cea mai celebră este aceea 
a lui Kant, care a arătat că o parte a cunoștinței (materialul) 
vine din experienţă, altă parte (forma), din spiritul nostru, 
şi se contopesc într-un întreg. 

Wundt se amestecă şi dânsul în această controversă și 1a 
următoarea atitudine interesantă. El mărește cât poate mai 
tare contribuţia experienţei, participarea ei; micșorează 
aportul intelectului nostru, însă fără a-l suprima cu desă- 
vârşire. Wundt va susține neclintit că cel puțin rațiunea, cu 
funcțiunile sale logice, este apriorică. Și-atunci ce este 
cunoștința noastră, după Wundt? Cunoștinţa noastră, după 
dânsul, este elaborarea experienței cu ajutorul funcțiunilor 
logice ale raţiunii noastre, și din această elaborare derivă, 

deosebit de conceptele individuale, o serie de principii foarte 
importante în știință, cum ar fi cauzalitatea, substanţa - prin-: 
cipii, după Kant, apriorice și ele, dar care, după Wundt, sunt 
numai semi-apriorice, ele fiind adaptări ale raţiunii logice 
la aspectele constante ale experienţei!. 

Dar să nu întârziem prea mult la aceste amănunte și să 
folosim finalul conferinţei pentru unele caracterizări mai 
generale ale structurii filosofice a lui Wundt, precum şi a 
limitelor ei. 

Cu toate că Wilhelm Wundt este, în parte, idealistul in flu- 
entat de filosofia națională germană, totuși în fond el este și 
rămâne un pozitivist, un cugetător stăpânit puternic de 
faptele concrete, deasupra cărora zboară cu fâlfâiri greoaie 
de pasăre domestică, ce nu poate să se ridice din cale-afară 
sus. Evident, nu pozitivist chiar în felul lui Auguste Comte. 
Comte nu.admite nici o depășire a domeniului faptelor con- 
crete și este așa de intransigent încât el confundă în aceeași 
aprigă admonestare pe lângă metafizicienii care caută să 
cunoască esenţele lucrurilor, chiar pe savantii care trec din- 
colo de domeniul concret al datelor sensibile și caută să 
suprime unele discontinuități și diferenţe pe care le con- 
stată simţurile noastre. Evident, Wundt nu este pozitivist în 
acest fel. El va admite unificarea științelor şi schițează chiar 
un fel de metafizică — ce e drept, cam palidă și fără pitoresc; 
dar în genere dânsul rămâne tiranizat de realitatea faptelor 
concrete și este foarte şovăielnic să se depărteze de la ele. 

Voi alege câteva exemple caracteristice. Mai întâi Wundt 
nu admite şi nu recunoaște noțiunea de inconștient pentru 
psihologie. Această noţiune, pe care o introdusese Leibniz, 
pe care a.dus-o la suprema potență filosoful Eduard von 
Hartmann, are astăzi un rol considerabil în psihologia 
contemporană. După Wundt, viaţa sufletească este legată 


! A se vedea bogatele capitole despre Cauzalitate şi Substanţă 
în Logik, Vol. I, p. 574-618. 

necesar de conştiinţă; ceea ce nu apare în conştiinţă nu este 
viaţă sufletească, ci fapt fiziologic sau lume fizică. Şi din 
cauza aceasta, pe lângă altele, psihologia lui Wundt pare 
perimată faţă de teoriile psihologice contemporane. Pentru 
ce Wundt îngustează într-atât câmpul psihologiei, încât 
multe din fenomenele vieții sufletești devin enigmatice, 
neînțelese? Tocmai pentru că avea. mentalitatea prea pozi- 
tivistă, pentru că înțelegea să se țină strâns de indicaţiile 
faptelor concrete și să nu facă analogii imprudente în do- 
menii ce-i păreau eterogene. 

Alt exemplu. În cadrul filosofiei sale, Wundt afirmă în 
mod dogmatic: orice realitate este sau fizică sau psihică, a 
treia posibilitate nu există. Cu toate acestea, știm din 1sto- 
ria filosofiei că au fost mari gânditori care admiteau și alte 
posibilități de fiinţare decât ipostaza fizică sau cea sufle- 
tească. Aşa, bunăoară, Spinoza admitea că substanța sau 
natura posedă o infinitate de atribute din care noi nu 
cunoaștem decât două, întinderea şi gândirea. Kant admitea 
un lucru în sine care depăşeşte și viaţa sufletească și lumea 
fizică. Schelling admitea un absolut care stă neutral între 
aceste două aspecte, spirit şi materie. În sfârşit, Spencer, 
contemporanul lui Wundt , postula și dânsul un incognosci- 
bil, care depășește înfățișarea lumii cunoscute. Şi mai pre- 
sus de aceste testimonii pe care le aduce istoria filosofiei, 
se pot găsi și-argumente de natură teoretică. Faptul că legi- 
le vieții sufletești nu pot fi deduse din legile fizice, și nici 
legile materiei din legile vieţii sufletești, te-ar îndruma oare- 
cum spre ipoteza că mai există şi alte genuri de realități, 
dincolo de spirit și materie, unde s-ar cuprinde raţiunea ex- 
plicativă a ambelor aspecte, precum şi aceea a colaborării 
lor. În orice caz, chiar dacă ipoteza aceasta nu este nece- 
sară, în tot cazul nu este absurdă; și totuşi, Wundt proclamă 
în mod dogmatic că nu pot să existe alte genuri de realitate 
decât spirit sau materie. Pentru ce? Tocmai din cauza 
mentahtății sale pozitiviste, care-l înlănțuia de planul em- 

piric și nu-l îndreptățea să facă ipoteze, oarecum prea depăr- 
tate de domeniul faptelor experienţei. 

În sfârșit, mai citez şi al treilea exemplu de mentalitate 
pozitivistă. La un moment dat a existat o faimoasă polemi- 
că, de mare amploare dialectică, între Wundt și logicianul 
Sigwart asupra principiului cauzahtăţii!. Cam toată polemica 
se învârtea în jurul unui exemplu: arunci o piatră în văzduh 
şi piatra cade la pământ: care este cauza căderii acestui 
corp? 

— Sigwart spune: „Este gravitația, care atrage piatra la 
pământ.“ 

— Wundt obiectează: „Nu, cauza căderii corpului la 
pământ este aruncarea lui în sus, prin urmare fenomenul 
precedent.“ 

Mare discuţie pe chestia aceasta. 

— Sigwart răspunde: „Da, dar pentru ce, după ce ai arun- 
cat piatra, cade? Tocmai din cauza gravitației.“ 

— Wundt zice: „Da, gravitația are și dânsa un rol, s-o 
botezăm condiția permanentă a fenomenului căderii cor- 
pului, dar cauza unui fenomen nu poate să fie o forță o- 
cultă, ci un fenomen anterior, omogen și de aceeași natură.“ 

— Sigwart insistă: „Nu, cauza este gravitația (căci ce 
înseamnă expresia: condiţie permanentă?), iar aruncarea pie- 
trei în sus este ocazia care face ca legea gravitației să intre 
în funcţiune.“ | 

Se ştie că la orice întâmplare există cauze eficiente și 
cauze ocazionale. Bunăoară, când aprinzi un chibrit şi dai 
foc unui butoi cu pulbere, cauza eficientă ar fi forţa pul- 
berii, iar cauza ocazională este chibritul aprins. Ei bine, 
pozitiviștii au această tendință de a transforma cauzele 
ocazionale în cauze adevărate, iar cauzele eficiente a le 
exila în domeniul metafizic - în orice caz, de a menţine 

! Polemica se poate urmări în opera lui Sigwart: Logik, Il, 
p. 781-783 (Ed.a 3-a). 

aplicarea cauzalităţiui pe planul vizibil al suprafeţei concrete. 
Şi Wundt din acest punct de vedere se inserează în mod 
indiscutabil în cadrul mentahtăţii pozitiviste. 

Vă spuneam adineauri că psihologia lui Wundt este astăzi 
foarte discutată. În timpul vieții sale putem zice că dânsul 
era mult mai celebru ca psiholog, unde făcuse şcoală, decât 
ca filosof unde n-a prea avut discipoli caracterizați. Printre 
cei ce se îndoiau de valoarea lui filosofică, am putea să ci- 
tăm pe Windelband, celebrul istoric al filosofiei, care nu 
voia să-l recunoască drept mare filosof, și-l intitula con- 
stant: „der berühmte Psychologe“!. 

Astăzi și opera lui de psiholog este foarte contestată. Am 
avut prilejul chiar în anul acesta să cunosc de aproape și să 
am o lungă convorbire cu profesorul Piaget de la Universi- 
tatea din Geneva, unul dintre cei mai distinși reprezentanți 
ai psihologiei contemporane, și care, spunându-mi că „psi- 
hologia de astăzi s-a schimbat fundamental“, la întrebarea 
mea: „Dar din Wundt ce rămâne?“ mi-a răspuns: „Ce 
rămâne? — nimic, absolut nimic, pe Wundt vi-l trecem dvs. 
la filosofie“. Vasăzică psihologii îl azvârle la filosofi și 
filosofii la psihologi. Pentru unii însemnătatea lui Wundt 
constă în aceea că a fost cel mai mare psiholog dintre toți 
filosofii, iar pentru alții, cel mai mare filosof dintre toți psi- 
hologii. | 

În situaţia aceasta, mai-mai că s-ar putea face şi cu 
dânsul gluma pe care cândva a făcut-o un adversar al lui 
Richard Wagner. În timp ce un admirator pasionat al lui 
Wagner, fremătând de entuziasm, spunea că el îl așază pe 
Wagner mai sus ca Beethoven şi Goethe -- se știe că Wagner 
a fost și muzicant și poet --, acela care denigra răspunde 

! Este drept că şi Wundt îl înţepa pe Windelband în toate ocazi- 
ile. Chiar în repertoriul bibliografic pe care Wundt îl întocmeşte 
în Einleitung in die Philosophie, operele lui Windelband sunt 
ironic caracterizate. 

că-și poate da şi el consimțământul, pentru că Wagner a făcut 
poezii mai bune decât Beethoven și compoziţii muzicale 
mai bune decât ale lui Goethe. 

Este adevărat că psihologia contemporană și-a așternut 
temelii cu totul noi. Pe când în psihologia veche, în așa-nu- 
mita psihologie asociaţionistă, întregul sufletesc se explica 
din mici elemente atomice care se combină și se asociază 
întocmai ca în lumea fizică, psihologia modernă adoptă o 
cale inversă, în sensul că fenomenele elementare ea le ex- 
plică din activitatea întregului, factorul primar fiind între- 
gul și nu elementele - vasăzică o poziție exact inversă de 
cum avea psihologia veche. 

Care este din punctul acesta de vedere situația lui Wundt? 
Este adevărat că în psihologia lui găsim admisă cu vigoare 
unitatea vieții sufletești; totodată, Wundt a susținut că viaţa 
sufletească este călăuzită de legi cu totul deosebite de ace- 
lea ale lumii fizice şi a avut ambitia să le descopere și să le 
formuleze. Totuși, din cauza științifismului și a educaţiei 
sale naturaliste, Wundt în psihologia lui procedează tot ato- 
mistic, pornește de la senzaţii la combinările lor. Este ade- 
vărat că Wundt filosoful prezintă voința ca fenomenul pri- 
mar, însă nicăieri nu-l vedem în opera sa psihologică luând 
voința ca punct de plecare și căutând să derive din voinţă 
toate fenomenele sufletești; dimpotrivă, voința apare la urmă 
ca o sinteză, ca un produs. Chiar noţiunea de sinteză crea- 
toare, căreia dânsul îi atribuie o importanţă atât de specifi- 
că în domeniul vieţii sufleteşti, implică în realitate existenţa 
prealabilă a componentelor, deşi el socotea unitatea com- 
plexă ca faptul primar. Căci logic vorbind nu unitatea sinte- 
tică trebuia concepută ca o asociere ascendentă; ci elemen- 
tele, ca produsul unei disocieri descendente. Fste drept, de 
asemenea, că Wundt introduce noțiunea. de aperceptie, de 
spontaneitate diriguitoare dar o lasă îndeajuns de vagă. 
Ceva mai concretă e noţiunea de atenție strâns legată de 
apercepţie şi de eu, dar la care e riscant să reduci integral 

toată inteligența, care are şi un conţinut specific pe lângă 
dinamismul spontaneității. 

Este foarte adevărat că imensa dezvoltare a științelor na- 
turii a înăbușit la un moment dat, a copleșit în orice caz, 
viața sufletească și a fost o muncă extrem de dificilă pentru 
psihologi ca să degajeze, să scoată noţiunea sufletului de 
sub masa enormă a faptelor materiale; este adevărat deci că 
primii psihologi au fost timizi şi s-au mărginit să stabilească 
o serie de fapte psihologice care erau mai mult niște reflexe 
ale fenomenelor fizice și în strictă dependenţă de ele; apoi 
unele funcțiuni vagi - mai mult etichete denominative — 
printre care şi ideea eului, găsită aproape sufocată sub 
apăsarea forţelor fizice!. 

Psihologia la început lupta foarte greu cu științele na- 
turii, care aproape invadaseră și domeniul ei. Ea n-a putut 
deci din prima clipă să asigure autonomia vieții sufletești. 
Dar a fost altă disciplină filosofică, ce - aflându-se pe altă 
poziţie — a salvat autonomia spiritului în timp ce psihologia 
vegeta. Aceasta este teoria cunoștinței, mai ales aceea de 
formă aprioristă. După cum, bunăoară, se spune că papali- 
tatea este aceea care a salvat ideea imperială romană în timp 
ce nu exista, din cauza vicisitudinilor, un stat politic ita- 
han, tot așa teoria cunoștinței a făcut acest serviciu de a fi 
salvat autonomia sufletească, în timp ce psihologia în- 
cepândă nu avea absolut nici o putere. Şi este caracteristic 
că Wundt, care în psihologie abia introduce noţiunea vagă a 
apercepţiei, în teoria cunoștinței salvează autonomia sufle- 
tului, afirmând apnioritatea netăgăduită a funcțiunilor logice, 
ineitatea rațiunii noastre. 

Eu socot însă că și psihologia contemporană cam exa- 
gerează; exagerează atunci când voiește a suprima, grămadă, 

' Este aproape comic faptul că, pornindu-se de la ideea că știința 
naturii s-a perfecționat numai după eliminarea oricărui factor 
psihic din conținutul e1, s-a urmărit această eliminare din dome- 
niul psihologiei însăşi! 

toate rezultatele vechii psihologii asociaționiste. Tot de la 
d. Piaget rețin cuvântul: „nu mai există legile de asociaţie, 
ŞI nici o explicație care să derive întregul din părți“. Eu 
socot că în cuprinsul vieţii sufletești, în afară de sponta- 
neitatea vie, există şi laturi de o natură mai mecanică rela- 
tiv de sine stătătoare și cu norme relativ independente. 

Ce filosof a susținut cu mai multă vigoare spontaneitatea 
dinamică a vieţii sufleteşti decât Bergson? Ei bine, Berg- 
son însuși recunoaște că, cu toată spontaneitatea vie, la pe- 
riferia vieții sufleteşti există un fel de marasm, de obosea- 
lă, de automatism, și astfel această regiune ar putea să fie 
mai departe tratată întrucâtva independent. Ar fi o regiune 
oarecum autonomă, cu legi aparte, pe care nu va putea să le 
devieze prea tare acţiunea întregului sufletesc. 

Fireşte, nu s-ar mai acorda legii de asociere caracterul 
august de altădată și nu s-ar mai face dintr-însa un fel de 
gravitație a vieţii sufletești - dar cu o importanță secundară 
ar putea să dăinuiască mai departe. 

De aceea, când văd că Wundt ia o atitudine intermediară 
între psihologia asociaționistă veche și psihologia nouă a 
spontaneității și a întregului sufletesc — cu toate că atitudinea 
aceasta a fost la dânsul imperfect realizată, nu mă pot opri 
să cred încă în nota ei de înțelepciune și în părerea că tot ea 
va fi formula unui viitor mai îndepărtat. Căci va veni mai 
târziu un timp, când se va face o sinteză normală între psi- 
hologia veche și psihologia nouă, astăzi într-o dușmănie ire- 
ductibilă, după teză și antiteză, va veni neapărat sinteza, 
care, conform doctrinei lui Hegel, le va concilia pe amân- 
două, acordând fiecăreia îndreptăuirea ei relativă. 

Wundt face și el un fel de sinteză, dar eroarea sintezei 
lui Wundt este de a fi fost prematură. O sinteză valabilă 
trebuie să aibă loc după ce s-a produs şi teza şi antiteza, iar 
sinteza lui Wundt a venit cronologic la mijloc, între teză și 
antiteză, barând drumul antitezei și a sosirii ei inevitabile. 
Monarhia constituțională în Franţa n-a venit îndată după 

monarhia absolută. După monarhia absolută a urmat revo- 
lutia — antiteza — și numai pe urmă a venit sinteza, monar- 
hia constituţională. Este drept că au fost oameni care nu 
voiau revoluţie, ca de pildă Voltaire, care cerea să se treacă 
dintr-o dată la o monarhie constituțională; dar gândul său 
nu s-a împlinit, căci după teză trebuia să vină întâi antiteza. 
Și psihologia lui Wundt a fost prematură pentru că ea nu 
urmează după reacția antitezei, ci s-a interpus între teză și 
antiteză. Această psihologie este denigrată și atacată astăzi, 
dar eu socotesc — și cu asta închei prezenta conferinţă 
comemorativă — că va veni o zi, într-un viitor mai îndepăr- 
tat, când ceasul sintezei va apărea firesc, când se va face 
mai multă dreptate lui Wilhelm Wundt și se va recunoaște 
într-însul, cu mai multă generozitate, un mare precursor. 


FELIX RAVAISSON” 
(medalion) 


Filosoful francez Felix Ravaisson, a cărui viaţă excep- 
tional de lungă e aproape coextensivă cu durata secolului al 
XIX-lea (născut sub primul Imperiu, în 1813, Ravaisson a 
încetat din viaţă sub a treia Republică, în anul 1900), cugetă- 
torul acesta — zic - ar fi putut să ia loc cu ușurință pe linia 
avansată a filosofilor de primă mărime, ca unul care a semă- 
nat importante idei originale, constituind efectiv în lanţul 
evoluției filosofice o verigă de neînlăturat, dar din cauza 
împrejurărilor că și-a exprimat interesanta sa concepție mai 
mult sub formă de schiţă, nedezvoltată sistematic la toate 
domeniile existenţei, critica obiectivă e nevoită să-l retragă 
cu un pas înapoi față de șirul filosofilor culminanți, păstrân- 
du-i totuşi un loc de onoare în ansamblul gânditorilor cu 
renume mondial. 

Felix Ravaisson nu și-a închinat întreaga sa activitate 
exclusiv investigațiilor filosofice, pe care le-a săvârşit la 
intervale, și mai mult solicitat din afară. 

A trebuit ca Academia de Ştiinţe Morale și Politice să 
instituie un premiu, ori a trebuit să primească de-a dreptul 
o însărcinare oficială, ca să-și redacteze lucrările sale cele 
mai masive Essai sur la Métaphysique d Aristotel și Rap- 
port sur la philosophie en France au XlX-eme siècle. O- 
pera sa de dimensiuni restrânse De /'Habitude — dar extrem 

* Reprodus după Studii istorico-filosofice. Serie nouă, Edit. 
Casei Școalelor, 1943, p. 79-85. 

de importantă din punct de vedere al cuprinsului — a fost 
teză de doctorat; iar privirea sa sintetică asupra cosmosu- 
lui — schematică și compusă din fragmente care nu erau 
desăvârșit sudate -- a fost o lucrare necontenit amânată și 
nici de tot isprăvită, care s-a publicat ca scriere postumă, 
sub titlul caracteristic de Testament philosophique. Restul, 
articole ocazionale ori cuvântări filosofice festive, ţinute în 
calitatea sa de inspector general căci spiritul acesta, emi- 
namente filosofic, n-a căpătat catedră universitară și a tre- 
buit să rămână la periferia învăţământului, în funcţii admi- 
nistrative, de unde a exercitat totuşi asupra gândirii filosofice 
franceze, în speţă asupra noului spiritualism, o influenţă in- 
comparabil mai adâncă decât atâția alții care dispuneau de 
amvonul permanent al catedrei, dar nu aveau în schimb alte 
mijloace şi alte puteri sufleteşti. 

Felix Ravaisson a mai deţinut şi altă funcție importantă, 
treizeci de ani încheiaţi, aceea de conservator al Muzeului 
Luvru — aceasta în legătură cu o altă aptitudine, aceea de 
artist, pictor și sculptor și mai ales în calitatea sa de emerit 
cunoscător al artei și de eminent arheolog. Ravaisson, pa- 
re-se că a expus la Salon portrete reuşite, în special desene 
foarte preţioase, iar intimii săi afirmă că în forul său lăun- 
tric se socotea o reîncarnare autentică a lui Leonardo da 
Vinci, desenând, ca acesta, cu mâna stângă și năzuind să-i 
semene cât mai mult la figură, cu toate că, de fapt, şi-a mărgi- 
nit revărsarea bărbii leonardiene la două imense favorite 
aplicate pe o figură expresivă, cu mustăţi rase. 

În calitatea sa de arheolog, Felix Ravaisson a publicat 
remarcabile studii de specialitate, ca acela asupra monumen- 
telor funerare la greci și mai ales cercetarea, necontenit re- 
luată și publicată în vreo trei versiuni distincte, asupra Ve- 
nerei din Milo, căutând cu o ostentaţie, care unora a părut 
puerilă, să întregească brațele frânte ale statuii şi să ghiceas- 
că înfățișarea pe care o va fi avut statuia nemutilată. Convin- 
gerea lui a fost constant aceasta: că Venera din Milo făcea 

parte dintr-un grup, în care mai figura și războinicul Marte, 
îngenuncheat și îmblânzit de grația suverană a frumuseţii 
întruchipate. 

Oricât de ipotetică va fi fost această interpretare, ea nu 
era însă străină de însemnătatea filosofică pe care Ravais- 
son o acorda frumuseţii în structura existenţei totale, pre- 
cum Şi sentimentului pe care frumuseţea îl dezlănțuie: scân- 
teia iubirii, care domolește, atrage și supune. 

Aninându-și concepţia sa spiritualistă de aceea a înain- 
tașului său, Maine de Biran, care socotea că fondul existenţei 
ar fi efortul, Ravaisson observă că orice sforțare presupune 
o țintă, o dorinţă. Dorinţa este, la rândul ei, anticiparea unei 
posesiuni, a unirii cu altceva. Dorul presupune deci iubi- 
rea, care ar constitui astfel substanţa ultimă a eului nostru. 
Mergând cu dialectica mai departe, Ravaisson ajunge la 
excitantul iubirii, care este frumusetea. 

În scurt, Ravaisson ancorează la un spiritualism afecti- 
vist ŞI-esfetic, întrucât, după dânsul, orice dinamism presu- 
pune o finalitate care explică efortul prin atracția scopului. 
Expresia acestei atracţii e dorinţa, care se explică prin iubi- 
re, trezită la rândul ei prin frumuseţe. 

După cum în domeniul astronomic stăpâneşte legea atrac- 
tiei, cârmuind planetele în orbite, tot aşa, spune Ravaisson, 
există și în domeniul moral un soare, în jurul căruia gravi- 
tăm. Atributul de căpetenie al acestui soare inteligibil este 
frumuseţea, provocatoare de iubire. Acest soare spiritual 
identic cu divinitatea trebuie conceput, scrie Ravaisson, 
ca o „frumuseţe absolută“. „Dacă frumuseţea este mobilul 
sufletului, ceea ce îl face să iubească şi:să voiască, cu alte 
vorbe să existe, frumuseţea, și îndeosebi aceasta perfectă, 
conţine secretul lumii, iar estetica, socotită în principiile 
sale, este filosofia însăși.“ 

Firește, frumusetea divină este totodată şi iubire ne- 
mărginită, căci numai aşa a putut, creându-ne din sine, să 
așeze și în noi iubirea ca substrat al sufletelor noastre. 

E momentul să spunem că spiritualismul lui Ravaisson 
nu s-a putut restrânge la un dualism metafizic în felul carte- 
zian către care părea să încline în cele din urmă și influen- 
tul său contemporan, Victor Cousin, adică să admită că ală- 
turi de realitatea spirituală ar exista, perfect distinctă și câr- 
muită de legi deosebite, o substanţă fizică, inertă, fără urmă 
de spiritualitate. Ravaisson e convins că și atracția gravităţii 
fizice are aceeaşi origine spirituală, în sfârșit că materia nu 
e decât o formă exterioară și oarecum amorțită a aceleiași 
esente universale, care este de natură sufletească. 

În opoziţie cu materialismul, care susţine că substratul 
unic al realităţii e de natură corporală, deși nu reușește nici- 
odată, cu toate silințele sale, să derive viaţa psihică din meca- 
nismul lumii fizice, concepția spiritualistă susținea că reali- 
tatea ultimă, departe de-a fi întindere brută, e din contră de 
esenţă spirituală, că lumea fizică, dânsa, e un derivat al vieții 
sufletești. Inferiorul nu poate explica niciodată superiorul, 
adică materia spiritului, insistă Ravaisson, putem însă adopta 
mult mai lesne calea inversă, anume cerând superiorului să 
explice inferiorul, căutând adică în legile spiritului cheia 
explicativă a fenomenelor și a ordinii materiale. 

Desigur, ideea că mai ușor superiorul explică inferiorul, 
decât viceversa, pare ademenitoare. Dar asta nu înlătură 
dificultățile de fapt, fiind necesar a se arăta anume cum şi 
în ce mod mecanismul material izvorăște din spontaneita- 
tea psihică, în sfârşit, prin ce metamorfoză legile eterogene 
ale lumii fizice pot deriva din funcțiunile vieții sufletești. 
Faţă de această obligație, spiritualismul rămăsese nepu- 
tincios, cel puţin la înaintașii lui Ravaisson, chiar la unul 
de talia lu: Leibniz, care dispunea de resurse dialectice cu 
totul excepţionale. Filosoful francez, de care ne ocupăm 
acum, este cel dintâi care propune o explicaţie ingenioasă, 
un mijloc nou prin care să se lămurească tranziţia de la spirit 
la materie, de la spontaneitate la mecanicism, de la viaţa 
conștientă la automatismul inconştient. Acest termen de 

mijloc, care să poată reuni cele două capete eterogene, este 
fenomenul obişnuinței, care formează tema operei deja ci- 
tate, De ['Habitude. Habitudinea, zice Ravaisson, este o a 
doua natură, care își are rațiunea sa în natura primitivă. 
Habitudinea izvorăște din conștiință și voință, dar ea tinde 
către precizia şi viteza inconştientului. Să-și amintească 
oricine de diverse fenomene ca: umbletul, scrisul, cântatul 
la clavir etc., care la început, atât cât se executau cu 
conștiință deliberativă, erau șovăitoare, greoaie, imperfecte, 
ȘI cum prin repetare şi obișnuinţă au devenit instinctive, 
precise, repezi, desăvârşite. Continuitatea și repetiţia scad 
sensibilitatea și sporesc motilitatea. În timpul activităţii re- 
flectate, dorinţa este separată de scop, dar o dată născută 
habitudinea, ele se confundă, se împreună. Ideea capătă corp 
iar conștiința dispare. 

După acest model trebuie concepută toată activitatea 
naturii, care este în fond inteligenţă şi iubire, căzute în incon- 
ştient și executându-se cu precizie automată. În legile pro- 
priei noastre activităţi spirituale, putem să descifrăm enig- 
ma legilor naturii, care nu sunt altceva decât degradările 
vieţii conștiente. Inconștientul fizic se leagă deci de spiri- 
tualitate prin trepte insensibile, căci el poate fi interpretat 
ca o mecanizare a spontaneităţii psihice prin habitudine. 
Lumea fizică este astfel spirit amortit şi automatizat, 
păstrând totuși pecetea originii sale prin aceea că mecanis- 
mul ei se subordonează cauzelor finale şi urmărește fără 
ştire realizarea lor. În orice caz, după cum tălmăceşte Ravais- 
son, legea mecanică este ceva derivat, nu primitiv. Analog 
procesului de habitudine, pe care îl cunoaștem din experienţa 
noastră, automatismul fizic este activitate spirituală de- 
gradată, congelată, sau, din alt punct de vedere, un înveliş 
exterior al acesteia, cum e cuvântul faţă de gândire. Prezenţa 
finalităţii deasupra mecanicismului stăruie și în lumea fizi- 
că, deoarece, cum spune textual Ravaisson, „dacă suprimi 


129 


direcția, suprimi mișcarea; tot așa desfiinţezi mecanismul, 
dacă vei suprima finalitatea“. 

lată contribuţia așa de originală adusă de Ravaisson la 
instaurarea spiritualismului, găsind cu dibăcie mijlocul să 
derive aspectul fizic din spontaneitatea spirituală, ceea ce 
fusese dificultatea principală de care se izbea mai înainte 
teoria spiritualistă. Orice cunoscător al filosofiei vremurilor 
noastre va descoperi uşor în această soluție o idee inspira- 
toare, ba chiar o esențială trăsătură a concepţiei bergsoniene, 
lucru recunoscut de Bergson însuși, într-un frumos elogiu, 
pe care 1 l-a făcut, la Academia de Ştiinţe Morale și Politice, 
înaintaşului său Ravaisson. Ideea a fost deci extrem de fe- 
cundă și influenţa ei s-a produs fără zăbavă. 

Ar mai fi de amintit și alte poziţii interesante ale acestui 
filosof, mai mult sau mai puţin legate de teza sa principală. 
Ne vom opri la două din ele: prima ar fi evoluția universu- 
lui și, în sfârșit, cealaltă, însăși geneza lui. 

Se înțelege de la sine că evoluționismul preconizat de 
Ravaisson - și ar fi fost greu ca un filosof dinamist ca dân- 
sul, în plin secol al XIX-lea, să fie antievoluţionist - se 
înţelege, zic, de la sine că evoluționismul lui Ravaisson nu 
putea fi pur mecanic ca acelă al lui Spencer, ci mânat de un 
imbold lăuntric, de o năzuinţă și de un țel. Ravaisson ad- 
mite și dânsul, bunăoară, că spețele animale alcătuiesc o 
serie de trepte ascendente, dar aceasta nu s-a produs prin 
jocul orb al selecţiei, ci corespunzător unei intenții inițiale. 
Scopul suprem al creației a fost de la început omul - cel 
mai înalt model de spiritualitate şi frumuseţe —, aşa că am 
putea să spunem că s-a început creația cu omul, care totuși 
n-a putut să fie realizat îndată, ci trecându-se printr-o serie 
de ciorne imperfecte, care se depășeau succesiv. Ravaisson 
culege o serie de probe biologice, că în gândul creaţiei 
a existat tipul omenesc de la început. Un indiciu ar fi că 
„la rasele primitive de animale, înainte de apariţia omului, 
existau în conformaţia și instinctele lor mai multe trăsături 

de umanitate decât în cele care au urmat“ (ar fi vorba aici 
de vădirea unei intenţii inițiale, la care s-a renunţat pe urmă, 
când s-a observat că tipul omenesc nu poate fi înfăptuit pe 
acea treaptă de evoluție); un alt indiciu ar fi constatarea că 
„animalele, și în special cele vecine cu omul, cuadrumanele, 
arată în anii lor fragezi dispoziţii pe jumătate omenești, care 
dispar pe urmă“, ceea ce ar însemna că natura, pentru a-și 
ajunge scopul său ultim — realizarea omului -, „face un efort 
superior rezultatului imediat pe care îl poate atinge, pentru 
a-și reînnoi ulterior alte tentative“. „La fiecare treaptă de 
ascensiune -zice Ravaisson - dezvoltarea e oprită de o ma- 
nieră sau alta“... dar eșecul este în genere reparat repede, 
prin faptul că natura creează alte organe mai modeste, 
potrivit nivelului treptei, restabilind un echilibru și-o armo- 
nie. Acolo unde echilibrul nu se poate realiza, avem „mon- 
strii“, care sunt neviabili, dar care sunt, totodată, şi o dova- 
dă că natura râvnește să sară la țelul ei final, chiar atunci 
când se află pe-o treaptă mai înapoiată. 

Evoluţionismul lui Ravaisson este așadar teleologic și 
estetic. Poate forma lui prea schematică l-a împiedicat pe 
filosoful francez să utilizeze și o altă idee care decurgea 
din concepţia sa estetică despre lume: ideea că linia ce domi- 
nă în împărăţia frumosului este aceea ondulatorie, serpen- 
tina, care nu poate fi niciodată descompusă în elemente 
geometrice rigide. Venera, ieșită din spuma mării, a pășit 
pe mal ondulându-se, prelungind curba valurilor din care a 
răsărit... | 

Ar fi fost interesant ca Ravaisson să exploateze filoso- 
ficește această idee, pe care o împrumultase de la Leonar- 
do da Vinci dacă nu cumva va fi socotit că are drept 
de autor asupra a tot ce produsese încarnarea sa anteri- 
oară... 

Ar fi fost interesant să fi întocmit şi el pe această bază 
meta fizico-estetică un sistem de „ondulaţie universală“. 
Ideea însă, după ce a fost de câteva ori afirmată, a fost 

îndată părăsită, în orice caz fără a fi servit drept axă,la con- 
strucția unui evoluţionism mai dezvoltat. 

Oricum, contribuțiile lui Ravaisson la ideea evoluționistă. 
din Testament philosophique sunt și rămân interesante, 
depărtându-se ca structură de evoluționismul englez Dar- 
win-Spencer, pe atunci atotstăpânitor, și în schimb înrudin- 
du-se de aproape cu cel al romanticului Schelling, pe care 
în tinerețe Ravaisson l-a cunoscut și audiat la München, fără 
să se poată stabili precis cota înrâuririi, mai ales că acolo 
filosoful francez a stat puţină vreme, și pare-se știa prea 
puţin nemţește. 

Şi-acum sosim la ultima chestiune. 

În cursul reflecţiilor sale, Ravaisson nu-şi abate privirea 
nici chiar de la cea mai îndrăzneață întrebare: pentru ce și 
cum a creat lumea Dumnezeu? 

Răspunsul este următorul: 

Dumnezeu este iubire infinită, iubire care se sacrifică, 
tăind o parte din substanţa sa proprie. „Din ceea ce Dumne- 
zeu a anulat, zice Ravaisson, din ceea ce a suprimat din 
plenitudinea infinită a ființei sale, a născut printr-un fel de 
deșteptare și înviere tot ceea ce există.“ 

Această concepție a unui Dumnezeu care creează rupând 
din sine, sacrificându-se, se deosebeşte și de interpretarea 
platonică, unde Dumnezeu creează lumea din belșugul unei 
plenitudini care se revarsă (așadar printr-o expansiune fără 
sacrificiu), precum se deosebeşte și de aceea a maestrului 
său Schelling, după care în cuprinsul plenitudinii divine ar 
fi avut loc o răzvrătire, care a determinat o separație prin 
căderea în păcat reluare teosofică a revoltei lui Lucifer. 

Care din aceste trei interpretări ar fi mai satisfăcătoare? 
Aceasta depinde de gustul fiecăruia, singur în drept să de- 
cIidă, acolo unde nu există verificarea și controlul faptelor. 
Dar parcă câteşitrele apar ceva mai inteligibile decât 
afirmaţia absolut mistică a creștinismului, după care 
Dumnezeu a creat lumea din „nimic“, ceea ce depăşeşte 

radical puterile noastre de comprehensiune. A fară doar dacă 
nu vor fi toate la fel de zadarnice jucării umane, egal de 
depărtate de abisul insondabil al absolutului, tot așa după 
cum straturile de nouri, chiar dacă fată de noi unele stau 
mai sus şi altele mai jos, sunt totuşi egal de depărtate de 
albastrul inaccesibil al cerului. 


ALFRED FOUILLEE* 
1838 — 1912 


Filosoful Alfred Fouillee, dispărut numai de zece ani, a 
fost un spirit înalt şi a lăsat după dânsul o operă dintre cele 
mai vaste. E destul să străbaţi lunga listă a scrierilor sale, 
pentru ca să vezi după titlu că n-a rămas problemă de filo- 
sofie pe care să n-o fi abordat, ba chiar problemă de actua- 
litate căreia să nu-i fi închinat un număr de pagini, de în- 
dată ce socotea că-i poate aşterne baze filosofice. lar cine 
pătrunde în opera lui care, cu toată întinderea ei, se poate 
citi cu spor şi cu plăcere - constată numaidecât ce pasiune 
avea acest filosof pentru discuţie, câtă conştinciozitate avea 
în examinare și cât era de preocupat de a face dreptate tu- 
turor filosofiilor și tuturor concepţiilor, degajând părțile lor 
bune şi armonizându-le astfel în sinteza mai vastă pe care o 
năzuia în orice împrejurare inteligenţa sa elastică și emina- 
mente conciliatorie. Deși dialectician dibaci și polemist 
redutabil!, nu dărâma niciodată pentru plăcerea de a dis- 
truge, ci pentru a coji elementele viabile de partea lor ca- 
ducă şi a le folosi, depășindu-le, într-o concepție unitară, 
ce după a sa părere s-ar apropia mai mult de adevăr. 

* Studiu scris în 1922, pentru primul număr al Revistei de filo- 
sofie. Reprodus după Figuri și concepții filosofice contemporane, 
Alcalay & Co., p. 45-84. 

' Scrierile din care se poate constata cu deosebire talentul său 
polemic sunt: Critique des Systemes de morale contemporaine; 
Le mouvement posili viste: Le mouvement idéaliste; La Pensée. 

“Filosofia lui Fouillee, deosebit de însușirile și de bogăţia 
el, ne mai atrage însă luarea-aminte și prin aceea că repre- 
zintă un caz interesant. Rândurile ce urmează vor arăta de- 
spre ce este vorba. ~ 

Opera acestui gânditor se înfăţişează pe de o parte cu 
aparatul, amploarea'şi avântul marilor sisteme. În cuprin- 
sul ei se întâlnesc, dându-și mâna prictenește și uitând o 
parte din pretenţiile lor, curente filosofice antagoniste. De 
asemenea, în lumina formulelor ei sintetice se întrevăd o 
parte din curentele viitoare, care, lepădând forma moderată 
pe care o aveau în opera lui Fouillee, nu puteau să nu devină 
cu timpul războinice şi ele. Concepţia acestui filosof este 
o bogâtă încrucişare de drumuri şi - repet încă o dată — are 
dimensiunile şi aspectul construcțiilor impunătoare. ȘI 
totuşi, locul lui Fouillee în galeria filosofilor de rasă nu 
este dintre acelea sigure și neclătinate. Există filosofi 
combătuţi pentru ideile lor fără a li se contesta și dreptul 
de a figura în marele Pantheon. Cu Fouillee situaţia este 
alta și aprecierea competentă e variată până la ciudăţenie. 
lată câteva exemple. Filosoful danez Höffding, unul din- 
tre cei mai însemnați istorici ai filosofiei, în al treilea vo- 
lum al istoriei sale, înfățișând şi filosofia franceză poste- 
'rioară lui Comte, își intitulează paragraful: Alfred Fouil- 
lee şi filosofia franceză contemporană, prin urmare, face 
de la început din acest gânditor figura centrală a perioa- 
dei’. (Este drept că expunerea nu ajunge decât până la Berg- 
son, căruia filosoful danez îi consacră mai târziu o 
monografie aparte.) În decursul caracterizării lui Fouillee 
se spune lămurit că scrierea sa Psychologie des idees-forces 
este „cea mai bună expunere a voluntarismului“, ceea ce 
nu e puţin lucru când existau filosofi voluntarişti de talia 
ȘI vigoarea lui Wundt. 

De asemenea, acesta din urmă, în una din ultimele sale 


' Moderne Philosophen. Trad. germ. Bendixen, p. 67-96. 

lucrări afirmă că, alături de Guyau, cel mai însemnat filosof 
francez din ultima epocă este Alfred Fouillee!. Deosebit de 
această scriere mai uşoară, Wundt, în clasica sa lucrare 
Grundriss der Psychologie, trecând în revistă operele de 
psihologie mai remarcabile care s-au scris în cele din urmă 
timpuri, afirmă că alături de monografiile specialistului 
Ribot mai sunt de relevat în filosofia franceză lucrările lui 
Fouillec?. l 

Pe de altă parte Windelband, care este și dânsul unul din- 
tre cei mai autorizaţi istorrci a! filosofiei, în oglinda pe care 
o dă despre filosofia franceză din secolul al XIX-lea și unde 
menţionează principalele concepţii și principalii autori, nici 
măcar nu-l citează pe Fouillee, pomenindu-l pur şi simplu 
în calitate de biograf al lui Ciuyau:. 

De altfel, am impresia că chiar în Franţa celebritatea lui 
Fouillee nu este dintre acelea așezate și răsunătoare, iar ope- 
rele sale, deşi frumos scrise, n-au atins de exemplu numărul 
de ediţii al lucrărilor lui Bergson, a cărui vază e desigur 
mai mare și e intrat mai adânc în conştiinţa lumii culte. Cine 
citește pioasa monografie a lui Augustin Guyau, fiul filoso- 
fului cu același nume și rudă cu Fouillce, monografia care 
zugrăvește viaţa și activitatea acestui din urmă filosof, va fi 
izbit de faptul că autorul e: dă adesea scrierii sale un ton de 
pledoarie, plângându-se că numele lui Fouillee e de multe 
ori omis de filosofi mai noi care s-ar cuveni să facă mențiune.: 
Și pentru a-și sprijini elogiile sale, e silit, în lipsă adesea de 
alte citate, să publice scrisori particulare de la oameni 
cu autoritate ca Bergson, Taine ori Lacheler”. Făcând ab- 
stracție de elementul sentimental care, desigur, nu lipseşte în 
pledoaria lui Augustin Guyau sunt însă și afirmaţii perfect 

! Die Nationen und ihre Philosophie. 1918, p. 32. 

: Grundriss der Psychologie, p. 23. 

è Lehrbuch der Geschichte der Philosophie, p. 529, 531. 

* La Philosophie et la Sociologie d'Alfred Fouillee, p. 115, 116. 

adevărate, care fac rezerva şi vălul de neglijare aruncat de 
unii peste opera lui Fouillee, neexplicabile la prima vedere. 


Să începem cu o înfăţişare sumară a filosofiei franceze 
posterioară lui Auguste Comte, determinând în această schiţă 
de ansamblu locul filosofiei lui Fouillee. 

Filosofia franceză din a doua jumătate a veacului trecut, 
cu prelungirile ci până în zilele noastre, este o filosofie con- 
structivă, cu năzuinţe și realizări metafizice. Spiritul antime- 
tafizic al lui Comte, cu îngrădirile şi reţinerile sale în dome- 
niul speculație, deși mai trăieşte în câțiva discipoli, n-a pu- 
“tut opri reînvierea metafizică şi entuziasmul pentru creațiile 
ei. Epoca aceasta nu are nimic comun cu acele perioade de 
oboseală, când cugetătorii, sub pretextul deziluzie: și 
prudenţei, se mărginesc la discuţii metodologice și cel mult 
la analiza cunoștinței. Astfel de perioade de lâncezire invocă 
îndeobște și autoritatea vreunui mare gânditor, care, deși cre- 
ator el însuși, se va fi întâmplat să formuleze rezerve în con- 
tra metafizicii și să devină astfel simbolul unui curent anti- 
metafizic. Așa a servit în Germania pentru câţiva ani de ste- 
rilitate speculativă numele lui Kant, luându-se în conside- 
rare partea negativă a operei sale, iar în Franţa numele lui 
Comte, invocându-se, de asemenea, negările lui. Se prea poate 
ca în Franța, pe lângă influenţa pozitivismului lui Comte, să 
mal fi lucrat în același sens și istorismul lui Victor Cousin, 
care ar fi vrut să înlocuiască pe viitor filosofia cu istoria ei, 
afirmând că tot ce este știut în domeniul filosofic se cunoaște 
deja din sistemele trecute, așa că n-ar mai fi loc să se mai 
facă cercetări de acum înainte. 

Filosofia franceză din a doua jumătate a secolului al 
XIX-lea, căreia să-i zicem, cu un termen scurt, noua filosofie 
franceză, a biruit toate motivele de timiditate sau de anti- 
patie speculativă și are un pronunţat caracter metafizic. Con- 
structivă, fără a înceta să fie critică, ba chiar făurind în sco- 
pul construcţiei metode și operaţii noi pe care firește caută 

a le justifica, noua filosofie franceză mai prezintă și ca- 
racterul de a fi spiritualistă, de a reduce mecanismul lumii 
fizice la un simplu înveliș exterior, la o existenţă secundară, 
care maschează profunzimile realităţii — în esenţa lor de 
natură psihică. Desigur, spiritualismul nu este invenţia 
acestei epoci, dar a fost puternic reînnoit de dânsa, dacă 
mai ales tineam seamă că tot de numele de spiritualism se 
prevala și searbăda școală eclectică a lui Cousin, devenită, 
pentru motive politice, filosofie de stat. Dacă facem 
abstracție de Taine și Renan, care, cu toate multiplele și 
strălucitele lor însușiri, au în filosofie un aer de excursioniști 
amatori, am putea zice că filosofia nouă franceză reprezintă 
două mari ipostaze: 

1. Neospiritualismul determinist. 

2. Neospiritualismul indeterminist. 

Neospiritualismul determinist, deşi recunoaște că fon- 
dul realității este de natură sufletească, în timp ce materia 
n-ar fi decât faţada lumii; deși afirmă că evoluţia cosmică 
nu se poate explica din simpla înlănţuire cauzală a fenome- 
nelor fizice, care o lămuresc numai în parte, totuși socoate 
că desfăşurarea proceselor psihice, activitatea și participa- 
rea lor la rezultatele cosmice, se face tot în virtutea princi- 
piului de cauzalitate, tot în baza acelei legi generale după 

„care antecedentele determină în mod necesar fenomenele 
“care urmează. Nu se poate explica totul în mod mecanic. 
Procesele sufletești apar și se dezvoltă după alte modalități. 
Însă, oricât ar fi desfășurarea lor de elastică, de puţin rigidă, 
de mlădioasă, ele nu se ivesc totuși fără cauză. Rămânând 
la o parte de determinismul mecanic, nu sunt însă în afară 
de orice determinism. Îşi vor fi având regulile lor aparte, 
însă reguli există; și nu poate fi vorba de erupții absolut 
nemotivate și fără legătură cu ce fusese mai înainte, chiar 
dacă în practică, din pricina complexităţii, cauzele nu se 
pot întotdeauna descifra. Astfel, această concepţie sparge 
cadrele mecanicismului materialist, dar fără a sfărâma și pe 

acelea ale determinismului, pe care îl admite pretutindeni, 
în domeniul psihic inclusiv. Ca reprezentanţi ai acestui mod 
de a vedea, notăm pe Fouillée și Guyau. 

Spre deosebire de această concepţie, neospiritualismul 
indeterminist este de părere că determinismul, oricât ni l-am 
închipui de suplu și de rafinat, rămâne totuşi un reflect, un 
ecou al mecanismului fizic şi de aceea, concepând apariţia 
fenomenelor sufletești în chip determinist, o concepem de 
fapt după modelul lumii fizice şi în subordonanţa ei. Viaţa 
spirituală, care e fondul ultim al realităţii, are un caracter 
complet deosebit și nu trebuie să pierdem din vedere ceea 
ce este original și specific în ea. Viaţa sufletească, după 
credinţa indeterminiștilor, este libertate, creaţie, creştere ne- 
contenită. Fără a se tăgădui existenţa actelor psihice auto- 
mate, care se produc printr-un fel de solidificare a curentu- 
lui sufletesc către periferia sa și în imediata vecinătate a 
lumii fizice, deci fără a se contesta existenţa unor repetări 
constante, care rezultă dintr-un fel de decadență psihică, 
totuși, în izvorul ei originar și în puritatea sa deplină, viața 
sufletească este spontaneitate, izbucnire liberă, înnoire im- 
previzibilă. De aici limitarea determinismului la lumea fi- 
zică şi cel mult în vecinătatea el. 

Pe filosofii care reprezintă această concepţie trebuie să-i 
separăm în două grupe, mai exact să punem la o parte pe 
unul dintr-înșii, din cauza prea multor elemente strict per- 
sonale ce cuprinde doctrina sa. Acesta este Charles Renou- 
vier, care își are bisericuța lui proprie, nu prea mult aer de 
familie cu ceilalți indeterminiști francezi, și a cărui filoso- 
fie, din cauza precumpănitoarelor ei preocupări critice în 
sens kantian, poartă și numele deosebitor de neocriticism. 
După ce am scos pe Renouvier, ne rămâne o linie de 
indeterminiști înrudiți, adevărată familie care administrea- 
ză şi sporește acelaşi: patrimoniu: Ravaisson, Lachelier, 
Boutroux, Bergson. Ca să producem și o mică legitimare a 
separării lui Renouvier de grupa celorlalţi e suficient să 

menţionăm că, pe când după Bergson - filosoful culminant 
al grupei — discontinuitatea fenomenelor este ceva artifi- 
cial, lumea fiind în esenţa ei un proces continuu, după Re- 
nouvier, universul este o pluralitate de elemente discontinui, 
iar continuitatea o iluzie a simţurilor noastre. 


Este locul pentru cele ce urmează să cunoaștem mai în 
amănunte filosofia lui Fouillee. Caracteristica morală a în- 
tregii sale străduinţe filosofice este tendinţa conciliatorie. 
Nu numai că studiază cu interes, dar se apropie cu iubire de 
toate concepțiile, silindu-se a le face să se iubească și ele, 
oricât le-ar fi fost de veche dușmănia și oricât se vor fi cre- 
zut de suficiente fiecare. Această îmbinare de concepții ad- 
verse Fouillee n-o realizează la întâmplare și nici sub formă 
de tocmeală. Spiritul său drept şi vrăjmaș al extremelor a 
fost ajutat de agerimea necesară pentru a găsi o noţiune 
filosofică, pe care s-o pună în serviciul constant al acestor 
concilieri. De aceea filosofia lui Fouillee are un caracter 
organic şi unitar. Această noţiune, care a rămas legată de 
numele acestui filosof, este: ideea-forță. 

Pornind de la observarea că nici o idee nu este o pură 
icoană mintală, că orice reprezentare cuprinde elemente 
motorii — de exemplu judecata: masa e rotundă, implică 
schițarea ideală a unei mișcări de ocolire care e izvorul 
mișcării reale — și aceasta fiindcă toate ideile sunt numai 
direcții ale voinţei, linii de acţiune, Fouillee afirmă puterea 
de autorealizare a ideilor, tendinţa lor de a se traduce în act, 
de a se înfăptui pe dată ce sunt concepute, trecând de la 
ființa lor subiectivă la o încarnare materială. Dacă am 
avea în mintea noastră o singură idee - zice Fouillee - și 
am fi singuri pe lume, ea s-ar realiza instantaneu. Ceea ce 
întârzie înfăptuirea e concurenţa cu alte idei și prezenţa ob- 
stacolelor externe. Dar - și acesta e punctul caracteristic al 
concepţiei — trecerea ideii la înfăptuire nu se face prin addu- 
girea unui act străin de dânsa, ci prin punerea în libertate a 

unei motilități care îi este inerentă. Dacă o idee nu trece la 
acţiune, asta nu fiindcă nu i se adaugă nimic, ci fiindcă i se 
stânjenește ceva. Căci orice idee este o forță, de aici con- 
ceptul de idee-forță. N-am putea spune că atare observaţii 
nu se făcuseră de nimeni până la Fouillée. Ceea ce însă îi 
aparține lu: este folosirea acestui fapt, ridicat la rangul de 
noțiune filosofică, pentru executarea tuturor sintezelor care 
aveau să-l conducă la unificarea totală. 

Fără a urmări să redăm o imagine absolut completă a 
filosofiei lui Fouillee, vom semnala câteva cazuri însem- 
nate în care dânsul împacă şi sintetizează direcţii intelectu- 
ale antagoniste. 

O primă și vestită conciliere este aceea pe care a încer- 
cat s-o facă între determinism şi libertate. Am spus că Fouil- 
lée este și rămâne determinist, neadmiţând sub nici un cu- 
vânt izbucniri spontane, în chip neatârnat de antecedente. 
Totuși, nu putea să uite nici micul sâmbure de adevăr pe 
care îl cuprinde teoria liberului arbitru, nici dragostea de 
libertate care însufleţeşte omenirea şi mai ales pe aceea din- 
tre granițele patriei sale. Şi atunci, ce-a căutat să facă Fouil- 
lée e să asigure libertatea progresivă a actelor noastre în 
înseși cadrele determinismului. Cum? Cu termenul mediu 
al ideii de libertate. Ideea de libertate, care există în su- 
fletele noastre, nu este simpla fantomă a unui gând nepu- 
tincios. Fa implică, conform teoriei ideilor-forţe, o tendință 
de realizare, în sfârșit, o forță. Atunci ideea de a fi și proce- 
da liberi -- cu energia aferentă — se adaugă ca un element în 
balanța mobilelor ce se agită și luptă în sufletul nostru. Re- 
zultatul acestei adăugiri preschimbă rezultatul final, 
ideea-forță a libertății putând să neutralizeze motive care 
altfel ar fi fost mai tari şi ar fi determinat cu necesitate actul 
în direcția lor. Prin aceasta obţinem în practică ceva din 
efectele acelui pretins liber arbitru care se zicea că hotărăște 
peste capul mobilelor determinate. Această libertate poate 
crește progresiv, cu cât ideea din care decurge devine mai 

puternică și astfel am satisfăcut aspirațiile și postulatele 
noastre morale, cu ajutorul determinismului și fără a ieși 
din marginile lui. Ideea de libertate formează puntea de tre- 
cere dintre determinismul brut și libertatea efectivă, pre- 
schimbă și deviază desfășurarea fenomenelor, dar, încă o 
dată, cu salvarea principiului rațiunii suficiente, care și-n 
domeniul psihic reclamă cu stricteţe explicaţii cauzale, 
neadmiţând nicăieri începuturi necondiționate. 

O altă mare antiteză peste a cărei prăpastie teoria 
ideilor-forţe aruncă podul reconcilierii este acea dintre natu- 
ralism şi idealism. În fiinţa noastră descoperim două mari 
categorii de năzuinţe: unele care ne trag în jos, ne înlănțuie 
în șirul întâmplărilor pământești şi ne face să trăim viaţa 
așa cum este; altele care ne înalță deasupra noastră înşine, 
făcându-ne să plăsmuim lumi superioare, cu înfățișări mai 
nobile și țeluri ideale. Antiteza există chiar în noi şi sub 
presiunea ei au fost gânditori care au imaginat deasupra lu- 
mil văzute o lume mult superioară, către care se ridică și 
care legitimează aspiraţiile noastre mai înalte. Pe aceasta 
se reazemă idealismul lui Platon cu lumea lui transcendentă, 
tot pe aceasta întreaga religie creștină cu lumea ei viitoare, 
în sfârșit, tot pe asta „numenul“ lui Kant, întrucât pe lângă 
sarcina de a fi izvorul fenomenelor văzute, el mai era toto- 
dată şi patria legilor morale. Au fost, ce e drept, și filosofi 
realiști care au tăgăduit existenţa unor asemenea lumi imagi- 
nare, afirmând că realitatea văzută este singura realitate. 
Totuși, nu fără a ulcera sufletul nostru doritor de înălţare și 
însetat de mai bine... 

Cu ajutorul ideilor-forţe Fouillee apropie și îmbină cele 
două teorii. Face pe placul naturalismului, concedându-i că 
n-ar exista lumi supranaturale cu idealuri realizate; de altă 
parte satisface idealismul, arătând că lumea aceasta nu e pe 
veci condamnată la desfăşurarea ei mecanică-brută, întrucât 
ideile noastre generoase, odată concepute, tind să devină, 
din subiective ce erau, obiective, inserându-se în lantul 

evoluţiei cosmice. Prin aceasta introducem în desfășurarea 
naturală un suflu ideal, fără nici o intervenţie transcedentă, 
cu mijloacele firești ale determinismului și cu puterea de 
autorealizare a ideilor-forţe. Pe această cale idealurile noas- 
tre, departe de a ne osândi la jelire deznădăjduită, tind a 
deveni realități, și chiar o idee de amploarea ideii de 
Dumnezeu, fiind și dânsa o forță de autorealizare, poate 
aştepta ziua când ar deveni realitate, în cazul când nu e până 
acum. Dacă Dumnezeu nu există, putem zice că va fi. 

O atare concepție nu numai că ţine seamă de diverse 
puncte de vedere, dar deschide perspective de un mare op- 
timism. Se pot imprima universului directive ideale, se pot 
face din paradisele lumilor eterice țeluri ale progresului 
natural și ale lumii acesteia păcătoase. lar tot ce adunăm și 
clădim în sufletele noastre nu este opera unei fantasmagorii 
deșarte și pieritoare, care s-ar cheltui zadarnic în timp ce 
evoluţia brutală a cosmosului și-ar urma mersul ei nesupărat. 
Toate aceste scânteieri și viziuni sufletești pot fi factori ac- 
tivi ai evoluţiei cosmice, grație acelei însușiri a ideilor de a 
fi și forţe. Astfel putem înnobila procesul cosmic și a-l îm- 
pinge în direcții superbe şi luminoase. 

Firește, rolul nostru în această operă de transformare este 
din nefericire foarte limitat. Calitatea de locuitori ai unei 
planete minuscule, ce dispare în masa infinită a universu- 
lui, îngrădește enorm activitatea noastră transformatoare. 
Ba faţă de mărimea întregului cosmos, îți vine să zici că 
toate realizările noastre pe pământ sunt aproape echivalent 
de neexistente cu fumul visărilor neîmplinite. Şi ne mai 
amintim și de posibilitatea ca planeta noastră să se mistuie 
într-o Zi, atrăgând în năruirea ei brutală toată munca de vea- 
curi a omenirii, tot rodul jertfelor sale făcute cu gândul con- 
servării eterne. De această perspectivă sinistră ne poate 
mângâia doar speranţa că idealuri ca ale noastre sunt ur- 
mărite şi aiurea, pe altă planetă, sau poate că graţie progre- 
selor tehnice - să ni se treacă această reverie într-o Zi se 

va stabili o comunicaţie interplanetară, ce va face ca, în 
preajma nimicirii, cel puţin o parte din comorile noastre să 
se poată transporta aiurea, cum dintr-o casă osândită la 
incendiere evacuezi la vreme ceea ce este mai de preţ... 

Dar oricât ar fi de restrânsă raza înfăptuirilor noastre și 
oricât Dumnezeul conștiinței noastre morale, realizându-se, 
ar rămâne local!, totuși doctrina lui Fouillee deschide destule 
întrezăriri optimiste şi sinteza executată de dânsul poate 
aduce reale satisfacţii. Perspective de acestea s-au înfățișat 
şi de alți gânditori, nu mai departe de Renan în ale sale Dia- 
loguri filosofice. Dar Fouillee nu se mărginește să le proiec- 
teze în zare, ci totodată să ne arate şi mecanismul viu cu 
care ele pot fi aduse la îndeplinire. 

În șirul concilierilor filosofice mai cităm pe aceea făcută, 
în sociologie, între teoria care susține că societatea e un 
produs organic şi natural și ipoteza după care ea este opera 
unui contract. Fouillee creează noțiunea „organismului con- 
tractual““, după care societatea s-a născut ce e drept în chip 
natural și involuntar, dar grație ideii-forță de contract, ea 
tinde să devină în dezvoltarea ei ulterioară o alcătuire 
conștientă, înzestrată cu un sistem de drepturi şi datorii pre- 
cise — ca și cum ar fi avut la bază un contract. 

! Când se vorbeşte despre realizarea aievea a den de Dumnezeu, 
trebuie să ne ferim de-a concepe un Dumnezeu material, prezent 
la un anume punct în spaţiu. Între ideea de Dumnezeu și FI însuși, 
nu este aceeaşi deosebire ca între un obiect material și ideea lui. 
Ideea de Dumnezeu, activă în conștiința tuturor oamenilor, se 
confundă cu ceva din realitatea sa. 

2 Opera consacrată concilierii celei dintâi din antitezele 
menţionate este: Liberté et Determinisme. De asemenea, La psy- 
chologie des Idees-forcees, vol. II, Cartea a VI-a, cap. 3. Se mai 
regăseşte reluarea problemei în Esquisse d'une interpretation du 
monde. Apendice. Art. 9 şi 10. 

Pentru a doua conciliere, această din urmă scriere, precum şi 
Evolution des Ildees-forces. 

Pentru ultima din cele menționate: Science sociale contemporaine. 

În vasta ei sinteză conciliantă, filosofia lui Fouillee nu 
s-a mărginit să împreune antitezele existente, ci chiar să 
prevadă și să îmbine armonios puncte de vedere care aveau 
să se dezvolte mai târziu, dând naștere — în evoluţia lor sepa- 
rată -~ la curente de gândire, caracterizate prin acea lipsă de 
moderație pe care o au îndeobște toate concepţiile unila- 
terale. În filosofia lui Fouillee se cuprind — şi asta mai înainte 
ca ele să se fi constituit aparte — câte ceva din ideile esenţiale 
ale pragmatismului american, intuiționismului lui Bergson 
şi chiar vitalismului lui Nietzsche, evident neutralizate în 
apucăturile lor excesive și atenuate în scânteierea lor para- 
doxală. Unul dintre aceia care au relevat cu dovezi acest 
lucru este Fouillee însuși, în frumoasa sa lucrare La Pen- 
see. 

Firește, nu vom refuza în expunerea noastră prețiosul 
său ajutor, fără a ne ţine totuşi pas cu pas de arătările sale - 
căci asta ar putea să aibă aerul de a lua orbește partea sa. 
Nu vom ascunde însă că și impresia noastră este aceeași, 
după cum socotim totodată că filosofia lui Fouillee este în 
genere mai echilibrată și mai aproape de adevăr decât noile 
curente?. 

1 Şi cu privire la această lucrare izolată există aceleaşi con- 
traste de apreciere, ca în privința operei globale a autorului. 
Thibaudet, bunăoară, în scrierea sa Le Bergsonisme, consideră 
cartea La Pensée ca neglijabilă (Vol. II, 233). Cu totul de altă 
părere este Kulpe în magistrala sa operă (parte publicată după 
moarte) Die Realisierung (Vol. I, pag. 71), unde laudă lucrarea 
lui Fouillée şi își afirmă acordul cu concluziile sale. 

? Fireşte, această afirmaţie nu ne obligă de a fi în toate îm- 
prejurările alături de dânsul şi contra reprezentanților curentelor 
noi. Pentru a cita un singur exemplu, ne exprimăm părerea că 
punctul de doctrină al lui Fouillee prin care suprimă „in- 
conştientul“, admițând pretutindeni, chiar în atomi, o conştiinţă 
surdă şi făcând din subconștient o palidă copie a vietii conștiente 

Să facem un mic examen comparativ, mărginindu-ne 
la pragmatismul american şi la intuiţționismul bergso- 
nian. 

Pragmatismul am zis că este una din acele direcții 
contemporane, care îşi află un cap de pod în teoria ideilor- 
forţă. 

Lăsând toate amplificările şi nuanţările la o parte, sem- 
nalăm ca elemente centrale ale teoriei pragmatiste ur- 
mătoarele puncte: a) Actul de cunoaștere este un act de 
voinţă; b) Cunoașterea nu oglindește adevărul, ci îl consti- 
tuie, îl creează; c) Valoarea unei credinţe se măsoară cu roa- 
dele pe care le produce. 

Din cele arătate mai înainte, teoria lui Fouillee socotește 
şi dânsa ideea ca o direcţie a voinței, nu ca o schemă lipsită 
de putere. Însă pe când pragmatiștii ajung până la afirma- 
rea că în spatele lui „Nu pot“ se ascunde „Nu vreau“, tin- 
Zând să elimine cu asta orice element pasiv din actul de 
cunoaștere, Fouillee, privind lucrurile cu mai multă circum- 
specție, recunoaște că ideea este totodată și o limită a voinţei, 
intersecția dintre activitatea noastră și a altor activităţi cu 
care venim în concurenţă. „Dacă totul ar putea să depindă 
numai de mine, zice Fouillee, aș ţine la dispoziția mea ade- 
vărul lucrurilor şi realitatea lor“ (La Pensée, p. 278). De 
asemenea, teoria ideilor-forță a luat o inițiativă puternică a 
concepţiei după care ideile noastre pot crea obiectul lor. Dar 
asta, bineînţeles, în certe limite: iarăşi când e vorba de lu- 
cruri care atârnă exclusiv de noi. Chiar idealurile noastre, 
cu toată forța lor de autorealizare, pe măsură ce atârnă de 
factori exteriori nouă și nu sunt în armonie cu condițiile 
generale ale experienţei, riscă să rămână visuri pururi 
necîmplinite. Dovadă că nu orice utopie se transformă în 
fără alte puteri superioare, este mai artificial decât al lui Berg- 
son, care zugrăveşte cu amploare viața instinctelor şi a incon- 
știentului în genere. 

realitate. Dar când este vorba de lucruri care sunt complet 
în afară de noi? Dintre acestea să exceptăm iarăși pe 
Dumnezeu care este tot atât în noi cât și dincolo de noi, și 
mai ales dacă nu concepem divinitatea ca principiul univer- 
sului, ci numai ca o forță luptătoare pentru bine (așa cum o 
face James), putem zice că această forță se alimentează din 
năzuinţele noastre morale, care astfel o creează într-o 
privinţă!. Dar chestia dificilă e cu realităţile fizice. Ce poate 
aici crea sau măcar modifica ideea noastră oricât am con- 
cepe-o de activă? „Când mă gândesc la luceafărul de seară, 
zice Fouillee, pot ca să zic presto, steaua nu se va schimba; 
când ea devine obiectul gândirii mele, eu devin ceva în plus, 
concepând-o, nu dânsa“ (op. cıt., p. 287). 

Pragmatiștii acordă puteri nemăsurate năzuinţelor voinţei 
și reduc la nimic facultatea restrictivă și îndrumătoare a 
inteligenţei. Aceasta rezultă nemijlocit după dânșii din ana- 
liza empirică a funcțiunilor sufletești și astfel se ajunge la 
paradoxala consecinţă ca o doctrină, care se mai intitulează 
„empirism radical“ și nu admite afirmaţii decât pe bază de 
fapte, să-și îngăduie tot felul de îndrăzneli metafizice sub 
cuvântul că aspirațiile voinţei, experienţa ni le arată suve- 
rane şi creatoare de adevăr. 

Filosoful James, cel mai ilustru dintre pragmatiști, cu 
știința psihologică în mână, caută să evidențieze caracterul 
subordonat și redus al inteligenței, prezentându-ne schema- 
tismul vieții spirituale în forma tripartită: senzaţie-con- 
cept-acţiune. Primim impresii din afară, la care reacționăm, 
șI între aceste două momente — receptiv și activ — se in- 
serează, am putea zice se înghemuie şi se înăbușă, inteligenta, 
unealtă fără autonomie în serviciul acţiunii. Inteligența, ce 
e drept, chiar în teoria lui James, sfărâmă și transformă or- 
dinea primitivă a senzaţiilor. Însă toate astea pentru a servi 

!' A se vedea James: La Volonté de croire, trad. franc. L. Mou- 
lin, p. 81. 


148 


interesele subiective ale acțiunii, intenţiile voinței. Toate 
noțiunile științifice se făuresc pentru a crea o ordine mai 
comodă și mai plăcută spiritului nostru, reprezentat în primul 
loc prin funcțiunile voluntare. În rezumat, James urmărește 
să arate că, psiho-fiziologicește, procesul intelectual este 
numai a treia parte a procesului sufletesc — lucru care nu e 
tocmai nou -, că trebuie să ținem seamă și de celelalte două, 
în sfârşit că ceea ce numim „raţional“ e satisfacția integrală 
care se dă la cele trei elemente. Ba nu ezită să afirme! că 
partea a treia, voința, este cea mai importantă și e de așteptat 
ca, cu timpul, dânsa să devină chiar organul de orientare în 
natură şi de comunicare cu ea. Se prevede deci un timp în 
care rolul pur instrumental şi fără inițiativă al inteligenței 
nu va mai fi nici cât cel de azi! 

Teoria lui James care exploatează semiadevăruri, oricâtă 
ingeniozitate ar cheltui, nu poate niciodată să câștige spiri- 
tele cumpănite și cuminţi, căci o obiecție simplă dar neîndu- 
plecată se ridică de la sine: Oricât am ţine seamă de viața 
psihică integrală, rămâne în picioare faptul că în cuprinsul 
acestei vieți mișună o mulțime de iluzii și erori, așa că 
inteligenţa rece — chiar dacă nu formează decât o parte din 
trei - are incontestabil dreptul de a controla și reduce la 
tăcere pe celelalte, când au pretenţii de obiectivitate. A face 
un argument, opunând părții întregul — asta nu e solid. Este 
drept că inteligența modifică ordinea.-senzațiilor în confor- 
mitate şi cu intenţiile acțiunii, este astfel: drept că aceste 
intenții îşi au și ele cuvântul lor, dar ele nu trebuie să ope- 
reze decât prin instrumentul inteligenței. Ceea ce ar voi — 
pare-se -- James, e să proclame dreptul acţiunii și voinței 
peste capul inteligenţei, care cuprinde îndeobşte elemente 
de rezistenţă pasivă și ne atrage veşnic atenția că adevăru- 
rile nu atârnă exclusiv de noi. Acest lucru, oricum ai con- 
cepe și zugrăvi viaţa sufletească, în oricâte ai împărți-o și 


! Op. cit., p. 135. 

oricât ai stabili preponderența elementului voluntar, rămâne 
neclintit ca o stâncă, înseamnă hotarul puterii noastre cre- 
. atoare şi pune în orice formulă adevărată un sâmbure, care 
nu depinde de noi... 
De altfel, înşişi pragmatiştii sunt nevoiţi să recunoască 
această limită exterioară, distingând, între ideile noastre, 
pe acelea care se verifică de acelea care nu se verifică, pe 
acelea care dau roade de acelea care nu dau. Este drept că 
identificând rubrica ideilor adevărate cu acele idei care ne 
servesc, ne sunt de folos, prin aceasta se introduce în nobila 
și stricta categorie a adevărurilor o mulţime de superstiții 
grosolane, o mulțime de idei care se bat cap în cap și care, 
potrivit principiilor severe, n-ar putea fi împreună adevărate. 
Dacă orice idee care folosește cuiva este adevărată, atunci 
adevărul devine ceva pur individual și nevoia unui acord 
între oameni nu mai are nici un sens. Totuși — și la asta am 
vrut să ajungem -- chiar la această extremitate nihilistă, chiar 
aici, teoria pragmatistă nu poate stârpi în întregime vechea 
și clasica teorie a adevărului, care presupune că adevărul 
este un fel de copie a unei realități. Căci pentru ca o anume 
idee, fie dânsa cât de fantezistă, să dea roade în sufletul 
cuiva - bunăoară o superstiție religioasă să ne scape de o 
suferinţă — trebuie în prealabil ca acel suflet să fie convins 
că ideea în chestiune nu este o iluzie subiectivă, ci o reali- 
tate. Prin urmare, teoria pragmatică a adevărului nu se poate 
confirma decât în suflete, care sunt convinse de teoria cla- 
sică! Aceasta îți arată îndată cercul vicios al întregii teorii. 
Dacă mai adăugăm acum că James însuși, tratând chesti- 
unile religioase, nu se mulțumește a demonstra veracitatea 
credințelor cu roadele pe care le produc în sufletele credin- 
cioase, ci totodată mai invocă și posibilitatea ca în viata 
noastră subliminală să ne aflăm în contact cu vreo realitate 
trănscedentă care ne dă de-a dreptul informaţii!, se vede 
' Volonté de croire, p. 81. Experience religieuse, trad. franc. 
Abauzit, pag. 205, 206. | 

lesne că în ultima instanţă se face apel tot la vechea teorie, 
după care valoarea adevărului rezidă în acordul ideii cu rea- 
litatea despre care ne dă referinţe... 


De la pragmatism, ale cărui exagerări le-am pus în 
evidenţă, să trecem la intuiţionism. Între aceste două curente 
contemporane există înrudire, dar rămân deosebiri destule 
pentru a fi două și nu un singur curent. James îl consideră 
pe Bergson ca pe unul din maeștrii gândirii și îl invocă în 
sprijinul teoriilor sale, dar școala lui rămâne alta. Pentru 
pragmatism, orice adevăr e în funcţie de utilitate și orien- 
tare practică, neexistând adevăruri „în sine“. Pentru Berg- 
son, această concepţie este exactă numai pentru o jumătate 
din ideile noastre, acelea care au fost elaborate cu inteligența 
şi se referă la lumea fizică. Inteligența noastră este un in- 
strument de adaptare, are ca obiect unic lumea din afară și 
toate formulele stabilite sunt simple mijloace de a ne călăuzi 
şi triumfa. Valoarea acestor formule are ca sancțiune reușita. 
Până aici ar fi acord. Însă pe când după James toate adevăru- 
rile sunt omogene și nicăieri adevărul nu este o proprietate 
a lucrurilor, după Bergson, există un larg și important do- 
meniu -— cel al faptelor de conștiință — în care adevărul nu 
va mai fi o formulă de acţiune practică, ci exprimă și înfă- 
țişează o realitate. Dar tocmai fiindcă aici adevărul își re- 
capătă vechea și strălucita lui semnificaţie, mijlocul cu care 
cunoaștem în acest domeniu nu poate fi inteligenţa - in- 
strument biologic de adaptare la lumea externă --, ci o altă 
funcțiune, altfel înarmată, anume intuiţia. Și în timp ce după 
pragmatism există aceeaşi metodă pentru toate domeniile 
de cercetare, știință exactă sau filosofie, pentru intuiționis- 
mul bergsonian, metoda ştiinţelor naturii, operă a inteligen- 
tei, va fi cu totul alta decât metoda cunoașterii adâncurilor 
sufletești, căreia să-i zicem metoda filosofiei. Dacă până 
astăzi filosofia și metafizica au dat rezultate aşa de slabe, 
asta s-ar datora după Bergson împrejurării că ținuturile lor 

au fost explorate cu un aparat impropriu, cu intelectul nos- 
tru, creat în vederea lumii fizice. Cine vrea să cunoască 
cealaltă parte a realităţii, care este totodată partea cea mai 
profundă, unde se găsesc procesele generatoare, trebuie să 
lepede principiile şi apucăturile logice, care au altă menire, 
şi să se cufunde în valul nemijlocit al datelor conștiinței, să 
le trăiască şi să se identifice cu ele, fără a-și lua atitudini de 
spectator. Prin ajutorul acestei intuitii, care sesizează reali- 
tatea vie şi n-o transformă, ca inteligenţa, în desene artifi- 
ciale, esența noastră și a lumii ne apare ca o „durată pură“, 
„mobilitate“, „libertate“, „creație“, „imprevizibilitate“... 

Viaţa sufletească în intimitatea ei nu prezintă astfel nimic 
din ce se cheamă legătură cauzală, nimic din acel sistem de 
raporturi pe care-l credeam constitutiv în orice cunoștință 
adevărată. Dar pentru a ajunge la cunoașterea ei pură, tre- 
buie - încă o dată — să dăm la o parte intelectul, să înlă- 
turăm şi experienţa obișnuită care e contaminată de deprin- 
deri intelectuale și să ne coborâm la intuiţia nemijlocită, 
care ne arată realitatea în desfăşurarea ei nealterată, ce e 
drept confuză, pentru cine are manii intelectuale, dar adâncă, 
vie, creatoare. 

Filosofia lui Bergson a avut fără îndoială unul din cele 
mai mari succese care s-au înregistrat în lumea intelectua- 
lă. Chiar adversarii ei au trebuit să recunoască serviciile pe 
care le-a făcut cugetării, atrăgând atenţia asupra unor adân- 
curi ale realității, pe care aristocratica inteligență, cu ma- 
nia ei de triaj și de simplificare, se obişnuise a le neglija. 
Aspecte întregi, ignorate multă vreme, au fost aduse la lu- 
mină. Dar în total, filosofia lui Bergson este s-o botezăm 
astfel pentru a fi de actualitate un adevărat bolșevism 
metafizic. 
| Filosofia modernă, de la începuturile sale până astăzi, 
este un șir de revoluții. Lupta cea mai grea şi totodată lupta 
inițială a fost în contra gândirii medievale, copleșită de 
prejudecăţi religioase. După o serie de atacuri susţinute și 

victorioase, teocrația intelectuală a fost răpusă. Cine a con- 
dus bătălia și a determinat biruinţa? Partea cea mai înaltă și 
cea mai nobilă a spinitului nostru revoltat: rațiunea. Cu spri- 
jinul ei, Descartes - părintele filosofiei moderne - a con- 
struit un mare sistem şi pe ea a desemnat-o să conducă mai 
departe cercetările filosofice emancipate. Am avut, după gu- 
vernământul teocratic, unul aristocratic, cu perioade stră- 
lucite, ca acelea ale lui Spinoza și Leibniz. Dar rămăseseră 
funcțiuni sufleteşti nemulțumite, care se îndoiau de pute- 
rile raţiunii și revendicau pentru ele dreptul de a conduce. 
Aceastea erau simțurile cu senzațiile lor. S-a produs o nouă 
mișcare revoluţionară, de astă dată în contra raţiunii con- 
testate. Mișcarea a reușit, rațiunea a fost aruncată la o parte, 
graţie seriei de energici gânditori: Locke, Berkeley, Hume, 
Condillac. Aceasta a fost oarecum trimful burgheziei. Tri- 
umf care nu s-a definitivat îndată, căci aristocrația a mai 
avut perioade de restaurare, cu Fichte şi Hegel, după ce Kant 
făcuse superba încercare de a le pune pe ambele în armo- 
nie, chemându-le la colaborare. Cu toate aceste revirimente 
însă, domnia exclusivă a rațiunii apusese şi în general se 
înclina spre suveranitatea cunoștinței simţurilor, spre domi- 
narea experienţei sensibile. După raționalismul aristocra- 
tic, câștiga mereu terenul empirismul democratic. Dar iată 
că, mai înainte chiar ca acesta să se consolideze bine, se 
aud în adâncuri vuiete surde de protestare. Empirismul era 
învinuit că se alterase cu elemente raţionale, democraţia că 
devenise aristocrată şi ea. Atunci se produce mișcarea pă- 
turilor profunde, rămase în stare primitivă, robuste, ne- 
falsificate. Şi nu s-au mărginit să ceară a fi luate în seamă, 
ceea ce era rational, ci au venit cu pretenția dominării ex- 
clusive, îngăduind inteligenţei și experienţei intelectualizate 
atribuţii și servicii secundare. Bergson, cu a sa concepţie 
intuiționistă, este strălucitul reprezentanti al acestei ultime 
revoluţii. Deși, cum se întâmplă adesea, el nu aparţine, prin 
origine, înseși clasei revoltaţilor. 

Această supraprețuire a datelor sufletești elementare și 
ridicarea lor deasupra noţiunilor inteligenţei, intuiționismul 
o are în comun cu pragmatismul. Să vedem acum în ce raport 
se află filosofia lui Bergson faţă de cea a lui Fouillee. Ca și 
la pragmatism, putem afirma și aici că multe din elemen- 
tele trainice (deși nu pretindem că toate) ale concepției lui 
Bergson se află conţinute și în filosofia lui Fouillee. În 
schimb lipsesc la acesta părțile contestabile, excesive, care 
într-un veșmânt scânteietor, desigur, îngroașă şi caracte- 
rizează filosofia bergsoniană. 

Ideea că viaţa sufletească nu este un mozaic de elemente 
ci o activitate care se dezvoltă și se modifică, o găsim și la 
Bergson și Fouillee. Şi la unul și la altul diversitatea psi- 
hică nu formează întregul prin însumare, ci se ramifică din 
el. Bergson afirma cu putere că procesul psihic e în con- 
tinuă creștere şi creație. Același lucru, cu mai puțină viva- 
citate dar tot așa de categoric, îl afirmă și Fouillee. 
„Adineauri sufeream sau eram indiferent, acum mă bucur: 
amândouă stările pot fi echivalente pentru balanță sau pen- 
tru mecanică. Se va susține oare că sunt echivalente şi pen- 
tru conștiința mea?... De asemenea, o gândire nouă în 
conștiință ne este ca o lume nouă, chiar dacă, în balanţa 
naturii fizice, n-ar produce cea mai mică oscilație, cea mai 
mică deranjare eternului echilibru al celor două platane.“ 
Sunt propriile cuvinte ale lu: Fouillee, care deosebeşte for- 
mal între echivalenţa din lumea fizică și creșterea pe care 
trebuie să o recunoaștem în viaţa sufletească și pe care un 
important filosof german (Wundt) o consideră ca pe una 
din legile fundamentale ale lumii sufletești. O dată cu 
creşterea și creația, Bergson mai afirmă, ca un caracter al 
proceselor psihice — spre deosebirea lor de fenomenele fizice 

libertatea. Fouillee la rândul lui recunoaşte și aici o 
diferenţă între fizic şi spiritual, silindu-se a asigura libertății 
un loc crescând în cuprinsul vieţii sufletești. 

Însă de aici urmează deosebiri serioase şi credem că cele 

mai multe în avantajul lui Fouillee. Pentru Bergson, liber- 
tatea e indisolubil legată de forţa creatoare, care se mani- 
festă în procesele spontane, nefalsificate de amestecul 
rațiunii. Fouillée are cu totul altă părere: „Libertatea nu este 
o simplă devenire spontană, iraţională, analogă cu inspiraţia 
artistului sau cu instinctul natural al animalului... A lucra 
fără a şti ce faci, asta nu înseamnă a lucra liber. Oricare ar 
fi noutatea pe care o aduce o devenire spontană și instinc- 
tivă, această noutate nu este libertate. În general, totul e 
nou întotdeauna în noi și în jurul nostru, orice-ar zice 
Lucrețiu; dar nu rezultă că totul este liber, fiindcă ceea ce 
este nou are pururea o legătură rațională şi cauzală cu ceea 
ce a fost, neputând să apară decât numai prin ea.“ Şi mai 
departe: „De câte ori se va sacrifica inteligenţa voinţei, sub 
pretextul libertății, se va cădea în încăierarea oarbă a na- 
turii, care nu începe să cunoască adevăratul progres decât 
atunci când începe a gândi.“! 

Fouillee nu vede în rațiune un impediment al libertății, 
ci o condiție a ei. El nu poate concepe că esenţa vieții 
sufleteşti (totodată esenţă și a lumii) este iraţională și nein- 
teligibilă, după cum nu poate socoti aparatul logic numai 
ca un organ de cercetare a lumii fizice și ca un reflex al e1, 
constituind o piedică serioasă pentru oricine vrea să adân- 
cească cunoașterea lumii sufletești. Pentru această cu- 
noaştere, Bergson recomandă lepădarea maniilor logice, 
cufundarea în „durata pură“, o lăsare în voie pe valul miş- 
cător al vieţii. 

Atât numai că o înlănţuire de procese logice poate apărea 
și dânsa ca o urmare chiar a acelei lăsări în voie, fiindcă 
aceste procese au și ele o latură vitală, sunt și ele fenomene 
naturale, care, orice ar zice Bergson, răsar în mod spontan. 
Cugetarea logicii savante nu vine niciodată să impună forme 

' Fragmente inedite citate de Aug. Guyau în: La Philosophie 
d'Alfred Fouillee, p. 37 şi 55. 

absolut deosebite, ci numai să rectifice și să desăvârșească 
înlănţuiri naturale, care nasc prin generaţie spontană din 
cursul mobil al conștiinței. Suntem ferm încredințaţi că acele 
valuri ale duratei pure, acel râu al datelor imediate, cuprin- 
de germeni „logici“ pe care știința se mărginește a-1 urmări 
și dezvolta. Oparatiile ştiinţifice sunt chemate de însăși ex- 
perienţa imediată, iar raportul dintre noțiunile logice și da- 
tele elementare nu e acela de la artificial la natural, ci de la 
limpede la confuz. De aceea, a renunţa la rațiune este a 
renunţa la cunoaștere și cu atât mai mult la cunoștința filoso- 
fică... 

Fouillée are meritul de a nu fi împins concepția sa vo- 
luntaristă până la anti-intelectualism, recunoscând că ratiu- 
nea rămâne în picioare și ca instrument de cercetare şi ca 
factor constitutiv al realității, apucăturile mistice, dispre- 
tuitoare de tot ce este gândire limpede şi normală, n-au atins 
mintea acestui cugetător plin de măsură, de logică și de cla- 
ritate. | 

Comparând-o și cu filosofia intuiționistă, filosofia lui 
Fouillee ne apare, ca şi faţă de pragmatism, mai multilate- 
rală, mai cumpănită, mai în nota adevărului... 

Și totuşi Fouillee nu l-a putut ajunge pe Bergson ca re- 
cunoaştere și răsunet, ba parcă nici pe James, ceea ce nu 
s-ar putea explica prin consideraţii de formă, întrucât opera 
lui Fouill&e are şi merite literare. Nu există un curent filoso- 
fic care să plece de la Fouillee, aşa după cum există unul 
care porneşte de la Bergson, sau un altul care se reazemă de 
James. Tot aşa dacă se poate vorbi de o școală a lui Bergson 
sau a lui James, nu se poate vorbi de o şcoală a lui Fouillee. 
Singurul său discipol, Guyau, deși influenţat de părintele 
său spiritual, a fost o personalitate prea puternică și prea 
neatârnată pentru a rămâne în orbita lui Fouillee și a nu 
conta ca cel puţin egal al acestuia. lar școala îndeobște o 
formează ceata de capete mai mediocre, care vin cu fanatism 
ŞI disciplină, și care nu renovează doctrina maestrului, 


156 


ci cel mult o exagerează, uneori mergând până la carica- 
tură. | 

Ce anume inleriorizează filosofia lui Fouillee? 

Se poate desigur susține că Bergson are o imaginaţie cre- 
atoare mai puternică, e un și mai desăvârșit artist al stilului, 
iar, dacă luată în întregime, concepția sa e mai contestabilă 
decât acea a lui Fouillee, dialectica acestuia din urmă, deși 
foarte ascuţită, oferă uneori și jonglerii avocăţeşti, care dau 
eșafodajului său filosofic o înfățișare de fragilitate’. 

Dar nu acestea sunt cauzele principale care explică pro- 
blema noastră. Cauza de căpetenie este alta. Fouillee n-a 
putut strânge mulți aderenți în juru-i și n-a deșteptat nici un 
fel de fanatism, fiindcă adepții și fanatismul nu-i provoci 
atât prin ceea ce afirmi, cât prin ceea ce negi. Şi Fouillée, 
cu dispoziția sa conciliantă şi sintetică, neagă prea puţin. 
Fouillée n-are decât un singur dușman, pe care-l loveşte fără 
cruţare: exclusivismul. Dar tocmai acesta formează pârghia 
curentelor puternice și a adeziunilor entuziaste. Trebuie să 
“fii unilateral, lipsit de moderație și fără simţ de dreptate 
pentru adversari. Măsura, atitudinea împăciuitoare care se 
apleacă şi la dreapta și la stânga, sinteza echilibrată fac gol 
ȘI în jurul unui filosof. E de remarcat, chiar înlăuntrul prag- 
matismului, că inițiatorul lui, Peirce, e mai puțin celebru 
decât James, care n-a fost cel dintâi pragmatist. Să nu fie 
tot explicația că Peirce avea mai multă moderație în 
concepție, în timp ce James a împins lucrurile departe, 
ajungând la paradoxurile pe care le-am văzut? 

Dar ceea ce este mai curios e că atitudinile extreme nu 
sunt numai pe gustul vulgului incult ori semicult. Ele par a 

! În ce priveşte forma literară, Bergson este poate unul din cei 
mai mari scriitori ai tuturor timpurilor. Chemarea lui la Academia 
Franceză e pe deplin justificată şi ar fi fost înaintea orişicui. Dar 
mai puțin logică a fost „sărirea“ lui Fouillée, trecându-se de-a 
dreptul la chemarea lui Boutroux. 

găsi aceeaşi prețuire şi-n cercurile intelectuale, care au ae- 
rul a uita că adevărul e de regulă la mijloc și că sintezele 
conciliante au cele mai mari șanse de a fi adevărate. Şi ne 
întrebăm dacă, cu același talent, un La Rochefoucauld, un 
Helvetius, un Nietzsche, ar fi împărtășit idei mai puţin ex- 
tremiste, ar mai fi dobândit ei același loc de onoare în isto- 
ria filosofiei. 

Această stare de lucruri este o nouă dovadă că filosofia 

nu e numai știință, ci este și artă. Căci dacă știința năzu- 
1ește către adevăr, care de cele mai multe ori stă la mijloc, 
între extreme, arta tinde să manifeste o personalitate, care 
capătă mai lesne relief printr-o atitudine extremă și uni- 
laterală. 
Si mai este ceva: Spiritul omenesc pare a fi mânat, în 
străduința sa către adevărul filosofic, nu pe o traiectorie în 
linie dreaptă, ci pe una în oscilaţii periodice, care merg și 
trec de la o extremă la alta. De aceea ţi se apreciază mai 
degrabă să te inserezi cu speculaţia ta pe această linie frântă, 
dar normală, decât să cauţi — în dorinţa cugetări juste — să 
te strecori printre extreme, ori să planezi deasupra lor. Şi 
decât Fouillee, care îmbrățișează simultan atâtea puncte 
de vedere, armonizându-le laolaltă, e mai gustat desigur 
Nietzsche, care le împărtășește rând pe rând, fiind, în di- 
versele perioade ale vieţii, când pesimist, când intelectua- 
list, când voluntarist optimist... 

Aş putea zice că în toată istoria filosofiei — în orice caz a 
celei moderne - n-a existat decât un singur gânditor care, 
deși conciliant și multilateral, a izbutit să câștige tot ce poate 
visa ambiția omenească. Acesta este Kant. Desigur, Fouil- 
lée, cu toate însușirile sale, n-a fost chiar de talia lui Kant. 
Si pentru un talent cât al lui, cu o atitudine unilaterală — 
dacă ar fi putut-o avea - ar fi ieșit mai mult în evidență şi ar 
fi părut mai original, deși ar fi lăsa! adevărul mai departe. 
Căci încă o dată, aceasta e realitatea:. Adevărul este o operă 
colectivă şi ajutorul tău e în genere mai prețuit, ducând cu 

un pas mai departe zigzagul evoluţiei spiritului explorator, 
decât să ieşi afară din rânduri și, lăsând pe alţii să ocolească, 
să cauţi să ajungi de-a dreptul acolo unde totuși va trebui să 
se ajungă odată... 


z 
PB 


Sret Pe A zi ua 
Ra Dae isi Mei 


JEAN-MARIE GUYAU'" 
(medalion) 


Propunându-mi a înfățișa, în formă de mici medalioane, 
câteva siluete de cugetători interesanți, deşi dintr-o cauză 
sau alta n-au ajuns pe prima linie a celebrități, gândul mi 
s-a oprit deocamdată la un plin de ademenire filosof francez, 
ce te atrage deopotrivă cu vraja geniului său precoce și cu 
tragicul unui destin nemilos, care l-a secerat din tinereţe, 
trimiţându-l în lumea umbrelor cu fruntea încă grea de gân- 
duri neexprimate. 

E vorba de filosoful, sfredelitor de pătrundere şi scăpără- 
tor de fantezie poetică, Jean-Marie Guyau, născut în toam- 
na anului 1854, şi mort în primăvara anului 1888, așadar 
mai înainte de 34 de ani împliniţi. 

Guyau face parte din galeria tristă a capetelor excep- 
tonale curmate de moarte timpurie, cu roada strânsă numai 
în mică parte, așa cum și noi am avut pe Vasile Conta, pe 
Eminescu, pe Cerna, doborâți şi dânșii abia după ce păşiseră 
peste 30 de ani. 

Jean-Marie Guyau a fost fiul din prima căsătorie al soţiei 
filosofului Alfred Fouill&e, şi dânsa o intelectuală fină, au- 
toare de scrieri foarte răspândite, introduse în toate școlile, 
ca: Le tour de la France par deux enfants sau Les Enfants 
de Marcel. i 

Si în Franţa, cărțile de școală sunt cele mai aducătoare 
de venituri, aşa că nici scrierile filosofice ale lui Fouillee, 

* Reprodus după Studii istorico-filosofice. Serie nouă, Edit. Ca- 
sei Şcoalelor, 1943, p. 72-78. 

nici acele ale lui Guyau n-au raportat vreodată, cu toată 
valoarea lor speculativă și cu toată notorietatea autorilor, 
ceea ce a putut să câştige, cu scrierile sale, doamna Fouil- 
lée, în a cărei sarcină a căzut astfel mai cu seamă întreţinerea 
întregii familii, a acestei familii care a fost exemplar de 
unită, oferind aceeași priveliște de unire și astăzi, într-un 
ungher al cimitirului din Menton. 

În drum spre Alger, unde mergeam în misiune ştiinţifică, 
în primăvara anului trecut, m-am oprit două-trei zile pe 
Coasta de Azur. De data aceasta m-am decis să nu mai amân 
vizitarea cimitirului din Menton unde odihnesc, alături, ose- 
mintele celor doi gânditori îngemănaţi, ale celor doi filosofi 
care, trebuind să renunţe foarte curând, din motive de să- 
nătate, la cariera didactică, se retrăseseră aici, sub cerul în- 
sorit al Mediteranei, trăind în intimitatea gândurilor şi 
într-un statornic contact de idei. 

Un vizitiu bătrân şi guraliv, care îl mai apucase pe Fouuil- 
lée — căci acesta a murit cu vreo douăzeci de ani în urma 
fiului său adoptiv -, m-a dus cu căluţii săi costelivi, care 
trăgeau la pas o veche trăsură demodată, pe coasta abruptă 
a înălțimii, unde domină cu crucile sale albe, până departe 
peste mare, unul din cimitirele localităţi. Cu ajutorul unei 
paznice care știa pe de rost locul tuturor mormintelor și 
care mi-a adăugat că de două-trei ori pe an mai cade câte 
un străin vizitator ce întreabă de cripta celor doi filosofi, 
am ajuns la capătul unei alei laterale, unde, într-o incintă 
îngrădită și la care trbuia să urci pe o scăriță, fiind mai sus 
de nivelul aleii, se găsea reîntrunită prin moarte întreaga 
familie ilustră. Deasupra spațiului unde zac rămăşiţele ei 
pământești și peste care se întinde un văl ușor de buruiană 
neplivită — mult mai îngrijit mi-a părut mormântul, mai 
vechi, al filosofului John Stuart Mill, în cimitirul de la 
Avignon, pe care l-am cercetat cam la aceeași epocă —, 
deasupra acelui spațiu, ziceam, stăteau, prinse de un pere- 
te de piatră, lespezi marmoreene, cu numele deosebit al 


162 


fiecăruia din cei îngropaţi laolaltă: Doamna Fouillse (deo- 
dată cea din urmă; deși cea mai în etate), soţul ei, filoso- 
ful Fouillée, fiul ei, genialul Jean-Marie Guyau, și în sfârșit 
băiatul acestuia din urmă Augustin Guyau, care şi-a câș- 
tigat și el dreptul de a sta frumos în acea companie glori- 
oasă, căzând pe câmpul de ónoare, ca ostaș, în războiul 
mondial. 

Dar e timpul să prezentăm figura filosofului de care 
avem a ne ocupa. 

Ceea ce izbește întâi de toate în biografia acestui om de 
mare elită a fost extraordinara lui precocitate spirituală, care 
a uimit așa de mult pe al doilea soț al mamei sale, el însuși 
filosof remarcabil, încât de la început a fost cuprins de o 
dragoste admirativă, care a șters orice rezervă, legată de 
păcatele egoismului omenesc, ba a făcut din fiul său vitreg 
fiul inimii sale, pe care l-a educat cu o nobilă pasiune și l-a 
urmărit în diferitele lui faze cu ochi înlăcrimaţi de părinte 
adevărat. De altfel, precocitatea lui Jean-Marie Guyau a 
făcut ca nu numai dânsul să fie datornicul intelectual al 
părintelui său adoptiv, ci și invers. 

Fouillée ne mărturisește singur următoarele: „Tânărul 
Guyau nu avea decât cincisprezece ani, când am fost 
amenințat să-mi pierd vederea din cauza excesului de 
muncă... Am fost mai multe luni osândita nu citi și a nu 
scrie nimic. Atunci dânsul mi-a împrumutat ochii săi, a făcut 
pentru mine cercetări şi lecturi, a scris sub dictarea mea, a 
amestecat în lucrarea mea despre Platon reflecțiile sale cu 
acelea ale mele şi adesea fraze de-ale sale cu frazele mele.“ 
Ce mândrie trebuie să fi fost în sufletul adolescentului 
Guyau, care își plătea datoria faţă de educatorul său, în 
această formă neobișnuită, cedându-i din gândurile sale 
pe care fiecine şi le păstrează cu atâta scumpete -, ba încă 
să vadă că darul său se inserează fără distonare în opera 
unui om cu mult mai matur și că acesta nu disprețuiește 

această colaborare juvenilă, atât de spontan oferită și atât 
de înduioșătoare! 

În aceeaşi ordine de idei, mai aflăm că în preajma exa- 
menului său de doctorat, Alfred Fouillee a rugat pe același 
adolescent precoce să-i întocmească, din închipuirea sa, o 
listă a tuturor obiecţiilor ce 1 le-ar putea eventual aduce 
comisia examinatoare, în raport cu teza prezentată, iar a- 
cesta s-a executat cu o fantastică agerime, instituind, pen- 
tru părintele său, un inventar savant și mai mult decât com- 
plet al tuturor obiecţiilor posibile, fără a omite nici şicanele 
sofistice care ar fi putut să încolțească în mintea vreunui 
examinator sucit sau rău dispus. 

Deși decedat aşa de timpuriu, fecunda precocitate a lui 
Guyau l-a ajutat să elaboreze un șirag strălucitor de opere 
numeroase, cu idei deplin conturate unele, nu îndeajuns de 
dezvoltate altele, însă suficient de precise, pentru a se vedea 
calea pe care au deschis-o și drumul pe care ar fi putut înain- 
ta. De la Guyau au rămas scrieri de morală și de metafizică, 
opere de estetică și un volum de versuri, filosofice și ele, 
volumul Les vers d'un philosophe. 

Mă voi opri numai în treacăt la poeziile lui Guyau, a 
căror adâncime filosofică n-a avut trebuinţă, pentru a-și do- 
vedi prezența, de obscurități de expresie și de întortocheri 
stilistice, mulţumindu-se cu o limpede formă cursivă, care 
nu exclude nici noutatea imaginii, nici ineditul formulei. 
Multe versuri din Guyau au dobândit calitatea de maxime 
circulatorii, ca următoarele: „Et c'est innocemment que la 
Nature tue“ sau „Lorsque je vois le beau, je voudrais être 
deux“ sau „Cesser de se tromper, ce ne serait plus vivre“ 
sau „Le bonheur le plus doux est celui qu'on espère!“ 

Nu mă pot reține de la plăcerea de a cita câteva strofe 
întregi dintr-o poezie filosofică, în care gânditorul constată 
dezolat monotonia universului, supus acelorași legi mecanice 
ȘI JOS ȘI sus, atât pe pământ, cât și în cerul unde altădată naivi- 
tatea omenească îşi imaginase fiinţe eterice și supranaturale: 

Quand il a fui la terre en un essor supreme, 
Notre oeil retrouve encore d’autres terres là-haut. 
Partout à nos regards la Nature est la même: 
L'infini ne contient pour nous rien de nouveau. 
Hélas! du fer, du zinc, du nickel, et du cuivre, 
Tout ce que nous foulons du pied sur notre sol, 
Voilà ce qu’on découvre en ce ciel où l'oeil ivre 
Croyait suivre des dieux lumineux dans leur vol! 


Astres purs et légers dont la lueur bénie 

Comme un regard divin descendait du ciel bleu, 
Vous ne vivez donc point! L'eternelle harmonie 
N’est qu 'un crépitement de grands brasiers en feu 
Est-il rien de nouveau dans lunivers qui s ouvre? 
Peut-être — gu 'on se tourne en arrière, en avant — 
Tout demeure le même: au loin on ne découvre 
Que les plis et replis du grand serpent mouvant. 


Oh! si notre pensée était assez féconde, 

Elle qui voit le mieux, pour le réaliser; 

Si ses rêves germaient! Oh! si dans ce lourd monde 
Son aile au vol léger pouvait un peu peser! 


La sentant vivre en moi, j'espererais par elle 
Voir un jour l’avenir changer à mon regard... 
— Mais ma pensée, es-tu toi même bien nouvelle? 
N 'es-tu point déja née et morte quelque part? 


Gânditorul care înnoda asemenea reflecții şi altele analo- 
ge trebuie să se fi simţit însă puţin la strâmtoare în cuti- 
oarele versului și era natural să evadeze de tot, în cuprinsul 
mai slobod al poeziei, larg primitoare de înlănțuiri dialec- 
tice, pe care versul le comprima ca să-și păstreze linia și să 

nu devină prozaic. După publicarea volumului, mulţi ani 
Guyau s-a menținut la studii filosofice propriu-zise, lăsând 
în ființă numai una din albiile activității sale spirituale, mai 
exact, vărsând și poezia, ca forță auxiliară, tot în râul cre- 
ațiilor sale speculative. 

Filosofia lu: Guyau a fost denumită un vitalism, întrucât 
consideră noțiunea de viață ca exprimând esenţa adâncă a 
existenţei, pe care alţii o tălmăciseră altfel, și după Guyau 
greșit, socotind-o, rând pe rând, ca mișcare sau forță sau ca 
rațiune. Toate aceste noţiuni ar fi, după el, mai superficiale 
decât aceea de viaţă, care posedă drept caracter esenţial 
expansiunea — intensivă și extensivă. Cu ajutorul acestei 
idei de bază, care a devenit mai târziu şi a lui Nietzsche, 
pare-se sub influenţa a chiar lecturii lui Guyau, filosoful 
francez a căutat să explice, aducându-le și subsumându-le 
aceleiași tendinţe fundamentale, toate manifestările înalte 
ale spiritului omenesc ca arta, morala și religia. 

În două opere celebre: Problemes de l'esthétique con- 
temporaine şi L'art au point de vue sociologique, Guyau 
consideră arta, spre deosebire de aceia care o socoteau un 
joc sau o pură contemplație detașată de viaţă, ca strâns legată 
de trebuintele vitale. Viaţa, în conditiile pe care ni le oferă 
natura, este incompletă, iar cadrul înconjurimii noastre nu 
este îndestulător trebuinţelor ei de expansiune; de aici nece- 
sitatea de a naște o lume complementară, aceea a artei, o 
lume superioară în perfecție și deplinătate. S-a invocat de 
către unii că arta nu se ocupă cu realități, ci cu ficțiuni, se- 
parându-se tranşant prin aceasta domeniul imaginar al artei 
de realitatea consistentă și utilitară, legată de trebuinţele 
noastre zilnice. La această observaţie, Guyau a răspuns că 
ficţiunea nu este — cum se crede -- o condiţie necesară a 
frumosului, ci o deficiență și o limită a artei omenești, care 
nu poate zămisli, din nenorocire, decât o fiinţare ideală, iar 
nu o trăire aievea. Ţelul activităţii artistice rămâne creația 
autentică a vieţii, la care totuşi nu ajunge complet, ca Dum- 

nezeu, ci rămâne oarecum la jumătatea drumului. Oricât ar 
fi de perfectă o statuie, ea nu răsuflă, nici nu mișcă, sau, cu 
propriile cuvinte ale lui Guyau: „Les Michel-Ange et les 
Titien sont des Jéhovah manqués.“ Neputând să creeze per- 
sonaje în carne și oase — cel puţin în acel cadru al ficțiunilor, 
arta se despăgubește în altă privinţă, plăsmuind ființe mai 
tipice și mai concentrate decât sunt în realitatea însăși. 

Tot în legătură cu concepția vitalistă a artei, Guyau afirmă 
participarea simţurilor inferioare la producția sentimentu- 
lui estetic. Nu numai peisajul alpin pe care îl înregistrează 
ochii și nu numai muzica tălăngilor care ne mângâie auzul 
— dar tot atâta contribuie la farmecul estetic al unei excursii 
la munte, savoarea laptelui proaspăt și rece, pe care îl bei 
cu gura uscată și care aduce la rându-i, după a lui Guyau 
părere, o notă poetică de „simfonie pastorală“. 

Poate că n-ar trebui să ne despărțim de concepția este- 
tică a lui Guyau, fără a menționa definiţia simptomatică pe 
care dânsul o dă geniului artistic: „Geniul este un creator 
de medii noi, și un modificator al mediilor vechi“ — adevărată 
declaraţie de război făcută teoriilor lui Taine, care susținuse 
că orice creaţie omenească este oglinda mediului actual, ce 
se slujește de geniu, ca de un simplu instrument... 

Aceeași concepție vitalistă Guyau o folosește și în mora- 
lă, unde, după scrieri cu conţinut istoric şi de mare ascuţime 
critică, a publicat opera epocală: Esquisse d'une morale sans 
obligation ni saction. 

S-a crezut că forma naturală a expansiunii vitale este ego- 
ismul, pe când altruismul ar fi o restrângere calculată, iz- 
vorâtă din cântărirea inteligentă a intereselor. Guyau are 
altă părere: „egoismul pur nu este, pentru dânsul, o afirmaţie, 
ci o mutilaţie de sine“. Expansiunea vitală nestânjenită nu 
se concentrează în celula eului, ci se revarsă generoasă asu- 
pra tuturor. Expansiunea intensivă devine extensivă, sparge 
hotarele individualităţii, pătrunde în alții, se dăruieşte și 
devine ferment de solidaritate universală. Devotamentul 

intră astfel în „legile generale ale vieţii“, iar uitarea de sine 
nu este „o pură negaţie a eului și a vieții personale: este 
viața însăși împinsă la sublim... căci însuși sacrificiul vieții 
este, cel puţin în unele circumstanţe, tot un caz de expan- 
siune vitală, care preferă un moment de sublimă exaltare 
unui şirag de ani mediocri și meschini“. 

E interesant de amintit că Nietzsche, luând ca punct de 
plecare același concept de expansiune vitală, a ajuns la o 
morală agresivă, exact inversă aceleia a lui Guyau. Pentru 
Nietzsche, explozia expansiunii vitale devenea față de alții 
un sălbatec bombardament. Această bază filosofică, a- 
jungând la concluzii aşa de divergente, înseamnă că pe lângă 
dânsa s-a mai adăugat aicea, pe tăcute, temperamentul omu- 
lui fanatic şi intolerant la Nietzsche, duios şi uman la Guyau. 
Pentru aceasta aceeași premisă fundamentală năștea, de o 
parte şi de alta, cu totul alte consecinţe. 

În sfârşit, şi viaţa religioasă, după Guyau, are acelaşi sub- 
strat de expansiune vitală, care suprapune societăţii omenești 
o altă societate mai puternică și mai înaltă, pe care o aşază 
în regiunea astrelor. Guyau înlocuieşte vechea notiune de 
antropomorfism prin sociomorfism, menită a sluji ca ex- 
plicaţie plăsmuirilor religioase. 

Este drept că Guyau e convins de caducitatea religiilor 
pozitive, cu dogmele, cultul și ritualul lor. Acesta e fondul 
operei sale / 'irreligion de l’avenir, însă totuși el nu izgo- 
neste complet divinul din omenire, fiindcă putin mai de- 
parte afirmă următoarele: „Dumnezeu este termenul ome- 
nesc prin care denumim ceea ce face posibilă îndrumarea 
lumii către o stare de pace, de ordine şi de armonie. lar cum 
posibilul, pentru inteligenţa omenească. pare a se întemeia 
pe rcal, credinţa noastră în posibilitatea unei lumi mai bune 
devine credinţa în ceva divin, care ar fi imanent existentei“. 

Nu putem trece de asemenea cu vederea concepţia sa ori- 
ginală asupra nemuririi. Aceeaşi expansiune vitală e desti- 
nată să producă într-o zi o compenetrare a conștiinţelor 

astăzi ermetic izolate - în așa fel, încât, după dispariția unui 
individ, conținutul conştiinţei sale va rămâne inserat în 
conștiința altuia, dacă nu chiar într-o conștiință universală, 
pe care o presupunem vag de pe acum. 

După aceste consideraţii, e timpul să încheiem. Guyau a 
fost un cugetător de primul ordin și un mare semănător de 
gânduri fecunde, care a făcut mai târziu o extraordinară 
carieră, sub condeiul altor filosofi, care au avut răgazul să 
le dezvolte într-o viaţă mai îndelungată şi mai puţin agitată 
de presentimentul sfârşitului apropiat. Ideea expansiunii 
vitale ca ultim fundament al existenţei, precum și reflecțiile 
sale — dintr-o scriere postumă — despre geneza timpului, 
despre timpul durată pură și timpul spaţial (într-un fel a 
patra dimensiune a spațiului) anunţă și probabil inspiră 
filosofia bergsoniană, precum și alte poziţii ale științei vre- 
murilor noi. 

Ceea ce contează astăzi la activul biografiei altora ar fi 
împodobit probabil tot biografia proprie a lui Guyau, dacă 
firul vieţii sale nu s-ar fi rupt aşa de repede şi dacă ar fi 
putut să-și îngrijească singur de ogoarele fertilizate cu 
sămânţa gândurilor lui. Ba, poate, nu se ştie, dacă roada 
n-ar fi ieșit și mai bună de cum a ieşit din mâna urmașilor 
săi întâmplător. 

A fost însă ursit filosofului, care a preconizat cu atâta 
convingere expansiunea generoasă și dăruirea de sine, să 
cedeze -- din vitregia soartei - chiar o parte din propria lui 
glorie, în beneficiul altora mai norocoşi. 

Atât că şi ceea ce a păstrat pentru sine ajunge, ba chiar 
prisoseşte pentru slava unui autentic și important gânditor. 


JULES LACHELIER" 
1832-1918 


Nobilă figură și aş zice — ademenitoare personalitate, 
rămâne filosoful Jules Lachelier! 

Foarte avar la scris și parcimonios în expresie, opera lui 
filosofică se reduce la câteva studii concise, ce e drept tari 
ca diamantul și strălucitoare ca el. O bună parte din opera 
sa, chiar aşa restrânsă cum este, n-ar fi văzut lumina tiparu- 
lui și probabil ar fi rămas neredactață, de n-ar fi existat o- 
bligația de a-și trece doctoratul la Sorbona, pe care l-a pre- 
gătit de asemenea îndelung, modificându-și întruna subiec- 
tul, în sensul de a-l îngrădi tot mai tare, în marginile unui 
contur mai limitat, unde dorința.lui de perfecţiune să se poată 
realiza mai fericit’. 

Deosebit de conștiința extrem de scrupuloasă, filosoful 
acesta era de o rară modestie, refractar la orice zgomot în 
jurul numelui lui. Atunci când Gabriel Seailles îl vestește 
că ar vrea să-i consacre o monografie, I-achelier aproape îl 
deconsiliază într-o scrisoare, unde se judecă singur cu o 
severitate impresionantă. 

* Reprodus după Figuri şi concepții filosofice contemporane, 
p. 85-109. 

! Scrierile lui J. Lachelier sunt: Du Fondement de l'induction, 
Les Conséquences immédiates et le Syllogisme; La Proposition 
et le Syllogisme; Psychologie et Métaphysique; Notes sur le Pari 
_ de Pascal; L'observation de Platner - cărora li s-ar putea adăuga 
încă 3-4 articole. Š 

„... Avut-am eu, de altfel, o filosofie? am avut mai de- 
grabă câteva idei filosofice, nu în totul originale, scoase 
aproape toate din Descartes, din Leibniz, din Kant, din Pla- 
ton și din Aristotel... Dar aceste idei n-au fost niciodată 
puternic legate între ele, nici poate îndeajuns de dezvoltate, 
pentru a avea aer de sistem, sau măcar de doctrină.“ 

lar atunci când se proiectează o sărbătorire, de către a- 
tâti admiratori, pentru împlinirea a 80 de ani de viaţă, Lache- 
lier cere, de asemenea, să se renunțe la proiect. „Onoarea, 
spune dânsul, îmi pare cu mult prea mare și complet dis- 
proporționată cu serviciile pe care le-am putut face, fie ca 
filosof, fie ca funcționar. Pe urmă am o accentuată aver- 
siune pentru tot ce este celebrare, mai ales cu un caracter 
de publicitate.“ Şi fiindcă se strânseseră materiale pentru 
“un număr jubiliar de revistă, el roagă — cel puțin atâta — să 
fie utilizate altă dată, după moartea lui. 

Modest și foarte econom la scris, gânditorul acesta s-a 
bucurat totuși de o excepţională preţuire și de o faimă care 
iese din comun. Respectul care l-a înconjurat până după 
moarte a depășit — pare-se - pe acela al altor contemporani 
mai productivi, cu operă mai vastă şi mai pretențioasă, ca 
Charles Renouvier sau Alfred Fouillee. 

Să se fi datorat acest prestigiu tocmai faptului de a nu se 
fi amestecat în toate mărunţișurile, de a fi păstrat o distanţă 
de vâltoarea discuţiilor și polemicilor, de a se fi pronunţat 
rar, ca un oracol, în vorbe măsurate şi bine socotite? 

Posibil să fi contribuit cu ceva și aceasta, dar au mai fost 
şi alte cauze, de o natură mai pozitivă. 

A fost mai înainte de toate calitatea studiilor sale, con- 
centrate, cristaline, de o dialectică subtilă și de o onestitate 
cuceritoare. Deosebit de puterea lor de pătrundere filoso- 
fică, de spiritul lor critic ascuţit, elaborările sale mai in- 
spiră, pe deasupra, un lucru rar şi nepreţuit: confienţa. Vor 
fi mulți filosofi pe care îi admiri și poate îi citeşti cu des- 
fătare, dar fără să te așezi cu e1 alături, dându-le neșovăitor 

adeziunea; tot aşa cum poti aprecia o sumedenie de medici, 
fără să-1 chemi pe toţi la consultare, ci vei alege numai pe 
acela care a știut să-ți câștige și încrederea. lar soluțiile 
prezentate de Lachelier, după o atât de scrupuloasă discuţie 
şi pe o linie dialectică din care nu lipsește „bunul-simţ“, 
au și această însușire specială: îţi inspiră în general încre- 
dere în justeţea lor, pe lângă admiraţie pentru măiestria 
elaborării. Este drept că tocmai într-o chestiune importantă 
autorul acestor rânduri n-a putut fi convins în întregime: 
de teza filosofului francez, însă, de cele mai multe ori, el îţi 
lasă hotărât impresia că vede lucrurile bine și le prinde 
exact. 

Impresia se menține, ba poate mai sporeşte, dacă trecem 
de studiile propriu-zise, și luăm cunoştinţă de notele sale 
numeroase pe marginea vocabularului filosofic, publicat de 
A. Lalande — unde limpezeşte, adesea în două rânduri, no- 
tiuni încurcate și greu de definit; sau de participările sale la 
ședințele Societăţii de filosofie, unde a adus sănătoase 
contribuții, astăzi adunate și adăugate la opera sa completă; 
în sfârșit, dacă îi cercetezi și corespondenţa cu alți filo- 
sofi-prieteni, unde găsești o mină de cugetări înțelepte, 
în cele mai variate circumstanţe și privitor la tot felul de 
chestiuni. 

Dar marea faimă a lui J. Lacheler a avut şi un alt izvor: 
memorabilele sale cursuri la Şcoala Normală Superioară, 
unde a funcţionat ca maestru de conferinţe timp de 11 ani 
(1864-1875), până la data când a trecut Inspector General 
al Învățământului, ceea ce în Franţa reprezintă o sarcină 
„didactică deosebit de însemnată. 

Vraja acestor cursuri pare a fi fost extraordinară. Elevii 
aveau acum în fata lor nu un pedant dogmatic, care venea 
cu soluţii fixate odată pentru totdeauna, ci pe un cercetător 
niciodată mulţumit, care reflecta în prezenţa ascultătorilor, 
silindu-se să găsească o soluție, navigând cu circumspecţie 
ȘI cu dibăcie printre obstacolele obiecţiilor posibile, destăi- 

nuite chiar de acela care — cu mai puţină conștiință — ar fi 
putut să le ascundă. Se adăuga la aceasta minunatul dar de 
formulare, care găsea expresia cea mai proaspătă și mai vic. 
Aceste cursuri au fost înregistrate cu devoțiune de elevii 
marelui magistru, în caiete, care au circulat ani întregi din 
mână în mână, şi care sunt păstrate și astăzi, ca o comoară 
neprețuită, în bibliotecile marilor gânditori francezi. Aceia 
care s-au ocupat mai târziu de cugetarea lui Lacheler și au 
căutat să o fixeze în linii precise n-au lipsit de a folosi a- 
ceste caiete, făcând felurite citaţii disparate, care apar sub 
ochii cititorului ca luminișşuri scânteietoare, din nefericire 
prea înguste pentru o largă viziune de ansamblu, dar 
suficient de ademenitoare pentru a-ţi da sugestii și stimu- 
lări!. 

Ani întregi amatorii au sperat tipărirea acestor cursuri 
celebre, dar rezerva statornică a autorului s-a sustras de la 
asta necontenit. S-a crezut cel puţin ca după moartea filoso- 
fului aceste lecții să vadă lumina, dar și aici nădejdea a fost 
brutal curmată de implacabile dispoziţii testamentare, care 
interziceau, în chipul cel mai categoric, publicarea acestor 
tainice comori. 

Asupra acestei interziceri am dobândit și alte explicaţii 
din partea filosofului Brunschvicg, decât aceea că ar fi greu 
să apară astăzi, pentru prima dată, un text care, cu toată va- 
loarea lui recunoscută, nu a fost, faţă de progresele ulterioa- 
re, pus cu totul la punct. Şi am aflat, nu fără surprindere, că 

' Vreo doi-trei ani, paralel cu lecţiile lui Lachelier, a profesat 
la Şcoala Normală Superioară și Alfred Fouillée. Cariera didac- 
tică a acestuia, repede curmată, n-a putut să-i confere o faimă 
profesorală, egală cu a celuilalt filosof, deși o clipă pare să i-o îi 
ținut în cumpănă. Dovadă versurile ocazionale întocmite de elevii 
normalişti, folosind reminiscenţe din piesa La fille du Roland: 

La France, dans ce siecle, eut deux grunds philosophes: 

L'un a pour nom Fouillee, et lautre Lachelier... 


Li 

ar exista și o altă cauză majoră, care incomodează publica- 
rea acelor lecții - anume faptul că unele teorii personale ale 
autorului s-au tipărit mai demult și poate cu dezvoltări mai- 
ample de către unii din elevii săi, sub numele lor fireşte, dar 
probabil cu autorizaţia omului detașat de ambiţii și în genere 
neîncrezător în rodul reflecțiilor sale, care a fost Jules Lache- 
her. Cursurile lui Jules Lachelher ar apărea astfel ca noutăţi 
„cunoscute“, din scrierile altora mai tineri ca el, așa că in- 
teresul public ar fi — pare-se — slăbit, pe lângă confuzia care 
s-ar produce cu atribuirea teoriilor şi a meritelor — lucru la 
care s-a gândit poate filosoful însuși în clipa când a interzis 
cu limbă de moarte publicarea acelor venerabile caiete. 

Tot așa a interzis, în aceeași formă draconică, şi publica- 
rea corespondenţei sale. Aici însă urmașii au protestat, con- 
vingând de paguba ce s-ar aduce omenirii cugetătoare pe 
fiul filosofului, pe Henri Lachelier, profesor de filosofie și 
dânsul la un liceu din Paris, autor de studii meritorii, dar 
mai mult de exegeză şi erudiție. 

S-a ajuns la o formulă tranzacţională. Să se strângă cores- 
pondenţa filosofului și să se publice într-o carte, care însă să 
nu fie dată în comerţ, ci numai oferită specialiștilor, în orice 
caz la oameni în măsură să o preţuiască și cărora să poată folosi. 

Într-un număr restrâns de exemplare şi sub titlul simplu 
Lettres, s-a publicat la finele anului trecut această colecție 
prețioasă, cu scrisori adresate la diverși cugetători, cele mai 
multe însă fie lui Felix Ravaisson, maestrul filosofului, fie 
lui Emile Boutroux, elevul său principal. Pasagele cu lucruri 
secundare au fost suprimate, tipărindu-se numai bogatele 
pagini de reflecții filosofice, pline de interes, de farmec și 
de spontaneitate. Lectura lor poate aduce unele întregiri 
imaginii filosofului, aşa cum ea se conturase, fără cu- 
noașterea acestei corespondenţei. 

! Tipărită în 1933, dar nedepusă în librării. Am putut dobândi 
un exemplar numai grație amabilităţi filosofului Brunschvicp, 
membru al Institutului și profesor la Sorbona. 

Mai înainte de a relata rezultatele lecturii mele - tot pe 
atât de atentă pe cât a fost de atașantă — socotesc oportun să 
fixez, în câteva secunde, locul lui Jules Lachelier în filoso- 
fia franceză contemporană. 

După ce figura dominantă a lui Auguste Comte câştiga- 
se lumea intelectuală pentru filosofia pozitivistă, azvârlind 
în umbră spiritualismul oficial și producând curente de cer- 
cetare științifică, atât în psihologie, cât și în sociologie (căci 
în ştiinţele naturii concepția pozitivistă era instalată mai 
demult, și pilda lor inspirase pe Comte să ceară metodă 
pozitivă în toate domeniile), a avut loc, după puţin, o reînvi- 
ere a filosofiei spiritualiste, pe baze mai largi și mai știin- 
tifice. | 

Acest neospiritualism, care în căutarea unei tradiţii se 
reclama de la Leibniz, și mai ales de la Maine de Biran, se 
bifurcă în două ramuri principale: una mai timidă şi mai 
respectuoasă de structura științelor pozitive, alta mai re- 
voluţionară. 

Prima ramură, admițând evident şi dânsa primatul vieţii 
sufletești — identificată cu esenţa existenţei -, îi păstrează 
totuși corsetul aceluiași determinism riguros, care stăpânește 
lumea fizică. Ar fi ramura reprezentată de Fouillee, care, 
respectând scrupulos determinismul, concepe libertatea nu- 
mai ca o idee, înzestrată ce e drept cu forţă motrice și capa- 
bilă de realizare treptată, dar tot cu mijloace deterministe. 

Paralel însă cu această direcție, întâlnim în Franţa con- 
temporană şi un spiritualism indeterminist, care pune liber- 
tatea la baza existenţei, limitând determinismul la suprafaţa 
ei materială, concepându-l uneori chiar aici, ca un făgaș 
provizoriu, ca rezultatul unei mecanizări vremelnice, ca e- 
fectul unei habitudini dobândite, sau al unei oboseli a spon- 
taneităţii creatoare. 

Acest curent, mai îndrăzneţ decât primul, s-a bucurat de 
o, ilustră și bogată reprezentanţă filosofică. Ar fi să cităm 
aici şi pe Charles Renouvier, care a introdus hotărât liber- 
tatea în interstiţiile fenomenelor cosmice, după el, prin 
definiţie discontinui. Însă acest filosof însemnat, care se 
ambiţiona mai presus de toate să fie continuatorul francez 
al lui Kant — oribil deformat, după a sa părere, de către dis- 
cipolii germani —, are în sinteza lui filosofică elemente prea 
personale și aspecte care-l singularizează prea mult pentru 
a-l putea introduce și pe dânsul în grupa influentă de in- 
determiniști, care și-au trecut torța de la mână la mână, 
păstrând între ei un aer de familie, o solidaritate de școală 
şi alcătuind o splendidă linie ascendentă. Această grupă se 
compune din patru figuri capitale, care ar fi în ordine cro- 
nologică: Ravaisson, Lachelier, Boutroux și Bergson. 

Alături de Ravaisson, care ar fi iniţiatorul mișcării, La- 
chelier a trecut şi dânsul ca al doilea părinte -- mai ales că 
dânsul înlocuia cu o logică mai severă ceea ce la primul era 
mai mult fantezie artistică — și este caracteristic cum cei 
doi cugetători care încheie seria de patru, Boutroux şi Berg- 
son, îşi dedică indiferent lucrările lor filosofice fie lui Ra- 
vaisson, fie lui Lachelier. 

Şi totuși Lachelier, cu toate afinităţile necontestate, și 
cu tot rolul său netăgăduit, îmi pare a fi cel mai puțin omogen 
cu grupa celorlalți trei, mai înrudiţi între dânșii decât erau 
cu el. Š 

Lachelier era prea îmbibat de apriorismul kantian și lu- 
ase astfel o cută prea 'raționalistă, pentru a socoti legile na- 
turii ca simple degradări de spontaneitate, iar înlănțuirile 
cauzale drept repetări fără siguranță, succesiuni fără nece- 
sitate. De asemenea, pentru dânsul categoriile intelectului, 
aveau, ca și pentru Kant, o fixitate mai neregulată și o sem- 
nificatie mai augustă decât la Boutroux, care le reduce la 
formule de adaptare, ştampilate de vremelnicie, sau la Berg- 
son, care le socoate artificii, cu menire exclusiv practică și 

utilitară. Toţi ceilalți trei cugetători erau mai empiriști decât 
Lachelier, așa că simțeau mai puţin decât dânsul elementul 
de necesitate, atașat atât la principiile minţii, cât și de legi- 
le naturii. Au putut astfel să le bagatelizeze mai ușor... 

Chiar fată de Renouvier, care se prevala mai tare ca ori- 
cine de tradiția kantiană, deși atribuie categoriilor spiritu- 
lui nostru, pe care le socotește la nouă, o tinctură ceva mai 
empirică decât ele o aveau la Kant, chiar faţă de Renouvier, 
care încă păstrează, în sinteza lui cam stranie, ceva din ri- 
giditatea apriorismului kantian, Lachelier pare a corespunde 
mai de aproape ideii de necesitate rațională, care nu se în- 
mlădie în aplicațiile sale, ci păstrează ţinuta unor exigente 
riguroase. 

Atuncea cum mai putem face din Lacheler un filosof al 
libertății? Ne obligă la aceasta faptul că el consideră esența 
universului ca voinţă și atribuie acesteia libertate. Liber- 
tatea aceasta este ultimul termen al dialecticii, care ne co- 
boară până la fundamentul existenţei — și în al doilea rând 
ea se învederează în cuprinsul naturii pe două căi: ca inven- 
tvitate, creatoare de forme și întruchipări nesfârșite, și ca 
finalitate, ceea ce implică o alegere a mijloacelor, ce nu are 
caracterul riguros al înlănțuirilor logice sau al celor cauza- 
le. Libertatea lucrează în cosmos din adânc, de acolo unde 
puterea determinismului mecanic sfârșește în mod natural, 
dar nu-l întrerupe pe acesta (cum socotea chiar Renouvier) 
în domeniile pe care el le revendică, ci intervine acolo unde 
el însuși se recuză. 

Desigur, această concepţie nu este fără dificultăţi, și poate 
părea mai unitară doctrina unui Bergson sau Boutroux, care, 
acordând libertăţii un rol eficace, înmoaie necesitatea legilor 
naturii. ŞI mai ales, dificultățile apar la Lacheher din mo- 
mentul când atribuie finalităţii un rol covârșitor în metodo- 
logia științifică, așa cum reiese din opera lui vestită: Du 
fondement de I|'Induction. Acesta este punctul la care am 
făcut, mai sus, aluzie, spunând că nu m-am putut ralia; căci, 

după filosoful francez, principiul finalităţii nu este numai 
un mod de interpretare generală a existenţei, o luminoasă 
idee directivă, ce dă un sens mecanismului cauzal, ci o normă 
indispensabilă pentru a stabili orice generalizare, fie dânsa 
cât de restrânsă, chiar în domeniul lumii fizice. În loc de 
Curte de casaţie, finalitatea face oficiu de judecătorie de 
ocol, funcţionând în orice chestie măruntă, ca factor activ 
în fiecare inducție răzleață. Cu chipul acesta se introduce 
libertatea în orice punct al existenţei, fie dânsul oricât de 
periferic şi de cristalizat, lărgind pretutindeni inelele strictu- 
lui determinism -. ceea ce nu știu dacă mai ales se armo- 
nizează cu ansamblul concepției, profesată de Lachelier!. 
Căci o idee centrală rămâne la dânsul respectul pe care 
îl păstrează pentru noţiunea de lege naturală și pentru 


' Este drept că, pe de altă parte, Lacheler apelează la princi- 
piul de finalitate - așa elastic cum este — tocmai pentru a spori 
siguranţa prevederilor științifice, nu îndeajuns de garantate, după 
dânsul, de principiul cauzalităţii. Ar fi deci vorba de a funda mai 
temeinic stabilitatea structurii cosmice, apariția uniformă a eve- 
nimentelor, eliminând hazardul și contingenţa. N-ar fi astfel decât 
o discordanţă aparentă cu tendințele lui kantiene, apărate fie şi 
cu paradoxul de a limita libertatea, cu ajutorul unui principiu 
care este o expresie nemijlocită a libertăţii însăşi. 

Dar din punctul de vedere al valabilităţii teoriei sale, trebuie 
să adaug că evoluția ulterioară a disciplinelor ştiinţifice nu pare 
a-i fi dat dreptate, confirmând mai degrabă opinia lui Cournot, 
care a instalat curajos hazardul în intervalul dintre seriile cauza- 
le, propunând pentru eliminarea lui relativă nu finalităţi iluzorii, 
ci calculul de probabilitate. Ştiinţa contemporană pare a face un 
loc din ce în ce mai larg acestui probabilism, calculat matema- 
ticeşte, iar cei mai noi epistemologi se întorc spre teoria lui Cour- 
not, căutând, fireşte, a-i da. o formă mai perfectă. (A se vedea, de 
exemplu, lucrarea recentă: La Cause et | 'Intervalle ou Ordre et 
Probabilite - 1933 -- de E. Dupreel, profesor la Universitatea 
din Bruxelles). 

necesitățile rațiunii -- datorat probabil constantei influenţe 
kantiene — și care face din filosoful francez un autor care ar 
putea fi invocat drept sprijin, la-nevoie, și de raționaliști. 

Din citirea corespondenței lui Lachelier, se accentuează 
impresia omului onest, care luptă, care ezită, care ar vrea să 
păstreze libertății un loc capital, dar — silit de influenţa kan- 
tiană - o tot îndepărtează, în regiuni vaporoase, aproape 
“inaccesibile. De asemenea, se constată limpede rezervele 
sale împotriva intuiționismului bergsonian, și în general în 
contra filosofiei antiintelectualiste, deși dânsa nu era decât 
eflorescența supremă a filosofiei libertăţii, la care pusese 
umărul, cu toată autoritatea, și Jules Lachelier. 

lată o serie de extrase dintre cele mai edificatoare. 

Dintr-o scrisoare către Elie Rabier din 1872 (p. 83 şi 84). 

... Când am vorbit de fundamentul necunoscut, pe care 
rezidă fenomenele, am voit să spun numai că lumea meca- 
nismului nu era „lucru în sine“, că avea ca substrat lumea 
vieții, iar aceasta, lumea libertăţii; dar nu m-am gândit să 
vorbesc de fenomene sau obiecte care ar scăpa în ele însele 
de la legea de cauzalitate sau nu i s-ar supune decât pentru 
noi şi numai în aparență; dimpotrivă, dezordinea este a- 
parentă şi ordinea realitate; ceea ce nu cred e numai că 
ordinea mecanică ar fi ultima şi suprema realitate. 

Nici vorbă nu poate fi astfel, după Lachelier, de eruptii 
spontane, de izbucniri imprevizibile. 

lată alte rânduri dintr-o scrisoare către Boutroux din 1876 
(p. 120): 

Eu cred nestrămulal, împreună cu Kant, că libertatea 
n-are loc în domeniul experienţei, că ea nu poate fi cauza 
nici unui fapt, deşi ar putea şi trebuie să fie, dar de altă 
manieră, cauza a lot ce există. 

De asemenea, foarte interesant în aceeași privinţă, un 
lung pasaj dintr-o scrisoare către Fréderic Rauh, din 1887 
(p. 138, 139): 

... Poate că actul de cunoastere, asa cum se efectuează 
în noi, cu toate că este liber, ba chiar singura formă, cunos- 
cută nouă, a libertăţii, nu istoveste totuși esența libertăţii, 
poate cu alți termeni, Dumnezeu nu se ajlă întreg şi în el 
însuși, în fundul conștiinței noastre, ci numai ca reflect şi 
în idee — ca lumină, nu ca putere. Suntem într-o privință 
subiect absolut, căci ne simțim capabili de a cunoaște orice, 
de a judeca orice, prin urmare, că avem în fața noastră, cu 
titlu de obiect, întreaga existenţă, care nu poate fi dincolo 
de noi, cu titlu de fundament ori substanță; și totuși, nu 
putem creea nimic, nici măcar propria noastră viață, 
ne pare câteodată că ne-am putea transforma complet, că 
ne-am putea despuia de toate defectele, dintr-un moment 
într-altul, că pentru asta nu trebuie decât să voim; și cu 
toate astea, lucrul nu se întâmplă, chiar dacă îl vrem sin- 
cer, ceea ce pare să indice că noi nu-l vrem decât în idee, 
prin urmare că avem în noi numai ideea şi umbra libertății. 
Trebuie deci să distingem între libertatea în sine şi liber- 
tatea în noi, prima diferind de aceasta din urmă numai prin 
atributul inexplicabil şi neconceptibil de putere sau efica- 
citate. 

Lachelier își încheie scrisoarea spunând că mai înainte 
„inclina să confunde integral libertatea cu ideea noastră 
de libertate“. 

Nici o mirare că tot subțiind întruna forţa libertății în 
lumea experienţei noastre și chiar în iniţiativele activităţii 
noastre voluntare, Lachelier ajunge spre sfârșitul vieții să-și 
dea într-un fel adeziunea la teoria ideilor-forță a lui Fouil- 
lée, deși filosoful acesta aparținea spiritualismului deter- 
minist și combătuse aprig direcția indeterministă. După 
Fouillee, s-ar putea face o trecere de la determinism la liber- 
tate numai prin termenul mediu al ideii de libertate, ajun- 

gându-se treptat prin aceasta la o libertate relativă, care se 
poate apropia indefinit de libertatea reală, fără a o. realiza 
vreodată integral. La această concepție Lachelier și-a dat 
solemn adeziunea într-o ședință a Societăţii de Filosofie din 
1903 (Oeuvres de J. Lachelier, vol. Il, p. 122). | 

S-ar mai găsi și alte citaţii care verifică același proces. 
Așa câteva rânduri dintr-o scrisoare către Maurice Blondel, 
din 1896: 

Am Jost întotdeauna intelectualist şi citirea lui Schopen- 
hauer a sfârșit prin a mă face să mă cert cu voința și cu tot 
ce derivă din ea; m-am deprins s-o consider ca dânsul ca 
un principiu al răului, şi să cred că libertatea și rațiunea, 
pur formale în noi, sunt singurul punct de contact cu reali- 
tatea lui Dumnezeu. 

Această declarație nu împiedică totuși a atribui lui Lache- 
lier, pe baza operelor publicate, calificarea de voluntarist. 
În studiul său, Psychologie et Métaphysique (1885) el spu- 
sese textual: „Suntem voinţă înainte de a fi senzaţie, şi dacă 
voinţa nu se prezintă ca un fapt distinct al conştiinţei, oare 
nu pentru motivul că ea este o condiţie a oricărui datum 
sufletesc și într-un chip oarecare conștiința însăși?... Dacă 
noi nu ne vedem voind, nu trebuie să conchidem că voința 
nu există, dar că ea este noi înşine“ şi mai departe: „Voința 
este principiul şi fondul ascuns a tot ce există“ (Oeuvres 
de Jules Lachelier, vol. I, p. 194, 195). Dar la filosoful 
francez voinţa era mai mult spontaneitatea eului, dinamica 
subiectului gânditor, nu o forţă oarbă şi întunecată ca la pe- 
simistul german. Încet-încet această voință luminoasă se in- 
telectualizează parcă şi mai mult şi un ecou al acestei 
nesimţite prefaceri pare a fi fragmentul de scrisoare de mai 
sus. 

În orice caz Lachelier rezistă ultimelor dezvoltări ale 
filosofiei indeterministe, așa cum ea ajunsese, de altfel încăr- 
cată de glorie, în intuiționismul bergsonian. Cu toate ase- 
mănările răzlețe pe care le poate avea cu bergsonismul — 

așa bunăoară Lachelier combate la fel sofismele lui Zenon, 
susținând că mișcarea este un act simplu și indivizibil, pe 
care ulterior îl putem descompune în metri, centimetri etc. 
(atât în scrisoarea către Rabier, din 1872, cât și într-un arti- 
col din 1910, în Revue de Metaphysique et de Morale) — nu 
fără melancolie constată că punctul său de vedere nu mai 
are răsunet în public. Într-o scrisoare către Gabriel Seailles 
— din 1913 - el se rostește în termenii următori, care cu- 
prind aluzia directă la triumful bersonismului anti-inte- 
lectualist: 

„Astăzi, nu mai vrea nimeni să audă de filosofie ra- 
tonalistă sau intelectualistă: şi pare stabilit că intelectua- 
lism înseamnă materialism, şi n-ar exista atitudine mijlocie 
între materialism și filosofia sentimentului sau a intuiției 
sensibile“ (p. 180). 

În ce priveşte triumful intuiționismului - cu toată moda 
lui răsunătoare - mie unul nu-mi pare chiar așa trainic, nici 
chiar în Franţa lui Bergson. De n-ar fi decât faptul că cele 
mai de seamă personalități din noua pleiadă de filosofi 
francezi - cu excepția lui Le Roy — aparțin direcției intelec- 
tualiste, dovadă Lalande, Meyerson, Goblot și mai ales Brun- 
schvicg, mare admirator al lui Lachelier, polemist implaca- 
bil, care într-un capitol din admirabila sa lucrare L'idea- 
lisme contemporain a dat cea mai formidabilă lovitură de 
măciucă intuiţionismului lui Le Roy. 


Lui Lacheler îi era teamă că respectul său pentru formele 
necesare ale inteligenței îi va arunca -— în rândul celor mai 
tineri — ponosul de materialist deghizat. Şi totuși dacă a fost 
un gânditor care să combată nemilos și aprig materialismul, 
a fost desigur el. Scrisorile sale aduc noi contribuţii, deose- 
bit de acelea din studiile cunoscute. 

Pentru dânsul, ca pentru toți idealiştii, infinitul spaţial 
în care se desfășoară materia nu este ceva primitiv, ci lucru 
derivat -- nu e o realitate primară, ci un abis imaginar. Spi- 

ritul este unitate. Nu-mi explic deloc, spune el, cum 
conștiința, care este una, se dezvoltă în timp şi spațiu dar 
concep că ea se poate dezvolta, proiectând unitatea ei a- 
supra unei diversilăţi care nu este nimic în ea însăşi şi care 
își primeşte de la dânsa întreaga ei realitate. 

Sau: 

Spiritul, luând forma duratei şi a întinderii, este pe cale 
și oarecum în primejdie să se nimicească; se nimiceșie real- 
mente, sau cel puțin se neagă, când ajunge să creadă că 
diversitatea punctelor spațiului și a momentelor timpului, 
în care se desfăşoară acțiunea lui, ar fi actuală şi primi- 
livă; şi dimpotrivă refuză a se distruge, când se închide în 
conştiinţa pe care o posedă de unitatea acțiunii sale şi con- 
sideră descompunerea la infinit a timpului şi spațiului ca 
un abis, dar ca un abis pur imaginar, deschis înaintea lui. 
(Aceeași scrisoare către Rabier, p. 84 şi 85.) 

Că infinitul material nu era decât o „reprezentare“, în 
ochii filosofului francez, ne-o confirmă și un alt pasaj, din 
altă scrisoare adresată lui A. Caro. lată-l: 

Schelling a visat, cred, că, înainte de păcatul originar. 
omul proiecta lumea exterioară și o modifica după voință, 
printr-o putere magică; a fost deci căderea în păcat care a 
aservit facultatea noastră reprezentativă necesităţii, şi care 
a osândit-o Să suie acest imperiu al necesităţii la infinit, 
într-un trecut imaginar. Dacă e așa, nu ne-ar împiedica 
nimic Să credem că originea lucrurilor a fost miraculoasă, 
cu toate că ne este imposibil să ne-o reprezentăm altfel decăt 
naturală (p. 115 şi 116). 

Lachelher nu numai că depăşeşte astfel orice concepţie 
autentic materialistă, dar, după cum s-a observat de toţi co- 
mentatorii, depășește chiar idealismul, pentru a ancora 
într-un spiritualism dinamic și creator. Bineînţeles fără a 
crede în intuitii care să ne identifice cu absolutul, aşa cum 
avea să afirme Bergson mai târziu, ci ținându-se prudent pe 

o linie mai rezervată, așa cum dovedesc și următoarele rân- 
duri, dintr-o scrisoare către Boutroux (în 1869): 

Fără îndoială, Kant are dreptate în contra eclecticilor 
noştri si poate chiar contra lui Descartes, atunci când 
susține că nu avem nici o intuiție, nici o cunoştinţă reală şi 
pozitivă a infinitului; dar admite totuși cel puţin o facultate 
a cărei funcțiune este să ne procure ideea, adică să ne pună 
problema absolutului, oricare ar fi de altfel neputinta 
inteligenței noastre de a o rezolva. Îmi pare că ar trebui 
mai întâi de toate să recunoaștem existenţa acestei idei, care 
inseamnă poate locul unei intuitii viitoare, convenind însă 
că noţiunile, pe care fiecare crede să le aibă despre 
Dumnezeu, nu sunt decât himere. 

Crezând în evoluție, Lachelier speră în apariţia unei ast- 
fel de intuiţii, odată și odată. Dar spre deosebire de Berg- 
son, care o socoate deja realizată, constituind una din sursele 
religiei și moralei, el o lasă în seama unei vagi posibilități 
viitoare... | | 

E timpul să încheiem. Din această bogată corespondenţă. 
figura remarcabilului cugetător francez se detaşează seni- 
nă, frământată cel mult de silința de a păstra un echilibru, 
care să-l reţină pe panta exagerărilor de care era ameninţată 
direcţia filosofică pe care de altfel o simpatiza, și căreia, cu 
toate infidelităuile la care îl obligau educaţia filosofică și 
extrema lui scrupulozitate, putem zice că încă îi aparţine. 

Că era un spirit elastic, capabil de adaptări variate şi sus- 
ceptibil să adopte chiar punctul de vedere pragmatic, acolo 
unde împrejurările o cereau, ne-o dovedeşte acest ultim ci- 
tat, dintr-o scrisoare adresată lui Boutroux. 

Fostul său elev. trimis profesor la un liceu de provincie, i 
se plânge că e obligat de manualele oficiale să demonstreze 
existenţa lui Dumnezeu, cu vechile argumente clasice, în 
care dânsul nu crede. La aceasta Lachelier îi răspunde: 

Forma argumentelor nu înseamnă mare lucru, cu atåi 
mai mult cu cât aceste demonstrații scolastice, cea mai mure 

parte vechi şi respectabile, sunt poate mai puțin defectuou- 
se decât par la prima vedere. Cred că ele ar putea servi mai 
greu drept veșmânt unei filosofii a inteligenței, ca aceea pe 
care ţi-am predat-o eu, dar nu pentru o filosofie a vointei, 
ca aceea pe care mi-ai expus-o în una din ultimele scrisori. 


Şi-acum iată paradoxul: Emile Boutroux, care socotea 
formulele intelectuale ca simple mijloace de adaptare și sim- 
boluri ale adevărului, făurite de inteligența noastră după 
nevoi, nu acceptă să folosească argumente aproximative, 
dar care pentru mintea crudă a şcolarilor rămâneau tot cele 
mai accesibile și mai ademenitoare; Lachelier, deși cu 
convingeri mai rigide asupra adevărului şi a expresiei.sale, 
înțelege să facă concesii şi să îmbrace ideile, chiar în haine 
vetuste, dacă, în anumite circumstanţe, se obținea cu asta o 
mai bună primire. 


EMILE BOUTROUX* 
(1845-1921) 


Voi începe cu evocarea unei amintiri, nu de la Boutroux, 
pe care din nefericire nu l-am apropiat și nici nu l-am cunos- 
cut, dar în legătură cu dânsul. Nu sunt decât vreo trei-patru 
ani de când, într-o călătorie prin Italia, mă opream pentru 
întâia oară în oraşul Bolonia. Printre alte monumente bolo- 
neze, m-am dus să vizitez vechea clădire a Universităţii, 
unde am fost călăuzit de un funcţionar bătrân, foarte amabil 
şi foarte fin, care m-a plimbat prin toate sălile edificiului, 
până am ajuns în cele din urmă la cea mai vastă dintre toate. 
Aici, însoțitorul meu îmi dădu explicaţiile sale, cu un ton 
aproape vibrant: „Vedeţi sala aceasta, îmi spune dânsul, 
într-însa s-a ţinut, în 1911, Congresul Internațional de 
Filosofie. Am auzit multe discursuri frumoase, dar unul mai 
minunat decât toate, al filosofului francez Boutroux. Am 
fost fermecat literalmente, ba chiar am plâns când a vorbit 
de fraternitatea tuturor naţiunilor şi de posibilitatea armo- 
niei tuturor popoarelor în cadrul unei omeniri unice. În 
momentul acela nu mai credea nimeni într-un măcel euro- 
pean. Dar - vai! - n-au trecut decât trei ani și-a izbucnit 
războiul mondial“... 

Această mărturisire francă, făcută de un nespecialist, de 
un om mai mult modest, dar amator de manifestări spirituale 

* Expunere făcută în sala festivă a Universităţii din Alger, în 
martie 1930. Reprodusă după Studii istorico-filosofice. Serie 
nouă, Edit. Casei $coalelor, 1943, p. 57-71. 

şi pătruns de o înaltă umanitate, m-a făcut să văd cât de 
departe se putea întinde, prin vraja personalități şi a cu- 
vântului său, influenţa, acestui gânditor de rasă şi a acestui 
om de inimă, care a fost Emile Boutroux. 

Dar, fireşte, influenţa lui cea mare s-a exercitat în cer- 
curi mai restrânse, care totuși puteau cuprinde mai multe 
spete de intelectuali: filosofi, savanţi, oameni de cultură. 
Aceasta atât prin opera sa scrisă, cât şi prin activitatea lui 
de profesor, ani îndelungaţi distribuită de la catedre presti- 
gioase și bine situate în atenţia lumii. 

Născut în 1845, în apropiere de Paris, și-a făcut toate stu- 
diile în această luminoasă capitală, urmând la Şcoala Nor- 
mală Superioară celebrele cursuri ale lui Lachelier, iar mai 
târziu ascultând cursurile de istoria filosofiei ale lui Eduard 
Zeller, la Universitatea din Heidelberg, unde a fost trimis 
cu o misiune culturală și unde a învăţat bine limba germană, 
pe care o vorbea curent. Acestei împrejurări Boutroux îi 
datorează un uşor supliment de simpatie în cărțile germane, 
atunci când se vorbește de filosofia lui. 

După un debut stereotip ca profesor la licee din provin- 
cie, timp în care se plângea mereu prin scrisori maestrului 
său, Lachelier, atât de sănătate, cât și pentru faptul că era 
obligat să propună elevilor teorii şi idei de care nu mai era 
convins, Boutroux își trece doctoratul în 1874, dedicând cele 
două teze una lui Ravaisson și alta lui Lachelier, amândoi 
filosofi spiritualişti preocupaţi de afirmarea libertăţii în faţa 
determinismului științei — marcând, prin aceste dedicaţii, 
propria sa direcție de gândire, calea convingerilor sale fi- 
losofice. 

Urmează o frumoasă carieră universitară, care îl aduce 
de la Universitățile din Montpellier și Nancy, unde a profe- 
sat puțin, la Paris, întâi ca suplinitor și-n urmă ca urmaș al 
lui Fouillce, la Şcoala Normală Superioară. 

Peste câțiva ani e însărcinat cu predarea cursului de isto- 
ria filosofiei la Sorbona, unde a avut o extrem de fecundă 

activitate, până în anul retragerii, 1907. Războiul i-a impus 
un alt fel de activitate, anume să apere cu condeiul poziția 
morală a patriei sale amenințate și să denunte scăderile 
sufletești ale dușmanilor. E o sarcină pe care a îndeplinit-o 
cu stăruinţă și cu talent și poate cu mai puțină parțialitate 
decât contemporanul său german Wundt, care, într-o lucrare 
tendențioasă, denigrând filosofia popoarelor inamice, s-a 
coborât adesea până la pamflet. 

După încheierea războiului, Boutroux s-a mai bucurat 
de roadele victoriei numai trei ani, până la 1921, când are 
loc data morţii sale. | 

Opera sistematică a lui Boutroux nu este vastă: La con- 
lingence des lois de lá nature; De l’idée de loi naturelle; 
Science et Religion. Cantitatea scrierilor sale mai sporeşte 
însă cu lucrări de conținut istoric, între care ies în evidenţă, 
ca desăvârșite expuneri și interpretări, studiile asupra lui 
Aristotel, Boehme, Kant, Leibniz, Pascal, James și altele. 

Interesantă este oscilaţia lui Boutroux între două 
concepţii asupra istoriei filosofiei. Până să ajungă la opinia 
sa finală, care consideră diferitele sisteme, desigur, ca ope- 
re cu caracter individual, dar totodată ca puncte de vedere 
variate asupra realităţii, care se completează unele pe al- 
tele, Boutroux a conceput istoria filosofiei ca o succesiune 
de opere de artă, în sensul că un sistem filosofic nu con- 
tinuă sau perfecționează pe altul, aşa cum se continuă teori- 
ile științifice, ci 1a întotdeauna lucrurile de la început. Opinia 
aceasta, părăsită până la urmă de Boutroux, a fost reluată și 
susţinută de curând la Congresul Descartes de la Paris, de 
esteticianul Lalo, care a insistat-cu deosebire asupra faptu- 
lui că construcțiile metafizice nu sunt verificabile - aşa cum 
sunt teoriile ştiintifice - iar valoarea lor rămâne să o con- 
stituie pur și simplu coerenţa și arhitectura interioară. Pro- 
tagonistul aceste: teorii foarte contestabile a trecut cu ve- 
derea că lipsa de acord a teoriilor filosofiei sau a conse- 
cinţelor lor cu faptele concrete a fost aceea care a determi- 

nat adesea discreditarea unor sisteme celebre, ca acela al 
lui Hegel, care, la un moment dat, a fost dezminţit cu bru- 
talitate de fapte empirice necontestate. 

Originalitatea filosofică a lui Boutroux o constituie însă 
lucrările sale de filosofia științelor, opere bogate și dense, 
pline de subtilitate și cu luminișuri metafizice ademenitoare, 
cu toate că parcă prea schematice. 

Epoca în care trăiește și reflectează Boutroux este o e- 
pocă de dictatură a științei pozitive. Natura, în totalitatea do- 
meniilor sale, părea stăpânită de legi suverane, sigure şi imu- 
abile. Speculaţia filosofică sau era disprețuită din cauza in- 
certitudini sale, sau era tolerată, cu rezerva expresă să nu 
calce în câmpul științelor, care cuprindea de altfel totalitatea 
lumii sensibile. Îi rămâne investigaţiei filosofice dreptul de a 
face „teoria științei“, bineînțeles o teorie docilă și ascultă- 
toare, care să nu zdruncine cu nimica piedestalul superb al 
cunoștinței științifice și, cel mult sub forma unei metafizici 
cuminţite și incolore, să încerce o coordonare a adevărurilor 
ştiinţifice — stabilite separat în diversele ogoare ale naturii, 
într-o concepţie de ansamblu, coerentă şi unitară. 

Mulți filosofi au acceptat cu resemnare un astfel de do- 
miciliu forţat, silindu-se să se acomodeze cu această vlețuire 
strâmtorată și să păstreze măcar aparenţa unei măreţii şi a 
unei glorii, care nu mai erau actuale. 

Nu exista nici măcar siguranţa că rolul acesta, care era 
departe să ofere satisfacție deplină aspirațiilor morale ale 
conștiinței și trebuinţei noastre metafizice, 1 se va garanta 
realmente filosofiei şi nu se vor produce iarăşi agresiuni 
din partea intransigenţei pozitiviste. Din aceste griji și apre- 
hensiuni a ieșit ideea atacului preventiv din partea filosofiei, 
pe propriul teren al ştiinţei distrugându-i-se citadela de legi 
necesare și neschimbătoare, din care știința își făcea o fală 
ȘI cu care socotea că poate să domine totalitatea nevoilor 
noastre sufleteşti. Emile Boutroux a avut meritul să dirijeze 
unul dintre cele mai viguroase atacuri în contra pretențiilor 

dictatoriale ale științei timpului său, silindu-se să demon- 
streze, cu mare lux de exemple alese din toate domeniile 
științei, că aşa-zisa certitudine neclătinată a legilor științifice 
este iluzorie și că în realitate nu se poate vorbi de necesi- 
tate, ci numai de contingenia legilor naturii. | 

Vom încerca să rezumăm cât mai clar etapele argumen- 
tării lui Boutroux. 

Mai întâi ni se arată că nu se poate vorbi decât într-un 
singur caz de necesitatea absolută, atunci când e vorba de 
axiome logice, și anume de axioma identității: A = A, adevăr 
tautologic care nu aduce nici un progres de cugetare. Chiar 
alte principii ale gândirii, cum ar fi categoria cauzalităţii, 
nu prezintă aceeași stringentă, ci numai o necesitate rela- 
tivă. În sfârșit, proprietăţile matematice, cu toate că se im- 
pun și ele spiritului nostru, nu au același grad de necesitate 
ca principiile de logică pură, din care nu pot integral deri- 
va, „referment un élément nouveau, hétérogène, irreducti- 
ble: la continute“. Această slăbire a necesităţii, care rezultă 
din caracterul lor sintetic, l-a făcut pe Kant să prevadă cla- 
sa aparte a judecăților sintetice-apriorice. 

Dar chiar dacă am face abstracţie de aceste grade ale 
necesității în domeniul logico-matematic (lucru ce-l 
mărturisește totuși strecurarea unui element contingent în 
judecăţile sintetice-apriorice, mai slabe în necesitate decât 
judecăţile analitice tautologice), să nu uităm că aceste 
adevăruri formale reprezintă nu regiunea realului, ci pe 
aceea a posibilului, exprimând cadrele și limitele existenţei, 
iar de la posibil la real nu se află trecere necesară. Existenţa 
ca stare nu derivă necesar din posibilitatea ei, ci este un 
fapt care se adaugă și care depășește considerabil sfera lu- 
crurilor posibile, dintre care foarte multe nu se încheagă 
niciodată în realităţi palpabile. Așadar, existenţa nu este un 
fapt necesar, ci un simplu fapt, deci un fapt contingent (în 
înțelesul că nu pare mai necesară existența decât nonexis- 
tența). 

Dar se va zice: o dată admițând această contingenţă de 
bază, anume faptul însuși al existenţei, nu constatăm oare, 
în dezvoltarea concretă a fenomenelor sale, acele înlănţuiri 
necesare de care ne vorbește atâta știința, legăturile dintre 
cauze şi efecte? Boutroux ne smulge și această iluzie, rei- 
terând vechile consideraţii empirice ale lui Hume, pe care 
le-a precedat cu reflecţii similare cartesianul Malebranche, 
arătând că efectul nu derivă analitic din cauză şi nu avem 
niciodată impresia, în lumea experienţei, că dintr-un com- 
plex de cauze nu putea să derive alt efect decât acela care 
s-a produs. Teoria ademenitoare a echivalenţei cauzelor cu 
efectele, ceea ce ar implica permanenta aceleiași substanţe 
sau energii, nu poate suprima faptul schimbării, care e con- 
tingent și care în cel mai bun caz presupune anume condiţii, 
dar faţă de care schimbările rămân incomensurabile. 

Dar să presupunem că în etajul inferior al lumii anor- 
ganice, în domeniul mecanic, legile fenomenelor sunt ceva 
mal stricte. Pe măsură însă ce ne ridicăm mai sus, pe scara 
complexității crescânde, de la domeniul fizic la fenome- 
nele chimice, apoi succesiv, la cele biologice, psihice, so- 
ciale, legile devin mai maleabile și contingenţa creşte de la 
treaptă la treaptă. Legile ştiinţelor mai complexe nu pot fi 
derivate din ale științelor mai simple — un adevăr care a fost 
accentuat cu vigoare și de către Auguste Comte şi pus la 
baza celebrei lui ierarhii a științelor. Atâta numai că Bou- 
troux adânceşte analiza şi arată că legile științifice devin cu 
atât mai riguroase, cu cât se face abstracție de o mai largă 
parte a realității concrete. Căci în fond nu există decât o 
singură realitate — mobilă, schimbătoare, contingentă. Legile 
mecanice se obțin făcând abstracție de cea mai mare parte 
a conţinutului viu al existenţei și luând în consideraţie nu- 
mai un aspect inferior al ei, acela care se repetă și ale cărui 
fenomene pot fi prezise cu mare certitudine, bineînţeles atâta 
vreme cât alte fenomene, de care am făcut abstracţie, n-ar 
veni pe neașteptate, de pe altă treaptă a existenţei, pentru a 

le încrucișa și întrerupe în mod intempestiv. Iniţiative veni- 
te de pe planul biologic sau psihic pot devia, sau chiar opri 
în loc desfăşurarea unei înlănțuiri mecanice, după cum chiar 
în limitele domeniului pur mecanic, o'lege rămâne valabilă, 
numai în măsura în care nu suferă interferența altor legi de 
aceeași natură. Orice lege științifică dobândește astfel un 
aspect condiționat, iar valoarea ei depinde de gradul în care 
am făcut abstracție de mai multe realități înconjurătoare, 
presupunându-le absente sau inofensive. Orice lege implică 
o abstrucțiune şi este cu atât mai riguroasă, cu cât se face 
abstracţie mai întinsă de forțele complexe ale realităţii. În 
schimb, legile științelor mai complicate, care ar vrea să îm- 
brățișeze existența în bogăţia ei concretă, fără a practica 
abstracții prea radicale, legile acestea sunt mult mai puțin 
riguroase, îngăduie surprize, imprevizibil și inedit. 

Rezultatul acestei ascuţite analize a lui Boutroux este 
clar: în natură nu domină determinismul inflexibil al unor 
legi, care s-au dovedit ` la un examen mai atent -- precare, 
sau de o aplicaţie condiționată și constrânsă. Nicăieri efec- 
tele nu derivă necesar din cauze și astfel fenomenele nu își 
au raţiunea suficientă în antecedentele lor. Plecând de la 
aceeași convingere, filosoful Malebranche afirmase când- 
va că fenomenele nu sunt în realitate decât ocazia altora, 
singura cauză producătoare fiind, peste tot locul, una sin- 
gură: Dumnezeu. 7 

Boutroux substituie cauzei teologice şi supranaturale a 
lui Malebranche o entitate mai vagă și definită mai mult 
negativ: libertatea, forţă creatoare, care nu poate fi cuprin- 
să într-o formulă matematică, dar capabilă să explodeze, 
provocând schimbări inedite. înlăturând barierele legilor sau 
ocolind linia traseului lor. 

Desigur, Boutroux-nu vrea să identifice libertatea cu dez: 
ordinea şi anarhia. EI voiește să menţină o ordine în natură: 
și, invers de Fouill&e, care se chinuia să găsească în cadrul 
determinismului o insulă pentru libertate, Boutroux se sileşte 

să afle și să explice în cuprinsul imens al libertăţii oaze de 
reguli constante şi de determinism. Există și pentru dânsul 
în natură linii de legi permanente, dar care au un caracter 
derivat: „les lois sont le lit ou passe le torrent des faits; ils 
Pont creusé, bien qu’ils le suivent“. Aşa cum râul își creea- 
ză albia, devenind totuși într-o măsură prizonierul ei, tot 
așa spontaneitatea creatoare şi-a creat făgașul unor legi, care 
au devenit din ce în ce mai consolidate și mai tiranice, graţie 
unui proces de habitudine, care sleiește iniţiativa și dez- 
voltă automatismul asemănare ingenioasă pe care Bou- 
troux și-a însușit-o din teoriile maestrului său Ravaisson. 
Tot așa însă cum apa râului, de regulă ţărmurită de sco- 
bitura albiei, poate totuși uneori să se reverse şi chiar să-și 
croiască o albie nouă, libertatea creatoare — ultima esenţă a 
realităţii - poate și dânsa să schimbe legile naturii. Așadar, 
ineditul se produce nu numai în raport cu individualitatea 
evenimentelor, niciodată identice cu cele din trecut, dar chiar 
în raport cu legile generale, nici acestea eterne, ci suscepti- 
bile de-a fi modificate sau înlocuite, deși Boutroux are grija 
să ne spună că acestea nu s-ar întâmpla decât foarte încet. 
Į s-a părut totuși eminentului filosof că ordinea în natură, 
chiar așa, ar rămâne prea șubredă, iar lumea ar fi expusă 
radical hazardului, dacă acea libertate metafizică ar fi o 
spontaneitate absolut nedirijată. El se grăbeşte să ne-o pre- 
zinte însă ca iubitoare de ordine, călăuzită de aspirații es- 
tetice şi morale, într-un cuvânt ca fiind de natură psihică - 
spirit care activează dirijat de cauze finale. Prin aceasta, 
evident, spontaneitatea pură se restrânge și indeterminismul 
se îngustează. Și spun aceasta, pentru că nici principiul 
finalității nu iese din cadrul „raţiunii suficiente“, atâta nu- 
mai că aplică legea logică mai suplu, îngăduind alegerea 
(oarecum liberă) a mijloacelor, acestea fiind mai numeroa- 
se, deși nu de egală valoare. Fireşte, la un maximum de 
înțelepciune, alegerea unui anume mijloc se impune, cu 
excluderea celorlalte, care ar fi mal imperfecte. Dar nici 

atunci nu este o impunere oarbă ca la cauzalitate, ci una 
luminată, în care finalitatea și necesitatea ar coincide. 

Așadar, uniformitatea succesiunilor și constanta legilor 
naturii nu s-ar explica numai prin tendinţa realului „à 
s'immobiliser dans la forme qu'il s’est une fois donnée“, 
dar și din cauza finalităţii factorului metafizic, sau cum 
spune Boutroux, „par la stabilite inhérente à l'idéal lui- 
même“. Un alt citat caracteristic, dintr-o operă mai târzie, 
ne spune: „la liberté ne consiste pas à agir sans raison, mais 
au contraire à agir d'apres la raison même“. lată deci o 
garanţie de ordine şi stabilitate în natură, cu toate avariile 
pe care le-a suferit determinismul legilor științifice, în urma 
criticii fără cruţare a lui Boutroux. 

Trebuie să spunem în treacăt că întregirile metafizice pe 
care Boutroux le aduce teoriei contingenţei au trezit dezi- 
luzii la unii comentatori. Dacă era vorba ca în cele din urmă 
să ajungă la ipoteza unui spiritualism teleologic, aşadar la 
o concepţie similară cu aceea a lui Leibniz și în genere a 
tuturor spiritualiştilor de după el, nu era nevoie, pentru atâ- 
ta lucru, să dărâme valorile legilor naturii și să zdruncine 
determinismul... O astfel de hecatombă parcă trebuie să 
pregătească alte concluzii, în orice caz unele mai noi. 

După părerea mea, dacă critica poate fi dreaptă într-o 
privinţă - în sensul că schema metafizică a lui Boutroux e 
cam sărăcăcioasă - în altă privinţă nu este valabilă. Prin 
opera negativă pe care a săvârşit-o câmpul ştiinţei și al 
pretențiilor ei suverane, Boutroux a deschis posibilitatea 
libertăţii din adâncime să intervină în domeniul lumii sen- 
sibile și fără să desființeze în chip misterios lanţul uni- 
formităţii legilor. Este un lucru pe care l-au încercat şi alți 
filosofi, dar cu mai puţin succes decât dânsul, ca Renouvier 
care a vrul să salveze libertatea prin consideraţii asupra 
numerelor, graţie imposibilității logice a infinitului și deci 
prin necesitatea începuturilor spontane, necondiționate, 
neprecedate de nimic, sau ca filosoful german Lotze, care, 

pentru a face loc libertății, a modificat formula curentă a 
cauzalităţii, după care orice fenomen are o cauză, ceea ce 
implică retrogradarea seriei cauzale la infinit, prin formula 
inversă: orice cauză are un efect, ceea ce înseamnă că pot 
exista începuturi nedeterminate, izbucniri de energie nepre- 
văzută, numai că odată apărute, dau naștere pe urmă la 
lanţuri cauzale riguros determinate. 

Desigur, importanţa deosebită a lui Boutroux nu constă 
în schiţa lui metafizică, ci în critica determinismului 
științific, unde ajunge la concluzii care vestesc filosofia lui 
Bergson, aşa cum lumina roşie a aurorei vestește apariţia 
soarelui pentru a adopta o comparație care aparține lui 
Boutroux însuși, dar pe care dânsul o utilizează în cu totul 
altă conjunctură (anume pentru a caracteriza legătura din- 
tre spirit şi corp, spunând că sistemul nervos nu conditio- 
nează viaţa psihică, ci numai o vesteşte). 

Trebuie să spun că discreditarea legilor ştiinţei, în felul 
în care o face Boutroux, nu se oprește numai la cât am ex- 
pus până acum. În scrierea sa: De l'idée de loi naturelle, 
care întârzie douăzeci de ani de la lucrarea epocală La con- 
lingence des lois de la nature, Boutroux mai descoperă la 
formulele tuturor legilor o nouă contingenţă, aceasta de ori- 
gine subiectivă. Legile naturii nu sunt numai albia provizo- 
rie a unor ape capabile să o modifice într-o zi, ci mai sunt şi 
invenţii ale spiritului nostru, artificii de adaptare ale gândi- 
rii noastre la structura realității. Caracterul abstractiv al 
legilor ştiintifice asupra căruia am insistat și mai înainte 
- implică, ce e drept, o activitate a spiritului nostru, însă nu 
creatoare și constructivă, ci numai izolatoare. Acum este 
vorba de o activitate creatoare, întrucât „le concept de loi 
est le produit de l'effort que nous faisons pour adapter les 
choses à notre esprit, pour les exprimer par des symboles 
dont nous-disposons, pour les mathématiques puissent s'unir 
à elles“. Fiind vorba de o ajustare a trebuinţelor spiritului 
nostru la natura obiectivă a lucrurilor, înțelegem de ce 

Boutroux a putut să definească legile ştiintifice, ca „les com- 
promis les moins défectueux“. În această acțiune de a încheia 
compromisuri cât mai satisfăcătoare, legile științifice dobân- 
desc o nouă mobilitate, pe lângă aceea dinainte pe care o 
datorau posibilităţii ca forțele naturii să-și schimbe cu tim- 
pul cursul. Încă pentru un motiv fundamental nu se poate. 
vorbi de legi irhuabile, suverane, expresie a unor reguli ne- 
cesare ale realității. Nu numai că determinismul obiectiv al 
fenomenelor are o permanență precară şi relativă, dar leg1- 
le stabilite de savanţi nu-l exprimă exact nici măcar pe aces- 
(a, ci numai o formă de compromis între spiritul nostru şi 
realitate, formule cu o largă participare subiectivă și 
amenințate, prin necesităţile acomodării cât mai depline, la 
o nouă serie de schimbări. 

Am putea spune, totalizând aceste analize epistemo- 
logice, că determinismul legilor ştiinţifice n-ar fi decât o 
versiune omenească, instabilă, a unui determinism obiec- 
tiv, nici dânsul fixat pentru-totdeauna, ci cu posibilitatea 
deschisă a schimbării de aspect. 

Participarea activă a formelor spiritului nostru la inter- 
pretarea și chiar la organizarea experienţei este un lucru pe 
care nu-l stabilește Boutroux întâia oară, ci al cărui glorios 
părinte a fost mai cu.seamă Kant. Însă la filosoful german 
formele apriorice ale spiritului nostru, generatoare de or- 
dine în natură, erau fixe, definitive. La Boutroux ele sunt 
mai elastice, mai suple, iar noţiunile pe care le elaborează. 
sesizând realitatea, sunt mobile și variabile, cu tendința de 
a se perfecționa necontenit. Acest caracter schimbător al 
formulelor ştiintifice unii cu originea lor subiectivă le dă 
acestora un aer de invenții, şi cu această idee se poate spune 
că Boutroux a influenţat puternic concepția pragmatismu- 
-lui american, care până la urmă a făcut din „adevăr“ un sim- 
plu instrument de succes și reușită, fără nici o echivalență 
în lumea din afară. 

l momentul să rezumăm această parte importantă a 

filosofiei lui Boutroux. Aș putea cred spune că aspectul 
existenței, așa cum ni se prezintă nouă, implică un dublu 
compromis; pe de o parte acela dintre spiritul nostru și rea- 
litate, compromis având un termen obiectiv și altul subiec- 
tiv; pe urmă un compromis pur obiectiv, acela dintre liber- 
tatea factorului metafizic dirijat de cauze finale şi deter- 
minismul de la suprafaţă, efect al habitudinii și al meca- 
nizării. Căci cu toată posibilitatea ca un accent de libertate 
să preschimbe cursul automatismului legilor naturii, eveni- 
mentul acesta se întâmplă foarte rar, așa că în mod curent 
finalitatea are să țină socoteală de rezistenţa mecanicismu- 
lui învederat și autonom, încât şi sub raportul acesta se poate 
vorbi - aparte izbucnirile revoluţionare ale libertăţii -- de 
un permanent compromis. 

Permiţându-mi a păși puțin în afară din textele lui 
Boutroux și a insera, în marginea lor, unele comentarii libere, 
nu pot să nu invoc spectacolul unei lupte de guerilă între 
finalitate și mecanicism, între scop și mijloace. Îndată ce 
un element e folosit ca mijloc, de orice natură ar fi dânsul, 
se fixează îndeobște într-o atitudine neschimbată și tinde să 
domine libertatea teleologică. Forţa mecanicismului de a 
se substitui finalităţu - orice mijloc tinde a se preface în 
scop este atât de vizibilă, pentru unii atât de evidentă, 
încât nu trebuie să ne mirăm că au fost filosofi care au pre- 
conizat teorii cosmologice, ce reprezintă un triumf deplin 
al mecanicismului. Așa bunăoară teoria „revenirii eterne“, 
a întoarcerii periodice a acelorași evenimente, nu se conci- 
hază decât cu o teorie în care mecanicismul este suveran. 
Dimpotrivă, teoria asimptotică imagine a progresului și 
inovării — presupune o finalitate ascunsă și eficace. 

Ca un compromis între mecanicism şi finalitate - și poate. 
tocmai de asta, cu mai mulți sorți de a fi exactă - ar fi teoria 
evoluției în spirală (care implică revenirea asemănătoare, 
dar nu identică). Teoria aceasta poate apărea ca rezultanta 

tranzacțională a acţiunii a două forțe, care trag în direcţii 
contrare. | 

Aș putea să mai adaug că cu toată simpatia noastră natu- 
rală pentru factorul teleologic care reprezintă libertate și 
înnoire -- vor fi poate împrejurări menite să ne bucure de 
rezistența celuilalt factor care se complace în uniformitate, 
repetare, permanenţă. Poate că stăruința noastră de a dura 
așa cum suntem, la infinit (aspirația de nemurire individua- 
lă), deși ar cadra mai bine cu poziţia de scop al existenţei, 
să nu excludă totuși calitatea noastră de mijloace ale unui 
scop transcendent. Dar scopul, ale cărui instrumente suntem, 
va trebui să ne facă poate concesii, să ţină seama de dezi- 
deratele noastre îndărătnice și atunci să nu ne anuleze pur 
şi simplu, zvârlindu-ne ca unelte uzate, ci, printr-un com- 
promis ca celelalte, să ne menţină undeva în viaţă, dacă nu 
identici, dar asemănători. 

Să nu ne depărtăm însă prea tare de Boutroux, mai ales 
că mai avem să semnalăm încă două lucruri interesante: 
concepţia lui despre rațiune şi poziţia față de ideea de 
Dumnezeu. 

Concepţia lui Boutroux despre rațiune este personală; el 
îi relevă următoarele două caractere esenţiale: I. Rațiunea 
unitară cuprinde deopotrivă fundamentele cunoștinței teo- 
retice precum și pe cele ale activității practice (o deosebire 
importantă fată de Kant, care socotea raţiunea teoretică şi 
rațiunea practică complet distincte); II. Rațiunea nu se con- 
fundă cu totalitatea formelor și a categoriilor în care s-a 
cristalizat, ci conţine un plus. „Ce que nous appelons les 
categories de l'entendement spune Boutroux - n'est que 
l'ensemble des habitudes que l'esprit a contractées en se 
travaillant pour s'assimiler les phenomenes. [l les adapte à 
ses fins, il s'adapte à leur nature“. După ce ne declară că 
„l esprit scientifique se forme lui-même à mesure que la. 
science se crée et progresse“, conchide următoarele: „II faut 
que l'esprit scientifique reconnaisse les droits d'une raison 


199 


plus generale, dont il est sans doute la forme la plus définie, 
mais dont il n’ épuise pas le contenu.“ 

Raționalismul matematic, care ar vrea să rezolve inte- 
gral rațiunea în formele și operațiile sale precise, poate fi 
deci un exemplu tipic de cazul când mijlocul încalcă sco- 
pul, căci matematica nu este decât expresia unei gândiri sim- 
bolice, care încearcă să confiște toată gândirea. 

Stiinta este depășită de rațiune. Pe aceasta Boutroux o 
concepe ca izvorul atât al cunoștinței teoretice, cât și al 
activităţii practice, și în chip plauzibil o socoate facultatea 
spirituală supremă, dincolo de care nu există altă funcțiune 
mai înaltă. El nu crede că ratiunea există în noi cu osatura 
fixă a unei structuri apriorice, și nici susceptibilă să devină, 
în noi, perfectă. Rațiunea nu ne procură cunoștințe inerte și 
obiective. Fa e o facultate de control; principiile ei sunt 
mlădioase, dinamice, vii tocmai de aceasta mai puţin de- 
finite - dar le descoperim în istoria intelectuală și morală a 
omenirii, unde stăpânirea lor merge crescând. Ele ar fi „gros- 
so modo“ noţiunile de conveniență şi armonie ŞI se găsesc 
la rădăcina tuturor manifestărilor spirituale omenești. Cri- 
teriul valabilităţii în domeniul raţiunii supreme este nu con- 
fruntarea cu faptele, ci acordul inteligențelor. E vorba deo 
regiune spirituală desigur. superioară intelectului constituit 
în categorii, fiind însă de aceeași natură funciară și în nici 
un caz nu-și caută afinități curioase cu alte funcțiuni su- 
fletești infenoare aparatului logic, așa cum va face, de exem- 
plu, filosofia lui Bergson. 

Drept comentariu la aceăstă concepție verosimilă și plină 
de bun simţ, vom trage dintr-însa o singură consecinţă, so- 
cotesc, fecundă şi folositoare. 

Una din obiecțiile care s-au adus în contra teoriei cu- 
noașterii este și aceea că n-ar fi în realitate decât un „cerc 
vicios“. Acestei discipline filosofice, care vine cu ambiția 
de a examina valoarea instrumentului nostru de cunoaștere, 
i se pune această întrebare impresionantă: Cu ce vei face 

acest examen? Dispui de alt instrument decât acesta? Sau 
atunci Îi faci examenul cu el însuși, ceea ce înseamnă că îl 
presupui mai dinainte valabil. Desigur se poate ieși din în- 
curcătură, răspunzându-se că instrumentul cunoașterii nu 
este alcătuit dintr-o singură bucată, ci cuprinde mai multe 
funcțiuni, unele mai fundamentale și mai necondiționate, 
altele mai puțin aderente, așa încât primele ar putea să exa- 
mineze valoarea celorlalte - sau chiar că toate aceste 
funcțiuni ar putea să se controleze reciproc, întocmai ca niște 
candidaţi la un examen, care, fără a fi desăvârşit nici unul, 
se pot cu folos interoga prealabil, verificându-se foarte bine 
unii pe alții. | 

Dar parcă lucrurile se rezolvă într-o formă și mai com- 
pletă, admițând, împreună cu Boutroux, că, pe lângă raţiunea 
cristalizată în categorii și forme, mai este şi o alta, care 
rămâne la spate, virtuală și nedeterminată, priveghind ca o 
putere, gata eventual să creeze și alte forme, mai subtile și 
mai comprehensive, iar deocamdată capabilă să-și dea sea- 
ma de limitele formelor existente. Această rațiune supremă 
ne poate procura şi o convingere valabilă, chiar dacă nu 
ne-o putem exprima în termeni absolut preciși, sau chiar 
dacă limbajul va rămâne simbolic şi impregnat de relativi- 
tate. 

Ajungem acum la ultima chestiune: atitudinea lui Bou- 
troux faţă de valoarea religiei și a ideii de Dumnezeu. 

Boutroux a fost, fără contestare, un spirit cu reale nevoi 
religioase, însă vechile argumente clasice, care demonstrau 
existenţa lui Dumnezeu, încetaseră demult să-i mai pară con- 
vingătoare. l-o spune într-o scrisoare lui Lachelier, care îi 
răspunde însă că aceste argumente respectabile „sunt poate 
mai puţin defectuoase decât par la prima vedere“. 

Totuși Boutroux e preocupat să dea o bază solidă credinţei 
religioase, în cadrul concepției sale filosofice şi în legătură 
cu ideile sale favorite. 

Conciherea între știință și religie — căci situaţia de a apla- 


na un eventual conflict se pune aproape oricărui filosof — 
s-ar face pe următoarele consideraţii. 

În primul loc, pe analiza epistemologică, ce așază la baza 
legilor naturii libertatea unui spirit spontan, care poate mo- 
difica ordinea existentă și irupe în afară de albia acelor legi. 
Aceasta îngăduie, după Boutroux, nu numai înnoirile, ci şi 
miracolele, prin urmare ne atingem de supranatural. 

În al doilea rând, pe faptul că am făcut din spiritul nos- 
tru cugetător o forță dinamică ce depăşeşte categoriile. Am 
văzut că, în conformitate cu această opinie, ideile și legile 
ştiinţifice nu sunt decât simbolice, fabricate de spiritul nos- 
tru, în contact cu lumea sensibilă; acest spirit însă are și 
alte activităţi, științifică fiind una singură. Arta, morala, 
religia sunt celelalte activităţi spirituale, tot atât de în- 
dreptățite. Ultima — religia — se servește și dânsa de sim- 
boluri, deci tot de imagini relative, care simboluri sunt dog- 
mele. Nu poate fi vorba de contrazicere, afirmă Boutroux, 
între dogme religioase și știință, căci ele alcătuiesc, deopo- 
trivă, două categorii de simboluri, care se referă la țeluri 
diferite. ; 

Dintre aceste două fundamente, dacă primul poate fi găsit 
interesant, deși poate neîndestulător, acesta din urmă însă 
ar putea să deștepte critici mai severe. Sub pretextul că au 
scopuri deosebite, și un limbaj aparte, nu se pot închide în 
compartimente complet separate diferitele activităţi ale spi- 
ritului omenesc, şi este lucru șubred să li se salveze in- 
dependenţa, proclamându-li-se izolarea. Pe de altă parte, 
nu se pot pune pe același picior, în raporturile lor față de 
cunoștința științifică, arta și religia, fiindcă simbolurile re- 
hgioase, chemate, firește, să dea expresie anumitor senti- 
mente, mai au și pretenţia să exprime un adevăr, care trece 
dincolo de dorinţe și aspirații subiective. În situaţia aceas- 
ta, problema armonizării cu știința se pune pentru religie de 
la sine, ceea ce implică nu numai diferențierea înfățișării 
lor spirituale, dar şi o coordonare critică a conţinutului lor. 

Soluţia lui Boutroux este prea ușoară și inaplicabilă în viaţa 
practică. | 

Întrucât mă privește, argumentul cel mai puternic ce se 
poate găsi în opera lui Boutroux, în favoarea unui funda- 
ment divin, care să încununeze lumea înconjurătoare, este 
afirmaţia viguroasă că existența, ca atare, nu e un fapt ne- 
cesar, ci un fapt contingent. Este drept că paladinul con- 
tingenţei nu a folosit argumentul acesta, probabil găsindu-l 
că seamănă prea tare cu unul din vechile argumente clasice. 
Dar aceasta totuși n-ar trebui să fie un impediment. 

Desigur, încercarea de a se trece de la lume la cauza ei 
superioară, deși legitimată de unii filosofi, a fost viu com- 
bătută de alţii. În special filosofii englezi - Hobbes, Hume 
şi alții -- au pus în circulație următorul argument, care a 
făcut mare impresie: Nu se poate vorbi despre o cauză decât 
atunci când se produce o schimbare, iar cauza unei schim- 
bări este tot o schimbare. De unde atunci dreptul de a vorbi 
despre cauza lumii ca atare? Totuşi, obiecția se poate ocoli, 
șI cu foarte mult temei, în felul următor: Existenţa nefiind 
un fapt necesar, nu îşi are raţiunea în sine însăși, iar pe lângă 
aceasta, noi putând concepe că lumea n-ar fi existat, fată de 
această posibilitate a neantului, existenţa însăşi apare ca o 
„noutate“, ca o „schimbare“. 

Firește, ar putea să ni se spună — și există destui filosofi 
care reprezintă acest punct de vedere: Este drept că existenţa 
e contingentă, dar pentru ce să-i căutăm explicaţia într-un 
principiu dincolo de ea? Să admitem mai bine, fără a căuta 
să trecem mai departe, un fapt primordial irațional, 
renunțând la temerare și sterile speculaţii într-un transcen- 
dent inaccesibil. 

! Printre operele mai noi (1936), care apără acest mod dea 
vedea, pot să menționez bunăoară sinteza filosofului miinche- 
nez Alois Wenzl cu titlul: Wissenschaft und Weltanschauung 


(p. 37). 

Atitudinea aceasta nu este nici naturală și este și primej- 
dioasă. E primejdioasă, fiindcă ea, preconizând iraționalui! 
obligatoriu, ne lipsește de imboldul scormonirii şi explorării 
în adânc. Am putea să ne oprim lesne -- încheind cerceta- 
rea — la o lege de suprafață, sau la o intuiţie superficială, 
din care s-ar explica mai mult sau mai puţin țesătura feno- 
menelor, declarând că acea lege sau acea intuiţie este faptul 
primordial inexplicabil și, ca atare, irațional. Dacă nu ne 
oprim totuși așa de repede, aceasta fiindcă spiritul nostru 
voiește în fond să elimine tot ce apare irațional și aspiră să 
ajungă la un fapt-axiomă, care nu numai să explice tot ceea 
ce derivă dintr-însul, dar și pe sine însuși. Astfel de axiome 
luminoase, la care investigația se oprește satisfăcută, nu 
există pentru cunoașterea noastră imperfectă decât cu un 
caracter formal. Desigur însă că principiul ultim spre care 
se avântă cugetarea noastră nu poate să fie un adevăr for- 
mal, așa cum au crezut anumiţi filosofi, şi poate și fizica 
modernă, care dizolvă substanțialul și consistentul. 
reducându-l la formule abstracte. Recunosc de asemenea 
că un fapt-axiomă (un fapt care ar fi perfect rațional și n-ar 
mai avea nevoie de altă explicaţie) depășește puterile noas- 
tre de înţelegere. Însă afirmaţia lui, chiar fără o sesizare 
limpede, ne oprește cel puţin să admitem prioritatea 
iraționalului și iraționalul în sine. Pentru aceste motive 
noţiunea de Dumnezeu (necondiţionatul care îşi ajunge siegi) 
este ontologic cerută, deși numai ipotetic, dar cu invinci- 
bilă putere. Căci, orice s-ar zice, din punct de vedere al 
inteligibilităţii în sine, noţiunea de Dumnezeu este cu mult 
preferabilă, pentru închiderea speculaţiei, faptului irațional 
al existenţei. cosmice, ca atare. Şi aceasta nu numai pentru 
că se împuţinează cu acea noțiune supremă principiile ul- 
time, care rămân inexplicabile — ceea ce mulțumește desi- 
gur intelectul nostru -- dar mai ales din cauza speranţei unei 
inteligibilități depline (chiar dacă în fapt depășește price- 
perea noastră), a unei inteligibilități pe care o întrezărim pe 

alt plan al ființăru, deși e imposibilă pe planul realităţii 
imanente, de unde iraționalul nu se poate niciodată complet 
izgoni. 

Desigur, toată această constructie teistă, pe care am le- 
gat-o de ideea cardinală a filosofiei lui Boutroux, este străină 
gânditorului pe care îl prezint. Aș putea chiar să mă învinu- 
iesc de oarecare infidelitate sau de un inoportun amestec de 
idei eterogene cu ideile proprii ale doctrinei expuse. Aceas- 
ta, dacă n-aş fi încredințat că nu există omagiu mai mare ce 
se poate aduce unui filosof decât arătând că ideile împrăștiate 
de belșugul gândirii sale pot rodi în feluri variate, și, mai 
ales, pretutindeni cu tendinţa de a înălța cât mai sus şi mai 
departe speculația aceluia care a fost înrâurit și fecundat. 


FILOSOFIA LUI HENRI BERGSON 
1859-1941 


Trebuind să recitesc pentru o conferință publică aproape 
întreaga operă a lui Henri Bergson, am avut prilejul a retrăi, 
cu mare intensitate, desfătarea intelectuală pe care nedes- 
mințit o procură lectura acestor scrieri filosofice, profund me- 
ditate, subtil realizate și admirabil scrise. 

Bergson, care, deși evreu de origine, este atât de francez 
prin cultură, prin sentimente și prin tradiția filosofică pe 
care o continuă și desăvârșeşte, mai este francez și prin 
chipul magistral şi artistic în care mânuiește limba franceză. 
Toate lucrările sale sunt cu măiestrie scrise, dar cu deosebi- 
re L'Evolution creatrice este prin suflul ei puternic, prin 
imaginaţia grandioasă, prin stilul așa de colorat și proaspăt, 
o adevărată epopee cosmologică, un monument de artă al 
literaturii franceze. Așa se și explică pentru ce Academia 
Franceză, care n-a prea abuzat niciodată să ofere fotolii ma- 
rilor filosofi, cu Bergson a făcut aproape o excepție, che- 
mându-l de la 1914 în mijlocul ei. : 

Filosoficeşte, Bergson continuă o linie, mai exact două 
linii, ale spiritualismului tradițional francez. Desigur, nu pe 
aceea a eclectismului superficial și retoric al lui Victor Cou- 
sin, care, deși încă dominant în vremea când Bergson se for- 
ma, nu putuse să-l subjuge câtuși de puțin. Bergson avea un 

* Reprodus după Figuri şi concepții filosofice contemporane, 
p. 110-142. | 

Capitol publicat în Revista de filosofie în 1929, anul în care 
filosoful împlinea vârsta de 70 am. 

spirit prea științific, pentru a adera la o concepţie filosofică 
divorțată de știința pozitivă, preferând chiar să îmbrăţişeze 
vremelnic o filosofie pe care mai târziu o va combate cu 
vigoare, dar care momentan păstra aparențele unui intim 
contact cu rezultatele științei: evoluționismul mecanic al 
lui Herbert Spencer și chiar materialismul unei psihologii 
fără suflet, redus adică la procese fiziologice, cerebrale. 
Această fază tranzitorie, amintită de toți biografii săi, a fost 
desigur folositoare în evoluţia intelectuală a filosofului, după 
cum se arată utilă şi în evoluția istorică a spiritului ome- 
nesc. Căci cu toate marile lui lacune și insuficiențe, mate- 
rialismul a avut în genere și efecte bune: pe acelea de a fi 
emancipat spiritul de o filosofie puerilă, arbitrară și izolată 
de științe şi a fi pregătit mentalitatea unei filosofii științifice. 
Concepţia materialistă a fost astfel o doctrină folositoare şi 
poate fi încă utilă în evoluția individuală, însă cu o condiţie: 
să fie temporară, la un moment să ieşi din ea, într-un cuvânt 
să reprezinte o simplă punte, de la filosofia speculațiilor 
fanteziste la o filosofie temeinică și bine sprijinită pe rea- 
tatea faptelor. 

Bergson, în adevăr, a ieşit id ca. 

Nu puteau să-l satisfacă nici logic explicațiile mecanice, 
nici sub raportul altor aspirații. Din ce în ce mecanismul îi 
apărea impropriu să explice evoluţia cosmică, cu întruchi- 
pările ei variate, cu treptele ei ascendente, să explice viaţa 
ȘI conștiința. Impropriu totodată să lămurească înrudirea de 
structură a spețelor animale, care se dezvoltă pe linii diver- 
gente şi în condiţii materiale foarte diferite, impropriu să 
explice progresul, servindu-se de adaptare, fiindcă aceasta 
din urmă de multe ori întârzie progresul și în orice caz nu-l 
poate constitui. 

Pe de altă parte materialismul mecanic așeza o piatră fu- 
nerară pe cele mai nobile aspirații umane, din care s-au 
născut îndeobşte idealul, frumosul, credinţa religioasă. 

Concepția materialistă a lumii este complet dezolantă -- 

viaţa și conștiința apar într-însa ca niște scântei între roţile 
unei mașini, care nu sunt bine unse și bine angrenate — și în 
orice suflet mai avântat izvorăște năzuinţa evadării, cu nă- 
dejdea de a descoperi dincolo de marginea materialităţii tă- 
râmuri mai luminoase și mai zâmbitoare, care să dea exis- 
tenței o altă semnificaţie. 

Dar pentru un spirit științific, așa cum este al lui Berg- 
son, evadarea aceasta nu se poate face decât cu autorizația 
științei — fără să zic și a oamenilor de știință. 

Însă în primul moment ştiinţa revendică pentru sine tot 
ce se poate cunoaşte, demonetizând orice afirmaţie care trece 
dincolo de lumea cognoscibilă. 

Şi atunci, ceea ce parcă rămânea lui Bergson — şi ceea ce 
a şi încercat să facă — era să îngrădească drepturile științei; 
să restrângă pretenţiile ei, să reducă materia - unde știința 
tronează suverană — la o pojghiţă a realității, și să descope- 
re îni adâncuri altceva, un element spontan şi viu, care să 
depăşească schemele rigide ale ştiinţei pozitive, o viaţă care 
țâșnește, o spiritualitate care creează. 

Către o asemenea concepţie se îndrumaseră, mai înainte 
de Bergson, alți doi filosofi francezi, spiritualiști și dânşii, 
dar oarecum dizidenți faţă de spiritualismul anemic al 
filosofiei oficiale: Felix Ravaisson și Emile Boutroux. Pe 
această linie franceză se inserează Bergson, reprezentând 
punctul ei culminant și suprema ei eflorescenţă. Dar în altă 
privință Bergson continuă o linie mai veche a filosofiei 
franceze, aceea a lui Descartes. Ca și Descartes, Bergson 
concepe realitatea în chip dualist: spirit și materie. Firește, 
sunt și mari deosebiri. Spiritul nu este limitat numai la om 
şi nici nu este conceput ca o substanţă, în dinamismul berg- 
sonian. De asemenea, originea materiei e tot în elanul vital, 
admis ca principiu unic, și anume într-o oboseală a acestuia 
care scapă din coloana lui ascendentă, picături care cad, care 
descind. Însă lumea vizibilă presupune existenţa prealabilă 
a materiei, care se opune elanului vital, pe când acesta luptă 


209 


să o ridice și s-o spiritualizeze, ameninţat la tot pasul să se 
prăvălească, dânsul, în inerția materială. 

În orice caz în făptura noastră organică există de la înce- 
put două principii deosebite: spiritul și materia, întovărășite 
vremelnic, ca o haină prinsă într-un cui. Este concepția dua- 
listă carteziană, modernizată de către Bergson, pusă în armo- 
nie cu biologia contemporană, în opera sa Matière et mé- 
moire apărută în 1896. Şi este caracteristic pentru erudiția 
filosofică a germanilor, care nu prea sunt la curent cu filoso- 
fia altor popoare - când e vorba de contemporani —, că un 
cugetător așa de bine informat ca Kiilpe, în clasica sa lu- 
crare Einleitung in die Philosophie (eu am ediția a III-a din 
1903), expunând concepţia dualistă, pentru care dânsul are, 
în contra tendinţelor vremii, speciale înclinări, poate să 
afirme că de la Descartes și Malebranche nu s-a găsit ni- 
meni care să reia această teorie și s-o pună la punct!. 

Aceasta o făcuse Bergson, într-un chip îngenios și știin- 
tific, înfăţişându-se sub raportul acesta ca adevăratul urmaș 
al lui Descartes, pe care pe ici pe colo îl repetau fără să-l 
modernizeze, cugetători lipsiţi de adâncime și de originali- 
tate. 

După această nouă lectură a operei lui Bergson, mi-am 
precizat şi mai bine înnoirile de căpetenie pe care le-a adus 
în câmpul gândirii filosofice acest gânditor epocal. Aș putea 
să le fixez la patru: 

1. Propunerea unei noi metode pentru explorările me- 
tafizice: intuitia, înrudită cu instinctul, ca siguranţă, viteză 
şı adâncime. Bergson ca orice filosof de după Kant își veri- 
hcă instrumentele de cunoaștere și își face toate rezervele 
asupra funcțiunilor inteligenței, precum și asupra datelor 
simțurilor, elaborate de legile specifice ale aceleiași in- 
-tehgenţe. Aceste organe de cunoaștere obișnuită nu s-au 

1 „Es ist merkwürdig, dass seitdem, der Dualismus gar keine 
abschliessende Durchführung mehr gefunden hat“ (p. 193). 

constituit în vederea adevărului, ci cu scopuri utilitariste, 
adică pentru orientarea noastră practică, pentru inserarea 
eficace a activităţii noastre în lumea înconjurătoare. Inteli- 
genţa noastră creată nu pentru cunoașterea realității, ci mai 
mult pentru măsurarea ei, posedând în scopul acesta mijloa- 
ce de imobilizare şi diviziune a realului, în sine simplu şi 
curgător -— inteligenţa aceasta, dacă e foarte destoinică pen- 
tru o știință a solidelor și a fixării raporturilor exterioare, e 
capabilă să sesizeze esenţa realităţii, concepută de Berg- 
son, care se degajează eroic de mirajul spațialității, ca un 
dinamism pur, mobilitate și durată pură, spontaneitate, 
creație. Această esenţă intimă a realităţii, pe care, spre deo- 
sebire de Kant, Bergson o socotea cognoscibilă, n-o putem 
sesiza cu inteligența care alterează realitatea, exteriori- 
zând-o, ci coborându-ne adânc în noi înşine, coincizând cu 
firul central al vieții noastre sufletești, scufundându-ne 
într-însa, trăind-o şi avansând cu valul ei nedivizibil, care 
se îmbogățește și se dezvoltă fără răgaz. Aceasta ar fi in- 
tuiția, asimilată cu cunoașterea instinctivă mai ales atunci 
când n-ar fi vorba numai de a ne cobori adânc în noi înșine, 
ci chiar de a ne transpune în lucruri străine, instalându-ne 
printr-un fel de simpatie în interiorul lor și cunoscându-le 
printr-un fel de coincidere a noastră cu ceea ce într-însele 
este inefabil și individual. 

2. Bergson a adâncit considerabil observarea noastră in- 
ternă și corectând-o de erori permanente, care decurgeau 
din viciul organic al spaţializării și imobilizării, chiar a- 
tunci când prin natura lucrurilor o realitate nu este în spaţiu, 
ne înfăţişează o viaţă sufletească cu altă fizionomie decât 
aceea cunoscută prin prisma prejudecăuilor spaţiale și care 
făcea dintr-însa un mozaic de fapte elementare, care se 
înlănțuiau mecanic, constituind complexitatea sufletului în 
acelaşi mod ca stânca de corali. 

Această imagine nouă a interiorului nostru nu are numai 
meritul de a ne fi procurat o cunoaștere mai adecvată a vieţii 

sufletești, dar totodată de a fi ajutat să se lămurească pro- 
bleme generale nedezlegate, unele raporturi curioase, în 
sfârșit a introdus efective lumini și limpeziri în ceața care 
învăluie existenţa. 

3. Bergson a atribuit metafizicii, care fusese aproape 
expropriată de științele pozitive, domenii nedefrișate şi 
— putem zice - neobservate încă. Totodată, a mai dat rezul- 
tatelor științei, pe care le respectă și de care nu se atinge, o 
altă semnificație, scăpând prin aceasta speculaţiile me- 
tafizice, dacă nu de controlul lor -- care rămâne mai departe 
— în orice caz de tirania lor sufocantă. Metafizica devine un 
fel de colaterală a științelor, cu obligaţii de bună vecinătate, 
nu aşa cum ajunsese, o tolerată a acestora şi fără nici o 
inițiativă... 

4. În sfârşit, am mai putea adăuga în lista înnoirilor da- 
torate operei lui Bergson încă una, deși pecetluită cu un ca- 
racter mai de vremelnicie: anume de a ne fi dat o sinteză 
mai comprehensivă a evoluției cosmice decât înaintașii lui, 
în orice caz până astăzi sinteza cea mai multilaterală, cea 
mai ingenioasă şi care împacă mai bine faptele cunoscutei. 


Însă o dată cu încântările unei opere măreţe, plină de su- 
gestii fecunde şi de scânteieri, recitirea volumelor lui Berg- 
son mi-a deșteptat și unele rezerve - căci oricât ar fi de 

! La epoca în care au fost scrise aceste pagini, Bergson nu ata- 
„case încă toate problemele hărăzite filosofului, ca de pildă: reli- 
pia şi morala. Se părea chiar că aceste chestii vor rămâne ne- 
tratate de dânsul, lucru pe care mi l-a afirmat cu toată tăria un 
filosof, profesor la Sorbona, vecin de cartier cu Bergson - și asta 
numai cu două săptămâni înainte de cumplita dezminţire pe care 
i-a dat-o apariţia volumului Les Deux Sources de la Morale et de 
la Religion, în primăvara anului 1932. 

Această scriere prezintă atât problema morală, cât şi aceea reli- 
pioasă sub unele aspecte noi, după cum dispune de vraja aceluiași 
stil încântător. Distingerea celor două morale: închisă și deschisă, 

uimitoare această operă filosofică, nu este la adăpost de cri- 
tici și obiecții. În scrierea mea Introducere în Metafizică 
apărută de câțiva ani, am consemnat căteva întâmpinări. 
Noua lectură mi-a precizat obiecțiile și pe alocuri le-a în- 
tregit. 

Cum la conferinţa ţinută a trebuit să alunec peste ele (era 
vorba de jubileul celor 70 de ani, împliniţi deunăzi de fi- 
losof), le menționez acuma, într-o cât mai metodică rân- 
duială. 


I. Bergson propune pentru cercetările metafizice o me- 
todă nouă: intuiţia, întrucât intelectul nostru și experienţa 
elaborată de el rămân afectate cunoștinței relative, care 
alcătuiește ştiinţa pozitivă. Fără o metodă deosebită, me- 
tafizica, spune Bergson, nici nu poate să existe. Intuiţia ar 
fi astfel instrumentul de cunoaştere cel mai adecvat, în orice 
caz superior inteligenţei conceptuale, care are meniri lă- 
turalnice adevărului absoluti. 

Trebuie să constatăm totuși că în opera sa filosofică, ori- 
care va fi fost calea cu care și-a descoperit soluţiile sale, 
niciodată nu le prezintă altfel decât sprijinindu-le pe un în- 
treg aparat de fapte științifice, pe care le elaborează cu dia- 
lectica intelectuală. Este, indiferent la urma urmei, în ce 
mod va fi avut prima viziune a ipotezelor sale. N-ar fi primul 
imperativă și atracțioasă, rutinară şi inventatoare, precum și 
diferenţierea paralelă a celor două religii: statică și dinamică, 
defensivă și creatoare, toate aceste clasificări, sprijinite pe analize 
subtile şi pătrunzătoare, reprezintă contribuții de primul 
ordin la limpezirea problemelor în chestiune. Totuşi, înnoirile pe 
care le aduce Bergson în aceste domenii nu se pot compara cu 
acelea realizate în epistemologie şi metafizică, care vor continua 
să caracterizeze bergsonismul o dată pentru totdeauna (notă din 
1935). 

' Introduction a la Metaphysique. „Revue de Métaphysique et 
de Morale“, 1903, p. 1, 3 şi următoarele. 

caz în care un gânditor a ajuns la soluţia căutată printr-o 
divinație bruscă, prin acea inspirație despre care vorbesc 
toți marii descoperitori - chiar dacă descoperirea lor nu avea 
un caracter metafizic, ci aparținea științei pozitive. Nimic 
mai firesc să nu punem la nici o îndoială că şi Bergson a 
avut prima întrevedere a soluțiilor sale tot în felul acesta, 
adică printr-o intuiție directă a adevărului, nu pe calea 
migăloasă a dibuirilor empirice sau raționale. Dar această 
intuiție Bergson nu era mai întâi autorizat să o prezinte ca 
metodă specială a metafizicii și totodată s-o înfăţișeze ca 
pe o metodă superioară tuturor celorlalte, câtă vreme re- 
curge întotdeauna, pentru a-și legitima convingerea — nu 
numai pentru a și-o comunica, cum unii ar vrea să spună —, 
la metodele normale ale întemeierii adevărului: controlul 
faptelor experienţei (pe care îl face întotdeauna excesiv de 
migălos și de vast) și raționamentul logic unde atinge adesea 
subtilități geniale. Cu toată pretenţia de a fi atins culmile 
metafizice cu o metodă specială — în realitate concepţia lui 
Bergson este o construcţie empirico-raţională, pornind de 
la o largă bază concretă și înălțându-se cu o dialectică ver- 
tiginoasă pe înălțimea unor concluzii noi și îndrăzneţe. E o 
filosofie inductivă, gen Schopenhauer, nu una deductivă ca 
la Hegel sau Spinoza - însă, încă o dată, câtuși de puţin 
validată cu instrumentul unei metode noi și superioare. Fără 
sprijinul bogat al logicii și al faptelor, teoriile bergsoniene, 
fie ele găsite cu cea mai divină inspirație, n-ar avea nici o 
putere de convingere și de prozelitism. 

În introducerea operei sale celebre Originea speciilor, 
Darwin îi pomenește pe toți precursorii săi, între care pe 
Matthew, care a emis opinii identice cu ale lui, dar cu deo- 
sebirea pe care acesta din urmă singur o recunoaște într-o 
scrisoare către Darwin: Concepția acestei legi naturale, 
scrie Matthew, mi-a venit printr-o intuiție, ca un fapt evi- 
dent şi aproape fără nici un efort de reflecţie. D. Darwin 
are deci mai mult merit decât mine în această descoperire, 

care nici nu-mi apărea ca atare. Dânsul a realizat-o prin 
inducție, încet-încet şi cu conştiinţa de a fi procedat sinte- 
lic, înaintând din Japt în fapt... 

Și tocmai pentru asta toată lumea a atribuit lui Darwin 
paternitatea concepţiei, nu lui Matthew sau altora cu viziuni 
nedocumentate. 

Oricât viziunea divinatorie îl va fi servit și pe Bergson, 
ca pe atâţia alţii, şi oricât va fi repetat de stăruitor impera- 
tivul ca metafizica să se slujească de altă metodă decât 
științele pozitive, este totuși fapt incontestabil că Bergson 
posedă o vastă cunoștință a rezultatelor tuturor științelor și 
că le folosește constant pentru a-și întemeia teoriile sale 
metafizice — care ar rămâne fără valoare dacă ar fi prezen- 
tate fără această documentare, singura capabilă să convingă 
şi să smulgă adeziunile altora. Prezenţa în opera lui Berg- 
son a acestui imens aparat de fapte științifice, interpretate 
cu logica normală a inteligenţei, este un lucru care trebuie 
subliniat, fiindcă dacă am face abstracţie și ne-am lăsa im- 
presionați numai de pretenții necontenit afirmate, că intuiţia 
instinctivă constituie un procedeu superior oricărui alt mijloc 
de investigaţie, atunci filosofia bergsoniană ar fi de-a dreptul 
periculoasă. Mulţi ar vedea — și au și văzut de fapt - îndem- 
nul de-a arunca la coș cunoștința științifică, ce reclamă mari 
eforturi de muncă, practicând o intuiție comodă, fie că dân- 
sa va lua forma reveriei leneșe, fie pe cea a violenţei in- 
stinctelor, cărora nu le place controlul raţiunii și al 
experienţei faptelor. Aceasta, dacă s-a întâmplat și într-o 
țară ca Franţa, cu atât mai mult ar putea să se întâmple într-un 
mediu ca al nostru, unde lipsește disciplina muncii și chiar 
pasiunea el. 

Ceea ce distinge filosofia lui Bergson de alte sisteme fi- 
losofice este desigur caracterul ei concret. Aceasta dovedește 
pur şi simplu larga bază empirică pe care se înalță con- 
strucțiile sale, pe lângă faptul de a fi scos la iveală din ne- 
gura introspecției lucruri pe care alţii nu le putuseră zări. 

Nimeni n-a adâncit ca dânsul observarea interioară, 
degajând-o de acele văluri care îi acoperea constatările. 
Luptând împotriva maniei de spațializare, adânc înrădăci- 
nată în deprinderile noastre — după cum Hume luptase altă- 
dată împotriva ideii de conexiune cauzală — Bergson a co- 
borât în profunzimile conştiinţei şi a deslușit vieții psihice 
caractere care trecuseră neobservate. Şi Schopenhauer apu- 
case aceeaşi cale: sesizarea lucrului în sine, prin coborârea 
în noi înșine. Dar dânsul se mulțumise cu constatarea unei 
voințe schematice care se străduiește necontenit, pe când 
Bergson a descris mai copios şi în chip mai diferențiat elanul 
interior, care alcătuieşte, după convingerea sa, realitatea 
„absolută. Însă, ceea ce vrem să accentuăm este faptul că 
această coborâre în adâncul vieţii interioare şi sesizarea ei 
nemijlocită, oricâte sforțări ar presupune și oricât merit ar 
implica, nu depășește totuși, dacă vrea să rămână valabilă, 
calea observării empirice, pe care Bergson a perfecţionat-o, 
nu inventând aparate noi, ci azvârlind ochelarii colorați, pe 
care îi purtăm de obicei şi alterăm cu ei realitatea. Acestei 
constatări empirice purificate îi putem zice la urma urmei 
ȘI intuiție, dar atunci cu înţelesul modest al acestei noţiuni, 
nu cu pretenția unui mijloc superior de cunoaștere, deose- 
bit nu numai de logica abstractă, dar chiar și de empiria 
concretă. 

Cât despre înţelesul de presimţire a adevărurilor ascun- 
se — proces psihologic mai complicat poate decât îl în fățișea- 
ză Bergson - asupra lui ne-am pronunţat, admiţându-l ca 
moment prealabil stabilirii unei teorii, care trebuie însă ulte- 
rior supusă unui control mai concludent. 


I. Sunt și alte nedumeriri față de filosofia bergsoniană. 
lată una nu lipsită de importanţă. Bergson este de părere că, 
prin intuiţie interioară, noi sesizăm realitatea ultimă, abso- 
lutul, lucrul în sine al lui Kant. „Il me semble, spune dân- 
sul, que pour tout le monde, une connaissance qui saisit son 

objet du dedans... est une connaissance absolue, une con- 
naissance d'absolu. Elle n'est pas la connaissance de toute 
la réalité, sans aucun doute; mais autre chose est une cop- 
naissance relative, autre chose une connaissance limitee. 
La première altere la nature de son objet; la seconde le laisse 
intact, quitte à n’en saisir qu’une partie.“! 

O obiecţie care se ridică este următoarea: Există aşadar, 
în absolut, un total și părți? Un raport de la parte la tot? 
Dar termenul de raport nu exclude tocmai existenţa abso- 
lută? lar ideea unui absolut tăiat în felii nu introduce în- 
tr-însul o vagă idee de măsurătoare, care după Bergson con- 
stituie stigmatul relativității? | 

În altă parte Bergson caracterizează realitatea absolută, 
sesizabilă prin intuiție, ca ceva infinit față de posibilităţile 
noastre de numărătoare: „ce qui se prête en même temps à 
une appréhension indivisible et à une énumération in€pui- 
sable est, par définition même, un infini“. 

Dar dacă absolutul este infinit, atunci cum mai poate fi 
limitat, brăzdat de hotare, și cum, în cadrul limitelor trase, 
mai poate rămâne absolut? | | 

Nu există cred nici un argument categoric care să oblige 
la identificarea unei percepții interioare cu realitatea abso- 
lută. Oricât am boteza nemijlocită o atare cunoștință, nu 
urmează că ea ne destăinuiește natura existenţei ultime. Este 
plauzibil că viaţa psihică are un caracter mai profund decât 
extensiunea materială. Însă dacă acea viaţă ar fi cu adevărat 
realitatea absolută, ar trebui să conţină raţiunea explicativă 
a tot ce există, inclusiv a lumii fizice. Însă acest lucru nu se 
întâmplă, și oricât ar fi materia de superficială în comparaţie 
cu viața psihică, ea tot cuprinde elemente nederivabile din 
psihic, ceea.ce ne-ar arăta că realitatea ultimă, în calitatea 

' Vocabulaire philosophique, publicat de Lalande. Nota lui 
Bergson (V. I., p. 356). 
` Introduction à la Métaphysique, p. 3. 

ei de fundament al tuturor aspectelor existenţei, va conţine 
unele trăsături, care nu apar în aspectul psihic şi oarecum îl 
depășesc, oglindindu-se mai degrabă, pe alocuri, în înfă- 
țișarea lumii materiale. 

Este caracteristic, în această privinţă, cum unii filosofi, 
cu concepție dinamică și mobilistă, care socoteau materia o 
zgură și numai actiunea ca fundamentală, până în cele din 
urmă, spre sfârşitul vieţii, au renunţat de a prezenta acti- 
vitatea psihică drept ultima esenţă a realității, preconizând 
un strat și mai profund, care să includă și ceva din caracte- 
rele statice sau din aspectele imobilității. E cazul lui Fichte 
și mai ales al lui Maine de Biran. 


III. Rezerva precedentă ne pregătește calea pentru altă 
serie de obiecții, cu un caracter fundamental. Pentru Berg- 
son, inteligența noastră, prin faptul că este o „logică a solide- 
lor“ şi peste tot concepe realitatea sub formă de cantităţi 
măsurabile, este un instrument impropriu pentru a sesiza 
absolutul, care e calitate și mobilitare pură. Când se ames- 
tecă, îl falsifică, dându-i înfățișări simbolice și relativiste, 
aplicându-i norme care sunt valabile cel mult pentru lumea 
materială, cum este de pildă norma determinismului, care 
nu-și poate găsi o suprapunere adecvată în lumea spiri- 
tualităţii, care e totodată a libertății pure. Sprijinindu-ne 
chiar pe texte bergsoniene, ne îndoim totuși de posibilita- 
tea unei astfel de ostracizări a inteligenţei din sfera 
speculațiilor metafizice, și nu credem nici în putinţa de a 
explora lumea absolutului, cu eliminarea integrală a cate- 
goriilor logice. 

Bergson susţine cu stăruinţă că viaţa psihică în înfățișarea 
el nemijlocită nu are elemente cantitative, ci este numai cali- 
late. Ceea ce în mod obișnuit considerăm ca o intensificare 
a aceleiași senzaţii, în realitate nu ar fi decât o schimbare 
de calitate. Totuși, eliminarea factorului intensitate din cu- 
prinsul vieţii sufletești, adecvat percepute, este, cred, o 

mutilare a fizionomiei acestei vieţi. Nu o purificare de ele- 
mente eterogene, ci o defigurare. Ne vom servi în privinţa 
aceasta de chiar pasaje din Bergson, luate tocmai din locul 
unde își demonstrează teoria. El vrea să semnaleze eroarea 
pe care am face-o în mod obişnuit, atunci când interpretăm 
senzaţii calitativ diverse ca o schimbare de mărime a ace- 
leiaşi senzaţii. „Pourtant vous parliez d’abord d'une seule 
et même sensation de plus en plus envahissante, d’une piqûre 
de plus en plus intense. C’est que, sans y prendre garde, 
vous localisiez, dans la sensation de la main gauche, qui est 
piquée, l'effort progresiff de la main droite qui la pique. 
Vous introduisez ainsi la cause dans l'effet, et vous inter- 
prétiez inconsciement la qualité en quantité, l intensité en 
grandeur. Il est aisé de voir que l'intensité de toute sensa- 
tion représentative doit s'entendre de la même manière.“ 
Aşadar, după Bergson, noi substituim senzaţiilor avute 
efortul progresiv al mâinii care le provoacă. Însă prin aceasta 
nu se recunoaşte implicit că efortul, cel puțin dânsul, are 
cantitate? Şi atunci întrebarea care se pune: efortul nu este 
un fapt psihic, chiar mai adânc decât o senzație tactilă? Și 
dacă există fapte psihice cu înfățișare invederat cantitativă, 
în chiar argumentarea lui Bergson, cum rămâne cu teoria 
calității pure, și cu ostracizarea inteligenţei fiindcă n-ar se- 
siza decât cantități? 

Trebuie să constatăm totodată că și determinismul, care 
implică principiul intelectual al cauzalităţii sau măcar pe 
cel al rațiunii suficiente, se găsesc postulate de Bergson și 
folosite de dânsul în chiar domeniul unde interzicea acce- 
sul inteligenţei, creată exclusiv pentru lumea exterioară. Și 
ce este mai picant, asta în chiar pasajul în care vrea să pro- 
beze improprietatea radicală a intelectului pentru cunoștința 
metafizică a absolutului. 

„Crée par la vie, dans des circonstances déterminées, 


! Essai sur les donnés imediates de la conscience, p. 32. 


219 


pour agir sur des choses déterminées, comment embrasse- 
rait-elle la vie (il s'agit de notre pensée) dont elle n'est 
qu’une émanation où un aspect? Deposée en cours de route, 
par le mouvement évolutif, comment s'appliquerait-elle le 
long du mouvement évolutif lui-même? Autant vaudrait pré- 
tendre gue la partie egale le tout, que l'effet peut resorber 
en lui sa cause, ou que le galet laissé sur la plage dessine la 
forme de la vague qui l'apporta.“! 

Trec peste faptul că Bergson aplică în acest domeniu 
metafizic noţiunile cantitative de parte şi tot (ceea ce nu se 
întâmplă de altfel pentru întâia oară). Dar mai aplică, în 
regiunea absolutului, principiul cauzafității, care este pivo- 
tul intelectului și îl caracterizează în ceea ce dânsul are mai 
specific. Critica și denegarea puterilor inteligenţei. noastre, 
o face Bergson, cu însăși categoriile acestei inteligente, 
atribuindu-le astfel o funcţiune şi-o valoare absolută. 

Este interesant în această ordine de idei că un entuziast 
bergsonian, autorul unei frumoase monografii asupra ma- 
estrului, gânditorul Jacques Chevalier, vrând să întindă încă 
și mai departe, în domeniul absolutului, concluziile lui Berg- 
son, utilizează principiul intelectual al cauzalităţii, chiar în 
forma strictă pe care i-o dau ştiinţele naturii. 

lată cum Chevalier caută să împingă elanul vital al lui 
Bergson până la Dumnezeu, afirmând că această comple- 
tare o face chiar în spirit bergsonian: „, ... lorsque l'homme 
agit, l'action dont il est la cause le dépasse: mais c'est qu'il 
n'en est peut-être que l'instrument, et non la cause totale. 
C'est peut-être, c'est sans doute que son action fait interve- 
nir une puissance créatrice qui est en lui sans être de lui, 
une puissance qu'il tient du créateur. Ainsi en est-il sans 
doute de tout le nouveau qui se cree sans cesse dans le 
monde. Car, au sens vrai, au sens profond, il ne saurait y 
avoir plus dans l'effet que dans la cause totale; et enfin 


! Evolution créatrice, p. Il. 

]'Etre ne saurait venir du néant, ni par consequence le plus 
du moins, puisque l’ être est et que non-âtre n'est rien qu'une 
illusion.“! 

Toată argumentarea lui Chevalier aminteşte extraordi- 
nar argumentaţia raționalistă a lui Spencer, care înţelege să 
deducă toate principiile științifice din „persistenţa forţei“, 
şi îl vedem cum aplică riguros nu numai ideea suverană a 
cauzalităţii, dar chiar forma ei cea mai rigidă: causa aequat 
effectum. 

În sfârșit, o altă dovadă că în filosofia bergsoniană, cu 
toate declaraţiile contrare, inteligenţa și normele sale rămân 
dominante, pentru orice fel de domeniu, este atitudinea pe 
care o ia Bergson faţă de ideea de dezordine?. Această idee 
ar fi numai o pseudo-idee. Realitatea -- după Bergson - se 
prezintă exclusiv în ordine, dar sub două forme diferite de 
rânduială, care se preschimbă alternativ, aceea a mecanis- 
mului geometric și aceea a progresului sub formă de creaţie 
și de activitate liberă. Însă fiindcă dezordine nu există, atunci 
şi cea de-a doua formă, deși mai elastică, e supusă unor 
reguli, iar aceste reguli trebuie a fi dintre acelea recunoscu- 
te de inteligența noastră, care voiește să se regăsească în tot 
ceea ce gândim. În orice caz atitudinea de completă dene- 
gare, fată de ideea de dezordine, face din Bergson un ra- 
tonalist inconștient, și oricât ar fi vrut să sustragă dome- 
niul absolutului tutelei inteligenței, din moment ce-l declară 
cognoscibil, implicit îl supune postulatelor raţionale. 

Din toate aceste consideraţii conchidem că, cu toate 
sforțările sale, Bergson n-a putut îngrădi funcțiunea inte- 
ligenţei la domeniul ştiinţelor pozitive şi la acea faţadă a 
existenței care poate fi mecanic concepută. Intelectul și 
raţiunea rămân în fiinţă, chiar atunci când se trece în dome- 
niul metafizic,. pe care Bergson are meritul. de a-l fi lărgit 

! Bergson, p. 270. 
? Evolution créatrice, p. 238-244. 

considerabil şi a-i fi evidențiat aspecte multă vreme tre- 
cute cu vederea. Deci chiar pentru aspectul dinamic al exis- 
tenței, și pentru interpretarea lui, raţiunea rămâne suprema 
putere și supremul îndreptar. Poate că este justificată 
afirmația lui Bergson că intelectul nostru este mai propriu 
să înțeleagă ceea ce este decât ceea ce devine. Dacă însă 
ne putem alătura lui Bergson în a recunoaște că ceea ce 
este la suprafața existenţei ar fi o oprire vremelnică a ceea 
ce devine, înclinăm a crede că şi elanul care devine im- 
plică în profunzimile. sale ceva care este. Deci că dinami- 
cul vital, mai adânc decât staticul fizic, nu este totuși ex- 
presia ultimă a esenței metafizice care include și ceva per- 
manent, ceva care amintește vechea substanță, concepută 
desigur prea material de unii, ceea ce desigur trebuie de- 
păşit, chiar cu riscul de a nu mai avea o reprezentare clară!. 


! În broşura sa recentă (1934) intitulată: Une cause Spirituelle du 
Desequilibre moderne: l’ Absolutisme humain, filosoful Jacques 
Chevalier, despre care am pomenit mai sus, şi-a publicat comu- 
nicarea sa, făcută la Congresul filosofic din Praga (septembrie 
1934) precum şi replica la obiecțiile care i s-au adus. Răspun- 
zând criticilor mele, care priveau mai cu seamă dificultățile 
conceptiei bergsoniene, gânditorul francez spune următoarele: 

„... on me demande alors — et c’est la troisième des très in- 
téressantes questions que me pose M. Petrovici - comment Je 
puis concilier la stabilité des idée platoniciennes, vers laquelle 
penche visiblement ma communication, avec le dynamisme berg- 
sonien, auquel je suis, en effet, trés fermement attaché. 

Pour moi, immuable, le stable ne conviennent qu'aux seules 
idée divines, et dans une certaine mesure, à ce qui y participe; 
lorsque ces idées passent dans notre monde temporel, elles se 
manifestent sous une forme dynamique. —- Le stable est donc 
premier? me dira-t-on. :-- Oui: en Dieu, mais en Dieu seul. Et en 
Dieu, il ne ressemble nullement à notre statique, qui n’en est 
qu’une contrefaçon... mais, en passant d'un ordre à l’autre, du 

Desigur, această postulare a unui ceva permanent este 
cerută de rațiune, de altfel după indicaţia faptelor empirice, 
și s-ar putea vorbi iarăși de funcția utilitaristă a intelectului 
care alterează, pentru motive practice, adevărul. Însă aici 
se va răspunde cu îndoială că o funcţiune poate fi utilă când 
este complet divorțată de adevăr și cu probabilitatea că 
rațiunea omenească, deşi inadecvată absolutului, răsfrânge 
totuși în normele și în năzuinţele sale ceva din structura și 
din fundamentele existenţei, care în definitiv au creat-o și 
pe ea. 

Astfel se poate întemeia un optimism al speculației me- 
ta fizice, cu atât mai necesar, cu cât raţiunea noastră, orica- 
re ar fi insuficienţele sale, rămâne singurul nostru organ de 
speculație — intuiţia rămânând mai degrabă mobilul care o 
pune în mișcare — ceea ce s-a putut vedea din felul în care 
se servesc de dânsa chiar aceia care o deneagă și se cred 
gata s-o înlocuiască. 


IV. O ultimă întâmpinare. Este cert că după Bergson 
lumea înconjurătoare n-ar fi putut lua fiinţă fără existenţa 
materiei, pe care elanul vital o organizează ș-o ridică bi- 
neînțeles atunci când nu se lasă înăbușit de ea. Totuși, după 
marele filosof francez materia rezultă dintr-o oboseală, 
dintr-un deficit al elanului vital (care rămâne principiul 
creator), materia este realitatea care se dizolvă (qui se dé- 
fait). 

Întrebarea care se pune firesc acuma este următoarea: 
Ce-ar fi făcut totuşi elanul vital dacă nu exista acea mişcare 
divin à l'humain, il se produit un reversement tel, que l'immuable, 
pour s'exprimer, doit se répandre sur toute la longueur du 
temps“... (p. 16). 

Este o mărturisire precisă că în Absolut, acolo unde Bergson 
aşază dinamismul duratei pure, trebuie admis un element de sta- 
bilitate chiar dacă nu se poate limpede imagina. 

de descindere, acel gest de oboseală care a născut materia 
și i-a pus-o la dispoziţie? În ce mod şi-ar fi realizat înfăptu- 
irile și ce-ar mai fi putut concretiza aievea? 

Desigur că materia este unul din stâlpii creației cosmice, 
- şi atunci nu apare oarecum bizar ca baza creaţiei să reșadă 
într-o oboseală, într-un deficit? 

Din punctul acesta de vedere e parcă mai satisfăcătoare 
o concepţie ca a lui Fichte, care, atribuind Eului absolut, de 
natură spirituală, calitatea de principiu ultim și unic al 
existentei, prezintă totuși materia (non-eul) ca un moment 
necesar pentru dezvoltarea şi eflorescenţa celui dintâi. Sau 
concepția lui Hegel, care socotea de asemenea materia ca o 
etapă dialectică necesară, ca un mijloc al ascensiunii spiri- 
tului către libertate? 

Caracterul deficitar și peiorativ care se dă materiei de 
către Bergson nu prea cadrează cu absoluta ei necesitate la 
geneza cosmică. 

Paralel cu aceasta, Bergson are aceeași atitudine depre- 
ciatoare și față de ideile distincte și definite, pe care le con- 
sideră ca hotare și împiedicări ale fluidului gândirii, nease- 
mănat superior, în dinamismul său, gândirii realizate. 
„L'idée est un arrêt de la pensée.“ 

Dar fără astfel de opriri — putem întreba acuma - gân- 
direa nu s-ar pierde în gol și n-ar rămâne difuză, ca și ela- 
nul vital fără materie? Și-atunci mai merge să le prezinți 
— ŞI materia, şi ideile — drept accidente și scăderi? Desigur, 
orice virtualitate e mai bogată decât o actualizare, care se 
realizează în genere prin îngustare și simplificare. Desigur, 
elanul care creează depășește o creație determinată, și pen- 
tru asta nu se poate închide pe vecie în nici una din ele. Dar, 
orice s-ar zice, în creația actualizată se găseşte şi ceva su- 
perior virtualității potențiale, oricât ar clocoti aceasta de 
viaţă pururea neistovită. În forma realizată, se oglindește 
probabil un alt aspect fundamental al existenţei, care nu se 
străvede bine în efervescența virtualității. E Apolon care 

vine să completeze pe Dionisos - pentru a folosi celebrele 
denumiri ale lui Nietzsche —, idealul de perfectie efectuată, 
fără de care poate că și dinamismul ar înceta. 

Toate aceste rezerve dovedesc că nici concepţia lui Berg- 
son nu este ultimul cuvânt al gândirii umane, lucru pe care 
de altfel nu l-a pretins nici dânsul, așa precum pretinseseră, 
fată de sistemele lor, Hegel sau Auguste Comte. E foarte 
probabil că se va produce în scurtă vreme — sunt semne că 
aceasta a și început - o reacție filosofică puternică pentru 
reintegrarea rațiunii logice în drepturile ei firești. 

leșirea din sfera modei, a filosofiei bergsoniene, nu va 
însemna totuși intrarea ei în umbra uitării. E o filosofie care 
va rămâne eternă și nimeni nu va putea în viitor s-o ignore, 
fie că-şi va înnoda firul cu acela al soluţiilor bergsoniene, 
fie că va trebui mai întâi să le înlăture pentru a face loc 
altor păreri. 

Căci Bergson a răscolit prea puternic problemele filoso- 
fice, scoţându-le de sub pânza de păianjen a prejudecăților 
și dându-le un aspect de prospeţime, pe care în multe privinţe 
nu-l mai aveau. A pus în lumină unghere obscure și terenuri 
neobservate, cărora chiar dacă le-a dat o importanţă excesi- 
vă, prin asta n-a făcut decât să atragă și mai viguros atenția 
asupra lor. Cât despre adevăruri parţiale şi formulări ferici- 
te, opera sa va rămâne de-a pururi o mină intelectuală, care 
oricât se va exploata de intens şi de lacom n-are să se epu- 
izeze niciodată. 


UN PRIETEN AL ROMÂNIEI: 
FILOSOFUL LEON BRUNSCHVICG' 


În timpul uraganului dezlănțuit asupra omenirii, cutre- 
murând deopotrivă adâncurile și înălțimile, a încetat din via- 
tă, la Cannes, în iarna anului 1944, bătrânul filosof şi univer- 
sitar francez Leon Brunschvicg, fost, printre alte demnități 
numeroase, majoritatea oferite de patria sa, și membru de 
onoare al Academiei Române, care ţinuse să răsplătească, 
pe lângă o valoare în sine, sentimentele lui de prietenie pen- 
tru țara noastră. 

Am crezut nimerit, mai înainte ca data decesului să nu 
se fi îndepărtat din cale-afară, să schițez în această incintă 
fizionomia acestui gânditor, locul său în ansamblul filosofiei 
contemporane - și mai ales al celei franceze - precum și să 
fixez, servindu-mă de resminiscenţe personale, unele aspecte 
ale omului, și mai ales unele gesturi făcute de dânsul la 
ocazii, în favoarea drepturilor naţiunii noastre. 

Nu ascund că în momentul acesta se strecoară în sufletul 
meu și o mulțumire de altă natură, prin faptul că pot aduce 
un omagiu public omului care m-a onorat un număr de ani 
cu atenţia sa prețioasă şi constantă, ceea ce mi-a înlesnit în 
mod substanţial relațiile mele cu străinătatea, procurându-mi 
clipe dintre cele mai luminoase la apusul carierei mele di- 
dactice. 

* Comunicare făcută în şedinţa publică de la 28 iunie 1946 a 
Secţiuniui literare a Academiei Române. Reprodusă după Analele 
Academiei Române -- Memoriile Secţiunii Literare, Seria III, Tomul 
XVI, Mem. 2, Imprimeria Naţională București, 1947, p. 19-41. 

La amintirea prieteniei noastre strânse - începută cu pri- 
ma mea conferință la Sorbona —, împrospătată de întâlniri 
destul de frecvente și continuată printr-o activă cores- 
pondenţă, menită să arunce pietre de vad de-a curmezișul 
intervalelor în care ne aflam separați de distanța melea- 
gurilor noastre diferite, se adaugă din parte-mi şi un motiv 
de gratitudine, pe care țin să-l subliniez, mai ales că despre 
sentimentul recunoștinței nu ştiu dacă aş putea spune ceea 
ce a zis Descartes despre bunul-simţ: „qu'il est la chose du 
monde la mieux partagée“. 

Firește că această prietenie afectuoasă n-a implicat și nu 
implică un integral acord filosofic asupra tuturor pro- 
blemelor. Este îndeosebi specifică domeniului filosofiei 
posibilitatea de a nutri o foarte înaltă stimă pentru cugeta- 
rea și opera cuiva, fără a-i împărtăși în întregime teoriile și 
concluziile sale. În cultura românească aş putea cita bună- 
oară cazul tipic al lui Eminescu, ce manifesta o mare preţuire 
pentru Vasile Conta, deși teoriile lor metafizice se aflau la 
poli opuși. Tot așa Brunschvicg vorbea admirativ de geniul 
lui Bergson, cu toate că opera lor mergea pe drumuri dife- 
rite, adesea sensibil divergente. La rândul meu puteam re- 
cunoaște valoarea deosebită a scrierilor lui Brunschvicg, 
fiind totuși în dezacord cu punctul lui de vedere în unele 
chestiuni, ceea ce a și dat loc între noi la discuţii contradic- 
torii, cele mai multe în particular, iar alteori făcute public, 
și chiar cu notă pasională, cum a fost la Congresul de fi- 
losofie de la Praga, din 1934. 

Recunosc că potrivirea de concepţii poate să adauge un 
coeficient de intensitate apropierii personale sufletești. Dar 
speculaţia filosofică, pe panta suişului ei, întâlneşte o pă- 
dure întreagă de probleme prealabile, mai înainte de a ajunge 
pe creasta stâncoasă a problemelor supreme. Şi chiar dacă 
minţile se diferenţiază în descifrarea problemelor-limită, ele 
se pot acorda şi folosi reciproc în dezlegarea problemelor 

pregătitoare, care, deşi situate puţin mai în vale, reclamă 
cam aceleași eforturi și aceleași energii creatoare. 

Un filosof poate avea putini partizani pe linia mediană a 
concepţiei sale, și totuşi să fie extrem de folosit, chiar de 
capete eterogene, în tot ce poate să privească argumentări 
răzlețe și soluţii izolate, vreau să zic desprinse din blocul 
unitar al sistemului. E poate și cazul lui Brunschvicg, care, 
independent de chestia adeziunilor totale, a fost socotit 
îndeobşte ca o mină bogată de idei valabile, ca o figură pro- 
eminentă a filosofiei franceze din epoca de după Bergson. 

N-aș putea spune că emeritul cugetător de care ne ocupăm 
acum (născut la 1869) a depăşit ca valoare, falanga con- 
temporană lui de filosofi francezi, alcătuită strălucit, pe lân- 
gă dânsul, din personalități ca Andre Lalande, Meyerson, 
Couturat, Le Roy, Abel Rey și altii; după cum nu mă încu- 
met să susțin că ar fi fost mai profund decât Bergson însuși, 
aşa cum declara convins, într-o împrejurare, psihologul ge- 
novez Piaget, emițând o părere pe care opinia intelectuală 
încă nu a ratificat-o și nici nu se arată dispusă a o ratifica. 

În orice caz Leon Brunschvicg a fost o puternică perso- 
nalitate filosofică, de o mare erudiție și de o ageră subtili- 
tate, un scriitor ale cărui opere s-au răspândit şi în afara 
Franţei, făcându-l pretutindeni prețuit. 

Filosofia franceză din secolul al XIX-lea nu mai 
înfățișează acea unitate nedivizată, pe care poate o reprezen- 
tase în trecut, în jurul raționalismului cartesian, deşi parcă 
niciodată n-a existat în Franţa acel bloc omogen de cugetă- 
tori, pe care îl întâlnim în Anglia, în jurul concepției empi- 
riste, care a ajuns să reprezinte nota națională a filosofie: 
engleze. Chiar în Franţa veacurilor trecute se afirmaseră 
două note filosofice naţionale, invocându-se pe lângă ra- 
tonalismul lu: Descartes și scepticismul lui Montaigne, deci 
directive spirituale oarecum disparate, oricât s-ar fi susţinut 
că tendinţa raţională naște spontan scepticismul, ca reacție, 
în preajma lui. tot așa după cum fusese şi în tara de ieagăn 

a filosofiei, în vechea Eladă, unde scepticismul acut al 
sofiștilor a coexistat cu raționalismul lui Socrate, Platon și 
Aristotel. 

În orice caz în veacul al XIX-lea şi următorul, filosofia 
franceză — asimilând numeroase influenţe străine - consti- 
tuie o eflorescenţă bogată de direcţii divergente, slăbindu-se 
considerabil ceea ce s-ar putea numi pecetea naţională a 
sistemelor filosofice. Că un ochi obișnuit să migălească ar 
pūtea găsi, chiar sub o identitate de concepţii, între doi 
filosofi aparținând. altor grupe naționale, oarecum nuanţe 
deosebitoare, ce s-ar putea raporta pe alocuri la etnicitate, 
lucrul nu este imposibil. Dar, încă o dată, filosofia franceză 
contemporană.nu are caracter linear, iar evoluţia ei în timp 
prezintă contraste și sărituri. Totuși, cu toată aparenţa ei 
neregulată și stufoasă, se pot face clasificări și împărțiri, 
— la care ne pot ajuta, deosebit de putinţa înmănuncheriui 
laolaltă a sistemelor, și două mari pietre de hotar, doi filosofi 
de primul rang, care domină două epoci succesive: Auguste 
Comte și Henri Bergson!. 

Am avea ò primă perioadă, până la Auguste Comte, ca- 
racterizată printr-un spiritualism sleit, fără originalitate 
— cu excepţia poate a lui Maine de Biran — cu toate că în 
întregime a fost o filosofie cald apărătoare a legitimităţii 
metafizicii și autonomiei filosofice. După această direcție 
antiștiințifică - deoarece protagoniștii ei comparau ames- 
tecul științei în filosofie cu năvălirea barbarilor - urmează 
Auguste Comte și filosofia pozitivă, eflorescență supremă 
a unui curent, pregătit mai demult de d' Alembert, Turgot și 
Saint-Simon. Pozitivismul e un curent științifist și antime- 
tafizic, aş zice și antiteologic, dacă totuşi Comte n-ar fi avut 

! Calitatea de filosofi de primul rang le este definitiv recunos- 
cută ambilor gânditori de judecata istorică cuprinzătoare, oricât 
un mare filosof ca Wundt îl va fi taxat pe Bergson drept pla- 
giator, sau un însemnat filosof ca Lacheler îl va fi socotit pe 
Comte - e drept că numai în conversații — ca un imbecil. 

slăbiciuni latente, ulterior chiar date pe faţă, pentru catoli= 
cism. Urmează o a treia perioadă, pe care aş numi-o filoso- 
fia franceză de după Auguste Comte, care, în contrast cu 
concepția acestuia, ce anunţase moartea metafizicii, are un 
caracter pregnant metafizic. Înşişi cei doi cugetători imediaţi 
- trecuţi îndeobște în orbita lui Comte — Renan şi Taine, au 
veleităţi metafizice certe, necum superba înflorire spiri- 
tualistă, de data aceasta creatoare, servită cu nuanţe variate 
de Renouvier, Fouillee, Guyau, Ravaisson, Lachelier, Bou- 
troux, şi culminând, ca într-o apoteoză, cu filosofia de mare 
răsunet și de superb avânt constructiv, a lui Bergson. Meta- 
fizica renăscuse din discreditul în care o aruncase cugeta- 
rea pozitivă şi ar fi prea puţin să spunem - în stil hegelian — 
că aceasta s-a produs prin jocul unei evoluţii în zigzag, o 
explicație desigur nu falsă, dar nu destul de cuprinzătoare 
şi poate nici destul de limpede. | 

Important e că tendinţa ştiințifistă — anti-metafizică — şi 
tendinţa metafizică răspund amândouă unor nevoi sufletești 
adânci, poate contradictorii, dar care nu se pot înlocui, re- 
ducându-se una la alta. În ştiinţă ceea ce predomină e nevoia 
de adevăr — pricinuită mai ales de trebuinţele noastre prac- 
tice, de dominarea înconjurimii, căci dacă nu stăpânești tu 
natura, te copleșește ea. Această disciplină a adevărului 
necondiționat, în orice caz a aceluia strict verificat, extin- 
zându-se, a urmat dizgrația metafizicii. Dar metafizica nu 
poate dispărea decât vremelnic de pe scenă, fiindcă răspunde 
şi dânsa unor trebuinţe de liniștire sufletească, ce la nevoie 
se împacă chiar cu ficțiuni. Îmi vine în minte o comparaţie 
a lui Bergson, în legătură cu povestirea unei nenorociri în 
perspectivă, întâmplată cuiva, poate chiar lui însuși. Odată, 
ieșind din apartament, vede uşa exterioară a ascensorului 
deschisă și se îndreaptă fără grijă către ea. Dar cușca ascen- 
sorului nu era acolo, iar ușa se deschisese printr-un defect 
de mecanism. Fără să se uite — ba fiind absolut sigur de 
contrariu --, era gata să păşească, prăbușindu-se în vid. Însă 

în clipa în care schiţase pasul fatal, a simţit că cineva îl 
apucă de umeri. Atunci se opri. Nu era nimeni la spate, avu- 
sese o halucinație, însă una mântuitoare, căci acum a obser- 
vat abisul şi catastrofa ce era să se întâmple, dacă își lăsa 
piciorul să înainteze și să calce. O nălucire salvatoare. Așa 
sunt pentru mulți imaginile religioase, chiar dacă sunt pure 
ficțiuni, spune Bergson, ceea ce se poate, cred eu, extinde la 
toate plăsmuirile metafizice, cu caracter mai mult subiec- 
tiv. Aceasta chiar dacă 'n-aș crede că nevoia de metafizică 
are și o latură mai rațională, care nu poate fi stăvilită decât 
tot temporar: unificarea legilor universului și înaintarea ex- 
plorării, până la capătul fiinţării, până la fundul existenței. 
Aceasta e ceea ce constituie elementul de continuitate din- 
tre știință și metafizică, chiar dacă, în depărtările obscure 
ale haosului, nu se pot face decât ipoteze şi conjecturi. 

- În sfârşit, a patra perioadă filosofică ce încalecă secolul 
al XX-lea, am denumit-o filosofia franceză post-berg- 
soniană, cu o primă serie de filosofi din care face parte și 
Brunschvicg. În afară de Eduard Le Roy, care continuă oare- 
cum concepția lui Bergson, dar cu mai puţină forţă con- 
structivă și cu mult mai multe prejudecăţi religioase, ceilalţi 
cugetători, despre care am făcut menţiune mai înainte, nu 
merg îndeobște pe făgașul bergsonian, păstrând în eşa- 
fodajele lor filosofice o notă mai mult critică, epistemolo- 
gică, menţinând un contact mai riguros cu știința pozitivă 
și arătându-se mai respectuoşi cu rezultatele ei. Desigur, şi 
metafizica epocii anterioare voia să se întemeieze pe știință, 
iar Bergson preconiza deslușit pentru orice activitate filo- 
sofică fecundă o „lungă camaraderie cu știința pozitivă“. 
Totuși, autonomia filosofică îşi îngăduia mai multe liber- 
tăţi, până ce Bergson a ajuns să afirme - deși continua să 
armonizeze ipotezele sale filosofice cu rezultatele științei — 
că ştiinţa și filosofia sunt două activităţi eterogene, una ser- 
vind interesele orientării practice, cu ajutorul abstracţiunilor 
conceptuale, cealaltă urmărind adevărul dezinteresat, cu 

ajutorul unei metode înrudite instinctului, intuiţia. Cea dintâi 
serie de filosofi post-bergsonieni, afară întrucâtva de Le Roy, 
racordează din nou filosofia cu ştiinţa, se impregnează mai 
tare de științifism, fără a cădea totuşi în circumspecţia sfi- 
oasă a pozitivismului, ci, dimpotrivă, degajând, din episte- 
mologia lor severă, referinţe ontologice efective. În orice 
caz, mai puţină metafizică la dânșii decât am întâlnit la 
Bergson, ori vom întâlni eventual la o serie mai nouă de 
post-bergsonieni — ca Lavelle, La Senne ori Gabriel Mar- 
cel — cugetători încă tineri, la care dialectica speculativă 
îndrăzneață a fost restabilită la locul de onoare. 

Filosofia lui Brunschvicg, de care avem a ne ocupa în 
cadrul acestei comunicări, măcar relevându-i trăsăturile cele 
mai importante, prezintă deosebiri esențiale de bergsonism, 
deși autorul ei ar fi dorit să se creadă contrariul. Odată Brun- 
schvicg mi-a declarat într-o convorbire: „Eu i-am spus lui 
Bergson, că filosofiule noastre se armonizează perfect, dar 
dânsul mi-a răspuns că nu e de această părere“. Convin- 
gerea mea e că Bergson avea dreptate. Similitudinile sunt 
puţine, iar deosebirile, însemnate. Desigur, nu voi lua în 
consideraţie forma stilistică, așa de poetică la Bergson, plină 
de muzicalitate, de lumini feerice și de umbre crepuscu- 
lare, în timp ce opera lui Brunschvicg ne prezintă lumina 
albă, uniformă şi nemiloasă a soarelui de la miazăzi — n-o 
voi lua zic în consideraţie, deși vraja poetică a filosofiei 
bergsonieiie este o parte integrantă, inseparabilă, și a o 
despuia de dânsa înseamnă prin chiar aceasta - a o reda 
infidel. Dar sunt alte deosebiri mai fundamentale. 

Folosind rubricile tradiţionale care denumesc opoziţiile 
dintre sisteme, filosofia lui Bergson este realistă, pe când 
aceea a lui Brunschvicg este un idealism. E interesant că 
această diferențiere a trebuit s-o facă şi acesta din urmă în- 
tr-o şedinţă a congresului de la Praga, în replica pe care a 
dat-o diverselor obiecţii ce 1 se făcuseră la comunicarea lui. 

De asemenea Brunschvicg este rationalist, făcând din 

rațiune criteriul suprem al adevărului, pe când Bergson așe- 
za, deasupra operaţiilor raționale, intuiţia. În conferinţa pe 
care Brunschvicg a ținut-o la București şi Iaşi, cu titlul: 
Intuition et Intelligence (publicată ulterior în Revista de Fi- 
losofie a dlui Rădulescu-Motru) admite și dânsul o intuiție, 
un fel de „raccourci“ anticipativ sau retrospectiv al de- 
monstraţiei logice, în orice caz e vorba de o intuiţie în sens 
cartesian, foarte diferită de aceea concepută de Bergson, ca 
o funcțiune superioară, cu nuanţe mistice, apropiindu-se mai 
degrabă de teoria lui Plotin. Pe când după Bergson rolul 
rațiunii este limitat și mai cu seamă propriu pentru 
înțelegerea lumii materiale, fizice, în mijlocul căreia avem 
a ne orienta — pentru Brunschvicg, rațiunea este instrumen- 
tul universal în calea căruia totul se deschide și nu există 
obstacole de principiu, ceea ce îl face să-și intituleze carac- 
teristic un capitol dintr-o scriere mai recentă: Le Fantome 
de |'Irrationnel, titlu la care Bergson n-ar fi putut desigur 
să adere niciodată. 

În legătură cu aceasta constatăm de asemenea o nuanţă 
în consideraţia pe care cei doi filosofi o acordă științelor 
matematice. În timp ce pentru Brunschvicg calculul mate- 
matic — floarea rațiunii — reprezintă cel mai preţios instru- 
ment de investigație, iar folosirea lui necondiționată, drept 
semnul de maturizare al Inteligenţei omenești (a se vedea 
cu deosebire scrierea: Les âges de I Intelligence), în timp 
ce deplânge faptul că geniala viziune a lui Pitagora și Pla- 
ton, care au simțit importanţa numerelor pentru promova- 
rea unei științe temeinice, a suferit accidentul unei scu- 
fundări în misticism, pentru ca după multe secole retrograde 
lucrul să se reia de-a capul de Galilei, Descartes, Newton și 
de alții, ajungându-se în sfârșit la situaţia de astăzi — fază 
de maturitate intelectuală - când știința se descleiază total 
din pasta calităţilor sensibile și a intuiţiilor concrete, re- 
fugiindu-se în lumea schemelor abstracte, a formulelor pure, 
curățate de materialitatea substratului Bergson dimpotrivă, 

limitând câmpul de aplicaţie al matematicilor la lumea după 
dânsul secundară și scăzută a cosmosului fizic, e de părere: 
„... que tout l'effort de l'esprit mathématique... si haut 
qu'il paraîsse s'elever au-dessus, la réalité matérielle le 
ramène tôt ou tard à suivre la pente même de cette réalité, 
qui est d’ailleurs aussi la pente naturelle de notre intelli- 
gence“. Lumea superioară a vieții şi a spiritului ar cădea 
după dânsul în sfera intuiţieil. 

Admirația pe care Brunschvicg a nutrit-o totdeauna pen- 
tru puterea creatoare a lui Bergson l-a reținut de la orice 
atac polemic împotrivă-1, ba chiar vedem că îl citează cu 
deferenţă de câte ori poate să desprindă vreo frază răzleață, 
care să nu distoneze cu concepţia sa proprie. 

Totuşi un atac indirect tot a dezlănţuit — sfârtecând pe 
bergsonianul Le Roy, într-un paragraf din scrierea: L 'ide- 
alisme contemporain, unde Brunschvicg disecă magistral 
concepţia acestuia, dovedind în domeniul subtil al dialec- 
ticii o redutabilă forță polemică?. 

! În cartea intitulată: Souvenirs sur Henri Bergson, autorul ei, 
I. Benrubi, „un spirit filosofic“ cu tendinţe de reporter, publică o 
serie de convorbiri, cu unele declaraţii autentice, atribuite mare- 
lui filosof francez. Unele din ele aduc completări pregnante tex- 
telor filosofice bergsoniene. Desprindem una din ele, care se poate 
insera cu folos în paralela noastră de aici: 

„La science a pour objet le mouvement de descente, c'est-à- 
dire la matière, tandis que l’objet de la philosophie est le mouve- 
ment de montée, c’est-à-dire la vie, ou ce qui revient au même, 
la science s'ocupe de cadavre, la philosophie de la vie. Tant que 
nous faisons usage du «gcometrisme», de l'intelligence, nous 
sommes dans l'inerte, dans la mort, nous faisons de la science. 
Que si, au contraire, nous nous eftorgons de saisir par l'intuition 
le concret, ce qui se fait, le devenir, nous sommes dans le v1- 
vant“ — p. 34. | 

2 Pare-se că aceeaşi forță polemică manifestată într-un articol, 
neiscălit, în „Revue Philosophique“, a tăiat calea chemării la 

De obicei orice filosof, pe lângă patima speculației și 
deosebit de cunoștințe științifice variate, are şi câte o 
disciplină științifică predilectă, de la care primește sugestia 
ideilor fundamentale. Bergson avea grupa biologiei şi a 
psihologici, care i-au sugerat noţiunea elanului vital și a 
duratei pure. Brunschvicg pare dominat de grupul ştiinţelor 
fizico-matematice, care tocmai erau în curs de înnoire, 
ajungând la formule revoluţionare. Evoluţia acestor științe 
i-a procurat elemente importante pentru întărirea poziţiei 
idealismului său filosofic. 

Din chiar paralela cu Bergson s-au degajat unele trăsă- 
turi ale filosofiei lui Brunschvicg. Urmează să cunoaştem 
şi altele, pentru a rotunji concepția sa filosofică, mai greu 
de rezumat decât a altora, de pildă a contemporanului său 
Meyerson -. acesta de la chimie — ale cărui opere sunt axate 
pe o singură idee, desigur importantă, cu caracter logico-on- 
tologic, dar totuşi una singură. La Brunschvicg nu întâlnim 
aceeași curajoasă simplificare, avem o operă mai puţin line- 
ară, de un desen mai complicat, cu conturul mai tremurător, 
dar mai bogată în sugestii şi în definiţii, până la urmă, putân- 
du-se și dânsa caracteriza precis. La Meyerson ajunge să-i 
citești o singură carte pentru a-i cunoaște punctul de vede- 
re; la Brunschvicg -- cel puţin patru-cinci lucrări, din întinsa-i 
listă care începe cu scrierea sa de doctorat — La modalité du 
Jugement pentru a se completa succesiv cu Introduction à 
la Vie de l'Esprit, l’ Idéalisme contemporain, Les Etapes de 
la Philosophie Mathématique, Expérience humaine et la 
Causalité Physique, Le progrès de la Conscience dans la 
Philosophie Occidentale, De la Conaissance de soi, Les Åges 
de l'intelligence, Science e! Religion, fără a ne interesa aici 
Universitatea din Paris a filosofului Maurice Blondel, rămas, până 
la retragerea sa din învăţământ, profesor la Universitatea din 
Aix-Marseille. Această informatie o deţin de la Brunschvicg, 
INSUSI. 

mai de aproape de excelentele sale monografii istorice, asu- 
pra lui Spinoza, Pascal şi Descartes. 

E poate necesar să mai subliniez o dată însemnătatea capi- 
tală - epistemologică şi ontologică - pe care Brunschvicg o 
atribuie rațiunii, purcedând în linie directă de la Descartes, 
Spinoza, cu un popas la Kant, de la care se inspiră, dar pe 
care înţelege a-l depăși. Apariţia lui Descartes o salută cu 
accente de sărbătoare: „Voici donc que s'ouvre l'âge 
d'humanite où l'intelligence est definitivement retablie dans 
la jouissance pleine de son droit à la verité... ce qui en- 
traîne un renversement total dans l'interprétation de son 
rapport à son objet. Avec Descartes la Sagesse humaine 
n’attend plus du dehors la lumière, comme loeuil le fait 
pour le soleil, Elle est elle-même le foyer de l'illumination.“ 

Neapărat că o atare concepție implică un izvor de cu- 
noștinţe apriorice, inerente spiritului, cu un caracter de evi- 
dentă, pe care nu l-ar fi prezentat ştiinţa omenească, în ca- 
zul când cunoașterea empirică ar fi fost singura noastră cu- 
noştință. De aceea Brunschvicg, cu toată fervoarea sa pen- 
tru ştiinţa pozitivă, şade foarte departe de pozitivismul em- 
pirist, și pot spune că m-am bucurat de întreaga sa aprobare 
— ceea ce nu era regulă constantă - în critica nu tocmai be- 
nignă pe care am făcut-o neopozitivistului Reichenbach, 
reprezentantul școlii vieneze, la Congresul filosofic de la 
Paris, în 1937. 

O notă importantă e că Brunschvicg concepe raţiunea în 
mod dinamic, într-un continuu proces de invenţie. Mai des, 
în istoria filosofiei, dinamismul se împerechează cu vita- 
lismul și cu voluntarismul, concepții neagreate de Brun- 
schvicg. În schimb intelectualismul e mai degrabă static, 
formele structurale ale inteligenței apărând în genere sta- 
bile, așa cum sunt și categoriile lui Kant. 

! Asupra acestei intervenţii a se vedea, între altele, darea de 
seamă a lui Pierre Mesnard, profesor la Universitatea din Alger, 
din Revista de filosofie, ianuarie-martie 1938, p. 44. 

Însă împreunarea intelectului cu dinamismul nu e defel 
contradictorie. După filosoful de care ne ocupăm aicea „la 
vertu caractéristique de l'intelligence, dans la maturité de 
son âge, est de se maintenir prâte ă se corriger perpetuelle- 
ment elle-même, en créant des moyens imprévus pour s'a- 
dapter à la complexité deconcertante du monde“. 

Rațiunea noastră deci nu operează cu categorii fixe, ci 
cu tipare elastice, cu construcții mobile, trase din propria ei 
bogăție latentă despre care ne poate da o frumoasă mărturie 
spectacolul invențiilor matematice, care au curs abundente, 
mai ales de la geometria analitică încoace. lată în ce mod 
se împreună la Brunschvicg cultul raţiunii, socotită de cei 
mai mulți ca logică sau dialectică pură, cu cultul mate- 
maticii, care se mută astfel în centrul raţiunii, devenind 
adevăratul ei arsenal de arme moderne, pentru cucerirea 
adevărului și cunoașterea realității. Se înţelege de la sine că 
având o atare concepţie, Brunschvicg nu poate privi decât 
cu simpatie „logistica“, disciplina nouă, rezultată din în- 
frățirea logicii cu matematica, pe care alți filosofi continuă 
s-o privească mai cu scepticism!. 

Dar raţiunea nu este, pentru Brunschvicg, numai cheia 
cunoștinței, funcţia epistemologică prin excelenţă, ci și baza 
ontologică a existenţei, fiindcă după dânsul nu există obiecte 
reale transcendente, ci numai în cuprinsul spiritului, năs- 
cute oarecum de el. 

Prin aceasta Brunschvicg ancorează la ţărmul unui com- 
plet idealism. Desigur, idealismul său se deosebește de 
idealismul subiectiv al lui Berkeley, care reducea integral 

Cu toate rezervele pe care în Les etapes de la Philosophie 
mathématique le aduce şi Brunschvicg dezvoltărilor ulterioare 
ale. logisticii, spunând că „L'oeuvre philosophique de la logis- 
tique est à refaire“, pentru opera logicianului care a aşternut ba- 
zele matematizării logicii, englezul Boole, are admiraţie, carac- 
terizând-o drept „invention de génie“. 

obiectele lumii înconjurătoare la o țesătură de reprezentări 
senzoriale, folosind formula celebră „esse = percipi“. La 
Brunschvicg este vorba de un idealism rațional, ce nu spul- 
beră numai orice substanţe independente de actul cu- 
noașterii, dar chiar calitățile imanente ale reprezentărilor 
sensibile, care sunt şi vor fi succesiv înlocuite de formule 
abstracte, zămislite de spiritul cugetător. Desigur, potrivit 
dogmelor idealiste, eu/ este fundamentul existenţei, dar, cum 
spune Brunschvicg, este vorba „du moi spirituel de la sci- 
ence“, care nu trebuie confundat „avec le moi biologique 
de la perception“... și mai departe: „al est... littéralement 
faux que l'id&alisme rationnel, fondement d'une science 
objective, se confonde avec un idealisme psychologique“. 

Două par a fi fost temeiurile principale care l-au împins 
pe Brunschvicg la idealism. 

Prima a fost teoria adevărului, care, pornind de la con- 
cepţia curentă a adevărului copie, reproducere ideală a 
unei realităţi care există aievea, ajunsese la Kant să însemne 
altceva. Adevărul este pur și simplu produsul inserării impre- 
siilor noastre haotice în formele structurale şi universal va- 
labile ale spiritului nostru, căci, după acest filosof, în orice 
cunoștință materialul vine din afară, iar forma din spiritul 
cugetării. 

Acum nu se mai pune problema corespondenţei dintre 
lume și gândire, adevărul fiind nimic altceva decât o prelu- 
crare a materialului recepționat și aşezarea lui în forme 
universal-valabile. 

Brunschvicg, tot așa după cum nu admisese un spirit cu 
tipare fixe şi definitive (deși unele din ele se menţin cu 
încăpățânare multă vreme), nu admite în actul cunoașterii 
antiteza dintre spirit şi materie, fiindcă nu se pot separa 
citez propriile lui cuvinte formele gândirii de materialul 
experienţei, ca forma în care torni aluatul, pentru a scoate 
un cozonac. „Rațiunea şi experienţa, spune dânsul, nu se 
pot izola... ele sunt relative, una faţă de alta, condamnate 

la simbioză, sau mai exact destinate a se întări reciproc, ca 
două mâini care se strâng... și care rămân reunite.“ 

Ce este deci adevărul? „Adevărul, afirmă Brunschvicg, 
nu se mai definește printr-un paralelism între ideile subiec- 
tului și realităţile naturii. El este o conexiune între o formă 
care nu înseamnă nimic, dacă nu-i este oferită din afară 
ocazia să se manifeste, şi o materie care nu începe să existe 
decât numai din momentul când ea a satisfăcut condiţiile 
apriorice și unificării intelectuale“. Nu mai există „un subiect 
în sine, ceea ce ar transforma spiritul într-o substanţă, sau 
un obiect în sine, care ar face din natură un absolut“. Că 
spiritul nu mai este socotit ca o substanţă, ci ca un ansamblu 
de acte și funcțiuni, aceasta nu zguduie idealismul; dar că 
nu mai există un obiect în sine, independent de corelația lui 
cu cunoașterea noastră, aceasta — trebuie să observ -- 
desfiinţează realismul, care este îndeobște nu numai con- 
cepţia conștiinței naive, dar şi aceea a omului de știință. 

Al doilea factor care l-a făcut pe Brunschvicg să adere la 
idealismul rațional a fost faptul că progresele științei tin- 
deau necontenit să substituie obiectelor relații, „sous-tendre 
à ce monde des données sensibles un reseau continu de re- 
lations“. Totuși, până în ultimul timp, ştiinţa naturii mai 
păstra obiectele, unele elemente intuitive, care le alcătuiau 
oarecum substanţialitatea şi dreptul lor de a fi socotite 
realități independente de cugetarea noastră. Însă fizica cea 
nouă a spulberat şi această ultimă materialitate. „La rela- 
„tivite ruine definitivement l'idee de qualités premières et 
intuitives à la fois, comme l’ étendue de Descartes. Il n'y a 
plus d'invariants intuitifs dans l'explication de l’ univers“. 
Cu această volatilizare a proprietăţilor materiale - proprie- 
tăți ce păreau să indice un substrat —, exprimate integral 
prin formule matematice, părea ușor, iar unora chiar indi- 
cat să absoarbă așa-zisa lume externă în imanenţa spiritu- 
lui, prezentând-o ca o faptă. ca un produs specific al lui. 

Rămâne problema originii proprietăților lumii sensibile, 

la care a răspuns, mai precis decât Brunschvicg, aşa-numita 
școală din Marburg — Cohen, Natorp, Cassirer —, școală care 
profesează şi dânsa același idealism rațional, fără a fi vorba 
- cred eu - să fi exercitat vreo influenţă asupra filosofului 
francez, care are alte puncte de plecare, alt material de 
reflecţie și alt eșafodaj demonstrativ. Deci e mai mult o co- 
incidenţă, aş zice mai degrabă o convergenţă, lucru care în 
istoria filosofiei, şi chiar în aceea a științei, s-a întâmplat 
de mai multe ori. 

Ideal:smul logic al școlii din Marburg fixează hotărât că 
scopul tuturor ştiinţelor ar fi eliminarea oricărui element 
alogic sau absorbirea lui în logic; nu se poate vorbi, în fond, 
despre un obiect dat gândirii din afară, neputând exista 
obiecte fără o gândire care să le afirme și mai ales să le 
determine - căci orice determinare nu se face decât cu par- 
ticiparea formelor cugetării, prin inserarea faptului: intuitiv 
într-un sistem de relaţii constituit de rațiune; aceste relaţii 
sunt de natură matematică, matematicile fiind o dezvoltare 
a logicului și o temelie a fizicii, care substituie, pe măsură 
ce devine mai perfectă, balastului concret al intuitiei, o com- 
binare de formule matematice. În zona matematicii se întâl- 
nesc, contopindu-se, logica dezvoltată și fizica purificată, 
realitatea concretă, obiectele intuitive nu sunt decât o temă 
de rezolvat, similară necunoscutelor algebrice, susceptibile 
de a fi rezolvate rațional, într-un timp nelimitat firește, ceea 
ce va lăsa pururea nuclee nelămurite, deși toate obiectele 
nu sunt nimic altceva decât ţesături încâlcite sau pachete de 
noţiuni raţionale. 

Prin această concepţie - care e și a lui Brunschvicg, gân- 
direa creează obiectul, suprimându-se în principiu diferența 
dintre receptivitate și spontaneitate, dintre sensibilitate și 
gândire. 

De asemenea se desfiinţează şi diferenţa originară din- 
tre subiectiv şi obiectiv, prin transformarea lor în poziţii 
mişcătoare, cu tendinţa progresului științei de a micşora con- 

“tinuu cota subiectivului — opac și irațional — în favoarea 


obiectivului, raţional şi transparent. 

Dacă ratonalismul epistemologic poate avea mulţi a- 
derenţi, ca mai în conformitate cu structura științei și ca un 
zăgaz mai puternic împotriva misticismului, de la ale cărui 
neguri cunoașterea omenească nu poate aștepta prea multă 
lumină, în schimb idealismul logic (sau raţional) n-a obținut 
decât adeziunea unui clan filosofic restrâns. Tabăra filoso- 


filor realiști rămâne în orice caz mai întinsă și cu conștiința 


posedării unor argumente, ce nu se pot lesne răsturna. 

Făcând chiar abstracţie că toată știința naturii presupune 
prezenţa unor obiecte, care există în ele însele, indepen- 
dent de cunoașterea noastră și trecând cu vederea că legile 
rațiunii noastre nu pot deriva din ele însele existenţa indi- 
vidualului, ba chiar admițând că un lucru nu se determină 
decât inserându-l într-o ordine creată de gândire, rămâne să 
ne întrebăm: de ce lucrul în chestiune se inserează aici și nu 
dincolo, de ce se supune acestor legi şi nu altora, de ce expri- 
mă prin aceste combinări de numere și nu prin altele? În- 
deosebi istoria, ca ştiinţă a individualului, rămâne complet 
în afară de fundamentările idealismului raţional; dar în 
sfârșit să trecem peste multe alte rezerve și să ne oprim la 
una deosebit de importantă. 

După teoria idealismului logic, cu cât cunoaşterea avan- 
sează și cu cât calităţile intuitive se rezolvă în raporturi 
raționale, cu atât sfera iraționalului şi a misterului scade, 
preschimbându-se în transparenţă inteligibilă, în domeniul 
rațional. Se pare că totuşi în realitate nu este aşa, ba chiar 
este dimpotrivă. Nu numai că știința naturii, cu toate îna- 
intările sale, nu pare să fi scăzut misterul existenţei ceea 
ce Herbert Spencer anunţase printr-o comparaţie celebră mai 
demult —, dar chiar matematica, știință raţională prin 
excelență, îmbogăţindu-şi conţinutul, trece hotarul ratio- 
nalului și se alundă în irațional. Noţiunea de infinit, nume- 
rele transcendente sunt concepte de o valoroasă aplicatie 

matematică, dar în sine iraționale. În sfârşit, rafinarea enun- 
tului axiomelor și extinderea lor prin abstractizare se fac în 
dauna stringenţei şi a evidenţei lor. Într-un studiu recent, 
Gândirea axiomatică în matematica modernă, profesorul 
Stoilof, după ce-ne spune că, după concepţia nouă, evidenţa 
relaţiilor exprimate de axiome devine cu totul secundară, 
arată cum vechea enunţare a lui Euclid, prin două puncte 
„trece“ o dreaptă şi numai una singură, a ajuns în axioma- 
tica modernă cu următoarea enunţare convențională: două 
din fiinţele „punct“ determină o ființă „dreaptă“ şi numai 
una singură. Este adevărat că axioma câştigă în amploare, 
degajându-se din elementele intuitive ale spațiului euchi- 
dian, însă enunţul, ridicat la o treaptă ma: înaltă, nu mai are 
stringenţa adevărurilor raționale, ci pășește în irațional. Este 
adevărat că, din atare elemente iraționale, se pot deduce 
înlănţuiri perfect raţionale, ba chiar se va lărgi cu ajutorul 
lor raționalitatea deducţiilor -- ele însele rămân inexplica- 
bile, misterioase. 

Concluzia pe care o vom trage este următoarea: prezenţa 
sporită a iraționalului, concomitent cu progresele ştiinţei - 
a unui irațional mai adânc decât cel care se spulberă la 
suprafaţă — e oare compatibilă cu doctrina după care izvorul 
unic al cunoștințelor, ba chiar al fenomenelor existenţei este 
raţiunea şi dinamismul ei spiritual? Nu e cazul să se admită 
și alți factori, care depăşesc raţiunea ca atare? ȘI prin aceasta 
nu se restabilește poziția realistă cu fondul ei substanţial, 
dincolo de operaţiile raţiunii? 

Revenind de la aceste observaţii critice, pe care le-am 
făcut din cauza actualități problemelor, la partea expozi- 
Uvă, ar mai fi, cu privire la concepția filosofică a lui Brun- 
schvicg, unele lucruri de spus. In primul rând că ratio- 
nalismul acestui filosof nu pretinde, ca cel al lui Hegel 
care era poate mai consecvent -, că noi am putea construi 
realitatea concretă din simplul joc al conceptelor noastre 
rationale. Și după Brunschvicg, la spatele corpurilor sensi- 

bile nu există decât formule raţionale. Însă descoperirea lor 
nu se poate face decât printr-o îndelungată operaţie, con- 
stând din prelucrarea continuă, din controlul construcţiilor 
noastre mentale, cu datele experienţei. Așadar, filosoful fran- 
cez ţine seama de structura științei pozitive, de oscilațiule, 
rectificările şi înaintările ei progresive, considerând aceas- 
ta drept singura cale și singura metodă a cunoștinței va- 
labile. 

Caracterul idealist al realității — care s-ar reduce la o îm- 
pletitură, la o întretăiere de legi imateriale — este o inter- 
pretare filosofică, ce nu schimbă cu nimic metoda investi- 
gației. 

Pânza reprezentărilor noastre intuitive în nici un caz nu 
poate fi trasă ca o cortină, ci numai desfăcută fir cu fir. 

Astfel convingerea idealistă, că lumea exterioară este o 
proprietate a spiritului și inseparabilă de activitatea lui, 
Brunschvicg și-o mai întărește și cu o altă consideraţie im- 
portantă: forma elementară a cugetări omenești, afirmă 
dânsul, nu este noţiunea cristalizată, ci judecata, ca operaţie 
vie. Expresie a dinamicii intelectuale și a unității spiritului, 
judecata, prin copula ei, nu leagă noţiunile din afară, ci din 
interior. Spiritul nu găsește în faţa sa un obiect neatârnat 
care este o pură abstracţie, izolabilă artificial, el nu caută a 
pătrunde esenţa unei lumi străine, ci urmărește în dezvoltarea 
lui.dinamică să se înțeleagă pe sine, să-și desluşească fon- 
dul său ascuns. Astfel că, în imensa sforţare și operă de 
cunoaștere a şcolilor, spiritul nu se cunoaște decât pe sine 
însuși, lucru pe care concepția idealistă îl recunoaște și îl 
subliniază. „landis que le réalisme implique une synthèse 
achevée de la nature prise en soi... l'idealisme, à l’ encontre 
des formes apparentes du langage, a pour caractère propre 
de s'attacher à la seule réalité que homme puisse affirmer 
en tant que telle, c'est-a-dire au progrès de sa pensée“. 

Cunoaşterea de sine, după Brunschvicg, nu este o cu- 
noştintă imediată, ci cunoașterea spiritului în multiplicitatea 

manifestărilor sale succesive. Filosoful francez studiază în 
opera sa Le Progres de la Conscience vicisitudinile con- 
științei intelectuale în desfăşurarea ei istorică, și traversând 
toate concepţiile filosofice în înșirarea lor cronologică - 
probabil mai încurcată în ansamblul priveliştilor sale decât 
continuitatea fluidă a cercetării științifice. Brunschvicg 
năzuiește totuși să arate că ele nu formează un bazar de 
concepții capricioase și individuale, ci traiectoria unei as- 
censiuni, care - în pofida diversităţii sistemelor - se în- 
dreaptă continuu către unitate, către acea unitate ce al- 
cătuiește esenţa rațiunii și ținta ultimă a dinamismului spi- 
ritual: Ca și Hegel — dar cu mai multă circumspecţie şi mai 
multă elasticitate -, Brunschvicg desenează o evoluţie ra; 
țională cu trepte ascendente, dar fără îndrăzneala unei 
previzibilități perfecte și fără acea cadență regulată, pe care 
o prezenta triada hegeliană, ceea ce m-a făcut s-o asemăn 
pe vremuri cu un pas militar de paradă, în timp ce Windel- 
band o comparase - poate fără a da în aceeași măsură ima- 
ginea regularităţii - cu un fastuos spectacol de balet. 

În ce am expus până acuma a fost vorba exclusiv de fi- 
losofia teoretică. Trebuie să spunem că aceasta nu alcătuiește 
numai miezul meditațiilor lui Brunschvicg, ci aproape în- 
treaga întindere a lor. Problemele de filosofie practică — etică 
şi teodicee sunt atinse ocazional, în orice caz au un carac- 
ter mai periferic, vegetând oarecum în umbra problemei 
epistemologice și a idealismului rațional. Ele par un fel de 
anexe, de consecinţe nemijlocite ale teoriei adevărului și 
ale progreselor cunoașterii. 

Întrucât progresul adevărului era determinat de substi- 
tuirea eului intelectual -- cu structură universalistă  acelu- 
ia psihologic şi individual, se produce de la sine o depăşire 
a subiectivilăţii și a egoismului inițial. Participând la viata 
adevărurilor universale, omul iese din incinta sa proprie și 
se unește cu spiritul semenilor săi. Pe de altă parte, dega- 
jându-se prin elaborănile raţiunii de apăsarea materiahtăţii 

mecanice, se fortifică în tendinţa de eliberare din lanţurile 
pasivității de la origine. De aici vor rezulta sprinteneala ini- 
țiativei, munca în comun, ajutorul reciproc și dezinteresarea 
faptei. 

În domeniul religios Brunschvicg nu este numai adver- 
sarul ideii unui Dumnezeu fizic și biologic — așa cum îl 
concepea fabulația mitologică — dar chiar a unui Dumnezeu 
transcendent. Idealismul lui îi dictează - poate și sub in- 
fluența lui Spinoza - concepţia unui Dumnezeu imanent, 
un „Deus interior“, spirit pur, prezent în toate și cârmuind 
din adâncurile lăuntrice atât înfăptuirile rațiunii, cât și re- 
vărsarea generoasă a sentimentului de iubire. 

Ș1 speculaţiile religioase ale acestui filosof merg tot pe 
făgașul problemei adevărului și al progreselor lui. Câteva 
spicuiri din opera lui târzie: La Raison et la Religion din 
1939, sunt în măsură să lumineze poziția concepției sale. 

„Progresul reflecţiei noastre — spune Brunschvicg - des- 
coperă, în propria noastră intimitate, un focar unde inte- 
ligenta și iubirea se înfățișează în puritatea radicală a lumi- 
nii lor“... „Noi nu așteptăm salvarea noastră decât de la 
reflecția rațională, împinsă la acel grad de interiorizare și 
spiritualitate, unde Dumnezeu și sufletul se întâlnesc“... 
„Dumnezeu este iubire, dar nu iubit și iubitor în felul oa- 
menilor; el este ceea ce iubește în noi, se află la rădăcina 
puterii noastre de caritate, după cum e şi la rădăcina proce- 
sului adevărului“. În sfârșit, această precizare caracteris- 
tică: „Trebuie schimbat Dumnezeul născocit de «homo fa- 
ber», făurit de inteligenţa utilitară, instrument vital, minciu- 
nă vitală... pentru Dumnezeul omului «sapiens», întrezărit 
de raţiunea dezinteresată și de la care nu poate cobori nici o 
umbră peste bucuria de a înţelege şi iubi, care să le restrângă 
speranţa ori să le limiteze orizontul“. 

Incontestabil, concepţia lui Brunschvicg despre Dum- 
nezeu e de o nobilă ținută și impresionantă înălțime, deși 
un Dumnezeu abstract și imanent poate părea cam palid 

pentru oamenii cu adânci convingeri religioase. Tot așa după 
cum ȘI etica sa, coextensivă cu progresele cunoștinței știin- 
tifice, poate suferi din constatarea că progresele cunoașterii 
nu au determinat totdeauna ameliorarea omului și ascensiu- 
nea sa morală. Desigur că Brunschvicg a avut şi el simtă- 
mântul acestui dualism, precum și al necesităţii unui gest 
spiritual autonom (deosebit de progresele științei), pentru 
întemeierea unei vieți etico-religioase de o treaptă mai înal- 
tă, atunci când spune: „l impératif categorique de la pensée 
religieuse est de choisir, virilement et radicalement, entre 
son avenir et son passé“. Pe urmă mai este de observat firește 
că paralelismul pe care îl face Brunschvicg nu este între 
masa cunoştinţelor științifice și generozitate, ci între aceasta 
din urmă și spiritul adevărului, care se combină mai lesne 
și se menţin amândouă printr-un identic efort. În această 
privinţă ar fi interesant şi acest citat caracteristic: „La chose 
nécessaire est de ne pas nous relacher dans l effort généreux, 
indivisiblement speculatif et pratique, qui rapproche ľhu- 
manité de l'idee qu'elle s’est formée d'elle-même“. 

Dacă filosofia practică a intrat mai adânc în preocupările 
acestui filosof erudit, îndrăgostit de problema adevărului și 
de critica științei, cu atât mai mult el a rămas străin de pro- 
blemele actualităţii, sociale sau politice. Familia Brun- 
schvicg şi-a dat contribuția la politica militară a țării sale, 
prin soţia filosofului, care a ajuns chiar ministru al asistenţei 
în guvernul francez din 1936. Filosoful însă a rămas în 
această împrejurare simplu „print consort“, absorbit mai 
departe de ocupațiile sale de profesor și de cercetările 
specialităţi. Aflându-mă în anul următor la Paris, a ținut 
să-mi povestească — și a făcut-o cu umor o întâmplare 
hazlie, în legătură cu aceste contingenţe politice și cu anume 
consecinţe protocolare. Hotărându-se,. la Quai d'Orsay, pen- 
tru strângerea relaţiilor sociale, să se ofere un ceai soțiilor 
miniștrilor din cabinet, d-na Brunschvicg n-a fost invitată, 
ea fiind nu soţie de ministru, ci chiar ministru. În schimb 

însă - şi aici a intrat desigur un element de farsă - s-a trimis 
o invitație filosofului, care, deși nu avea sexul invitatelor, se 


putea insera în rubrica lor, ţinând un ministru în căsătorie. 
P} 


A mai rămas, pentru a încheia expunerea de fată, să 
vorbesc de sentimentele filosofului fată de ţara noastră. 
Brunschvicg a vizitat România și a fost oaspetele ei o săp- 
tămână, în aprilie 1935. Răspunzând unor invitaţii din partea 
Universităţilor din Bucureşti și lași, la care s-a asociat și 
Societatea Română de Filosofie, a ţinut conferințe și a făcut 
comunicări, a participat la o ședință a Academiei Române, 
unde a fost salutat atât ca membru al. Institutului, cât şi ca 
gânditor de reputaţie europeană. În intervalele libere a 'cău- 
tat să cunoască monumentele și valorile ţării, interesându-se 
de tot ce putea să-i destăinuiască însușirile și silinţele 
poporului nostru. Brunschvicg a rămas încântat de toată at- 
mosfera, în special de ziua de la Iaşi. 

Ca unul care, în ziua aceea, l-am întovărășit mai tot tim- 
pul, îmi amintesc precis de amănuntele programului. O lungă 
cercetare a monumentelor de artă, de la Trei-lerarhi, până 
la Mănăstirea Cetăţuia, așa de falnic așezată pe înălțimea 
colinei sale, de unde domină împrejurimea și îmbrățișează 
revărsarea orașului, ca pe o hartă în relief. Cu puţin înainte 
de amiază, am trecut în partea opusă a Iaşului, la Şcoala 
Normală „Vasile Lupu“, unde elevii, în uniforma lor na- 
tională, așteptau înșiruiți la intrare, având în frunte fanfara 
proprie, care, la sosire, a intonat cu suflet Marsilieza. Fi- 
losoful era viu mișcat de această primire, având timp să-mi 
șoptească atâta: „on dirait que je suis le Président de la Ré- 
publique“. A urmat apoi o producţie a elevilor. foarte bine 
organizată de directorul școlii, cu dansuri autohtone, pline 
de frământare și de pitoresc, cărora filosoful le-a găsit o 

nuanță păgână, dionisiacă, ducându-l cu mintea la obiceiuri 
foarte îndepărtate, menținute în păturile populare sub formă 
de tradiții multiseculare. 

Prânzul s-a servit la Şcoala de Menaj, la o masă restrân- 
să, între profesori şi alte notabilități ale oraşului, printre 
care Generalul-comandant al Corpului de Armată care a 
cerut la urmă să 1 se îngăduie și un mic discurs, spunând 
între altele că strategia se foloseşte de regulile metodei car- 
tesiene, ceea ce nu putea decât să facă plăcere unui filosof 
francez. 

Pe la 6 seara, Aula Universității, inundată de public în 
toate ungherele, plină într-o măsură în care pot spune că 
n-am mai văzut-o niciodată, a ascultat cu încordare con- 
ferinţa lui Brunschvicg, magistral prezentată, deși nu în sti- 
lul marelui public, ce totuși şi-a dat seama de valoarea ei 
deosebită, alături de cei mai pregătiţi s-o preţuiască, apla- 
udându-l frenetic, la încheiere. E drept că debitul lui Brun- 
schvicg era cam monoton, dar asta pentru că nu voia să com- 
plice tratarea severă a problemei cu episoade mai vii sau 
mai atrăgătoare, lucru de care însă era foarte capabil, ceea 
ce o dovedeau cuvântările sale ocazionale, unde găsea, mai 
întotdeauna, o idee ingenioasă, un spirit de bună calitate, o 
imagine fină şi înviorătoare. De o astfel de alocuţiune, ros- 
tită, îmi amintesc, la Praga, ascultătorii filosofului au fost 
realmente mișcaţi. 

În orice caz ziua de la lași a rămas adânc sădită în sufle- 
tul acestui oaspete de elită, pe a cărui fizionomie se zugră- 
veau multumirea, fie prin momente de expansiune, fie prin 
îngândurări de reverie fericită. Într-unul din aceste momente, 
punându-i nu știu ce întrebare, mi-a răspuns: „Je suis en- 
core sous le charme“ ... „C'est mon apothéose, avant ma 
mort“. 

La câteva zile după plecarea din ţară, o scrisoare pe care 
mi-a trimis-o din Istanbul e plină de vibrația prelungită a 
aceleiaşi încântări: „J’ emporte une vision dont chaque trait 

demeure enfonce dans mon coeur; nature et histoire, art et 
pensée, et par-dessus tout le contact des personnes, tout m-a 
été reconfortant, et je ne saurais vous dire à quel point“. 

Doi ani după aceasta (1937) a avut loc, la Paris, marele 
Congres Descartes, cu participarea a peste cinci. sute de 
filosofi, din toate părțile globului. Brunschvicg era puţin 
suferind și poate tocmai de aceea rolul său a fost ceva mai 
stins, mai palid bunăoară decât al bătrânului Maurice 
Blondel, care, după părerea unora, a fost „le vrai sommet 
du Congres“, ce e drept, bucurându-se de ovaţii furtunoase, 
dar probabil mai mult pentru bătrâneţele sale infirme decât 
pentru valoarea în sine a comunicării sale, ca teză simpa- 
tică, însă mai degrabă o clădire de vorbe, fără substanţă co- 
respunzătoare. 

In preziua închiderii dezbaterilor, Brunschvicg a oferit 
un dejun acasă la dânsul, cu mai mulți invitaţi, majoritatea 
congresiști străini, între care celebrul logician englez Ber- 
trand Russel, o proeminentă a gândirii contemporane. Am 
luat și eu parte la prânzul acesta, având astfel prilejul de a 
fi martor la o scenă pe care sunt dator să o consemnez. Nu 
ştiu cum, la un moment dat, cineva dintre cei de faţă a pro- 
nunţat, cu un accent de înduioşare, cuvintele: „Ungaria mu- 
tlată“. Ar fi urmat poate să ridic eu mănușa, dacă nu izbuc- 
nea îndată Brunschvicg, ceca ce a fost cu mult mai bine. Cu 
o căldură care l-a încins de la prima frază, filosoful, 
rostogolindu-și pasionat cuvintele, a spus în esenţă urmă- 
toarele: 

„Pentru ce să deplângem soarta Ungariei? Cum s-a pur- 
tat cu naţionahtățile de pe teritoriul e1? Cine n-a auzit pri- 
goana sălbatică și politica de deznaționalizare? Și în defi- 
nitiv, de ce ar fi mai logic ca în loc de Ungaria mutilată să 
existe o Românie mutilată? Pentru că asta ar deranja mai 
puţin deprinderile noastre geografice, fiind mai neobişnuiți 
cu hotarele actuale ale României, decât cu cele ale Unga- 
riei de altădată? Nu acesta este criteriul. Criteriul este drep- 

tatea, şi e just ca Transilvania, care e locuită covârșitor de 
români, să aparţină României, oricâte secole ar fi stat încor- 
porată aiurea.“ 

Nimeni n-a dat nici un răspuns, nici acela care provo- 
case replica, deşi alte conversații se opriseră şi atenţia se 
generalizase. N-am vrut nici eu să lungesc discuţia fără fo- 
los și m-am mărginit să trimit peste masă prietenului tării 
noastre priviri de mulţumire recunoscătoare. 

A fost ultima dată când l-am văzut pe Brunschvicg, deși 
convorbirile noastre prin scrisori - pe care le voi depune 
curând Academiei — au continuat și mai departe, până la 
căderea Franţei, în 1940. După aceasta nici n-am mai știut 
pe unde se găsește și contactul s-a pierdut. Vestea morţii 
sale — aflată relativ târziu m-a îngândurat punându-mi în 
mișcare un întreg cortegiu de amintiri. Dar la emotia înde- 
lung resimţită, a contribuit cu siguranţă și faptul că ultima 
întipărire în mine a imaginii filosofului, cu faţa puţin mai 
suptă, dar cu albastrul ochilor limpede și luminos, a încor- 
porat și ipostaza, pentru noi atât de simpatică, de apărător 
convins şi curajos al drepturilor noastre naționale. 


SPIRITUL FILOSOFIC ÎN COMPARAȚIE 
CU SPIRITUL ȘTIINȚIFIC! 


O expresie îndeobşte întâlnită este aceea de spirit filoso- 
fic. Auzim chiar spunându-se câteodată despre un cercetă- 
tor că este un bun om de știință, „dar ce păcat că nu are 
«spirit filosofic», înţelegându-se prin aceasta că el nu are 
orizont în cercetările lui, pantru ca să poată vedea întreg 
ansamblul preocupărilor sale. Se recunoaște deci că acest 

* Reproducem sub acest titlu partea principală dintr-un eseu 
trimis revistei noastre de regretatul profesor lon Petrovici cu puţin 
înainte de stingerea sa neaşteptată din viaţă. Eseul purtase iniţial 
titlul Spiritul filosofic -în raport cu alte năzuințe spirituale, pe 
care autorul l-a modificat astfel: Spiritul filosofic în comparaţie 
cu spiritul ştiinţific şi cu cel teologic. Scopul eseului, aşadar, 
este încercarea de a fixa, prin comparaţie și delimitare, speci- 
ficul filosofiei ca formă de activitate spirituală, deosebind-o în 
primul rând de „spiritul teologic“, de religie, apoi de „spiritul 
ştiinţific“, de ştiinţă. Am păstrat, pentru interesul şi actualitatea 
ei teoretică, paralela dintre spiritul filosofic şi spiritul ştiintific, 
îngăduindu-ne să rezumăm celălalt termen de comparaţie spi- 
ritul teologic - în cuvintele de concluzie prin care autorul îi 
definește particularităţile: „năzuinţa spre o concepție unitară de 
ansamblu; foloseşte metoda revelației; admite creaţia din nimic; 
afirmă existența divinității, contactul mistic cu: divinitatea; 
admițând revelaţia ca metodă, se complace în afirmații cât mai 
depărtate de raționalitate“. Nota redacţiei „Revistei de Fi- 
losofie“, nr. 5, 1972. 

spirit filosofic este util omului de ştiinţă, chiar celui care 
nu are aspirații filosofice, pentru că-i dă sugestii importante. 

Spiritul filosofic este un mod de a vedea, este o directivă 
de înţelegere, o orientare a gândirii, având ca scop perma- 
nent o privire de ansamblu asupra întregii existenţe. Aceas- 
ta implică o detaşare a privitorului de problema sau de faptul 
pe care-l studiază, chiar dacă preocuparea lui se raportează 
la un obiect limitat. Privindu-l de la distanţă, îl priveşte în 
larg, adică îl coordonează cu ceea ce este în jurul lui, fapt 
care îi dă o altă înfățișare decât o privire izolată. Privirea 
de sus în adânc atrage totodată și o privire dincolo de lumea 
vizibilă. | 

Spirilul filosofic este un elan, ca atare el nu încetează 
niciodată la cel ce-l posedă. Spiritul filosofic se mișcă ne- 
contenit, nu are limite, tinde mereu către un ideal. Indepen- 
dent de faptul dacă acest ideal poate fi atins sau nu, el rămâne 
ca o ţintă permanentă spre care se năzuiește. 

Privirea de ansamblu oferă însemnate avantaje și chiar 
exactitate faţă de examenul minuţios al unui fapt izolat. Un 
om politic occidental (este vorba de W. Churchill) caracte- 
riza foarte bine aceasta, spunând: „Un examen minuţios este 
mai apt să falsifice o judecată decât o privire de ansamblu, 
care sesizează lucrurile cu adevăratele lor proporții“ 

Examenul minuțios izolează obiectul, pe când privirea 
de ansamblu îl inserează în întregul din care face parte şi 
fără de care nu 1 se pot şti proporţiile şi valoarea adevărată. 
Același lucru îl exprimă fiziologul francez Claude Bernard, 
referindu-se la examinarea diverselor ramuri speciale ale 
unei activităţi care face parte dintr-un ansamblu: „Chaque 
branche speciale doit être fecondee et animée par l’idée de 
ce vaste ensemble auquel elle appartient“. Fraza aceasta 
scoate în evidenţă tendinţa spontană a spiritului nostru de a 
privi de la început întregul și mai ales faptul că semnificaţia 
justă a fiecărei ramuri de cunoștință nu apare decât privită 
în acel ansamblu înconjurător, iar această privire compre- 


254 


hensivă poate chiar fecunda explorarea fiecărei ramuri în 
parte. 

O privire de ansamblu în spirit filosofic este deci impor- 
tantă şi necesară și la cercetarea științifică limitată, deoarece 
un fapt singular devine mai luminos și își descoperă sem- 
nificaţii mai adânci când e astfel inserat, lucru relevat și de 
Hegel. În plus, privirea întregului poate da cercetătorului 
științific sugestii noi, care să îi îmbogăţească materialul de 
cercetare și verificare. Dacă el nu are acest spirit filosofic, 
nu poate avea anvergură de om de ştiinţă important. 

Concepţiile filosofice, fiind concepţii de ansamblu, nu 
numai că au completat cunoștințele științifice ale timpului, 
dar multe din ele au și inspirat efectiv pe oamenii de știință. 
Un astfel de exemplu ar fi atomismul lui Democrit. Con- 
cepţia sa era-o concepţie de ansamblu și ea a inspirat ulte- 
rior teoria atomilor în chimie, fizică etc. Observaţia ştiin- 
tificăā modernă a dus mai departe concepția sa prin faptul 
că, dându-și seama că această explicaţie nu satisface pe 
deplin, a descompus mai departe atomul în protoni, elec- 
troni etc. Dar ideea unor puncte infinite mici care prin com- 
punere dau naștere unui corp finit e luată din teoria lui De- 
mocrit. Ştiinţa, bineînţeles, a perfecţionat-o şi a dus-o mai 
departe. 

Un alt exemplu de concepţie filosofică care a inspirat 
știința naturală ar fi concepția lui Schelling unde este ex- 
pusă ideea evoluționismului în natură, idee care ulterior a 
inspirat direct pe unii oameni de știință care n-au așteptat 
ca teoria evoluționistă să capete o formulă mai științifică 
cu Lamarck, Darwin etc. Aceasta este și partea meritorie a 
vechii filosofii grecești, la care a existat convingerea că, 
atâta timp cât nu cunoşti ansamblul, nu poţi cunoaște bine 
amănuntele, că, necunoscând întregul, nu cunoşti cu adevărat 
nici părțile. Filosofii greci începeau prin explicarea univer- 
sului şi abia mai târziu s-au îngrădit la detalii din care au 
rezultat ulterior specialităţile știintifice. 


255 


La origine deci, din cunoașterea ansamblului se deducea 
cunoașterea detaliilor și a aspectelor izolate. Când această 
deducție, în trecerea timpului, nu a mai fost posibilă da- 
torită diversificării excesive a domeniilor cercetate, a ră- 
mas cel puţin necesitatea ca din ideea de ansamblu să se 
fecundeze și să se inspire orice cercetare parțială. La vechii 
greci, științele s-au desprins mai târziu de filosofie. Adevăru- 
rile limitate ale științelor derivau din cele mai generale ale 
filosofiei, iar verificarea celor dintâi se făcea îndeobște prin 
inserarea armonioasă în țesătura ansamblului, fapt care a 
rămas și astăzi un criteriu pentru filosofie. Aceasta este lăr- 
girea de orizont pe care o aduce spiritul filosofic. 

Spiritul filosofic se mai caracterizează prin toleranță. 
Aceasta provine din conștiința valorii relative a concepțiilor 
filosofice și din observaţia că de multe ori un sistem filosofic 
derivă dintr-un altul diferit, apărând ca o completare și chiar 
ca o rectificare fată de celălalt. 

Spiritul filosofic, în dinamismul lui, naște sistemele și 
uneori le depăşeşte, în căutarea unui sistem comprehensiv 
șI etern pe care îl realizează într-un mod insuficient la un 
moment dat. Spiritul filosofic se aseamănă cu artistul care, 
obsedat de un vis, nemulţumit de realizările lui concrete, le 
depășește mereu pe toate, continuându-și năzuinţa spre ide- 
alul întrupării integrale a visului său. 

Mai trebuie însă să facem în prealabil o diferenţiere în- 
tre spiritul filosofic și doctrina filosofică (concepția filoso- 
hcă). O doctrină filosofică, spre deosebire de ceea ce am 
precizat că este spiritul filosofic, încearcă să explice origi- 
nea şi desfășurarea existenţei în aspectele ei generale și în 
etapele ei progresive; o doctrină filosofică este o sinteză a 
cunoștințelor vremii referitoare la diversele ei sectoare, 
făcută cu scopul verificării lor armonioase și al înlănțuirilor 
pozitive, pornind de la fundamentul presupus al existenţei 
până la suprafaţa faptelor. Doctrina filosofică reprezintă: 

întruparea spiritului filosofic nelimitat într-o formă particu- 
lară vremelnică. 

Doctrinele filosofice sunt diferite, având un coeficient 
individual. Spiritul filosofic e pururea același, având ten- 
dinte identice în capetele tuturor gânditorilor autentici, şi 
se mișcă necontenit. 

După Hegel, istoria filosofiei nu este numai istoria diver- 
selor doctrine (concepții), ci și istoria spiritului, care mereu 
depășește toate limitele, le lărgeşte și le adâncește. Doc- 
trinele sunt momente de repaus de.la' care spiritul filosofic 
pășeşte mai departe, căutând mereu să le completeze, as- 
pirând să ajungă la o concepţie unitară eternă. Spiritul 
filosofic trebuie să fie dinamic și liber, deoarece altfel n-ar 
putea depăşi doctrinele imobile care rămân în urma timpu- 
lui. 

Doctrina e deci trecătoare, spiritul e permanent, și într-o 
operă filosofică paginile în care operează spiritul filosofic 
sunt mai durabile decât acelea în care se încheagă o doc- 
trină. 

Poate exista un puternic spirit filosofic fără o doctrină 
sistematică și chiar prea originală, așa precum a fost filoso- 
fia franceză din secolul al XVIII-lea, la Voltaire de exem- 
plu, care a avut spirit filosofic fără a avea o doctrină sistema- 
tică. Rousseau a avut ceva mai multă originalitate, dar și un 
puternic spirit filosofic. În special cu acesta, filosofii 
francezi au preparat acea mişcare revoluționară care, pe 
lângă elan, putere de atac etc., a avut și înălțime filosofică 
necontestată. Această înălțime a dărâmat multe prejudecăți 
ŞI îngustimi de vederi și a lărgit limitele popoarelor până la 
noţiunea universală de umanitate. Acesta e un caz în care 
spiritul filosofic a fost așa de puternic și aşa de înnoitor 
fată de îngustimile prejudecăţilor sociale, încât a dus de-a 
dreptul la aplicații practice considerabile, folosindu-se și 
de circumstanţele favorabile din acel timp. 

Spiritul filosofic este acela care poate surpa argumentele 

adversarilor, după cum stă şi la baza operei doctrinare pozi- 
tive fără să rămână staționar în vreo doctrină sistematică. 
Uneori se mărginește la câteva precepte și idei, cum am 
menţionat că a fost cazul filosofiei care a declanșat revoluția 
franceză, având în special spiritul negativ care a distrus 
prejudecățile și îngustimile tradiţionale. În concluzie se mai 
poate spune că spiritul filosofic zvârle chestiuni și proble- 
me, iar doctrinele le rezolvă. 

Între spiritul filosofic şi doctrina filosofică s-ar putea in- 
tercala și noțiwgea de speculație filosofică, adică cercetarea 
însăşi, deși apare strict dependentă de spiritul filosofic, ne- 
mijlocit legată de el, aproape confundată cu dânsul. 

Epicur şi școala epicuree vorbesc despre plăcerea care 
însoţeşte speculația filosofică, spre deosebire de alte ramuri 
de cunoștințe. Plăcerea se produce chiar în timpul cercetării, 
nu după descoperirea adevărului, cum se întâmplă la alt 
gen de cercetări. Asta ar dovedi un lucru: că există o tendinţă 
naturală a spiritului nostru de a îmbrăţișa ansamblul realității 
(dovadă că, originar, problema existenţei totale a premers 
celei a cunoașterii amănuntelor). Amănuntele sunt adesea 
un obstacol care împiedică elanul cercetării, deși explica- 
rea lumii vizibile (cu amănunte inclusiv) rămâne scopul ul- 
tim al speculației. 

Euclid și Arhimede au fost oamenii de știință cei mai 
remarcabili din vremea lor, care au dezlipit ştiinţele lor spe- 
ciale din trunchiul filosofiei. Totuși, ei au continuat să sufere 
influența spiritului filosofic cel puţin în ceea ce privește 
metoda de cercetare. Contemplând splendidul edificiu al 
geometriei cu admirabilele deducții ce pornesc de la axi- 
ome, pentru a ajunge succesiv la teoreme și corolare, putem 
să spunem că Euclid a realizat, într-un domeniu restrâns, 
visul pururea rămas nerealizat al filosofilor de a înlănţui cu 
stringență cunoștințele referitoare la ansamblul existenţei, 
pornind de la principiile cele mai înalte și ajungând până la 
fenomenele sensibile. 

Pe lângă „spiritul filosofic“ ca atare pe care l-am deose- 
bit de doctrina filosofică, se poate vorbi de un spirit filoso- 
fic special al fiecărui filosof în parte, un „spirit filosofic“ 
deosebit de doctrina lui. Acest „spirit filosofic“ specific unui 
filosof anumit, purtând chiar denumirea filosofului (spirit 
platonician, kantian, hegelian etc.), formează o etapă inter- 
mediară între „spiritul filosofic general“ și doctrină. La a- 
naliză vedem că această formă intermediară adaugă la ca- 
racterele generale ale spiritului filosofic maniera, metoda, 
directiva specifică unui anumit filosof. De aceea s-a putut 
spune de către un fanatic adept al lui Platon că eficacitatea 
uluitoare a filosofiei platonice asupra veacurilor următoare 
s-ar fi datorat, mai mult decât operelor sale, „spiritului pla- 
tonician“, care a depășit, ca formă propulsivă, opera însăși. 

Ar fi cazul, ca o completare a acestei introduceri, să ară- 
tăm și însemnătatea pe care o are istoria sistemelor filoso- 
fice, care reprezintă, de fapt, o privire generală asupra 
evoluției gândirii și a scopului ei, căci istoria filosofiei aduce 
şi ea contributii la problema tratată de noi până acuma, aceea 
a spiritului filosofic, a concepțiilor filosofice, a doctrinelor 
filosofice, gândirea filosofică alcătuind din antichitate până 
astăzi fiinţarea unui curs unic, care înaintează, se dezvoltă, 
dar păstrând și elemente neschimbate. 

Ceea ce interesează la istoria filosofiei nu este atât des- 
fășurarea istorică, ci unele explicatii filosofice valabile și 
în prezentul nostru actual. De aceea trebuie arătat la fiecare 
sistem în parte ce poate fi utilizabil astăzi pe lângă ceea ce 
nu mai rezistă faţă de cunoștințele actuale. Această operaţie 
e cu atât mai importantă, cu cât în marile sisteme sunt și 
idei cu caracter permanent, întrevederi geniale care pot servi 
și acum la înţelegerea filosofică a lucrurilor. Desigur, cu 
cât sistemele sunt mai vechi, cu atât ele par mai anacronice 
și găsim la unele din ele naivităţi ştiinţifice ale unor con- 
cepţii vechi, dat fiind că ele nu puteau depăși în întregime 
starea cunoștințelor din vremea lor. Pe lângă aceasta însă 

sunt idei filosofice care au rămas valabile şi astăzi, fiindcă 
ele au fost stabilite pe cale speculativă, nefiind influențate 
de evoluţia științei, ci au folosit un minim de cunoștințe 
concrete din acea epocă. 

O chestiune necesară este să se studieze punerea în legă- 
tură și explicarea genetică, fie și parțială, a sistemelor din 
condiţiile sociale ale epocii respective. O altă modalitate 
este să sc prezinte valoarea sistemelor prin eficacitatea lor 
practică, prin influenţa exercitată asupra altor capete cugetă- 
toare în decursul timpului. 

Au fost filosofi care au mers mai departe; ei au crezut nu 
numai că pot înrâuri gândirea altor cugetători, dar că pot să 
rămână pe veșnicie ultimul cuvânt (ne varietur) al gândirii 
umane, cum a fost mai presus de toate Hegel. Nici unul însă 
n-a putut, în realitate, stăvili pentru vecie evoluţia cugetării. 

Eficacitatea unui sistem nu constă în a deveni o formulă 
eternă și permanentă (aparent, acesta ar fi scopul suprem al 
speculaţiei), ci să genereze alte și noi sisteme înnoite, so- 
citate de progresul continuu al cunoștințelor. Această 
perfectionare continuă a gândirii ne permite să ne apropl- 
em treptat, evolutiv, de adevărul absolut, care nu poate fi 
cuprins dintr-o dată de mintea omenească limitată. Și am 
vrea să arătăm modul cum sc folosesc din istoria filosofiei, 
chiar și în actualitate, vechile conceptii, vechile sisteme 
filosofice. 

Sistemele filosofice vechi, chiar dacă s-au bucurat la un 
moment dat de o ferventă prețuire, cu timpul, prin evoluția 
gândirii care reclamă alte forme de sinteză, au devenit mai 
delăsate şi au început să semene cu acele construcții arhi- 
tectonice pe care nu le mai repară nimeni și încep să se: 
năruie, atrăgând în părăsirea și în singurătatea lor nelocuită 
bufniţele, corbu, șopârlele etc. Totuși, din aceste vechi siste- 
me, în parte ruinate, filosofii noi mai împrumută elemente 
șI materiale cu care îşi construiesc alte sisteme, ase- 
mănându-se în aceasta cu aceia care din vechi clădiri arhi- 

tectonice ruinate au ridicat multe pietre pentru a le utiliza 
în noi clădiri. Cu o deosebire însă, prin deposedarea conti- 
nuă a acestor edificii arhitectonice părăsite de o parte din 
piatra lor, s-a contribuit la agravarea ruinării lor și la dis- 
trugerea lor completă. Se știe ce au păţit templele antice 
când reprezentanţii creștinismului, pentru a-și construi 
bisericile noului cult, le-au dărâmat treptat pe cele dintâi, 
nimicindu-le, pentru a le folosi materialul. 

Sistemele filosofice fiind de o natură ideală, chiar dacă 
sunt abandonate și folosite în alte construcţii, luându-li-se 
o parte din materialul lor, ele nu sunt prin asta distruse, ci 
ajutate să se menţină mai departe, mărindu-l-se soliditatea 
și splendoarea chiar dacă sistemul ca atare nu mai este con- 
siderat ca valabil în întregimea lui și e oarecum părăsit, în 
sensul că nimeni nu se mai ocupă să-l întreţină așa precum 
a fost odinioară. 


Vom face acum comparatia între spiritul filosofic şi spiri- 
tul ştiinţific. Încă din introducere s-au făcut vizibile unele 
asemănări, diferentieri și influenţe reciproce între filosofie 
şi știință. Rămâne acum să dezvoltăm aceste idei semnalate 
chiar de la început. 

Între spiritul filosofic și cel științific există o primă ase- 
mănare esențială: se lucrează şi de o parte și de alta cu mij- 
loacele naturale ale inteligenţei noastre, pe când religia lu- 
crează cu revelația supranaturală. 

Principala trăsătură a spiritului științific este că în știință 
se urmărește întotdeauna verificarea teoriei cu faptele. Pe 
când la filosofie se pot face verificări cu totul parțiale, ră- 
mânând exigența ca doctrina sau concepția filosofică să nu 
contrazică faptele, la știință faptele chiar trebuie să confir- 
me teoria. O teorie care nu e confirmată de fapte în știință 

nu este considerată o teorie valabilă. În filosofie este im- 
portant ca teoria să nu fie contrazisă de fapte. Filosofii aduc 
exemplificări, care sunt și ele confirmări, dar acestea nu au 
un caracter atât de stringent ca în știință, încât să se poată 
vorbi de o verificare a teoriei. 

Prin urmare, la ştiinţă confirmarea teoriei prin fapte dă 
teoriei o certitudine pe care doctrina filosofică nu o poate 
atinge. La știință se consideră că avem de-a face de regulă 
cu certitudini, iar dacă și în ştiinţă teorii crezute sigure până 
la un moment dat sunt înlocuite cu altele mai noi, aceasta 
se datoreşte situației că la un moment dat se constată fapte 
care nu mai coincid cu teoria, și atunci ea este lărgită ca să 
coincidă cu totalitatea faptelor experienţei. 

O deosebire importantă între ştiinţă şi filosofie este aceea 
că pe când obiectul celei dintâi este definit, mărginindu-se 
la categorii limitate de fenomene, al acesteia din urmă este 
indefinit, extinzându-se la totalitatea existenţei. De aici re- 
zultă că adevărurile filosofice nu pot dobândi nici precizia, 
nici siguranţa celor științifice, dar îmbrăţişează un dome- 
niu mai vast decât acesta. | 

O diferenţiere importantă între cele două discipline mai 
poate fi faptul că, pe când ştiinţa se înnoiește fără încetare, 
filosofia revine neîncetat la problemele ei proprii despre 
existență, viaţă, moarte etc., continuând să anticipeze asu- 
pra științei, bineînţeles fără să poată prevedea descoperirile 
ulterioare, dar dând indicaţii şi sugestii în această direcție. 

Au existat unii oameni de știință care au fost şi filosofi. 
Un astfel de exemplu este Pascal, deşi el încearcă la un mo- 
ment dat să demonetizeze filosofia, punând în primul rând 
preţ pe sentiment, pe glasul inimii. Nici Pascal însă nu 
aruncă de tot filosofia rațională la coș, ci se servește — chiar 
acolo unde socotește inima suverană tot de elemente 
rationale. Noi însă facem remarca că mai presus de orice 
reflecțiile care duc la deprecierea rațiunii şi la scepticism 
sunt ele însăși de natură critică-filosofică, iar scepticismul 

este și el o atitudine filosofică. Pascal e prețuit și ca om de 
știință, şi ca stilist, dar mai presus de toate el contează în 
istoria filosofiei. 

Ceea ce mai deosebește esențial filosofia de știință, pe 
lângă caracterul unei concepţii de ansamblu, determinat mai 
ales de unitatea viziunii, este punctul de vedere critic. Ştiinţa 
își poate îndeplini scopurile ei fără să facă critica bazelor și 
a metodelor, folosindu-le instinctiv. N-are nevoie să ajungă 
până la necondiționatul absolut, ci se mulțumește cu unul 
relativ, suficient pentru nevoile practice din care a izvorât 
și pe care le servește. Greșeala frecventă a oamenilor de 
știință e că promovează în mod dogmatic un necondiționat 
relativ într-un absolut. 

Rămâne de adăugat că spiritul și opera critică, obligato- 
rii pentru filosofie, pot să slujească și descoperirilor știin- 
ui fice. 

O diferenţă care se mai poate face între ştiinţă şi filosofie 
privește criteriul adevărului. A avea spirit filosofic înseamnă 
la un om de ştiinţă a completa acordul dintre fapte şi idei cu 
al ideilor între ele, într-o viziune de ansamblu. 

Ştiinţa și filosofia urmăresc deopotrivă stabilirea ade- 
vărului și înlăturarea erorii. Ştiinţa ridică şi dânsa numeroase 
văluri în cunoașterea naturii, dar se opreşte dogmatic la unele 
din ele: la acelea care ne fac să credem realitatea ultimă a 
unor corpuri exterioare substanţiale și individuale, ceea ce 
nu corespunde totuși cu existenţa adevărată, explicată până 
la ultimul fundament. 

Filosofia merge însă mai departe, denunţând toate apa- 
renţele şi ajungând până la substratul ascuns al lucrurilor. 
De fapt speculația filosofică a început de la ansamblu la 
parte, de la absolut la relativ, așa că am putea spune că suc- 
cesiv s-a mers printr-o îngustare a ambițiilor de la înlăturarea 
bruscă a tuturor vălurilor naturii, la înlăturarea lor treptată. 
Aceasta mai ales când s-a văzut că ideea dezvăluiri totale 
a secretelor (tainelor naturii) nu este posibilă și deci nici 

chiar filosofia nu trebuie să mai tindă la sesizarea adevăru- 
lui absolut. 

Şi, totuşi, mintea noastră ne împinge neîncetat către o 
cunoștință filosofică care se află deasupra celei științifice, 
și aceasta nu numai în larg, dar și în adânc, spre ultimul 
fundament. 

Fiecare știință în parte trimite la filosofie, prin aceea că 
dă impulsuri spre absolut (spre profunzimi și spre critica 
metodelor), dar impulsiunea spre filosofie o dau și corelațiile 
dintre științe, care ne indică nevoia unificării totale, ceea 
ce ar cădea iarăși în sarcina filosofiei. 

De aici rămâne valabilă, sub formă de încoronare a cu- 
noștințelor științifice, tendinţa spiritului filosofic de a com- 
pleta inducția cu deducția, adică, după ce ai plecat de la 
fapte particulare și te ridici la principii universale în mod 
inductiv, te cobori înapoi în mod deductiv, de la principii la 
fapte. O cunoștință științifică, oricât ar fi de verificată prin 
concordanța ei cu faptele, rămâne cu un substrat obscur mai 
departe şi de aici necesitatea de a i se completa concluziile 
cu o viziune a întregului spirit filosofic. 

Chiar acei oameni de știință care consideră rolul filosofiei 
ca terminat după separarea succesivă a științelor pozitive, 
așa-numitul pozitivism, nu neagă prezenţa continuă a spi- 
ritului filosofic socotit ca o tendinţă spre fundamente, dar 
care s-ar exercita în sânul științelor pozitive şi numai aco- 
lo. Este evident că spyitul filosofic se exercită și în sânul 
ştiinţelor pozitive, fiind și acolo necesar, dar totodată el 
împinge la sinteza filosofică. 

La origine, spiritul filosofic se exercita simultan cu doc- 
trina filosofică; ulterior el se separă de doctrină, operând și 
în cadrul științelor speciale, dar în orice caz depășindu-le şi 
împingând la sinteza filosofică cu concursul rezultatelor 
pozitive. | 

Sectoarele diverselor științe nu sunt izolate şi apar înglo- 
bate în natură, în ansamblul naturii concrete. Din această 

cauză, uneori omul de știință simte nevoia să extindă pur și 
simplu cunoștințele şi legile sectorului studiat de el asupra 
întregului univers; aceasta este o extindere greşită și o ge- 
neralizare greșită, care nesocotește diversitatea enormă a 
„fenomenelor universului. Alții caută, dimpotrivă, să-și cem- 
pleteze cunoștința specialităţii cu alte cunoştinţe științifice 
care se găsesc dincolo de hotarele specialităţi lor, dar care 
prezintă corelaţii cu domeniul studiat de el. În orice caz, 
privirea de ansamblu este nu numai o completare dar și o 
inspiraţie pentru specialiști. 

Pentru a se vedea în chip mai concret necesitatea de a 
completa cunoștințele parţiale prin cunoștința întregului, ne 
îngăduim să reproducem o comparaţie ingenioasă a unui 
gânditor american, foarte sugestivă cu toată nota ei de exa- 
geraţie pitorească. În orice caz, în chip foarte amuzant ni se 
arată cât de tare ne putem înșela când izolăm detaliile din 
întregul din care fac parte. 

Gânditorul american istoriseşte cum cinci orbi se întâl- 
nesc în drumul lor cu un elefant și, în lipsa simțului vederii, 
iau contact cu acesta prin simțul tactil. Unul, întâlnind trom- 
pa elefantului, consideră că are de-a face cu un șarpe; altul, 
întâlnind piciorul acestuia, îl consideră un trunchi de co- 
pac; altul, se reazemă de trupul elefantului crezând că are 
de-a face cu un zid; altul simte coada acestuia și crede că 
are de-a face cu o funie; în sfârșit, ultimul întâlnește coltii 
elefantului şi crede că are de-a face cu două săbii. Se relie- 
fează aici, printre altele, şi inferioritatea simțului tactil, un 
simţ limitat fată de simţul vederii, care, exercitat la distanţă, 
îmbrățișează ansamblul, așa că nu se înșală în mod așa de 
grosolan asupra naturii detaliilor percepute izolat ca simţul 
pipăitului (tactil). Simţul vederii este cel mai filosofic din- 
tre simţuri şi poate exprima simbolic valoarea spiritului filo- 
sofic, graţie căruia înţelegem adevărata natură a amănunte- 
lor limitate. 

O altă deosebire între știință și filosofie este aceea că 

istoria filosofiei este o disciplină indispensabilă studiului 
filosofic, pe când studiul oricât de temeinic al unei științe 
pozitive nu reclamă numaidecât cunoașterea istoriei sale. 
Istoricul vechilor teorii abandonate interesează mai puţin 
în știință, fiindcă ele sau au fost înlăturate complet, sau ce a 
fost valabil din ele a fost înglobat în noile teorii. Nu același 
lucru este cu filosofia; un sistem mar nou nu se poate spune 
că a înlăturat complet pe unul mai vechi, dovadă vitalitatea 
de care dau dovadă un Platon, Kant etc., care, deși crono- 
logiceşte sunt mai vechi decât alți cugetători, sunt încă foarte 
apreciați și astăzi. Există o singură știință, dar nu există o 
singură filosofie, ci un şirag de filosofi. 

Pozitiviștii au făcut distincţie între le pourquoi şi le com- 
meni, unul referindu-se la problemele adevărurilor filoso- 
fice ale existenţei, celălalt la modalitatea prin care se ac- 
ționează în natură. Auguste Comte, care era contra meta- 
fizicii, a spus că mintea omenească trebuie să renunțe la 
întrebarea pourquoi? la care răspunde metafizica şi să se 
mărginească la ľe comment, pe care-l studiază și-l fixează 
știința pozitivă. | 

Științele, cu toate imenssle avantaje pe care le procură 
omenirii, au totuși limite nesatisfăcătoare pentru exigenţele 
spiritului omenesc: 

1) pentru faptul că se mărginesc la un sector limitat al 
existenţei; 

2) pentru că se limitează şi în adânc, mărginindu-se să 
stabilească legi de succesiune și de simultaneitate fără a 
cobori în străfundul existenţei şi a epuiza explicația ultimă 
a lucrurilor. Filosofia își ia asupră-și acest oficiu, urmărind 
o icoană de ansamblu derivabilă dintr-un singur principiu. 
Fa se ocupă de le pourquoi. 

Insuficienta filosofiei este alta: de multe ori ca stabilește 
(ipotetic, firește) le pourquoi al existenţei, explicând an- 
samblul printr-o finalitate oarecare, însă, din nefericire, nu 
stabilește şi Je comment, ceea ce ar constitui o explicare 

perfectă. Un astfel de exemplu este filosoful Fichte, care, 
plecând de la „eul absolut“, derivă în mod finalist creația 
existenței prin deducția principalelor ei înfățișări, dar nu 
explică le comment, adică nu sesizăm la el modul, meca- 
nismul concret prin care se creează diferitele etape ale exis- 
tentei. Este numai o deducere exterioară care nu satisface. 

S-a arătat anterior cum filosofia vrea să-și dobândească 
asupra fenomenelor studiate o privire de ansamblu unitară. 
Nu lipsește nici la știință tendința către unitate, dar ea se 
exercită în limitele sectorului pe care îl explorează fiecare 
știință în parte. 
= Unitatea este o idee directivă a spiritului nostru. Ei îi 
corespunde şi o unitate în natură, dar aceasta, deși ne atrage, 
nu ne este accesibilă integral din cauza caracterului limitat 
al spiritului nostru. Spiritul filosofic ne lămurește această 
situaţie, ne avertizează de caracterul imperfect al cunoștinței 
noastre, dar ne obligă totuși să ne lăsăm dirijaţi de această 
idee de unitate pentru a ajunge la cunoștințe cât mai cuprin- 
zătoare. Nu este nici un motiv să credem că acestei exigenţe 
mintale a noastră nu-i corespunde și o unitate obiectivă exis- 
tentă în natură, independentă de cunoașterea noastră, chiar 
dacă lumea obiectivă pe plan empiric nu oferă decât imagi- 
nea unei multiplicități fără unitate palpabilă. 

Necesităţilor apriorice le pot corespunde perfect simi- 
lare legături obiective în exterior, în natură, întrucât spiri- 
tul nostru nu este un stat în stat, ci face și el parte din aceeași 
realitate pe care o sesizăm în jurul nostru, astfel că e natu- 
ral ca în mecanismul său lăuntric să cuprindă legi paralele 
cu cele ale naturii exterioare. De altfel, faptul că multipli- 
citatea externă se lasă într-o bună măsură unificată de regu- 
lile spiritului nostru nu este oare un semn al acestei cores- 
pondente? 

Noi credem în diferenta relativă a categoriilor noastre 
subiective fată de lumea obiectivă, întrucât spiritul nostru 
reprezintă sforțarea și veleitatea unei mici părticele din lume 

de a cuprinde totalitatea existenţei. E natural atunci ca 
această oglindă măruntă a spiritului nostru (deși face parte 
din întregul existenţei) să aibă o modalitate de cunoaștere 
oarecum redusă, diminuată, care constituie nu o exprimare 
adecvată a adevărului, ci numai o versiune umană a adevăru- 
lui absolut. 

Deci nu ceva complet străin, ci numai o eterogenitate 
relativă, înrudită totuşi cu formele (sau categoriile) struc- 
turii adevărului obiectiv, independent de cunoașterea noas- 
tră. Așa, de pildă, ideea de infinit o concepem, dar nu ne-o 
putem reprezenta, precum nu ne putem închipui nici uni- 
tatea acestui infinit. Unificarea cunoașterii limitate e mult 
mai ușor imaginabilă decât a uneia nelimitate. Totuși, acel 
infinit care există aievea poate avea și el unitatea lui, pe 
care nu o putem sesiza ca atare, dar care e ceva totuși paralel 
cu râvna spre unitate a spiritului nostru. 

Trebuie făcută observaţia că există o tendinţă oarecum 
contradictorie între dorinţa de reducere riguroasă la unitate, 
care e o exigentă a spiritului filosofic, și privirea largă a 
tuturor sectoarelor existenței, adică lărgirea orizontului pe 
care filosofia vrea să-l dobândească în plus faţă de ştiinţă. 
De cele mai multe ori, în filosofie, reducerea la un princi- 
piu unic se leagă și de o îngustare, care, implicit, neglijează 
o mulțime de alte fațete ale existenţei. 

Numai unificarea sau, cel puţin, coordonarea fenomene- 
lor poate satisface spiritul filosofic. Mici sonde cufundate 
în adânc, ca autorii de aforisme, pot produce scânteieri in- 
teresante, nu însă vâlvătaia care să ilumineze orizonturile 
ȘI să-și destăinuiască misterele existenţei măcar în parte. 
Coborârea în esenţa ultimă a fenomenelor e totodată şi dru- 
mul către unitate. 

S-a pretins că eul nostru este un exemplu empiric în care 
se contopesc unitatea cu multiplicitatea. Atât numai că a- 
cest exemplu în care sesizăm pe viu această contopire apare 
la analiză ca înăbușit de mister în ceea ce privește explica- 

rea diversităţii eului, datorită acţiunii diversității din afară. 
Totuși, această intuiţie lăuntrică în care eul menţine uni- 
tatea facultăţilor sale (în mijlocul diversităţii din afară), 
poate sluji ca o indicație fireşte incompletă, de ceea ce ar fi 
unitatea supremă în raport cu suprafaţa concretă. 

O problemă tot atât de importantă, care caracterizează 
atât spiritul filosofic, cât și -- într-o măsură - pe cel științific, 
este și aceea a continuității. Filosofia unifică rezultatele 
științelor, iar când această tendinţă către unitate devine ne- 
putincioasă faţă de diversitatea enormă a fenomenelor con- 
crete, atunci, ca un surogat al ideii de unitate, apare ideea 
de continuitate, care menţine discontinuitatea pe planul 
fenomenelor concrete, însă le leagă succesiv prin tranziţii 
infinitezimale. Ca exemplu putem da teoria lui Darwin, care 
privește diversitatea spețelor biologice existente în natură 
ca având o continuitate latentă, deși aparenţa discontinuități 
în afară se menţine. 

Din cauza complexităţii lumu reale care-și încalecă cau- 
zele, nu poate fi vorba în realitatea concretă de un fir de 
continuitate perfectă. Postulatul continuității rămâne vala- 
bil ca o direcţie generală, ca un principiu de orientare chiar 
dacă în experiența concretă continuitatea nu poate fi decât 
relativă. Firul continuității stăruiește totuşi ca un profil ge- 
neral și ca o normă călăuzitoare. 

Încheiem considerentele asupra unităţii şi continuității 
subliniind că examinarea acestor două principii ar face parte 
din mijloacele naturale ale spiritului nostru, a căror folo- 
sire exclusivă deosebește și filosofia și știința de teologie. 

Problema unităţii și a continuității sunt strâns legate de 
problema finalității. 

Marile progrese în domeniul științelor, de exemplu al 
fizicii, s-au făcut renunţându-se la amestecul finalității și 
stabilindu-se legi pur mecanice (Galilei). Dar aceste legi 
admirabile pentru folosul lor practic au implicat o abstragere 
a suprafeţei lucrurilor fată de adâncul lor, lăsat momentan 

la o parte. Că aceste legi mecanice, extrem de utile, n-au 
însemnat decât o primă expresie a adevărului o dovedesc 
progresele actuale ale fizicii, care au descoperit adâncuri 
uluitoare ale materiei. Când știința însăși afirmă existenţa 
acestor tărâmuri diferite de legile mecanice de la suprafaţă, 
care rămân mai departe în fiinţă pentru anumite scopuri 
practice, de ce s-ar interzice filosofiei — pe baza unor exi- 
gente critice - să completeze vizibilul cu ipoteza asupra 
nevăzutului? Nici știința nu e mulţumită să stea la suprafață, 
ci caută să meargă în adânc. 

O diferență esenţială între filosofie și științele speciale 
decurge, printre multe altele, din faptul că filosofia poate 
întemeia reguli morale, pe când științele pozitive nu. Această 
deosebire provine de acolo că științele operează numai cu 
rațiunea și cu observarea empirică. Or, regulile morale nu 
se pot baza numai pe intelect şi pe observare empirică; ele 
au trebuinţă de intrarea în scenă a sentimentului. 

Filosofia, ocupându-se cu totalitatea existenţei, se ser- 
vește fără să vrea de un intelect intuitiv, asociat cu un sen- 
timent entuziast. De aceea filosofia, oricât ar pretinde că 
explorează numai cu intelectul, oferă o bază mult mai largă 
ȘI mai proprie pentru întemeierea normelor morale. 


MAI MULTĂ FILOSOFIE! 
CONSIDERAȚII ÎN LEGĂTURĂ CU SITUAŢIA 
CULTURII NOASTRE 


Asistam deunăzi la o bună lucrare de teatru: Duelul lui 
H. Lavedan. Nu era numai conflictul a două persoane, ci 
apriga luptă a două concepţii. De o parte omul de știință 
pozitivă care nu recunoaște nimica mai presus de materie şi 
nu admite să se contrarieze impulsiunile ei. Pe de altă parte. 
reprezentantul religiei, pentru care materia nu e totul și în- 
țelege s-o înfrâneze, sprijinit pe norme superioare. Între 
acești doi antagoniști mai era însă şi o altă deosebire: pe 
când cel dintâi nu şovăiește o clipă în punctul său de vede- 
re, celălalt are momente de oscilație şi sfârșește prin a-și 
atenua transigenţa într-o concesiune. Lucrul e foarte natu- 
ral. Concepţia celui dintâi este mult mai comodă și pentru 
aceasta mai uşor de menţinut. Pentru el realitatea este ceea 
ce se vede și nimic mai mult. Orientarea în viață îi este 
limpede dată de natura lumii văzute și de îndemnurile ei. 
Celălalt completează lumea sensibilă cu elemente nevăzute 
şi caută să încovoaie îndemnuri puternice și clare, cu po- 
runci abia deslușite care-i sosesc din inaccesibile depărtări. 
Nu e de mirare ca pasul acestuia să alunece mai lesne, lipsit 
de scoarţa solidă pe care calcă cel dintâi. Căci e greu să te 
mentii în atitudini divine când n-ai esenţa eterică a unui 
Dumnezeu. Şi nu oricine poate să se scufunde pe podul 

* Apărut pentru prima dată în Sburătorul din 24 ianuarie 1920. 
Reprodus după Pagini filosofice, Alcalay & Co., Calafeteanu, |. 
d., p. 3-13. 

curcubeului de raze, pe care îl treceau, ca pe o punte mate- 
rială, oaspeţii mitologice: Walhale! 

Neapărat că nesocotirea completă a făpturi noastre fizice 
este o absurditate. Creștinismul, oricâtă dușmănie va fi arătat 
materiei, în primele lui începuturi, a trebuit să se-nmlădie 
mai apoi. Așa a putut deveni o religie pentru oamenii care 
voiau să se bucure de viaţă şi nu numai a celor câţiva na- 
horeţi, care fugeau în pustiuri și se flagelau, deși n-au ajuns 
să scape niciodată de obsedarea unor icoane de voluptate și 
de desfătări. Totuşi — oricât am fi de largi în acea privinţă — 
trebuie să spunem pe de altă parte că materialismul, care 
dărâmă altarele şi stinge smirna, care aşterne peste zugrăvea- 
la închipuirilor noastre un cenușiu tern și monoton, mate- 
rialismul care suprimă orice altă muzică decât ciocăneala 
reciprocă a miliardelor de atomi, materialismul acesta care 
ne lasă de capul nostru într-o lume lăsată de capul legilor ei 
nu este o concepţie care să-nalţe sufletele și să-ndrume pe 
cele mai bune căi. 

Și totuși școala noastră este o fabrică de materialiști. 
Învăţământul religios, menit să întreţină năzuinţele ideale, 
e totdeauna învins de către științele pozitive, care - cu aju- 
torul programelor de școală -- împing la materialism și a- 
teism. 

Nu vorbesc de învăţământul primar. Aici cunoștințele şti- 
anţifice sunt din cale-afară puţine ca să zdruncine clădirea 
lecţiilor de religie. Cine nu învaţă mai mult decât școala 
primară rămâne de obicei cu credinţă religioasă, dar cu prea 
puţină ştiinţă ca să-l putem invidia. Căci idealul fireşte nu 
este și nu poate să fie să-ţi păstrezi înălțimile sufletului cu 
ajutorul ignoranței. 

Nu tot așa stă lucrul cu școala secundară — școala aceas- 
ta importantă, care e menită să dea fiecăruia o icoană inte- 
grală despre lume și viaţă, mai înainte de a porni pe căile 
specializării. În cursul secundar religia și ştiinţa intră în luptă 
deschisă și, ca regulă aproape generală, cea dintâi e doborâtă. 

Științele vin cu metode sigure, cu demonstrații strânse, cu 
experienţe concludente. Ce poate să facă religia, cu ape- 
lurile ei la minuni, cu balastul ei de legende, cu „crede şi nu 
cerceta“? Elevul nu poate să ezite între învăţăturile reli- 
gioase și cunoștințele științifice, când ele par în dezacord. 
Și fără o privire filosofică a rezultatelor ştiinţelor pozitive, 
care să le fixeze la justa valoare, acestea se arată în vădită 
opoziție cu învăţătura religioasă, ge a converge toate 
spre concepția materialismului ateu. 

Rezultatul, un enorm procent de materialhști printre ab- 
solvenţii de licee. Și cum nu toți vin la facultatea de filosofie, 
unde au șansa să li se arate netemeinicia acestei concepții, 
cei mai mulți rămân pentru toată viața cu această doctrină 
tristă şi pustiitoare și mai presus de toate neadevărată. 

Corectivul acestei situații nu l-ar putea da în prima linie 
nici profesorii de ştiinţe, nici acela de religie. Celor dintâi 
nu le putem pretinde să facă şi filosofia științei lor respec- 
tive, și poate ar fi chiar mai rău dacă ar face-o, întrucât cei 
mai mulţi, crescând, printr-o optică explicabilă, importanţa 
specialităţi lor şi ridicând-o la rang mai mare decât se cu- 
vine, devin adesea și dânșii adepții unui materialism îngust 
și intransigent. Care fizician sau chimist nu e înclinat să 
considere elementele şi legile specialității sale drept expre- 
sia ultimă a realităţii? Care naturalist nu este victima unei 
iluzii analoge? 

Să-i lăsăm mai bine să-și vadă de treaba lor, unde pot 
aduce reale foloase! 

La rândul său profesorul de religie -- deși :n fond nu are 
multă dreptate -. nu poate susține singur lupta. Mai întâi el 
apare ca parte interesată, cu argumente „pro domo“. Pe urmă 
e nevoit să se sprijine prea mult pe tradiţie şi pe texte „sa- 
cre“, ceea ce îl pune în inferioritate faţă de oamenii de ştiinţă. 
Apoi e reprezentantul unui mod de-a vedea care n-a dus 
„casă bună cu libera cugetare, iar atunci când dă la o parte 
„revelaţia“ şi vrea să dovedească științificeşte, atuncea 

pentru ce n-am spune-o? - trântește alături de argumente 
bune și destule argumente puerile, cam aceasta fiind men- 
talitatea teologică ori cum o fi, mai mult să fie! 

Oarecare ajutor împotriva năvalei materialismului poate 
primi profesorul de religie de la colegii care predau științele 
morale (istoria şi literatura) -- dar sprijinul e slab şi indirect. 
Restabilirea situaţiei în favoarea sa și în favoarea adevăru- 
lui, conducerea tuturor cunoștințelor și ierarhizarea lor, așa 
ca fiecare să-și aibă locul și rolul care 1 se cuvine — aceasta 
rămâne sarcina și misiunea altui profesor, a celui de filosofie. 
Format într-o atmosferă în care libertatea cugetării e abso- 
lut nestânjenită, cunoscător al metodelor științifice și 
prețuitor al rezultatelor ştiinţei fără a fi prizonierul lor, pro- 
fesorul de filosofie, pregătit totodată să judece valoarea tu- 
turor cunoştinţelor și limitele în care ele sunt adevărate, este 
singurul chemat și în măsură să săvârșească opera de con- 
ciliere a antitezelor, de retragere a pretenţilor nejustificate 
și de unificare a ideilor, punând la dispoziţia elevilor, uluiți 
de atâtea materii disparate și otrăviţi de orgoliul unora din 
ele, o icoană cât mai coerentă și mai cuprinzătoare a realității 
totale, amuletă sacră pentru viaţă și semn de cultură ade- 
vărată. 

La o atare operă pot contribui desigur, și încă cu puteri 
mai însemnate, profesorii care predau filosofia în învă- 
țământul universitar. Dar la Universitate tinerii vin pentru 
specializare şi trebuie să te pui în ipoteza că sunt unii care 
nu calcă, nici de curiozitate, pe la cursurile de filosofie. Și 
nu te poţi bizui să ai întotdeauna un Titu Maiorescu, pentru 
ascultarea căruia oamenii îşi lăsau câteodată interesele cele 
mai urgente. Ar rămâne atuncea toată greutatea sarcinii pe 
umerii „filosofului“ de la liceu, pe care, o spunem încă o 
dată și oricât respect am avea pentru biserica ţării, profe- 
sorul de religie, cu toată identitatea sa de năzuinţă, nu-l poate 
înlocui. 

Dar pentru aceasta învățământul filosofic în licee ar tre- 

bui să fie cu totul altul decât ceea ce este. Cu organizarea și 
programele actuale — monumentul de necompetenţă și de 
nediscernământ — nu putem aștepta nimica, cel puțin în acea 
ordine de idei. Pentru filosofie sunt în prezent destinate o 
batjocură de ore, la finele liceului, la botul locomotivei uni- 
versitare. Dar asta n-ar fi încă nimica! Ceea ce e mai grav e 
că învățământul filosofic se mărginește la două materii — 
desigur importante — dar care nu sunt ele chemate să înde- 
plinească opera aceea culturală, pe care s-o numim pe faţa 
ei negativă: combaterea materialismului ateu. De o parte 
avem logica, o disciplină prin firea ei neutră, care nu se 
amestecă și nu preferă nici o doctrină în dauna alteia; pe de 
altă parte psihologia, care, avându-și domeniul ei privat, 
nu poate face ea oficiul public al armonizării tuturor 
științelor dintr-un punct de vedere superior. Pe urmă, psi- 
hologia științifică, slujindu-se de metoda științelor naturale, 
împrumutând chiar aparatele lor și condiţionând - în 
explicațiile ei -- fenomenele sufletului de acela ale sistemu- : 
lui nervos -- psihologia aceasta, nesusținută de alte disci- 
pline filosofice, poate contribui și dânsa tot la materialism. 

Ceea ce trebuie să se predea neapărat pe lângă aceste 
două materii, care pot rămâne, este acea serie de consideraţii 
care alcătuiesc oarecum inima filosofiei şi care sunt pe de o 
parte o teorie a cunoștinței şi pe de alta o teorie a existenţei. 
Fără a se intra în dezvoltări prea întinse, care nu-și au locul 
decât la specializare, se pot da totuși elevilor indicaţii sufi- 
ciente despre limitele cunoștinței noastre, relativitatea 
științelor, caracterul derivat al materiei — toate acestea sta- 
bilite cu criterii logice şi procedee raționale. Li se poate 
arăta că strictul determinism științific se poate concilia cu 
un principiu superior. metafizic, putându-se îngădui toto- 
dată religiei să şi-l reprezinte în forme simbolice. Toate 
științele vor fi înfățișate drept ceea ce sunt: opere umane, 
minunate ajutoare în lumea înconjurătoare, cârje ale slăbi- 
ciunii noastre, pe care să nu cădem în greşeala de a le agita 

“în aer, amenințând tările albastre sau lăsându-le drept ba- 
ghete magice cu care să creăm lumea încă o dată. 

Pe aceste baze filosofice, care trebuie trainic sădite, se 
poate înfățișa acea icoană despre lume, cât mai unitară, cât 
mai adâncă şi cât mai adevărată... 

Regenerarea învățământului secundar — a cărui menire 
am schițat-o — n-o poate face decât reorganizarea şi lărgirea 
învățământului filosofic. Aici este centrul de refacere şi de 
cristalizare — nici în învățământul ştiinţific, care constituie 
o simplă latură a vieţii, și nici în cel religios, care și el rămâ- 
ne numai un mădular al sintezei integrale... 

Orice alte reforme sunt numai leacuri empirice sau, și 
mai rău, cârpeli. 

Aceasta va trebui s-o înţeleagă ministrul care îşi va lua 
sarcina reformei, ministrul căruia i se va da răgaz să se așeze 
în scaun, iar nu să străbată în fugă — așa cum se petrece de 
la o vreme — cabinetul ministerial, ţinând cu o mână pe pre- 
decesor și cu alta pe urmaș, ca la o monstră figură de coti- 
lion, sub ochii holbațţi ai ușierilor, singurii care reprezintă 
astăzi statornicia și continuitatea... 


O CONVORBIRE ASUPRA FILOSOFIEI 


(Acordată unui colaborator al revistei 
„Cuvântul liber“! şi apărută în această revistă 
la 16 noiembrie 1920) 


- Care este nivelul actual al studiului filosofiei în 
Universitățile noastre? Suferit-au programele adaptări la 
noile cercetări filosofice? ! 

-- La Universitățile noastre învăţământul filosofic este 
în curs de prefacere. Zic că este fiindcă trebuie să fie, şi 
pentru că sunt lucruri ce nu mai pot întârzia. Până acum 
filosofia era socotită la noi mai mult ca un gen literar. Cu 
toate că se ştia foarte bine că filosofia este o sinteză a 
științelor, în orice caz că nu se poate elabora o filosofie 
temeinică decât cu ajutorul științelor pozitive, nu era nici o 
legătură serioasă între învăţământul filosofic șicel științific. 
Această despărţire îşi are desigur explicaţiile ei. La noi pre- 
ocupările şi cercetarea filosofică n-au izvorât în mod natu- 
ral dintr-o mișcare ştiinţifică — cum s-a întâmplat în alte 
părţi. Noi am introdus pur şi simplu, în învățământul nos- 
tru, discipline intelectuale de aiurea, așa cum le-am găsit 
constituite, pierzându-le uneori din vedere și geneza şi rapor- 
turile. Şi astfel, în distribuirea lor, le-am îndepărtat câteo- 
dată de izvorul viu care le alimentează. Pot să-ți spun că tot 
atât cât păgubește învăţământul filosofic din lipsa de con- 
tact cu cel științific, păgubește și acesta din urmă, din în- 
depărtarea lui de cel dintâi. Un învățământ filosofic, fără 

* Reprodus după Pagini filosofice, Alcalay, f. C., p. 105-110. 
! Dlui C. Săteanu, publicist din laşi. 

pregătire. științifică, este steril. Dar și un învățământ știin- 
tific, fără cultură filosofică, este miop. 

Apropierea lor se impune într-o reformă viitoare spre fo- 
losul amândurora. Mici încercări sporadice s-au făcut. E cel 
puţin un semn că s-a priceput situația. Pe când eram student 
la Bucureşti, d. Rădulescu-Motru s-a înţeles cu profesorul 
de fiziologie să facă câteva ședințe cu noi, studenţii de la 
filosofie. Am asistat la câteva experienţe, și, drept să-ți spun, 
sunt unele lucruri folositoare pe care le-am învăţat și reținut 
de atunci. Eu însumi, când tineam lecţii de psihologie, la 
Universitatea din lași, am încercat același lucru, condu- 
cându-mi studenţii la laboratorul de fiziologie, unde s-au 
ținut un număr de prelegeri, special pentru ei. lar anul tre- 
cut, în urma unor convorbiri cu colegul meu, profesorul 
Vâlcovici, l-am determinat să ţină un ciclu de conferințe 
asupra unor noţiuni de matematică și mecanică pentru elevii 
noștri de la filosofie. Dar astfel de silinţe individuale nu 
ajung. Ar fi bine lucrul să se facă sistematic și reglementat. 

Totodată, cel puţin la unele catedre de filosofie, pe lângă 
aplicaţii întâmplătoare la actualitate, ar trebui să se atace 
temeinic probleme care interesează viaţa noastră socială. 
Ceea ce a făcut pe vremuri Titu Maiorescu — de altfel inde- 
pendent de catedra lui — punând noțiunile filosofice la con- 
tribuţie, la marea reformă literară ce a avut loc sub impul- 
sul său, rămâne să se facă şi în alte direcții. Până acum 
învăţământul filosofic universitar a ieșit prea puţin din sfera 
teoriilor generale. E drept că multi ani a fost la noi un fel de 
acalmie socială, care îi făcea pe oameni contemplativi şi le 
îndrepta interesul spre chestii de ordin general, fără ime- 
diată aplicaţie în viaţa practică. Dar vremurile s-au schim- 
bat fundamental și ochii tuturor trebuie să se coboare spre 
marile nevoi ale momentului — bineînţeles fără a se neglija 
chestiunile cu caracter universal și năzuinţa de a contribui 
la rezolvarea lor. Filosofia românească, pe lângă datoriile 
ei locale, mai are şi pe aceea de a lucra în comun cu gân- 

direa altor popoare la soluționarea problemelor care inte- 
resează pe toată lumea deopotrivă. 

— Cine mai reprezintă astăzi la noi şcoala maioresciană 
în filosofie? 

— Mă întrebi de școala maioresciană. O școală se înte- 
meiază sau pe o doctrină sau pe o metodă. Despre o doc- 
trină maioresciană nu se poate vorbi. Maiorescu n-a lăsat o 
concepție originală. El era un eclectic cu înclinații idea- 
liste. Avea mari“simpatii pentru Kant, ceva mai puţine pen- 
tru Schopenhauer, al cărui pesimism îl dezaproba formal, 
cu toate că în genere se crede în public altfel. Multi dintre 
noi, care suntem astăzi profesori de filosofie, precum şi mulți 
dintre foștii lui elevi, care nu sunt profesori, împărtășim 
idealismul filosofic, ca și Maiorescu. Nu cred însă că lucrul 
acesta se datorește exclusiv influenţei lui. Idealismul este 
astăzi concepţia dominantă în toată filosofia Apusului și e 
probabil că am fost determinaţi şi de această presiune mon- 
dială, desigur mai puternică decât înrâurirea pe care ar fi 
putut-o avea Maiorescu personal. 

Ar rămâne atunci metoda. Aici trebuie să facem o 
distincție între metoda de expunere și metoda de lucru. 

Metoda de expunere a lui Maiorescu era tot ce poate fi 
mai desăvârșit. Claritatea, ordinea, exemplificarea și căl- 
dura expunerii, care alcătuiau farmecul unic al prelegerilor 
acestui profesor, sunt însușiri pe care oricine poate râvni să 
le posede. Şi dacă ele se pot dobândi prin imitație asta ar 
fi o imitare ce nu poate coborî pe nimeni. În această privință 
o școală maioresciană ar fi de cel mai mare folos pentru 
promovarea învățământului nostru. 

Cât priveşte metoda de lucru, chestia stă âltfel. Maiores- 
cu personal știa să lucreze foarte bine. Toate studiile sale 
sunt alcătuite după o metodă solidă, cu toată prudenţa, cir- 
cumspecţia și rigoarea cuvenită. Totuși, pe elevii săi îi cam 
lasă să zburde, fără a-i struni prea tare. Şi lucrul mi-l explic 
foarte lesne, dacă mă gândesc la epoca în care profesa 

Maiorescu și la principalele lui preocupări. La noi lipsea cu 
desăvârşire orice atmosferă și orice mișcare filosofică. Sco- 
pul său principal era să o creeze, să deștepte un interes pen- 
tru aceste chestiuni abia transplantate de aiurea. Pentru a- 
ceasta va fi crezut că trebuie, pe lângă alte silințe ale sale, 
să ne încurajeze, în orice caz să nu ne sperie. Foarte bucu- 
ros de câte ori credea că întâlnește la vreunul o scăpărare, 
un avânt, un fior de interes pentru problemele specialităţii 
sale, n-a crezut niciodată de cuviinţă să ne rețină, să ne mai 
tempereze, să ne arate multiplele precauţii care sunt de luat. 

Din punctul de vedere al metodei de lucru, o școală 
maioresciană ar fi astăzi rău venită. De altfel, după cât cu- 
nosc eu lucrurile, nici nu există. 

— De ce filosofia nu trece peste limitele învățământului, 
în pătura intelectuală, ca în vechime? 

--- Întrebarea aceasta trebuie desfăcută în mai multe: întâi 
cum stau lucrurile aiurea și apoi cum se prezintă la noi. În 
țările Occidentului nu se poate spune că filosofia nu de- 
pășeşte cercul specialiștilor. Evident, nu toate concepţiile 
prind la fel și nu toate operele au același noroc, atârnă de 
talentul autorului. Se răspândesc acelea care îmbracă un 
veșmânt literar scânteietor, cum este cazul cu Montaigne, 
Renan, Nietzsche și alții; acelea care simplifică așa de mult 
lucrurile încât dau oricui satisfacția să creadă că pricepe 
filosofia — cum este cazul operelor așa de superficiale, dar 
așa de populare ale lui Büchner, Haeckel etc., acelea care 
dau o formulă și o legitimare unor năzuințe vagi ale publi- 
cului — cum este cazul scrierilor lui Voltaire, Rousseau şi 
ale tuturor enciclopediștilor veacului al XVIII-lea, cu sau 
fără profunzime; în sfârşit, concepţiile care împing noutatea 
până la paradox și extravaganță, cum ar fi cazul lui Berg- 
soņ, care e de altfel și mare talent de scriitor. 

Ca să enunţ și o normă, care însă nu este decât aproxi- 
mativ exactă, aș spune că s-au răspândit mai puțin scrierile 
profesorilor de filosofie decât lucrări filosofice, scrise de 

neprofesioniști. Explicația nu e grea. Aceștia din urmă își 
ușurează mai lesne expunerea de balastul terminologiei și 
de tehnica specială care apasă asupra celor dintâi. 

Care este acum situația la noi? Şi la noi se citesc de pă- 
tura intelectuală ceva cărți de filosofie străine, din cele la 
modă. În limba naţională de altfel nici nu prea sunt. Sau nu 
prea sunt cu acele calități, care fac o lucrare de specialitate 
accesibilă și nespecialiștilor. Totuși, câteva din scrierile dlui 
Rădulescu-Motru au ajuns la ediţia a 2-a. Nu rămâne decât 
să se scrie cât mai multe cu miez și cu formă atrăgătoare. 
Cursurile interesante la Universitate, prelungite și cu pre- 
legeri filosofice populare ar zvârli în public o masă de 
cunoștințe şi l-ar îmbia să se ocupe, mai ales că toată lumea 
iubește filosofia din instinct — chiar acela care nu pricepe 
bine ce înseamnă și ce-o să capete precis de la ea... 

—- Ce curente noi se resimt în filosofia modernă din Apus? 

-— Cu un singur cuvânt ţi-aș putea spune că filosofia nouă 
are un pronunţat caracter metafizic, neinterzicându-și nici 
o problemă, fie dânsa cât de greu de abordat. Metafizica se 
reabilitează de disgraţia în care căzuse la o însemnată e- 
pocă a veacului trecut. E caracteristic cum chiar pragma- 
tismul american (unul din curentele cele mai la modă), deși 
purcede prin filiaţiune din empirismul antimetafizic -- James 
își dedică opera pragmatistă lui J. St. Mill, apostolul empi- 
rismului — totuși cuprinde capitole de cea mai autentică me- 
tafizică. 

Acest caracter al filosofiei contemporane cred că se va 
accentua mereu. În momente ca acestea, când societatea este 
zdruncinată din temelii şi se caută o aşezare nouă, pe baze 
mai potrivite și mai drepte, e firesc să se scruteze, până la 
rădăcină, natura realității şi rostul ei ultim. Fiecare va cer- 
ceta, de n-ar fi decât pentru a găsi fundamente impozante 
pentru înclinațiile sale. 

Paralel cu caracterul metafizic, filosofia -- pentru aceleași 
motive — va lua și un pregnant caracter sociologic. Depla- 

sarea centrului de greutate de la natura fizică la om, depla- 
sare începută de mai multă vreme, va fi continuată și de- 
săvârşită. Convingerea în ascendenta forțelor spirituale, asu- 
pra celor fizice, va favoriza idealismul sub toate raporturile. 

— Cine reprezintă la noi aceste curente filosofice? 

— Zi mai bine cine nu le reprezintă. Dintre profesorii 
noştri știu pe unul singur care era anti-metafizician și an- 
ti-idealist. E d. C. Dimitrescu-lași. Dar d-sa și-a câștigat 
drepturile la pensie... 

— Cum au privit şi privesc războiul și frământările so- 
ciale reprezentanții filosofiei europene? | 

— Fruntașiu filosofiei au privit în genere războiul din 
punctul de vedere al națiunii lor. Cum în această încăierare 
gigantică, luptătorii se sileau să aibă, pe lângă muniții și 
arme, şi-un tărâm moral de partea lor, gânditorii fiecărei 
nații s-au îndeletnicit tot timpul să-i găsească și să-i dea o 
justificare cât mai filosofică. Firește, în vasta controversă 
care se încinsesc, cel puţin unii nu aveau dreptate. lar dacă 
cumva aceștia îşi vor fi dat seama de asta — ceea ce nu e 
sigur — atunci vor fi adus cea mai mare jertfă, care, după 
aceea a vieţii, se putea aduce patriei lor. 

Cât privește frământările sociale de astăzi, ele sunt 
îndeobște privite ca simptomele unor trebuinţe imperioase 
de a se preschimba vechea structură a societăţii. Din ne- 
fericire până acuma nici unul din cugetători n-a putut con- 
tura o icoană precisă și cuprinzătoare de ce va trebui să fie. 
Această imprecizie a celor dorite, asociată cu nemulțumirea 
de ceea ce este, e ceva foarte periculos. Când știi limpede 
ce vrei, oricât se va deosebi această viziune de imaginea 
realității actuale, poți găsi mai ușor tranziţiile și nu vei face 
greşeala să distrugi ceea ce ştii că-ţi va servi și-n construcția 
viitoare. Dar când nu știi bine ce vrei, sau vrei pur și simplu 
să se schimbe... Atunci se întâmplă să nimicești tocmai ceea 
ce trebuie să lași în picioare. . 

-~Ar fi de dorit să se poată zămisli o concepție temeinică 

mai înainte ca o explozie să izbucnească. Căci evident nu 
poate nici o minte sănătoasă şi echilibrată să ia drept idee 
directoare în opera de reclădire nălucirile bolşevice, care 
ignoră cele mai intime trebuinţe ale sufletului omenesc. Acea 
viziune anticipativă a celor ce neapărat vor fi odată, dar 
poate pe calea întortocheată a dibuirilor sângeroase, acea 
Viziune zic, pe care având-o ca idee directoare ne-ar scuti 
de multe, nu s-a produs, până acum, limpede în nici o minte 
de filosof. 

— Care este aportul cultural pe care-l aduce filosofia în 
domeniul civilizației? 

— Oricine recunoaște că o civilizaţie presupune o țesătură 
de idei conducătoare va admite că filosofia este principalul 
contribuabil al oricărei civilizații. Chiar acceptând formu- 
la, ceva mai curentă, că religiile sunt izvorul și temelia di- 
verselor civilizații, întrucât conţinutul religiilor îl alcătu- 
iesc anumite concepții metafizice, lucrul revine tot acolo. 

— Ce raporturi există între filosofie, artă şi literatură? 

— Între filosofie și artă există un raport dintre cele mai 
strânse. O sinteză filosofică nu se poate întocmi îndeobşte 
numai cu metoda adevărului şi de aceea se ajută — mai ales 
în părțile ei culminante — de criteriul frumosului. Vechii greci 
o mărturiseau fără înconjur, cei moderni o declară mai puţin, 
dar procedează în genere la fel. Dar şi printre moderni sunt 
unii care o spun categoric, cum este de pildă Bergson, care 
socotește filosofia chiar mai aproape de artă decât de știință. 

Întrucât privește acum influenţa filosofiei asupra artei, e 
suficient să amintesc că poezia filosofică este poate cea mai 
înaltă expresie a literaturii, fiindcă desfătarea este nease- 
mănat sporită atunci când, pe lângă coloritul imaginilor, mai 
ai și lărgimea orizontului. 

— Care este activitatea «Societăţii Filosofice» din Bucu- 
resti? 

— Activitatea „Societății Filosofice“ din Bucureşti - ie- 
şită din neobosita inițiativă a dlui C. Rădulescu-Motru -- 

s-a manifestat în două moduri: prin ședințe și prin publica- 
rea unui organ, cu titlu de Studii filosofice. Cu ședințele nu 
prea sunt la curent, deoarece nu mă puteam duce de la Iași. 
La revistă am scris regulat, publicând câteva din lucrările 
mele. Revista, cu mari greutăţi, cu intermitențe neegale, vie- 
țuiește de mai bine de cincisprezece ani. Oricât de frumos 
ar fi să trăieşti prin tine însuți, totuși, mai ales acum, la 
început, ar fi fost folositor un ajutor material ce nu s-a arătat 
nici din partea statului, nici din partea Academiei, care, relev 
în treacăt, nu are nici până astăzi o secțiune filosofică. 

Vor fi crezând mulţi că filosofia este superfluitate şi din 
nefericire... noi nu ne putem pune în grevă!... Întâi fiindcă 
nu ne lasă inima şi al doilea fiindcă, chiar dacă am face-o, 
n-am deranja cu asta comoditatea nimănui. Poate chiar dim- 
potrivă... 


' Convorbirea avusese loc în săptămâna în care socialiștii 
declaraseră greva generală (N.E.). 

POSTFAŢĂ 


ION PETROVICI ȘI SPIRITUL FILOSOFIC" 


1. Reprezentant de seamă al şcolii filosofice românești, 
Ion Petrovici se înscrie printre gânditori a căror contribuţie 
în logică, teoria cunoașterii, istoria filosofiei şi alte dome- 
nii ale creației teoretico-filosofice rămâne, credem, încă de 
studiat și de valorificat!. 

* Reluarea (cu unele modificări) a textului publicat în Revista 
de filosofie, XXIX, nr. 6/1982, p. 574-578, cu prilejul centenarului 
naşterii lui I. Petrovici. 

! Pe lângă studiul cunoscut al lui N. Bagdasar (Filosofia ro- 
` mânească de la origini până astăzi, în Istoria filosofiei moder- 
ne, Vol. V, Societatea Română de Filosofie, 1941, p. 123-145, în 
ultimul volum dintr-o serie sub genericul: „Omagiu profesorului 
Ion Petrovici“), care menţionează şi câteva studii din epocă, sem- 
nalăm: S. Ghiţă, Filosofie şi știință în România (1890-1920), 
București, Edit. Ştiinţifică, 1970, p. 93-102; Gh. Al. Cazan, Zsto- 
ria filosofiei universale, 5: Istoria filosofiei românești, Tipografia 
Universității din Bucureşti; A. Dumitriu, Istoria logicii, Edit. 
Didactică și Pedagogică, ed. a Il-a, 1975, p. 1081-1087 (autorul 
menționează analiza din 1920 oferită de P. Andrei asupra 
importanţei cercetărilor logice ale lui I. Petrovici); V. Vetişanu, 
Ion Petrovici, în: Istoria filosofiei româneşti. Vol. I (1900-1944, 
partea 1), București, Edit. Academiei, 1980, p. 565-600, fără 
a pretinde că am enumerat toate studiile şi referirile la opera lui 
|. Petrovici. 

Născut la 2/14 iunie 1882, la Tecuci, oraş din Moldova 
de Jos, pe care-l evocă adesea cu nostalgie în scrierile sale 
memorialistice (Amintirile unui băiat de familie, 1938; De-a 
lungul unei vieți. Amintiri, 1966; Prin meandrele trecutu- 
lui. Evocări inedite — Pagini memorialistice, 1979), lon 
Petrovici şi-a făcut studiile generale în orașul natal, iar pe 
cele liceale și universitare la Bucureşti, obținând licenţa în 
drept (1903), în litere și filosofie (1904), doctoratul în fi- 
losofie (1905), la București, fiind primul doctor în filosofie 
format în ţară. 

După o scurtă specializare la Leipzig, cu Wundt și Volkelt 
îndeosebi, în 1906 ocupă o catedră de filosofie la Universi- 
tatea din lași, devenind apoi (1912) profesor de logică și 
istoria filosofiei, activitate pe care o continuă, începând cu 
anul 1940, la Universitatea din București. După aproape 
două decenii de închisoare, ca deținut politic, și-a reluat 
activitatea, publicând memorii şi unele studii filosofice. A 
încetat din viaţă la Bucureşti, la 17 februarie 1972. 

A fost, așa cum s-a spus, un profesor strălucit, unul din- 
tre cei mai ascultați din epocă, un orator excelent, con- 
tinuându-l pe Titu Maiorescu, ca stil, ţinută intelectuală și 
cultură resemnificată printr-o filosofie marcată puternic de 
spiritul criticismului kantian, e adevărat, asimilând, în mani- 
eră proprie, „spiritualismul“ epocii, sub rezerva intelectua- 
lismului și criticismului promovat de francezul L. Brun- 
schvicgi. 

În acelaşi timp, s-a remarcat la numeroase manifestări 
filosofice internaționale ca un reprezentant de prestigiu al 
școlii filosofice româneşti, printr-un stil de lucru și de 
gândire, afirmat şi în conferințele sale de peste hotare (Pa- 
ris, Bruxelles, Londra, Miinchen, Alger), în care impactul 

! Preocuparea lui Ion Petrovici de a delimita spiritul filosofic 
evidențiază un raţionalism sui generis românesc pe terenul spiri- 
tualismului. 

filosofiei și al culturii europene este asimilat, cu spirit de 
discernământ, cu un rar gust al valorii teoretice, și căutând 
să pună în relief fondul valoric al spiritualității și creației 
1deatice naționale. Fără a supralicita specificul, și departe 
de orice traditionalism, Ion Petrovici a cultivat, convingă- 
tor și cu măsură, valorile culturii noastre clasice și ale eto- 
sului popular, înscriind, prin întreaga sa operă (impres1o- 
nantă nu atât prin întindere, cât, mai ales, prin profunzimea 
cugetării şi prin diversitatea demersurilor) o pagină memo- 
rabilă în istoria culturii românești moderne. 

2. Rememorând aici momentele esențiale din geneza unei 
opere și a unei gândiri, reținem, mai întâi, o scurtă perioadă 
de creație literară (versuri, o piesă de teatru), după care ur- 
mează, începând cu studiile: O problemă de filosofie (1904) 
şi Paralelismul psihofizic (1905), volumele: Cercetări 
filosofice (1907); Noi cercetări filosofice (1911); Teoria 
noțiunilor (1910, dezvoltată în 1924); Probleme de logică 
(1911, 1923, 1928); Curs de logică (vol. 1, 1916); Introdu- 
cere în metafizică (1924, 1929); Schopenhauer (1937); Viata 
și opera lui Kant (1936, 1944); Studii istorico-filosofice 
(1928, 1930); Titu Maiorescu (1931); Rotocoale de lumină 
(1934); Figuri dispărute (1937); Figuri şi conceptii filoso- 
fice contemporane (f. d.); Pagini filosofice (f. d.); Văzute şi 
trăite (f. d.); Fulguraţii filosofice şi literare (f. d.); Simţiri 
rostite (f. d.); Momente solemne (f. d.); Raite prin țară (1926, 
1944); Studii istorico-filosofice. Serie nouă (1943). 

Un număr considerabil de studii filosofice (pe probleme 
și mari gânditori) au apărut în „Revista de filosofie“ (organul 
„Societăţii Române de Filosofie“) între 1930-1943 îndeosebi, 
oglindind participarea lui I. Petrovici la dezbaterile filosofice 
din epocă, participare realizată și prin articole în: „Revue de 
Métaphysique et de Morale“; „Archiv fir Geschichte der Phi- 
losophie und Soziologie“; „Revue Mondiale“; „Revue Bleue“; 
„Philosophia“; „Schopenhauer-Jahrbuch“ și altele. 

„Studiile principale ale lui I. Petrovici împletesc intere- 

sul istorico-filosofic şi cel sistematico-problematic, în 
elaborări de ținută teoretică cu adevărat modernă, dezbătând 
probleme ale logicii, teoriei cunoașterii și metodologiei, 
ontologiei, filosofiei culturii și istoriei filosofiei. 

Alături de studiul operelor marilor filosofi din trecut 
(îndeosebi Descartes, Kant, Schopenhauer, A. Comte) și al 
unor filosofi contemporani cu influență (Lachelier, 
Boutroux, Guyau, Bergson, Brunschvicg etc), el situează 
studiul unor filosofi, istorici şi oameni de cultură români 
(îndeosebi T. Maiorescu; V. Conta; M. Eminescu; A. D. Xe- 
nopol; C. Rădulescu-Motru; S. Mehedinti; N. Iorga), relie- 
fând contributia de valoare a acestora la progresul științei, 
cugetării și creației culturale umane, prin analize compa- 
rate demne de urmat în studiul actual al cercetării noastre 
filosofice. 

3. Incontestabil, concepția filosofică a lui Petrovici este 
un idealism de inspirație criticistă kantiană și intelectua- 
listă (influenta lui L. Brunschvicg), opus categoric subiec- 
tivismului şi agnosticismului pozitivist, orientării „antime- 
tafizice“ (refuzul teoriei filosofice autonome) a acestuia. 
Prețuirea exemplară a valorilor creației umane, a capacită- 
tilor creatoare ale omului, a rațiunii, a ştiinţei și a valorilor 
teoretico-filosofice se armonizează cu teza „spiritului“ ca 
primat într-o ierarhie a valorilor determinată de poziția privi- 
legiată a acestuia. Mai presus de orice tentativă de închide- 
re într-un sistem filosofic, operei lui Ion Petrovici 1 s-ar 
potrivi „meritul“ pe care el îl socotea esențialul în atitudi- 
nea dascălului său, Titu Maiorescu: „de a fi întreținut la 
ascultătorii săi două lucruri: simțământul importanţei ches- 
liunilor şi pasiunea marilor probleme“. 
= Petrovici însuși sublinia că, acest simțământ, „alcătuieş- 
te atmosfera indispensabilă oricărei mișcări filosofice“? 

' I. Petrovici, Titu Maiorescu, București, Edit. Casei Școalelor, 
1931, p. 64. 
: Ibidem. 


288 


precizând că, în gândirea rosturilor „metafizicii“, „atribuie 
o însemnătate specială criticii pe care a făcut-o metodei berg- 
soniene“, întrucât „în actualul stadiu cultural al ţării noas- 
tre o doctrină intuitivă-mistică nu ar fi cea mai potrivită... 
Nouă ne convine mult mai bine o teorie raționalistă (subl. 
n.), în orice cazo filosofie în care raţiunea logică îşi păstrea- 
ză prestigiul ei nevătămat“!. 

Cultul raţiunii, al valorilor și „normelor ideale“ ale uma- 
nului ocupă poziția solară în universul creației lui I. Petro- 
vici, aşa cum o arată și raportarea sa la operele filosofice 
mai vechi sau contemporane? şi încercarea de reconstrucție 

! |. Petrovici, Introducere în metafizică, ed. a Il-a, Edit. Casei 
Şcoalelor, București, 1929, p. 6. Textul face parte din „Prefaţă la 
ediţia l-a“, 1924. În a doua ediţie (1929), autorul spunea: „Ac- 
centuez această idee fiindcă noile curente intelectuale care 
brăzdează atmosfera ţării noastre, curente cu colorit mistic (pe 
lângă alte complicaţii confesionale) ar fi putut să antreneze în 
impetuozitatea lor tot mai agresivă şi pe cei care crezuseră alt- 
fel. N-a fost totuşi cazul cu mine, care deşi recunosc -- mai mult 
chiar decât la prima ediţie - că metoda intelectuală merge într-altă 
parte, păstrez neatinsă convingerea şi în justeţea punctului meu 
de vedere şi în utilitatea lui pentru nevoile culturale ale ţării mele“ 
(Ubidem, p. 8). 

Acest caz este reluat în 1943 (în „Cuvânt înainte“ la: Antolo- 
gie filosofică, ed. a II-a, Edit. Casei Şcoalelor, 1943, elaborată 
de N. Bagdasar, V. Bogdan, C. Narly, un instrument de studiu 
care a îndeplinit un rol pozitiv în istoria învățământului nostru 
filosofic, şi al cărui exemplu ar trebui continuat): „Cu excepția 
câtorva filosofi răzleți, care au căutat să se singularizeze prin 
cinismul unor concepţii egoiste și brutale, marea falangă a gân- 
durilor tuturor vremurilor sub aparenţă că merg pe cărări deo- 
sebite -- s-au întâlnit până la urmă... în aceeași prețuire a norme- 
lor ideale, capabile să înfrângă, cu muzica lor cerească, patimile 
primitive ale făpturii omenești“ (Ibidem, p. 1X). 

* Este semnificativă deosebirea dintre modul de raportare la 

a metafizicii, reconstrucție cu vădită orientare antipoziti- 
vistă și, în ultimă instanţă, antireducționistă: „Așadar - scria 
el — toată fiinţa omenească, teoretică şi practică, mână către 
metafizică și această fatală năzuinţă nu se poate opri cu 
ordonanţe polițienești. Protestarea pozitivismului și încer- 
carea sa, cu orice fel de argumente, de a stăvili această por- 
nire sufletească, nu poate avea nici un succes.“! 

„4. Semnificativ pentru concepția despre filosofie a lui |. 
Petrovici, și, parţial, o cheie pentru înţelegerea și aprecierea 
concepției filosofice a ilustrului gânditor rămâne, credem, 
ultimul său text filosofic, un eseu despre Spiritul filosofic 
în comparație cu spiritul stiintific”. 

Textul vădeşte acelaşi interes constant pentru legitimitatea 
„metafizicii“ şi a perspectivei teoretico-filosofice în genere. 
„Spiritul filosofic — scria I. Petrovici — este un mod de a vedea, 
este o directivă de înțelegere, o orientare a gândirii, având 
ca scop permanent o privire de ansamblu asupra întregii 
existenţe... Spiritul filosofic se mişcă necontenit, nu are 
Kant şi la Bergson: „concepția lui Bergson nu este ultimul cu- 
vânt al gândirii umane“, deşi, „nimeni nu va putea în viitor s-o 
ignore“ (Pe marginea filosofiei bergsoniene, în : |. Petrovici, Stu- 
dii istorico-filosofice, ed. a Il-a, Edit. Casei Școalelor, București, 
1929, p. 289): „Opera filosofică a lut Kant este un fapt conside- 
rabil al spiritului omenesc“; filosofia sa „a devenit, am putea 
spune — pentru a folosi propria ei terminologie — o adevărată 
categorie apriorică a conștiinței filosofice contemporane“ (Ibi- 
dem, p. 221, 222). 

! I. Petrovici, Introducere în metafizică, p. 15. Tocmai de aceea, 
autorul se ocupă pe larg de „metoda în metafizică“, care este alta 
decât metodele ştiinţelor. 

2 Vezi: „Revista de filosofie“, nr. 5, 1972, p. 649-659. Din pă- 
cate, trebuie să recunoaștem că am întârziat cam mult în luarea 
hotărârii de aplecare mai atentă asupra acestui text! Să sperăm 
că cercetarea viitoare îl va integra în bibliografia de bază a ope- 
rei lui I. Petrovici. 

limite, tinde mereu către un ideal. Independent de faptul 
dacă acest ideal poate fi atins sau nu, el rămâne ca o țintă 
permanentă spre care se năzuieşte“!. 

De aceea, „o privire de ansamblu în spirit filosofic este 
deci importantă și necesară și la cercetarea științifică limi- 
tată, deoarece un fapt singular devine mai luminos și își 
descoperă semnificații mai adânci când e astfel inserat, lu- 
cru relevat şi de Hegel. În plus privirea întregului poate da 
cercetătorului științific sugestii noi... Dacă el nu are acest 
spirit filosofic, nu poate avea anvergură de om de ştiinţă 
important“?. 

Cele câteva elemente în vederea constituirii unui punct 
de vedere interpretativ îndeplinesc aici un rol mai mult 
pregătitor și ele își vor fi atins scopul dacă vor fi îndemnat 
la o reflecţie critică mai atentă asupra operei și personalității 
unuia dintre participanţii activi la făurirea unei școli filoso- 
fice românești cu adevărat moderne. 

Cu toate laturile ei criticabile, opera lui I. Petrovici scrie 
o pagină memorabilă în progresul creației filosofice auten- 
tice românești și, implicit, în procesul valorilor teoretice în 
cultura secolului nostru. 

În judecarea acestei opere nu trebuie uitat ceea ce au- 
torul însuși spunea despre condiţiile evaluării pe tărâmul 
ideilor: „Fiecare trebuie să spună ce crede și așa cum crede, 

! |. Petrovici, Spiritul filosofic în comparație cu spiritul ştiin- 
tific, în „Revista de filosofie“, nr. 5, 1972, p. 649. 

2 Ibidem, p. 650. Urmează o analiză, deosebit de instructivă 
pentru epoca confruntării cu spiritul pozitivist şi cu detractorii 
rațiunii umane, a asemănărilor și deosebirilor dintre spiritul 
filosofic şi spiritul științific. Analiza se încheie cu sublinierea 
rolului filosofiei la întemeierea normelor morale, deci, a unei 
funcții extra-metodologice, dincolo de orice scientism, a filo- 
sofiei. Încheierea păstrează un climat critic, vădind încă o dată 
formația kantiană a lui I. Petrovici şi componenta criticistă a ela- 
borărilor sale teoretico-filosofice. 

chiar dacă alţii vor fi văzând mai bine decât el. Valorifica- 
rea punctelor de vedere, în orice caz, nu strică niciodată, și 
unanimitățile nu sunt bune nicăieri, mai ales în domeniul 
mai controversat al filosofiei. Nu importă dacă te afli sin- 
gur sau în minoritate; mai întâi îți faci cuviincios datoria şi 
apoi minoritatea de azi poate fi majoritatea de mâine...“! 

! I. Petrovici, Introducere în metafizică, p. 9 (din „Prefaţă la 
ed. a Il-a“, 1929). 

